
Skiriu Džo 


1 SKYRIUS 


— Noriu, kad man kai ką pavogtum. 

Tokius žodžius teko girdėti ne sykį, bet Žmonės paprastai 
iš pradžių bendrauja užuolankomis, kol galiausiai įsidrąsina juos 
ištarti. Tik ne šitas amerikietis. Jis nedelsdamas ir kuo ramiausiai 
perėjo prie reikalo esmės. Jeigu būčiau prastesnis rašytojas, pa- 
sakyčiau, kad mano galvoje ėmė skambėti pavojaus varpai, arba 
užsiminčiau, jog per nugarą perbėgo šiurpulys. 

— Su kažkuo mane painioji, bičiuli, — atsakiau. — Rašau 
knygas, o ne laužiuosi į svetimas valdas. 

— Ir tau neblogai sekasi. Aš domiuosi tavo darbais. Tu ga- 
bus. 

Nusišypsojau. 

— Tesu vienas iš rašeivų, už savo išsilavinimą paklojau di- 
delę sumą. 

— O taip, jei kalbėtume apie knygas, bet vagystės — visai 
kas kita. Vaiki, turi talentą, kurio čionykštėse apylinkėse taip len- 
gvai neaptiksi. 


Čionykštės apylinkės buvo Amsterdamas. Jei tiksliau, šiau- 

riniame Imperatoriaus kanalo ruože įkurtas, blankiai apšviestas 
baras, kurį nuo mano namų skyrė kelias, pėstute įveikiamas per 
dvidešimt minučių, o dviračiu — per dešimt. Ankštą patalpą šil- 
dė ne tiek ugniakure blėstančios žarijos, kiek tarp glaudžiai stūk- 
sančių sienų viešpataujanti tvankuma. Užeigoje kartą lankiausi, 
bet tik prabėgomis ir, kai amerikietis paragino čia susitikti, jos 
pavadinimo neatpažinau. Bet dabar vėl sėdėjau šioje vietoje, ant 
stalo pasistatęs olandiško alaus bokalą, išklausęs vylingo pasiū- 
lymo. 

Amerikietis užmezgė ryšį per man priklausantį tinklalapį. 
Mūsų laikais interneto svetaines turi susikūrę dauguma trilerių 
rašytojų; vienoje iš jų galite rasti įvairios informacijos apie mane 
ir mano knygas. Atskirą puslapį parūpinau kiekvienam iš savo 
tomų apie įsilaužėlio nuotykius, „Naujienų“ skiltyje pateikiu in- 
formaciją apie skaitymus, kuriuose ketindavau dalyvauti, ir ger- 
bėjus dominančias asmenines smulkmenas, pavyzdžiui, kur apsi- 
stoju rašydamas naujausią romaną. Viena iš nuorodų skaitytojai 
siunčia man laiškus į elektroninio pašto dėžutę — kaip tik taip 
amerikietis su manimi susisiekė. 

Jums siūlomas darbas, rašė jis. Įvardykite savo kainą. Išklau- 
sykite mane „Cafė de Brug“ užeigoje. Ketvirtadienį (rytoj), dešimtą 
vakaro. 

Kas tas amerikietis, be abejo, nenutuokiau ir juolab neturė- 
jau jokio pagrindo juo pasikliauti, tačiau naujų užduočių vilio- 
nėms jau seniai nesipriešinau. Nes, jei dar nesusigaudėte, aš ne 
tik rašau apie profesionalaus vagies žygius, bet ir pats toks esu. 


— Tavo minėtas talentas, — atsiliepiau, — tarkim, tokį turiu... 

— Tarkim — man patinka šis žodis. 

— Gerai, jeigu išties būčiau apdovanotas tokiais gebėjimais, 
įdomu, kaip norėtum, kad juos panaudočiau? 

Amerikietis nukreipė žvilgsnį man virš peties, tiesiai į lauko 
duris, ir pašnairavo sau per petį — baro link. Įsitikinęs, kad kak- 
las sukiojasi kuo puikiausiai ir niekas slapta nesiklauso mudviejų 
pokalbio, iš vėjastriukės kišenės ištraukė daikčiuką ir nuleido jį 
ant medinio stalo. Mažutis objektas pasirodė besąs beždžionės 
statulėlė, didumo sulig mano nykščiu. Figūrėlė tupėjo praskėtusi 
kelius ties krūtine, rankomis užsidengusi akis ir plačiai prasižio- 
jusi, tarytum kažkas, ką gyvis išvydo striukės viduje, būtų įvaręs 
jam siaubo. 

— Nematau nieko bloga, — iš dalies sau pasakiau, o ameri- 
kietis linktelėjo, susikryžiuodamas rankas ant krūtinės. 

Suėmiau beždžionėlę, panūdęs atidžiau ją apžiūrėti. Svoris ir 
grublėtas paviršius liudijo, kad figūrėlė pagaminta iš gipso — štai 
kodėl atrodė iki galo neišdailinta. Pražiotoje burnoje atsispindin- 
čią nuostabą lengvai galėjau supainioti su baime arba bežadžiu 
džiaugsmu, kurį galbūt siekė pavaizduoti jos kūrėjas. Atsižvelgus 
į visus faktorius, sunku patikėti, kad objektas kainavo daugiau 
nei keletą svarų, dolerių arba eurų. 

— Yra dar dvi panašios beždžionės, — amerikiečio žinia nė 
kiek manęs nenustebino. — Viena rankomis dengiasi ausis, kita 
jas spaudžia prie burnos. 

— Vaje, negali būti! 

— Noriu, kad jas pavogtum. 


Pakreipiau galvą ant šono. 

— Tarkim, aš galėčiau... gauti tą porelę. Bet abejoju, ar dėl jų 
man apsimoka vargintis. 

Amerikietis palinko arčiau ir kilstelėjo antakį. 

— Dėl kokios sumos tau apsimokėtų? 

Mintyse sušmėžavo skaitmuo, kurį aš padauginau iš dviejų. 

— Dešimties tūkstančių eurų. 

— Pinigus norėsi atsiimti šįvakar? 

Nusijuokiau. 

— Ji bevertė. 
stalo, pasistengė sugauti beždžionę anksčiau, negu ji atsitrenks į 
medinį paviršių. 

— Tik ne man, vaiki. — Jis rūpestingai apšluostė figūrėlę ir 
įkišo atgal į vėjastriukės kišenę. — Na, tai kaip? 

— Aš pagalvosiu. Dar alaus? 

Pakilau nuo kėdės, nelaukdamas atsakymo stvėriau abu bo- 
kalus ir numyniau prie baro, kur anakardžius į dubenėlius bėrė 
gan simpatiška blondinė. Ji buvo aukšta, liekna ir, kaip įprasta 
skandinavams, rusvokos, tartum įdegusios odos, kuri neišblunka 
kiaurus metus ir, deja, verčia mane jaustis grynu anglu. Akivaiz- 
du, kad mergina nuolat susidurdavo su mano tipo mulkiais, ban- 
dančiais apie ją rėžti sparną, todėl, kai mūsų žvilgsniai susitiko, 
jos akyse pastebėjau išankstinį atsiprašymą. 

— Twee pils astublieft,* — išspaudžiau ir parodžiau du pirš- 


tus tam atvejui, jeigu ji, matydama, kad su dviem tuščiais boka- 


*  Dvipintas, prašyčiau (oland.). 

„lais stoviu prie alaus čiaupo, vis tiek nesusigaudytų, ką mėginu 
užsisakyti. 

— Tuojau bus, — kapota anglų kalba atsiliepė ji. 

Blondinė užmetė plaukų sruogą sau už ausies ir ėmė pildy- 
ti pirmąjį bokalą, tuo metu aš stengiausi nukreipti mintis nuo 
strazdanų, marginančių jos kaklą, kol galiausiai pavyko susitelkti 
į klausimą, kaip amerikietis mane rado. Padėtis įdomi, nes vagi- 
liavimus aš laikydavau paslaptyje, ir tai viena iš priežasčių, kodėl 
nuolat keliavau. Apie šią savo veiklą esu pasakojęs tik Londone 
gyvenančiam žmogui, o Amsterdame per pastaruosius keturis 
mėnesius atlikau vos tris darbelius, bet jie neturėjo nieko bendra 
su vagystėmis, kurios patrauktų nepageidaujamą dėmesį. Taip, 
reikia pripažinti, vykdžiau ir užsakymą, bet mane samdęs belgas 
instrukcijas pateikė per visiškai patikimą tarpininką iš Paryžiaus 
ir vargu ar apie mane belgas prasitarė amerikiečiui, mat mudu 
nė karto nesimatėme akis į akį. Tad iš kur dabartinis pašnekovas 
iššniukštinėjo, jog derėtų susisiekti būtent su manimi? Ir kodėl, 
po paraliais, jis užsigeidė tų dviejų beverčių statulėlių? 

— Jūsų alus. 

Blondinė plastikine mentele nubraukė putas nuo puspinčių 
bokalų viršaus ir pastatė juos priešais mane. 

— Anas vyras... — smakru kryptelėjau į amerikietį, — ar 
šioje vietoje lankėsi anksčiau? 

— Taip. Jis atvyko iš Amerikos. 

— Dažnai čia užsuka? 

Ji susiraukė. 


— Jei neklystu, buvo atėjęs daugybę kartų. 

— Žinote vardą? 

— Ne. — Barmenė papurtė galvą. — Bet jis mandagus. Vi- 
sada palieka arbatpinigių. 

Nieko keista. Ant baro palikau kelias papildomas kupiūras ir 
čiupau alaus bokalus. 

Amerikietis, kaip man dingojosi, buvo veik šešiasdešimties, 
bet iš išvaizdos sunkiai sekėsi nuspėti, su kuo gi aš bendrauju. 
Tankius žilus plaukus nepažįstamasis buvo apsikirpęs jaunat- 
višku netvarkingu stiliumi. Vėjastriukė pašnekovui tiko, ir dėl 
savojo viršutinio apdaro jis atrodė sportiškai, kaip laisvalaikiu 
buriuoti dievinantis vyrukas, todėl sau priminiau pažiūrėti, ar 
jo delnai nuzulinti lynų, tačiau amerikietis išblaškė mano mintis 
pareikšdamas: 

— Jei tau rūpi, koks mano vardas, tiesiog paklausk. Aš — 
Maiklas. 

— Maiklas... 

— Nėra reikalo jo tarti taip lėtai. 

— Laukiau pavardės. 

— Na, lūkuriuoti tektų ilgai. Beždžionės, — toliau kalbėjo 
jis, — yra dviejose vietose. Man labai svarbu, kad paimtum abi 
statulėles. Ir be to, tą patį vakarą. 

— Dviejose skirtingose vietovėse? 

— Mm-hmm. 

— Amsterdame? 

— Teisingai. Jas skiria nuotolis, pėsčiomis įveikiamas per 
penkiolika minučių. 


— Kalbi apie asmenines rezidencijas? 

— Apie asmenines rezidencijas, — aidu atkartojo ameri- 
kietis. — Jėzau, apie butą ir gyventi pritaikytą laivą, aišku? Gali 
nesijaudinti nei dėl signalizacijos, nei dėl to, kad tau kas nors su- 
trukdys, nes abiejuose butuose nebus nė gyvos dvasios. 

— Kaip,tai? 

— Tose rezidencijose apsistoję vyrai vakarieniaus. Čia. Su 
manimi. 

Trumpam susimąsčiau. Pasiūlymas manęs nesužavėjo. 

— Skamba painiai, — atsiliepiau. — Kodėl pats nepriglaudi 
beždžionių? Nemanau, kad jų kas pasigestų. 

— Visų pirma, — kalbėdamas jis pakėlė antakį, — laive 
gyvenantis žmogus turi seifą, ir jis nesiveržia atskleisti užrakto 
kodo. Kitas įsikūręs Jordano rajone, šešiaaukščio pastato viršuje, 
ir, kiek žinau, į duris įsistatęs tris spynas. 

— Bet signalizacijos nėra. 

— Jokios. 

— Ar tikrai? 

— Ei, signalizacijos laive neįsirengsi — ji reaguotų į stiprias 
kanalo vilnis, kurias sukelia audra arba šalimais ir per greitai pra- 
plaukianti barža. 

— O bute? 

— Kaip minėjau, jis šeštame aukšte. Rodos, šeimininkas nu- 
sprendė, kad ypatingi apsaugos būdai jam nebūtini. 

— Bet spynos... 

— Tau bėdų nepridarys. Aš neturiu nei raktų, nei tavo talen- 
to, kaip tik todėl mudu ir kalbamės. 


— Man į galvą atėjo dar viena mintis. Sakykime, porelė, kaip 

ir tu, labai brangina savo statulėles. Parsigavę namo ir pastebėję, 
kad beždžionės dingo, jie įtars tave. 

Jis pakratė galvą. 

— Abu manimi pasitiki. 

— Galbūt, bet jeigu, apimti abejonių, tuodu nuspręs tave su- 
sirasti... na, pats supranti, aikštėn galėtų iškilti mano vardas. 

— Tik ne iš mano lūpų. 

— Tai tavo žodžiai. Bet aplinkybės manęs neįkvepia. 

— O kaip tau patinka šitai — aš neketinu likti ten, kur jie 
mane rastų. Mes susitinkame septintą, valgyti baigsime apie de- 
šimtą — darbą teks atidėti per tris valandas, bet laiko, esu tikras, 
pakanka su kaupu. Baras užsidaro vienuoliktą, tad kai paimsi 
statulėles, čia pasimatysime pusę vienuoliktos. Jeigu įvykiai klos- 
tysis kaip suplanuota, su Amsterdamu atsisveikinsiu dar prieš vi- 
durnaktį. Ir atgal negrįšiu. 

— Ketini išvykti iš Nyderlandų? 

— Hmm... tau nėra reikalo to žinoti, tiesa? 

Akimirką pritilau, po pauzės nukreipiau dėmesį į kitus da- 
lykus. 

— Laiko ne tiek jau daug. Kas, jeigu neatidarysiu seifo? 

— Atidarysi. 

— Ojei bute nerasiu statulėlės? 

— Vyrukas beždžionę slepia po pagalve. 

Suraukiau antakius. 

— Miega ant jos? 

— Arba drauge su ja — koks man skirtumas. Svarbiausia, 


kad ji bus po pagalve. 

Atšlijęs nuo amerikiečio nužvelgiau patalpą. Blondinė drėg- 
nu skudurėliu šluostė baro paviršių, jos plaukai draikėsi aplink 
veidą. Be mūsų, užeigoje sėdėjo tiktai trys olandai, maukiantys 
alų prie staliuko greta lauko durų. Jie kvatojo, delnais plekšnojo 
vienas kitam per nugarą, plačiai šiepėsi, tarsi nė nebūtų galėję 
įsivaizduoti puikesnio gyvenimo. Už trijulės esantį didžiulį langą 
čaižė liūtis, dėl kurios išskydo per jį matomo apšviesto tilto kon- 
tūrai. Atsidusau ir tiesiai šviesiai pareiškiau: 

— Deja, pasiūlymo atsisakysiu. Aš nežinau, kaip mane ra- 
dai, bet čia tik dalis problemos. Man neramu, kad darbą turė- 
čiau atlikti rytoj vakare. Paprastai, prieš įsigaudamas į objektą, 
įdėmiai jį ištiriu ir viską apsvarstau, bet tu nesuteiki užtektinai 
laiko. 

Amerikietis nuleido rankas ant stalo, sunėrė pirštus ir pa- 
baksnojo nykščius kits į kitą. 

— Ojei padvigubinčiau atlygį? 

— Keista, bet tavo žodžiai man kursto dar stipresnį nerimą. 
Nes dabar matau, kad dėl kažkokios priežasties tau gyvybiškai 
svarbu gauti statulėles iki rytojaus vakaro. O dvidešimties tūks- 
tančių eurų suma verčia mane daryti išvadą, jog užduotis dvigu- 
bai pavojingesnė, nei iš pradžių galvojau. 

— Pavojus neatsiejamas nuo darbo. Kaip ir užmokestis. 

— Atsakymas vis tiek neigiamas. 

Amerikiečio veidas persikreipė, ir jis pailsęs sulingavo gal- 
va. Tuomet iš vėjastriukės kišenėlės iškrapštė popieriaus lapelį, 
akimirką pasvyravo įsispiginęs man į akis ir stumtelėjo skiautę 


per stalą. 

— Vaiki, aš surizikuosiu. Čia užrašyti adresai. Išsaugok juos. 
Galbūt rytoj, prieš septintą vakaro, imsi ir persigalvosi. 

— Taip nenutiks. 

— Matau, kad nedvejoji. Bet verčiau neatmeskime varianto, 
kad norėsi pergalvoti savo nuostatas. Tokiu atveju turėsi reikalin- 
gą informaciją ir valdysi padėtį. Pats apsispręsi, kaip elgtis. 

Atlaikiau jo žvilgsnį ir, ištiesęs ranką, kaip tikras kvėša suė- 
miau popiergalį. 


— Teisingai, vaiki, — tarė jis. — Aš tik prašau pamąstyti. 


2 SKYRIUS 


Kaip tik tuo užsiėmiau didžiąją dalį vakaro ir visą kitą die- 
ną. Mąsčiau apie pasiūlymą, nors man derėjo skaityti rankraščio 
korektūrą, padėtą ant rašomojo stalo. Mąsčiau popiet, vaikštinė- 
damas po miestą, mąsčiau vėliau, trečią valandą išlėkęs nusipirk- 
ti cigarečių. Ir kad mane kur skradžiai, jeigu apie tai nemąsčiau 
penkiolika minučių po septintos, kai susivokiau stovįs prie „Cafė 
de Brug lango. 

O taip, amerikietis išties tūnojo užeigoje prie to paties sta- 
lo ir bendravo su dviem jaunesniais vyrukais. Porelės apdarai 
skleidė europietiškus fluidus, tik aš nenutuokiau, ar tuodu buvo 
olandai, nes negirdėjau jų kalbančių. Abu apsirengę odinėmis 
striukėmis, užsitempę šviesius džinsus, bet savo stotu — visiškos 
priešingybės. Nugara į mane sėdėjo kūningas vyras storu spran- 
du ir plikai skusta galva, jo bičiulis buvo liesas it skiedra, kone 
liguistai prakaulus; žvelgiant į sugrumdytą džiūsnos veidą, ap- 
imdavo jausmas, kad jis per stipriai užsitraukė cigaretės dūmo 


ir pamiršo iškvėpti orą. Ar čia laive ir Jordano bute apsistojusi 

porelė? Jei taip, kur konkrečiai gyveno kiekvienas iš jų? Sulysėliui 
priskyriau laivą, mat neįsivaizdavau, kaip jis sugebėtų kasdien 
kursuoti į šeštą aukštą ir atgal be medikų brigados pagalbos ir 
priešakyje žygiuojančių palaikymo komandos šokėjų, bet druč- 
kis anaiptol neatrodė panašus į žmogų, turintį užtektinai grynųjų 
įsikurti Jordano rajone. Antra vertus, apie knygą nederėtų spręsti 
iš viršelio, nes aš pats, kaip nuoširdžiai vyliausi, nė iš tolo nepri- 
miniau įsilaužėlio. 

Įkišęs pirštus į kišenę užčiuopiau popierėlį su dviem adre- 
sais. Staiga panorau dar kartą įvertinti padėtį, pasverti visus „už“ 
ir „prieš, bet po sekundės sumečiau, kad stengtis nėra prasmės. 
Ką gi aš apgaudinėju stovėdamas priešais kavinę ir apsimesda- 
mas, neva man reikia priimti sprendimą? Labiau tikėtina, kad 
atsisakyčiau naktinių šėlionių su blondine barmene, nei dabar 
numočiau ranka į užsakymą. Todėl atsitraukiau nuo lango, perė- 
jau kanalo tiltą, kelis kartus pasukau vienur, porą sykių — kitur 
ir neilgai trukus nuo gatvės nužengiau ant dažyto metalinio įspū- 
dingos senos olandiškos baržos denio. 

Manau, kai kas stebėtųsi išgirdęs, kad profesionalūs vagys 
paprastai vengia gilią naktį brautis į svetimus būstus. Be abejo, 
tokiu paros metu aplinkui būna mažiau nereikalingų žiūrovų, bet 
jei kas nors pamatytų jus, trečią nakties tupintį prie užrakintų 
durų, na, juos greičiausiai apniktų įtarimai. Kita vertus, tą patį 
užraktą knibinėjant, pavyzdžiui, pusę aštuntos vakaro, kiltų grės- 
mė, kad krisite į akis didesniam būriui praeivių, bet, visai įmano- 
ma, niekas jumis nesusidomės. Galų gale plėšikai darbuojasi tik 


po vidurnakčio, ar ne? 

Kaip pasirodė, šitam įsilaužėliui neprireikė nerimauti dėl 
nieko. Lauke jau tvyrojo sutemos ir gairino žvarbus vėjas, iš gat- 
vių suvijęs žmones į namus, bet, svarbiausia, ilgiau užtrukau ki- 
šenėje žvejodamas mikroatsuktuvą su krapštukų rinkiniu, nei 
dorodamasis su lengvai įveikiama sena cilindrine baržos durų 
spyna. 

Pastuksenau ir, nesulaukęs nė menkiausios reakcijos, pla- 
čiai atvėriau duris. Manęs nepasitiko krebždesiai, murmesiai ar 
kokie kiti garsai, bet tyla nestebino, kadangi viduje buvo tamsu, 
ir aš žinojau (bent jau tariausi žinąs), kad šeimininkas užeigoje 
kramto miniatiūrinio kepsnio kąsnį. Dar kartelį pasibeldžiau, įsi- 
tikinau, kad namie tuščia, žengiau per slenkstį, už savęs uždariau 
duris (nors anokia iš to nauda) ir spustelėjau lempos jungiklį. Kai 
kuriuos tikriausiai nustebintų ir tokie veiksmai, bet jų griebtis 
skatina sveikas protas — įjungtas pagrindinis šviestuvas byloja, 
kad jūs turite teisę čia būti, o žibintuvėlio spindulys, tvykstelin- 
tis kambaryje, tik sukelia įtarimų ir yra bereikalingas įsilaužimo 
įrodymas. 

Aš stovėjau erdvioje atviro išdėstymo patalpojė, kurios gel- 
tonai dažytos medinės sienų plokštės, šeriuotas rudas kilimas ir 
oranžiniai lango uždangalai atsidavė aštuntojo dešimtmečio sti- 
lių kratiniu. Užtraukiau šiek tiek praskleistas užuolaidas ir lei- 
dau sau minutę apsižvalgyti. Baldų ne itin daug — vien tik pa- 
talynės ir drabužių jukiniu paversta didžiulė lova baržos gale, 
nešvariomis lėkštėmis ir išsineštinio maisto indeliais nukrautas 


plastikinis virtuvės stalas ir gerokai padėvėta, susmegusiomis pa- 

galvėlėmis apkrauta sofa, kuri riogsojo priešais televizorių, savo 
amžiumi menantį tuos laikus, kai kambarys buvo paskutinį kar- 
tą dekoruotas. Aplink prie vertikalių paviršių buvo pritvirtinta 
daug spintelių, ir keletą jų dengė languotos sėdimosios pagalvė- 
lės, iš vienos sienos kyšojo gardelis, kuriame, kaip spėjau, buvo 
įrengtas tualetas. 

Pakėliau rankas ir sutreškinau krumpliais tarsi groti pasi- 
rengęs pianistas arba, jei tiksliau, švelnios formos artrito kamuo- 
jamas vagis. Tuomet pamankštinau pirštus, pamataruodamas jais 
ore, lyg siekdamas prisiderinti prie kosminės esybės bangų ir, jų 
padedamas, rasti seifo slėptuvę. Mano galūnės tyliai čiužėjo, nes 
jau buvau užsimovęs vienkartines medicinines pirštines, sugrai- 
bytas namuose turimoje dėžutėje, kurią, be abejo, nugvelbiau 
miesto ligoninėje, kai tenai pastarąjį kartą lankiausi (dėl artrito, 
suprantama). Jas mūvėjau iš įpročio — už Jungtinės Karalystės 
ribų mano pirštų atspaudų nėra jokiose duomenų bazėse, ir la- 
bai abejotina, ar.šiame laive kas nors imtų juos tikrinti; vis dėlto 
įpročius ir nusistovėjusią tvarką visada laikiau savo draugais, pa- 
tikimiausia apsauga nuo klaidų. 

Bet aš nukrypau nuo tikslo. Kur seifas? 

Neskaitant pirštų miklumo, jį rasti lengviausia atlikus logiš- 
ką, metodišką kratą — man derėtų pradėti nuo pirmagalio, slen- 
kant į priekį patyrinėti šonus, iš pradžių kairįjį, paskui dešinįjį, 
pakeliui iššniukštinėti kiekvieną spintelę, sandėliuką ir ertmę, kol 
atsidurčiau prie lovos, jei tik apskritai reikėtų iki jos nusigauti. 
Kaip tik taip ir ketinau elgtis, bet pirma norėjau išbandyti kelis 


dalykus. 

Ką gi, kur aš slėpčiausi, jei būčiau seifas? Antigvos saloje? 
Hmm. Vonios kambaryje? Ne, ne ten. Virtuvėje? Kokioje dar vir- 
tuvėje? Virš lovos? Ten jo — nė kvapo. Už tulpių lauko paveikslo, 
kreivokai pakabinto virš sofos? Aha, dėkui. Mūsiškis laivo šeimi- 
ninkas, regis, nevengė pasinaudoti viena kita kliše. 

Ir, mano nelaimei, jis nepuoselėjo simpatijų klasikinėms šif- 
rinėms spynoms. Apmaudu, nes aš nė nepamenu; kiek vakarų 
praleidau tyrinėdamas įprastesnius modelius, prispaudęs ausį 
prie metalinių durelių, kombinacijos rinkimo diske mėgindamas 
nugirsti išdavikiškus trakštelėjimus, milimetriniame popieriuje 
sužymėdamas tų spragsėjimų išduotus skaičius ir nustatydamas 
jų seką, atidarančią duris, kurių anksčiau nesugebėdavau įveikti. 
Šiuo atveju treniruotės nesuteikė jokių privalumų, nes priešais 
pamačiau seifą su elektroniniu užraktu. Iš viso dešimt skaitmenų, 
nuo nulio iki devynių, paženklintų dalykiškos išvaizdos klavia- 
tūroje. Jeigu stengčiausi įsiklausyti į spragčiojimus, nieko nepeš- 
čiau, nes elektroninės spynos veikia be garso. Jeigu nuspręsčiau 
išbandyti kiekvieną įmanomą kombinaciją, tam sugaiščiau likusį 
savo gyvenimą, bet tiek kantrybės neturėjau. Ne, elektroniniu 
klientu pasirūpinti nelengva, ir aš žinojau tiktai tris jo apdoroji- 
mo metodus. 

Renkantis pirmąjį, nepatraukliausią, tą daiktą derėtų pa- 
čirškinti. Suprantate, seifai dažniausiai esti atsparūs arba įsilau- 
žėliams, arba liepsnoms. Kad ir kaip keista, abiem savybėmis pa- 
sižyminčių naminių saugyklų pasitaiko itin retai, bet priežastis 


elementari — tokios neapsakomai brangios. Taigi, nors pirmojo 

tipo projektuojami ir gaminami taip, kad atsispirtų ilgapirščių 
mėginimams neteisėtai pradaryti dureles, jie neatsparūs aukštai 
temperatūrai. Puiku, žinoma, bet kas iš to — neturėjau laiko už- 
kurti ugnį ir taip įkaitinti metalinį korpusą, kad šis išsikreiptų, be 
kita ko, šios priemonės jį transformuotų į orkaitę ir paskrudintų 
objektą, kurį siekiau nudžiauti. 

Pasirinkus antrąjį, priimtinesnį, būdą, reikėtų naudotis 
kodu. Atleiskite už akivaizdžios tiesos konstatavimą, tačiau, kad 
ir kiek mums kaltų į galvas taip nesielgti, dauguma vis tiek ra- 
šosi savo kredito kortelių, mobiliųjų bei, taip taip, seifų kodus, 
o vagims parankius raštelius dažniausiai palieka greta tų daly- 
kų, kuriuos skaičių kombinacijos turėtų sergėti. Todėl iš pradžių 
nutariau paieškoti kodo. Apžiūrėjau slėptuvės korpusą, sienas 
aplink seifą, jį dengiančio paveikslo priekį ir nugarėlę, išnaršiau 
gretimas spinteles ir stalčius, paskui tolimesnes spinteles ir stal- 
čius, tualetą, nešvarią patalynę, palovį. Neradau ničnieko. Nė vie- 
no skaitmens. Bet pabandyti vertėjo. 

Man beliko trečioji alternatyva, primenanti antrąją, bet 
kiek sudėtingesnė, nors ir paremta elementariais faktais — sie- 
kiant atrakinti elektroninę spyną, tenka spaudyti klaviatūrą. O 
jeigu žinome, kad ji maigoma, kokia išvada peršasi? Teisingai, 
pirštų atspaudai! Begalė jų. Tarkim, jei nuolat (arba, dar geriau, 
niekada) nekeičiate kodo, jūsų pirštų žymės išradingam įsilau- 
žėliui atskleis, kokius mygtukus baksnoti. Deja, nenurodys eilės 
tvarkos. Beje, tokių nemalonių žabangų galite išvengti tik tada, 


kai seifą atidarote užsimovęs pirštines, bet vėlgi — kas pirštines 

mūvi namuose, jeigu neminėtume šalimais gyvenančių draugiš- 
kų įsibrovėlių? 

Jei būčiau turėjęs daugiau laiko, būčiau pasirinkęs itin ele- 
gantišką triuką ir ultravioletiniu rašalu padažęs artimiausius pa- 
viršius, kuriuos prieš atidarydamas seifą veikiausiai liečia laivo 
šeimininkas, tarkim, paveikslo rėmą, vėliau, pasitaikius progai, 
grįžęs su ultravioletinių spindulių žibintuvėliu (tai būtų suteikę 
kambario dekorui žavesio) ir taip gavęs kodą. Aiman, laikas ne- 
buvo mano sąjungininkas, todėl tegalėjau kliautis antruoju pagal 
gerumą būdu — pirštų atspaudus nuimančiomis priemonėmis. 

Iš nedidelės vagies instrumentų kolekcijos savo kišenėje pa- 
ėmiau kosmetinę pudrinę, į kurią prieš kelis mėnesius pribėriau 
atspaudų miltelių. Atidariau, ištraukiau vidun įspraustą šepetu- 
ką ir pudrinės turiniu aplipusiais šeriais kruopščiai perbraukiau 
kiekvieną numeriu pažymėtą mygtuką. Paskui nupūčiau birulių 
perteklių, trumpam išjungiau palubės lempą, savo žibintuvėlio 
spindulį nukreipiau į klaviatūrą ir pagaliau radau, ko ieškojau. 
Antai ir jie, atspaudų sluoksniais nuteplioti keturi mygtukai — 
slėpiningieji skaičiai pasirodė besantys 9, 4, 1 ir 0. Po šito foku- 
so vėl įjungiau pagrindinį šviestuvą, nuo klaviatūros kaip galima 
uoliau nuvaliau miltelius ir ėmiausi kito darbo — rinkti įvairias 
kombinacijas, remdamasis, be abejo, prielaida, kad šifrą tesudaro 
keturi skaičiai. Maždaug po dešimties minučių, man spėjus pa- 
sinerti į fantazijas, kuriose klaviatūrą suskaldau į šipulius, staiga 
išgirdau maloniai nuteikiantį užrakto mechanizmo trekštelėjimą 


bei dūzgimą ir, žinote ką, seifas atsidarė! 

Esu išmoningas, todėl plačiai pravėriau dureles ir įsispitri- 
jau vidun. Ankštoje erdvėje aptikau tik keturis daiktus. Suglam- 
žytą fotografiją, kurioje į objektyvą šypsojosi du vyrai, stovintys 
priešais drumstą upę, rankose laikantys meškeres ir dėžutes su 
žvejybos reikmenimis. Vieną atpažinau kaip džiūsną, matytą ka- 
vinėje, kitas greičiausiai buvo jo tėvas. Po nuotrauka gulėjo šūs- 
nis banknotų. Paėmiau juos ir suskaičiavau. Iš viso šešiasdešimt, 
kiekvienas jų buvo šimto eurų vertės. Grąžinau pinigus į vietą, 
padėdamas prie gelsvai rudos plytelės, lyg ir marihuanos luisto. 
Už kvaišalų stovėjo beždžionės statulėlė. Ji letenomis dengėsi au- 
sis tarsi išsigandusi, kad ketinu susprogdinti seifą. Griebiau figū- 
rą ir pakilnojau delne — pojūtis lygiai toks pat, kaip ir tuomet, 
kai rankoje gniaužiau amerikiečio rodytą gipso dirbinį. Įsimetęs 
ją į kišenę pasvarsčiau, kaip elgtis toliau. 

Nusprendžiau pasiglemžti kupiūras. Už šį darbą man, ži- 
noma, bus permokėta, bet tai nereiškia, jog turėčiau atsisakyti 
papildomų grynųjų, tik ir laukiančių, kad juos nušvilpčiau. Nors 
marihuana manęs nedomino, — Amsterdame, sakyčiau, pasiūla 
viršijo paklausą, tad, užsimanius supešti dūmą, per galvą stipriau 
trenktų pigi žolė, kuria prekiavo netoli mano buto veikiančios 
kanapių kavinės, — priglaudžiau ir kvaišalus. Jeigu sulysėlis grį- 
žęs namo atsirakins seifą, vargu ar automatiškai padarys išvadą, 
kad įsilaužta tik dėl statulėlės. Bent jau taip spėjau. 

Ištuštinęs saugyklą, viduje palikęs tik nuotrauką, uždariau 
dureles, vėl surinkau šifrinės spynos kodą, ant sienos pakabi- 


nau paveikslą ir spragtelėjau šviesos jungiklį. Tada praskleidžiau 

užuolaidas, nėriau laukan, užrakinau baržos duris ir nusimoviau 
pirštines. 

Pažvelgiau į laikrodį. Buvo be penkiolikos minučių devin- 
ta — metas judintis, jeigu noriu laiku įvykdyti užduotį. Atsainiai 
kryptelėdamas riešu sviedžiau marihuaną per bortą į tamsius ka- 


nalo vandenis, žengiau ant šaligatvio ir nudrožiau ieškoti dviračio. 


3 SKYRIUS 


Amsterdame dviračiai gvelbiami nuolat. Štai viena iš prie- 
žasčių, kodėl jie tokie seni — niekas nedega noru pirkti naują 
daiktą, kurį bet kada gali pasisavinti ilgarankiai. Keisčiausia, kad 
begalė čionykščių prarastą turtą mielai pakeičia kitais nugvelb- 
tais dviračiais. Perka iš vagišių, kurie sukinėjasi Užtvankos aikš- 
tėje, ir taip neleidžia žlugti jų verslui. 

Nenumanau, kiek tiksliai kasdien nudžiaunama dviračių, 
bet tikrai žinau, kad daug. Todėl nenuostabu, jog vietinėse apy- 
linkėse jų vagystėmis užsiima ne vienas ir ne du žmonės. Man ro- 
dos, faktiškai visi darbuojasi metalo žirklėmis siekdami kuo grei- 
čiau perkirpti apsaugines grandines ir kabamąsias spyneles. Šiuo 
aspektu esu išskirtinis, nes man patinka naudotis krapštukais. 
Jeigu užraktas ganėtinai paprastas, sugaištu neką daugiau laiko, 
kiek žnyplėmis apsiginklavę veikėjai, maža to, nešiotis krapštik- 
lius gerokai patogiau. Be to, savininkams nesugadinu spynų, ku- 
rios neretai būna brangesnės už pačius dviračius. 


Nusižiūrėjau dviratį su dinamos uždegamais žibintais ir 


26 


VAGIES RAŠYTOJO GIDAS PO AMSTERDAMĄ 


smagiai atrodančiu balneliu; neužtrukęs nė minutės atrakinau 
spyną, tada ją su grandine prikabinau prie turėklo ir numyniau 
šalin. Žvaigždutė man pasirodė kiek per didelė, bet aš nieko ne- 
galėjau padaryti, nes dviratis teturėjo vieną pavarą. Jį stabdyti 
tekdavo, atgal spustelint pedalus, nors, pavyzdžiui, Jungtinėje 
Karalystėje tai draudžiama, dinama entuziastingai dūzgė į užpa- 
kalinę padangą, tačiau priekinė lemputė vos žibėjo. Bet važinėtis 
man patiko. Kelionė užtruko šiek tiek ilgiau nei penkias minutes, 
ir, kai nusigavau iki reikiamos gatvės, kone pasigailėjau, kad tu- 
rėsiu palikti dviratį atremtą į medį. 

Mano ieškomas daugiabutis niekuo nesiskyrė nuo liku- 
sių Jordano rajono pastatų. Aukštą, siaurą tamsaus mūro namą 
dengė dvišlaitis stogas, o pačiame skliauto viršuje kyšojo gervės 
kablys. Daugiaaukštis stiebėsi prijungtas prie maždaug keturias- 
dešimties panašių statinių, iškilusių ties Singelio kanalu, nuosta- 
bioje vietoje. 

Laipteliais užbėgau iki laukujų durų ir žvilgsniu permečiau 
prie staktos pritvirtintus mygtukus. Viršutinis, kaip nujaučiau, 
priklausantis šeštojo aukšto apartamentams, nebuvo pažymėtas 
jokia pavarde. Paspaudžiau mygtuką ir sustingau lūkuriuodamas. 
Atsižvelgiant į pastato amžių ir tai, kad šalia nematyti jokio gar- 
siakalbio, galima spėti, jog moderni vidaus ryšio sistema čionai 
neįrengta, todėl buto šeimininkui suteikiau užtektinai laiko at- 
lapoti langą ir mane aprėkti arba nulipti į pirmą aukštą ir pra- 
verti duris. Luktelėjau, kol minutinė laikrodžio rodyklė apsuks 


du ratus, bet nieko neįvyko, tad vėl paspaudžiau skambutį ir dar 

truputėlį padelsiau. Galiausiai, būdamas nuovokus vyrukas, pa- 
dariau išvadą, kad namie nėra nė gyvos dvasios. 

Aišku, tai, kad name nebuvo telefonspynės, iš manęs atėmė 
ne vien brangias minutes, bet ir galimybę lengviau prasmukti į 
laiptinę. Prie įėjimo į šiuolaikinį daugiabutį susisiekčiau su bet 
kuriuo iš nieko neįtariančių gyventojų ir pasiprašyčiau įleidžia- 
mas. Čia taip elgtis nedrįsau, nes jei kam ir prisiskambinčiau, tam 
žmogui tektų ateiti ir asmeniškai atidaryti duris — siekdamas įsi- 
gauti vidun turėčiau akis į akį su juo pabendrauti ir suteikčiau 
progą įsidėmėti mano veidą. Abejojau, ar toks sprendimas pasi- 
teisintų, antra vertus, net jeigu planas išdegtų, jis vis tiek atrodė 
pernelyg rizikingas. 

Didžiulės laukujės durys, dviem pėdomis aukštesnės ir pla- 
tesnės už standartines, sakytum mėgino mane nubaidyti vien 
grėsmingu dydžiu. Laimei, mano žavesiui užraktas atsispyrė 
tiek pat, kiek pusnuogės moterys, vos už kelių gatvių šokančios 
anapus raudonai apšviestų langų. Ir, kaip apsukresnės iš minėtų 
damų, durys priėmė kredito kortelę, kuria braukiau palei staktos 
šoną, kol spynos liežuvėlis įslydo į savo ertmę. Antroji, įleistinė, 
spyna būtų buvusi rimtesnis išbandymas, jei tik gerieji namo gy- 
ventojai būtų nusprendę ja naudotis. 

Lėtai atidariau duris ir peržengiau slenkstį. Priekyje kilo 
bemaž status laiptatakis, kuriuo ėmiau ropštis lyg kopėčiomis. 
Dėl neprognozuojamai girgždančių medinių pakopų viena 
mano dalis nerimavo, kad į laiptinę nosį iškiš smalsus kaimynas 
ir pasidomės, kas aš toks. Kita dalis koneveikė idiotą, glumi- 


nančiu kampu surentusį laiptatakius. Į galvą šovė mintis, jog 

virš pirmo aukšto, matyt, gyvena ganėtinai jauni ir sveiki in- 
dividai ir, jeigu reikės nuo jų sprukti, mažai tikėtina, kad ne- 
susidursiu su jokiais keblumais. Mano pasąmonėje sušmėžavo 
bjaurūs vaizdai, kaip slystu nuo laiptų, drimbu ir keliose vietose 
susilaužau koją, aš krūptelėjau mintyse išgirdęs traškantį šlau- 
nikaulį, tarytum vandens stiklinėje barškėtų plūduriuojantys 
ledo kubeliai. 

Galop užsikoriau į šeštą aukštą. Lipdamas viršun, turiu pri- 
pažinti, porą kartų sustojau atsipūsti ir palaukti, kol šlaunų rau- 
menys atsikratys pieno rūgšties, bet niekas man kelio nepastojo, 
ir už tai pasijutau dėkingas. Ieškomas duris pamačiau korido- 
riaus gale, ir, kai žengdamas prie jų atsitiesiau, per kūną nuvilni- 
jo dirgli energija — nuo minties, kad netrukus atsidursiu sveti- 
moje, man užgintoje erdvėje. Jaudulį iš dalies kėlė spynų mestas 
iššūkis. Kaip amerikietis ir sakė, duryse įrengti trys užraktai, 
bet jie nė iš tolo nepriminė tų, kuriuos šiandien jau įveikiau. 
Mat nūnai susidūriau su Wespensloten arba, verčiant pažodžiui, 
„vapsvos spynomis. Olandijos rinkoje Wespensloten kainavo 
brangiau nei bet kokios kitos spynos ir ne be priežasties. Atvykęs 
į Nyderlandus, nusipirkau kelias ir paaukojau nemažai laiko, kol 
susipažinau su jų vingrybėmis. Rimtą persilaužimą pasiekiau, 
kai vieną išardžiau ir vėl surinkau, mėgindamas perprasti visas 
jų paslaptis. Cilindro pagrinde ir viršuje aptikau įmontuotus pa- 
pildomus strypelius; vis dėlto, nors esmę išsiaiškinau, susidoroti 
su šiuo užraktu nebuvo juokų darbas, ir aš paprastai nesugebė- 
davau jo įveikti pirmu bandymu. 


Trumpam palikęs spynas ramybėje, energingai padaužiau 

į duris ir vėl luktelėjau. Šeimininkas neišlindo į koridorių pa- 
siteirauti, ko man reikia, todėl nutariau užsimauti medicinines 
pirštines ir išsitraukti žibintuvėlį nesibaimindamas netikėtumų. 
Šviesos spinduliui leidau nuslysti durų pakraščiu — dairiausi bet 
kokių išdavikiškų laidelių. Kol kas amerikiečio žodžiai pasitvir- 
tino visais atvejais, bet aš, kaip savo kailiu rizikuojantis žmogus, 
siekiau įsitikinti, kad bute neįrengta signalizacija. Laidų nepa- 
stebėjau ir, nors tai beveik nieko neįrodė, nusprendžiau griebtis 
veiksmų. 

Iš pradžių ketinau imtis viršutinės spynos, tada kibti į apa- 
tinę, nes abi turėjo spragtuko mechanizmą, ir jas palaužti atrodė 
lengviau negu viduriniąją, įleistinę. Rankoje sugniaužiau mikro- 
atsuktuvą, pasiėmiau krapštukus, tarp lūpų įspraudžiau žibin- 
tuvėlio kotą ir ėmiau tyrinėti vidinius strypelius, kurie trukdė 
velkei įslysti į duris. Gan greit pajutau, kad laikyti žibintuvėlį 
burnoje nepatogu, nes dantis ir smakrą ėmė mausti, be to, lem- 
putė daug naudos irgi nedavė, tad tą daikčiuką išspjoviau ir įsi- 
kišau jį atgal kišenėn. Pakrutinau žandikaulius, kol jie sutraškėjo, 
ir vėl įnikau tyrinėti spynos cilindrą — retsykiais už savo pas- 
tangas nusipelnydavau prislopinto caktelėjimo, kurį išgaudavo 
strypelis, pakylantis ir priglundantis prie mano įsivaizduojamos 
smulkutės vidinės atbrailos. Kai visus viršutinius strypelius nu- 
stūmiau aukštyn, apverčiau krapštiklį ir ėmiau tyrinėti apatinius. 
Užduotis vargino, bet man pakako atkaklumo, kad pasiekčiau 
tikslą kaip pridera, nelaužydamas durų, tad tęsiau ką pradėjęs, 
kol į savo vietą stojo paskutinis strypelis, o tada atsuktuvu pasu- 


kau cilindro mechanizmą. Pabaigęs sunkiąją darbo dalį, užfiksa- 

vau cilindrą taip, kad spyna neužsirakintų, ir pakartojau proce- 
dūrą su apatine. 

Ką gi, liko įveikti vidurinę, bet ją knebinėti delsiau — pa- 
dariau pertrauką, idant atsikvėpčiau ir striukės rankove nuo 
kaktos nusišluostyčiau prakaitą. Kai pagaliau nukreipiau žvilgs- 
nį į spyną, išspaudžiau aimaną, nes suvokiau žiūrįs į Wespenslot 
Speciaal, į vieną iš retų gaminių, pateisinančių rinkodaros spe- 
cialistų sugalvotą pavadinimą. Matot, Speciaal veikė pagal tuos 
pačius esminius principus, kaip ir dvi jau atrakintos spynos, bet 
pasižymėjo dar keliomis gudrybėmis, į kurias nė neverta gilintis. 
Užtenka pasakyti, kad ji verčia kiek ilgiau laužyti galvą ir reika- 
lauja gerokai daugiau nuovokos; rakinėti tokius mechanizmus 
jaukiuose namuose man gal ir būtų malonu, tačiau jie siutindavo, 
jeigu blokuodavo įėjimą į svetimas valdas. Į šuns dienas išdėjau 
savo sėkmę, sugriežiau dantimis, atsidusau, bet galų gale apri- 
mau ir ėmiausi prakeiktos velniavos, pirma šalindamas strype- 
lių kliūtį, vėliau pasitelkdamas įvairius fokusus, improvizaciją ir 
vien tik nuožmią fizinę jėgą, kol po penkių su viršum minučių 
pasiruošiau suktelėti cilindrą. Kaip tik tuo metu paaiškėjo labai 
nemalonus dalykas, kurį turėjau numatyti iš anksto, — užrakto 
mechanizmas jungėsi ne prie velkės, o prie kur kas stambesnio 
plieninio virbo, įtvirtinto kitoje durų pusėje. 

Pakliuvau į rimtą bėdą, nes nujaučiau, kad mikroatsuktuvu 
strypo neįstengsiu pakrutinti, ir iš anksto nepagalvojau apsirū- 
pinti stambesniu instrumentu. Atšlijau, minutėlę pamąsčiau ir 
nutariau neturįs laiko ieškotis tinkamo įnagio. Ką gi, reikės ten- 


kintis tuo, ką turiu. Mintimis atsiribojau nuo galimų problemų ir 

kaip įmanoma staigiau, stipriau pasukau miniatiūrinį įrankį — 
dideliam mano palengvėjimui, plieninis virbas sujudėjo, atsuktu- 
vui nespėjus sulūžti. 

Įveikęs paskutinį kliuvinį, iš spynų ištraukiau krapštukus, 
atsargiai pravėriau duris ir pasidairiau judesio daviklių — mirk- 
sinčių raudonų šviesos akelių. Nė vienos neišvydau, todėl įsėli- 
nau vidun, peržengdamas kilimėlį tam atvejui, jeigu po juo būtų 
įtaisyti slėgio jutikliai, kilstelėjau patiesalą, įsitikinau, kad bute 
tikrai nėra signalizacijos, uždariau duris, vėl jas užrakinau, įjun- 
giau palubės lempas ir leidausi ieškoti miegamojo. Aptikau net 
porą jų, įrengtų užpakalinėje pastato dalyje, atokiau nuo kana- 
lo, kurio žavingas vaizdas atsivėrė pro didelius svetainės langus. 
Viename iš dviejų, ankštame kambarėlyje, aptikau vien tik nepa- 
klotą, be jokios pagalvėlės sudedamąją lovą. Tada nusigavau į ge- 
rokai erdvesnę antrą patalpą, kur viduryje grindų buvo patiestas 
milžiniškas dvigulis čiužinys. Priklupęs greta įkišau ranką po vie- 
nintele pagalve. Apčiupinėjau užvalkalą. Nuvilkau jį ir išverčiau 
iššvirkščią. Bet nieko neradau. 

Pagalvę vėl įnėriau į užvalkalą, panaršiau po antklodėe, 
aplink ją ir po čiužiniu. Dar kartą patikrinęs užvalkalą, atsisėdau 
ir įdėmiai nužvelgiau miegamąjį. Kambarys buvo tuščias, jei ne- 
skaitytume gremėzdiškos medinės lagamino tipo dėžės. Ant šios 
kabančią spyną atrakinau nė nemirktelėjęs ir įsispoksojau vidun. 
Pamačiau gausybę drabužių, juostelę tablečių, regis, nuo galvos 
skausmo, ir paskleistų įvairiaspalvių prezervatyvų. Gilyn įgrūsti 
pirštai užčiuopė šaltą kietą daiktą. Ką liečiu, supratau dar prieš 


pamatydamas objektą, bet vis tiek jį ištraukiau. 

Delne laikiau revolverį. Ginklus išmanau, geriausiu atveju, 
labai paviršutiniškai, tačiau bet koks kvailys susigaudytų, kad 
jis mirtinai pavojingas. Rankoje spausdamas buožę šimtąjį sykį 
pagalvojau, kad man derėtų daugiau pasidomėti apie šautuvus. 
Tuomet kaskart, kai vieną jų atsitiktinai užtikčiau (taip pasitai- 
kydavo dažniau, nei norėtųsi), iškratyčiau šovinius ar, tarkim, 
sugadinčiau gaiduką, idant nekeltų jokios grėsmės. Bet dėl kaž- 
kokios priežasties ši sritis manęs nevilioja. Gal todėl, kad ginklais 
paprastai domisi blogi vyrukai. Arba policija. 

Kaip neutralizuoti revolverį, nenutuokiau, tad griebiausi 
taktikos, kuria praeityje naudojausi ne kartą, — ėmiau svarsty- 
ti, kur jį nukišti. Deja, miegamajame slėptuvę atstojo tik dėžė, o 
mane buvo apėmusi keista nuojauta, jog savininkas ginklo ieško- 
tų kaip tik čia. Ginklą galėjau išsinešti, tačiau taip pasielgti neno- 
rėjau. Įsivaizduokite, jeigu netoli apšvarinto buto mane sustabdy- 
tų ir iškratytų policininkas, kuris rastų įsilaužėlio instrumentus 
ir ginklą. Ne, tokia perspektyva manęs neviliojo. Ir švaistyti laiką 
apmąstymams tikrai nevertėjo. Juk dabar svarbiausia išsiaiškin- 
ti, kur prapuolė statulėlė. Jeigu beždžionėlė paslėpta viename iš 
kambarių, ją rasti bus sunkiau negu sieninį seifą. Taip, patalpos 
menkai apstatytos, tačiau figūrėlė vos kelių colių dydžio, ir ją ga- 
lima nubrukti faktiškai bet kur. Žinoma, jei ji apskritai vis dar 
bute. Amerikietis sakė, kad gipsinę beždžionę rasiu po pagalve, 
bet ten jos neaptikau. 

Vėl dirstelėjau į laikrodį. Jau beveik pusė dešimtos, kitaip 
sakant, po valandos turėčiau pasimatyti su užsakovu, ir po pus- 


valandžio dručkis su džiūsna baigs vakarieniauti. Laiko atsargos 

seko, darėsi nejauku, o gal, kas ten žino, laiko išvis nebeliko, jei 
tik amerikietis su savo draugija atsisveikino ankstėliau nei plana- 
vo. Mažai tikėtina? Nebūtinai. Jis juk nenumanė, kad persigalvo- 
jau, nors šito ir tikėjosi. 

Dešimt minučių. Neketinau paieškoms skirti daugiau laiko, 
bet tiek iš esmės buvo per mažai. Supratau, kad ilgiau delsti neva- 
lia. Bet nuo ko pradėti? Papurčiau galvą ir užverčiau akis aukštyn, 
lyg vildamasis įžiūrėti kokią užuominą. Juokingiausia, kad paste- 
bėjau kai ką geriau — dureles į pastogę. 

Stačiai man virš galvos įtaisytos plokštės anksčiau nepaste- 
bėjau, nes ji buvo nudažyta ta pačia spalva kaip ir lubos. Ir, tik 
pamanykite, dėžė riogsojo tiesiai po ertme. Hmm, keista. 

Akimirksniu užsikišau revolverį už kelnių juosmens, už- 
dengiau dėžę ir ant jos užsikoriau. Pasistiebęs kilstelėjau du- 
reles lubose ir atsargiai pastūmiau jas į šoną. Pirštų galiukais 
perbraukiau palei angą, liesdamas dulkėtą, nelygų ir šiurkštų 
medinį paviršių. Pačiupinėjau apie rėmus, bet jokios statulėlės 
vis tiek nesugraibiau. Instinktyviai jutau užtikęs slėptuvę, tad 
sukandau žibintuvėlį, pašokau ir prisitraukiau tiek, kad įspraus- 
čiau galvą į lubų kiaurymę. Man, žinoma, pristigo įžvalgumo 
pirma įžiebti lemputę, todėl teko kabarotis aukščiau, kol alkū- 
nėmis prispaudžiau landos kraštus ir laisvąja ranka pasiekiau 
žibintuvėlį. Įjungiau jį, šviesos pluoštą nukreipiau į drėgną šaltą 
pastogę, tačiau priešais save nieko įdomaus neįžiūrėjau. Pasi- 
remdamas alkūnėmis, tabaluodamas kojomis apsisukau bemaž 
aplink savo ašį, kol išvydau beždžionės statulėlę. Ji gulėjo tuoj 


už medinio rėmo, šonu prispaudusi minkštą izoliacinį sluoksnį, 

iš nuostabos išsproginusi akis ir rankomis užsidengusi burną. 
Suėmiau figūrėlę ir paklausiau savęs, kodėl, po velnių, dėl jos 
prireikė taip vargti. 

Aš tebelaužiau galvą, kai iš koridoriaus atsklido griausmin- 
gas pokštelėjirnas, po kurio sekė antras trūktelėjimas ir pleišėjan- 


čios medienos traškesys. 


4 SKYRIUS 


Mano ausis vėl pasiekė lūžių ir dryksnių garsai, bet šįsyk ne 
tokie skardūs — įsibrovėlis, matyt, valė nuoplaišas iš durų sky- 
lės. Išgirdęs spragsinčius užraktus spėjau, kad nekviestas svečias 
įbruko ranką pro ertmę ir taip atšovė spynas. 

Aš, suprantama, neketinau kadaroti ir laukti, kad patikrin- 
čiau, ar esu teisus. Tiesą sakant, jau po pirmo smūgio kaipmat 
užsiropščiau aukštyn ir dabar stengiausi kuo tyliau uždengti angą 
lubose. Pro durelių kraštą prasismelkė miegamajame uždegta 
šviesa, bet neabejojau įstatęs jas kaip pridera. Šiaip ar taip, suži- 
noti, ar neklystu, turėčiau artimiausiu metu. 

Žibintuvėliu apšvietęs pastogę įsitikinau, kad guliu ant tvir- 
tos gegnės, o ne ant plonų lubų lentų, padengtų izoliacine me- 
džiaga. Tada užgesinau žibintuvėlį ir ėmiau laukti. 

Buto durys atsilapojo, kažkas įslinko vidun. Po akimirkos 
stabtelėjo, veikiausiai nustebęs, kad lempos įjungtos, ir svarsty- 
damas, galbūt jam derėjo iš pradžių pasibelsti. 

— Ar čia kas yra? — paklausė vyras olandiškai. 


Pagalvojau, visai įmanoma, kad atsiliepus mano balsas pri- 

verstų jį sprukti. Po akimirkos susivokiau, kad tokias idiotiškas 
mintis reikia vyti iš kiekvienos smegenų ląstelės. 

Mudu su nepažįstamuoju sekundę kitą lūkuriavome, bet 
po pauzės vis dėlto jis nusprendė, kad butas tuščias, ir patraukė 
mano kryptimi; medinės sijos, ant kurių stengiausi išlaikyti pu- 
siausvyrą, net virpėjo nuo žingsnių garsų. 

Įsibrovėlis, kaip ir aš, bemat numojo ranka į mažąjį miega- 
mąjį, įėjo į didįjį ir sustingo vos už kelių pėdų po manimi. Gal 
apačioje palikau kokių pėdsakų? Vargu bau. Jei tiksliau, tikrai ne. 
Patalynė ir čiužinys grąžinti į vietą, dėžės dangtis nuleistas. Aiš- 
ku, niekada nederėtų atmesti varianto, jog tyrinėdamas, kas slypi 
virš lubų, prasklaidžiau dulkes, ir dalis jų nupleveno ant grindų 
į mane inkriminuojančią krūvelę; bet ne, mažai tikėtina, negana 
to, atvykėlio regėjimas turėtų būti itin aštrus, kad įžiūrėtų prie- 
šingoje kambario pusėje pabirusias dulkes. 

Užsiminiau apie dulkes, nes panašų scenarijų, nors ir mažu- 
mėlę labiau pritemptą, naudojau vienoje iš pirmųjų savo knygų apie 
įsilaužėlio nuotykius. Berlyno meno galerijoje Folksas, pagrindinis 
serijos veikėjas, įsigavo į ventiliacijos angą, kur ketino palūkėti, kol 
įstaiga baigs darbą, paskui trosu nusileisti į salę ir paimti tam tik- 
rą paveikslą, bet pro groteles netyčia iškratė atliekų trupinėlius — 
prieš pat akylo seno muziejaus apsaugininko nosį. Sargas įtariai 
pakėlė akis, ir Folksas, guvaus proto vaikinas, nagais suciksėjo į 
vamzdžio metalą. Žiurkės bidzenimą ekspromtu pavaizdavo taip 
įtikinamai, kad apsaugininką nukratė šiurpas, tik aš nenutuokiau, 
kaip šitokia improvizacija man pagelbėtų esamomis aplinkybėmis. 


Ką, velniai rautų, jis ten veikė? 


57 


CHRIS EWAN 


Atsargiai palenkiau galvą ir prispaudžiau ausį prie durelių. 
Jokios naudos — tik sustiprinau ausų būgnelius varstantį krau- 
jo ošimą. Pažvelgęs pro siaurą plyšį, skiriantį plokštę nuo rėmo, 
teišvydau miglotą šviesą. Atsilošiau ir vėl įsiklausiau, sykiu prisi- 
verčiau nepaisyti pašėlusio širdies plakimo. Apačioje kažkas čiu- 
ženo, tik aš nesusigaudžiau, kas tiksliai. Spėjau, kad įsibrovėlis 
perkrato patalynę, nes kokius kitus garsus ji galėtų skleisti? Ne 
trankius, be abejo. 

Bumbt. 

Jei neapsirikau, ant grindų nukrito čiužinys, kurį nekviestas 
svečias tikriausiai pakėlė norėdamas patyrinėti, kas po juo glū- 
di. Žingsniai. Pratisas girgždesys, jį lydintis tylus dunkstelėjimas. 
Matyt, vyriškis griozdė dėžės turinį. Daug laiko tam nesugaišo. 
Netrukus pastūmė dėžę į šoną — ko gero, tikrino, ar po ja nieko 
nėra, ko pats nesugalvojau padaryti; po kelių minučių išgirdau 
neskubrų, pratisą riaumojimą. Nujaučiau žinąs, ką jie reiškia: jis 
pjaustė apklotus, vadinasi, buvo pasiėmęs peilį. 

Mintis apie ašmenis nežavėjo. Turiu omeny, kas gi nešiojasi 
peilius, jei ne jais naudotis linkę žmonės? Mano vaizduotė piešė 
vienaakį valkatą randuotu veidu, iš vienos rankos į kitą perme- 
tantį geležtę, tarsi jam būtų niežėję nagus suraižyti nelaimėlį va- 
gišių, kuris atsitiktinai įstrigo žvarbioje pastogėje. 

Šansai, kad jis mane aptiks, ne tokie jau dideli, tačiau net 
jeigu ir rastų, galbūt sugebėčiau nepažįstamajam užkalbėti dantis 
ir pasprukti. Praeityje esu taip išsisukęs. Kartą namo savininkė 


užklupo mane nusikaltimo vietoje kuo ramiausiai gvelbiantį sta- 

lo sidabrą, bet man pavyko išlipti sausam iš balos apytikriai įvar- 
dijus, kiek kainuoja jos kolekcija. 

Ei, ką aš sau mąsčiau? Juk už kelnių juosmens tebeturėjau 
revolverį. Geriau pagalvojus, dėl to vertėjo sunerimti, nes prieš 
grūsdamas jį arčiau savo slėpsnų ir nušliauždamas į uždarą erdvę 
nė nepamėginau išsiaiškinti, ar ginklas užtaisytas. 

Kaip įmanoma mikliau apsiverčiau ant šono,. sugraibiau 
ginklą ir nukreipiau masyvų vamzdį į dureles. Dabar įsibrovėlis 
gali be jokių skrupulų kišti galvą į ertmę, pamaniau, jei tik jam 
maga, kad nušniočiau ją nuo pečių. 

Ginklą spaudžiau taip ilgai, kad net ėmė mausti riešą, bet 
vyriškis niekaip nesiliovė draskęs audinių. Darbą baigė taip pat 
netikėtai, kaip jį pradėjo, ir perėjo į antrą miegamąjį. Nuleidau 
revolverį, pakračiau ranką, kad atlėgtų riešą kaustantis tirpulys, 
ir įsijungęs žibintuvėlį mečiau akį į laikrodį. Jau po dešimtos, tad 
bet kurią akimirką galėjo sugrįžti drūtasis būsto šeimininkas. O 
jis žinojo apie lubų dureles, į kurias įsibrovėlis taip ir neatkreipė 
dėmesio. 

Pasukau spindulį į beždžionės figūrėlę spėliodamas, kuo 
ji tokia ypatinga. Ryškiai apšviestas gyvis stebeilijosi į mane it 
kvotoje dalyvaujantis sustabarėjęs įtariamasis. Letenas tebespau- 
dė prie nasrų tarsi persigandęs, kad atskleis savo paslaptį arba, 
kas būtų dar blogiau, sukvyks ir išduos mūsų slėptuvę. Panūdau 
įsprausti mažąjį šmikį į kampą, priversti jį kalbėti, bet staiga ne- 
pažįstamasis vėl ėmė dundėti per grindis, šįsyk ryžtingiau ir, dė- 
kui Dievui, tolyn nuo manęs. Atsidarė lauko durys, ir slopstantys 


žingsnių garsai po kurio laiko visiškai nutyko. 

Jis aiškiai išsinešdino iš buto, bet dėl visa ko dar truputėlį 
palaukiau. Kai įsitikinau, kad tikrai likau vienas, lėtai atsiplėšiau 
nuo gegnės ir pasiraiviau, idant nurimtų galūnes ir nugarą trau- 
kiantys spazmai. Iš dalies atgavęs gebėjimą judėti, budriai stum- 
telėjau ertmės dangą, apsisukau ir nukoriau kojas į palubę. Kiek 
įstengdamas pasvirau į šoną, pakėliau izoliacinės medžiagos lopi- 
nį ir po juo pakišau revolverį, tada kišenėje paslėpiau beždžionės 
statulėlę, įsikibau į angos kraštus ir nušokau į miegamąjį. 

Be abejo, galėjau sugrąžinti dėžę į pradinę padėtį, užlipti ant 
jos, ištiesti rankas aukštyn ir durelėmis vėl pridengti angą lubose. 
Bet nemačiau prasmės. Po manęs vidun įsiveržęs žmogus taip su- 
taršė antklodes, pagalvę ir čiužinį, kad nūnai kambarys priminė 
studenčių namus, kurių gyventojos beatodairiškai pliekėsi pagal- 
vių mūšyje. Plunksnos ir audinio draiskanos nuklojo grindis iki 
pat tarpdurio, ir aš nepuoselėjau jokių vilčių iškuopti jovalą. Net 
jeigu kažkaip stebuklingai būčiau turėjęs lygiai tokį patį naują pa- 
talynės komplektą, iš mano kerų nebūtų naudos, mat buto duryse 
žiojėjo plaktuko pramušta skylė. 

Todėl viso labo nusišluosčiau dulkes ir kuo skubiau išsineš- 
dinau, nesivargindamas uždaryti durų, laiptatakiu trinksėdamas 
žemyn, kol pasiekiau laukujes duris, kurias nepažįstamasis su- 
darkė kaip ir anas viršuje, tik tiek, kad prie įėjimo jis plaktuku 
išdaužė pačią spyną. 

Smukau į gatvę, giliai įkvėpiau žvarbaus oro ir pamačiau tai, 


kas privertė mane nusišypsoti. Dviratis neprapuolė. 


5 SKYRIUS 


Kai grįžau prie „Cafė de Brug“, užeiga jau nebeveikė. Viduje 
tamsu, durys užrakintos, kaip supratau klebindamas rankeną. Pa- 
vėlavau vos kelias minutes, bet amerikiečio — nė pėdsako. Aki- 
mirką spėliojau, ar tik jo šnabždesys neatvilnys iš tamsaus skers- 
gatvio, deja, taip nutikdavo nebent mano detektyvų puslapiuose. 
Vis viena pasukau už pastato, bet ten driekėsi tuščia gatvelė. Man 
pasitaikė ideali proga įsibrauti į barą, tik aš nesupaisiau, kokiu 
tikslu reikėtų į jį laužtis. Galų gale vėl įsikibau į rankeną ir delnu 
patalžiau stiklą. 

Po akimirkos iš galinio kambario išniro blondinė barmenė. 
Ji įjungė šviesą, pribėgo prie durų ir atrakino spyną nė nepuolusi 
manęs tardyti, ko noriu. Skubėjo, atrodė susirūpinusi. Nepasa- 
kyčiau, kad mane pasitiko išblyškusi, nes bet kokį išbalimą tem- 
dė per stiprus įdegis, tačiau veido bruožai tikrai buvo praradę 
gyvumą. Mergina užtrenkė duris ir sustingo kramtydama lūpą, 
gniaužydama rankas, už ausies vis atmesdamas plaukų sruogą — 
šimtais kitų akivaizdžių signalų demonstruodama, kad iš nerimo 


ji negali nustygti vietoje. 

— Anie jį išsivedė, — pridususi tarė. 

— Du vyrai? 

Blondinė linktelėjo. 

— Prieš valandą. Į jo butą. 

— Esi įsivėlusi į šiuos reikalus? 

Ji padvejojo. Kišenėje sugraibiau ir priešais save atkišau vie- 
ną gipsinę beždžionėlę. Išvydusi statulėlę, barmenė, atrodė, pa- 
rado amą ir po sekundės ėmė linkčioti galva — žydrų akių nė 
trumpam nenuleido nuo statulėlės. 

— Kuo tu vardu? 

— Marikė. 

— Kas tave sieja su amerikiečiu? 

Mūsų žvilgsniai susidūrė, ji ėmė mirksėti, ir aš bemat su- 
vokiau, kaip kvailai skamba mano klausimas. Kai blondinė dar 
kartą įsispitrijo į beždžionėlę, šią vėl paslėpiau kišenėje. 

— Nemanai, kad jis grįš, ar ne? — paklausiau. 

Marikė papurtė galvą, tartum mėgindama nusikratyti figū- 
rėlės apžavų. 

— Sakė, kad sėdės čia visą vakarą, — atsiliepė. — Ir niekur 
neis. 

— Bet kažkodėl persigalvojo. 

— Dėl jų. 

— Aišku. — Užeigoje pasidairiau kokio nors įkvėpimo šalti- 
no, nes jutau pristigęs uždegančių idėjų. — Butas, apie kurį užsi- 
minei... ar teko jame lankytis? 

Barmenė sulinksėjo. 


— Verčiau mane tenai nuvesk. 

Kai blondinė dingo kitapus baro įrengtame galiniame kam- 
barėlyje, likau vienas su abejonėmis, kurias kėlė mano veiksmai, 
bet aš pasistengiau nustumti jas į giliausias, tamsiausias sąmo- 
nės kertes. Marikė grįžo apsivilkusi žiemine striuke ir nešina 
raktais, užrakino kavinės duris ir nusivedė mane per kanalo 
tiltą bei įvairiomis grįstomis gatvėmis, tamsoje skardžiai caksė- 
dama aukštakulniais. Ėmė krapnoti, todėl pasistačiau apykaklę 
ir įspraudžiau rankas į kišenes. Įvykių eiga man nepatiko: pir- 
miausia, antrąją beždžionę aptikau ne ten, kur tikėjausi, paskui 
į butą įsiveržė neprašytas svečias, vėliau man į rankas pateko 
revolveris, o dabar šitai... Aplinkybės žadėjo rimtus keblumus, ir 
aš nujaučiau, kaip viskas gali baigtis, bet nūnai palaikiau drau- 
giją merginai, kuriai, regis, būtų pravertusi šiokia tokia pagalba, 
ir kol kas, galimas daiktas, manęs tebelaukė dvidešimties tūks- 
tančių eurų atlygis. 

Amerikiečio daugiabutis, anot Marikės, stovėjo Šv. Jokūbo 
gatvėje, netoli Centrinės geležinkelio stoties. Pats kelias, antrarū- 
šė Raudonųjų žibintų kvartalo atšaka, tiįso pro virtinę apskuru- 
sių barų ir kavinių, čia dažniausiai slankiodavo per išsiblaškymą 
nuo Damrako gatvės nuklydę turistai, kuriems dantis užkalbinė- 
davo narkotikus pardavinėjantys įtartini veikėjai. Vienas iš pre- 
keivių kelias minutes lipo mums ant kulnų ir vis ragino suteikti 
džiaugsmo damai, nusipirkus viagros. Siūlymų nepaisėme, tad jis 
galiausiai atstojo; mudu nužingsniavome pro vamzdelio formos 
fluorescencinėmis lempomis apšviestus langus ir už jų įsitaisiu- 
sias prostitutes, kurioms, atrodė, tokie žaidimai kėlė nuobodulį. 


Viena jų sėdėjo ant medinės kėdės, apsirengusi tik laikros biki- 

niu, praskėtusi kojas, į stiklą įrėmusi aukštakulnius, ir mobiliuoju 
kažkam rašė trumpąją žinutę. 

Kai nuėjome pusę gatvės, Marikė sustojo šalia kavinės ir at- 
sigręžė į gretimas kreivašones duris. Jos buvo nusėtos skrajutė- 
mis bei grafičiais ir, rodos, per dažnai lamdytos. Blondinė pasuko 
į spyruoklinės spynos plyšį įstumtą raktą ir įleido mane į nustil- 
busiu hašišo tvaiku dvokiančią laiptinę, kurią teapšvietė iš sienos 
kyšanti plika lemputė. Į antrą aukštą užkopėme nepersimetę nė 
žodžiu, aš moviausi pirštines ir slinkau kuo tyliau, kad tik nepa- 
traukčiau jos dėmesio, Marikė savo ruožtu apgraibomis ieškojo 
reikiamo rakto. 

Tiesą sakant, ji tuščiai varginosi. Amerikiečio būsto duris 
radome atlapotas. | 

Apėjęs palydovę, žengiau per slenkstį ir atsidūriau belangia- 
me, ankštame bendrabučio tipo būste. Patalpa menkai apstatyta, 
bet tvarkinga. Kampe prie sienos rėmėsi viengulė lova su balta 
patalyne ir žaliu užtiesalu. Ant jos riogsojo praviras lagaminas. 
Greitai perkračiau jo turinį — kruopščiai sulankstytus drabužius, 
kelionės dokumentus ir nediduką nešiojamąjį kompiuterį, — bet 
nieko svarbaus neatrausiau. Greta lovos stūksojo komoda ati- 
darytais tuštutėliais stalčiais. Kitoje miegamojo-svetainės pusė- 
je pamačiau medinį staliuką, dvi sulankstomas kėdes, prie dujų 
baliono prijungtą viryklę ir kriauklę, kurioje džiūvo subraižytos 
stiklinės. Priešais mus kiek į šoną buvo antros durys. | 

Marikė nukako iki jų aplenkdama mane, bet aš stvėriau ją už 
dilbio ir pirmas įslinkau pro tarpdurį. Atsivėręs vaizdas didelės 


nuostabos nesukėlė; keista buvo tik tiek, kad amerikietis dar ne- 

buvo išleidęs paskutinio kvapo. Jis gulėjo porcelianinėje vonioje, 
aplink pritaškyta galybė kraujo — apsitraukiančio oksidais, tiršto 
ir tamsaus kaip geros kokybės rašalas. Viršum kairiojo smilkinio 
kaukolė įdubusi, kruvini plaukai sulipę ir pilni baltų trupinių, pa- 
našių į kaulų nuoplaišas, ranka nukarusi nuo vonios krašto, pirš- 
tai išlinkę nenatūraliu, šiurpiu kampu. Žmogus buvo užsimerkęs 
ir aiškiai be sąmonės, vis dėlto jo krūtinė protarpiais.kilnojosi. 
Man už nugaros Marikė suspigo ir ant grindų išmetė raktus, 
laimei, neapalpo. Apsisukęs išsiunčiau ją į kitą patalpą ir kaip tik 
tada pirmąsyk išgirdau sirenų gausmą, kurį netrukus papildė au- 
tomobilių stabdžių cypimas. Dar po kelių sekundžių kažkas spy- 
riu atidarė pastato duris ir laiptinėje užstaugė: „Policija!“ 
Vadinkite mane senamadišku, bet tokiomis sąlygomis aš 
nesu linkęs delsti. Blondinė pastiklėjusiomis akimis nepaliauja- 
mai siūbavo galva, todėl griebiausi vienintelių įmanomų veiksmų. 
— Tu atvykai viena, — tariau. — Be manęs. Užlipusi į butą 
aptikai jį vonioje ir nieko daugiau nežinai. Marike? Ar aišku? 
Mergina susmuko ant grindų nusvarinusi galvą, tad nebu- 
vau tikras, ar ji suprato, ką pasakiau. Bet gaišti negalėjau. Vonios 
kambaryje stumtelėjau pakeliamąjį langą ir išvirtau ant plokščio 
stogelio. Apsisukau, pašokęs uždariau langą, o tada visu greičiu 


leidausi į kojas. 


6 SKYRIUS 


Kitą rytą ilgai nesikėliau iš lovos, iš karto po pietų išspaus- 
dinau galutinį naujausio savo romano rankraštį. Lapus sudėjau 
į dailią šūsnį ir apvijau ją gumele, ant viršaus prilipdžiau ranka 
brūkštelėtą žinutę ir įkišau rankraštį į didžiulį rudą voką. Pasi- 
vaikščiojau iki pašto skyriaus, kur atseikėjau užtektinai eurų, kad 
mano siuntinys Londoną pasiektų iki rytojaus, vėliau nudrožiau 
į Centrinę geležinkelio stotį ir įsigijau dvipusį bilietą į Leideną, 
kaimyninį universitetinį miestą. 

Jutau privaląs nors trumpam palikti Amsterdamą, ir Lei- 
denas man tiko kaip bet kokia kita vieta. Pusvalandžio trukmės 
kelionė nežadėjo būti varginanti, tad nusipirkau kavos puodu- 
ką su nauju pakeliu cigarečių, kad išvykoje nepristigčiau rū- 
kalų, pirmame dviaukščio vagono lygyje patenkintas sudribau 
prie lango, nieko nereginčias akis įbedžiau pro purvo dryžiais 
ištepliotą stiklą ir žiopsojau į judančius gyvenamuosius namus 
ir biurų pastatus, į atokesnes miesto vietas, į nublukusio, link 
Šipolio oro uosto besidriekiančio greitkelio atkarpas. Kai trau- 


kinys tiksliai pagal grafiką sustojo požeminėje oro uosto sto- 

tyje, dauguma bendrakeleivių išlipo iš vagono ir savo ratuotus 
plastikinius lagaminus nusitempė link perono gale kylančių 
eskalatorių. Sąstatui vėl pajudėjus, kelyje manęs niekas nebe- 
blaškė, išskyrus hipnotizuojantį ratų dundesį ir retsykiais su- 
traukiamą nikotino dozę. 

Aš ne itin gerai atsimenu, ką veikiau Leidene. Kojos mane 
nešė grįstomis gatvėmis ir palei kanalą besidriekiančiais takais, 
bet sąmonė buvo persikėlusi kitur ir visiškai atsiribojusi nuo fi- 
zinės tikrovės. Į tokią būseną pasineriu nuolat, kai mano gyve- 
nime įvyksta kas nors reikšminga. Norėdamas surikiuoti min- 
tis, turiu pakeisti aplinką, bet konkrečios vietos nesirenku. Man 
būtų nė motais, net jeigu atsidurčiau Afrikoje arba Antarktido- 
je. Tesiekiu likti vienas, nugrimzti į erdvę, kurioje prašviesėtų 
protas. Dabar, prabėgus vos trims valandoms, galvoje tvyrojusi 
prieblanda prasisklaidė tiek, kad vėl sėsčiau į traukinį ir grįžčiau 
į Amsterdamą. 

Po dviejų ramių, niekuo neįsidėmėtinų dienų iš Londono 
paskambino mano agentė Viktorija, kuri užsigeidė aptarti jai per- 
siųstą paštu knygą. 

— Čarli, tavo romanas nuostabus. 

Pokalbio pradžia nuteikė viltingai. 

— Rimtai? 

— Be abejo. Kol kas vienas iš tavo geriausių. 

— Hmm, aš kiek nerimavau dėl pabaigos. 

— Tu visada jaudiniesi dėl pabaigos. 

— Bet šįkart ypač. 


— Kas tau neduoda ramybės? Lagaminas? Manai, kas nors 

pervers puslapius atgal ir atkreips dėmesį, kad jis negalėjo pats 
persikraustyti į Nikolsono butą? 

— O, kad mane kur. — Delnu pliaukštelėjau sau per kaktą. 

Viktorija sekundėlę palaukė. 

— Eli, čia tik menkutė problemėlė. 

— Ne, ji velniškai didelė. 

— Mes sugalvosime, kaip ją išspręsti. 

— Mums apskritai nederėtų tuo užsiimti. Turėjau pastebėti 
klaidą. Kas dar? Jeigu pro akis praslydo lagaminas, galbūt klup- 
telėjau ir kitur. 

— Nieko svarbaus. Garbės žodis. Reikės mažumėlę apkuop- 
ti tekstą, ir tiek. 

— Tikrai? Nes šitą knygą parašiau painesnę, nei iš pradžių 
ketinau. 

— Vingrūs siužeto posūkiai — tai pliusas. 

— Jei tik sugebėsiu sujungti palaidus galus. — Nuo stalo čiu- 
pau rašiklį ir bloknotą. | 

— Tau pavyks. Aš įsitikinusi. O lagaminas tėra paskutinė 
detalė. 

— Taip ir turėtų būti. — Popieriuje nubrėžiau lagamino kon- 
tūrus, perbraukiau jį ir dar prakiurdžiau rašikliu. — Tik kodėl 
mane kamuoja nuojauta, kad, įveikus šią kliūtį, iš karto atsiras kita? 

— Visko gali pasitaikyti. Bet kurgi mes būtume be kliuvinių? 

— O, nežinau. Bestselerių sąrašuose? Premijų apdovanoji- 
muose? Spalvotuose laikraščių prieduose? 

— Taip neabejotinai nutiks, Čarli. 


— Žinoma, žinoma, kai tik sumąstysiu, kokiu būdu polici- 

jos įkalčių saugykloje padėtą lagaminą pervežti į butą, neatsklei- 
džiant žudiko tapatybės. 

— Galbūt lagaminas turi ratus? 

Nusišypsojau ir sviedžiau rašiklį šalin. 

— Aha, arba aštuntame skyriuje užmiršau paminėti, kaip 
Nikolsonas užsidirbo šlamančiųjų iš teleportavimosi aparato iš- 
radimo. 

— Mano idėja, sakyčiau, priimtinesnė. 

— Nieko naujo. 

— Kad ir kaip būtų, — tarė Viktorija, apdovanodama mane 
vienu iš teatrališkiausių savo atodūsių, — kaip Amsterdamas? 

Pats irgi atsidusau. Nuskambėjo nekaip, todėl atsidusau dar 
kartą. 

— Jis olandiškos padermės, — pasakiau, kai lioviausi žavėję- 
sis mūsų balsų diapazonais. 

— Oho. Jei atvirai, manau, kaip tik todėl sutikau tau atsto- 
vauti — dėl tavo gabumų stulbinamai vaizdingiems apibūdini- 
mams. 

— "Tau knieti išgirsti apie tulpes, klumpes ir vėjo malūnus? 

— Mieste stovi malūnai? 

— Keletą mačiau. 

— Ir olandai avi klumpes? 

— Jas perka turistai. Kai tik išvysiu olandą, klumpėmis mi- 
nantį dviračio pedalus, nedelsdamas persikelsiu į kitą šalį. 

— Bet kol kas tenai liksi? 

— Na, žiūrint, kaip klostysis reikalai, — atsiliepiau. 


Ir papasakojau apie naujausią savo avantiūrą; apie ame- 

rikietį, beždžionių statulėles, gyvenamąjį laivą, pribloškiančią 
blondinę ir tai, kad užsakovas kone tapęs lavonu. Kol šnekėjau, 
Viktorija nė karto neįsiterpė, rodydama vieną žavingiausių savo 
bruožų. Iš esmės jos gebėjimą klausytis smulkmenų apie bet ko- 
kius nemalonumus, į kuriuos įsiveldavau dėl vagysčių, pranoko 
tik jos talentas žaibiškai užtikti siužeto spragas ir reikiamu mo- 
mentu pateikti tinkamus klausimus — kaip tik taip ji pasielgė, kai 
išklojau visą istoriją. 

— Taigi amerikietis nežuvęs? 

— Dar ne, — patvirtinau. — Ryte skambinau į ligoninę. 
Man pranešė, kad jis ištiktas komos. 

— Ėmė ir informavo, va taip, paprastai? 

— Hmm, ne, iš pradžių teko prisistatyti asmeniniu pono 
Maiklo Parko terapeutu. 

— Ir tau pavyko įtikinti tenykščius? 

— Aš kalbinau slaugę. Vargu ar ji nuodugniai susipažinusi 
su procedūromis. Spėju, truputį pagelbėjo ir mano tartis. 

— O... minutėlę, iš kur sužinojai amerikiečio pavardę? 

— Ji parašyta kelionės dokumentuose, kuriuos radau laga- 
mine, — paaiškinu. — Ir laikraščio žinutėje. 

— Jau pramokai skaityti olandiškai? 

— Įvykis aprašytas „International Herald Tribune“. 

— Supratau. Tavo nuomone, jis buvo kažkuo žymus? 

— Nežinau. Galbūt. Arba tądien nieko įdomaus neatsitiko, 
ir redaktoriui viso labo į akis krito naujiena apie jankį, sumuštą 
olandų viešnamyje. 


— Tą vietą įvardino viešnamiu? 


50 


VAGIES RAŠYTOJO GIDAS PO AMSTERDAMĄ 


— Aha, bet, mano požiūriu, jis paprasčiausiai gyveno spal- 
vingame rajone, nudrengtame vieno kambario bute. 

— Pagrindinė spalva, be abejo, raudona. 

— Žinai... — atplėšęs akis nuo rašomojo stalo, įsmeigiau 
žvilgsnį į kitapus lango šnarančius medžio lapus — pastebėjau, 
kad begalė viešųjų namų naudojasi elementariomis fluorescenci- 
nėmis lempomis. Nors populiarus ir elektrinio mėlio spindesys. 

— Atlikai tyrimą? 

— Tiesiog pasiūliau vieną iš vaizdingų apibūdinimų, ku- 
riuos taip mėgsti. 

— Kaip miela, — atsakė Viktorija, ir mintyse išvydau jos 
šypseną. — Bet trumpam grįžkime prie beždžionių statulėlių. Ar 
jas tebeturi? 

— Taip, dvi pavogtas. Amerikiečio lagamine paieškojau tre- 
čiosios, deja, neradau. 

— Manai, kad figūrą pasisavino jį sumaitoję vyrai? 

— Prielaida logiška. 

— Paskui jie grįžo namo ir suprato praradę savąsias. 

— Greičiausiai. 

Viktorija pritilo ir po pauzės pasistengė nerūpestingu tonu 
paklausti kitko: 

— Čarli, kiek, tavo manymu, statulėlės vertos? 

— Nė nenutuokiu. Radęs figūras savo švariame bute, palai- 
kyčiau jas pigiu šlamštu. 

— Bet taip nėra. 


— Lyg ir ne. Nes vargu ar kas dėl juoko taip negailestingai 


talžytų Žmogų. 

— Ir, kaip užsiminei, tau pasirodė, kad jį kankino. 

— Tikrai? O, kalbi apie sulaužytus pirštus. Taip, aš nesu- 
prantu, kam to prireikė. | 

— Na, šiaip jau kankinimais siekiama išpešti informaciją. 
Nebent smurtavo sadistai, bet nepanašu, nes jie apsiribojo viena 
ranka. Arba amerikietis atskleidė, ko užpuolikai klausė, arba nu- 
sikaltėliai nusprendė, kad auka nieko neišduos. 

— Arba jiems kas nors sutrukdė. Arba nuo smurto patiems 
pasidarė bloga. Arba galima rasti tūkstantį kitų motyvų. Tik 
mums niekada nepavyks įvardyti konkretaus. 

— Taip, — it vandeniu perlieta sutiko Viktorija. — Bet jeigu 
jis pasidavė, tuomet galėjo paminėti ir tavo vardą. 

— Tikėtina. | 

— Ar labai? 

— Nemanau, garbės žodis. Jie neturėjo jokios priežasties 
domėtis manimi. Juk ieškojo trečiosios beždžionės. Nė nenu- 
tuokė, kad amerikietis nusamdė mane tą patį vakarą pavogti jų 
statulėles. Todėl, kai jis nurodė, kur paslėpė savąją figūrėlę, tęsti 
kvotą nebeliko prasmės. 

— Gal ir ne. 

— Kaąjau kalbėti apie tai, kad jie nė nebandė manęs susirasti. 

— Teisybė. Dar kai kas, Čarli. Peiliu apsiginklavęs žmogus, 
kuris po tavęs įsilaužė į butą, — kaip jis čia įsipaišo? 

— Tavo spėjimas būtų ne blogesnis už manąjį. Tiesa, vieną 
mintį turiu — iš pradžių amerikiečio pasiūlymo atsisakiau, ar ne? 
Jis vylėsi, kad vis tiek atliksiu užduotį, ir neklydo, vis dėlto nebu- 


vo tuo tikras. Tarkim, rytojaus dieną, apimtas baimės, nusamdė 

kitą žmogų — daugiau ar mažiau pirmą pasitaikiusį po ranka ir 
nepasižymintį, kaip jis sakė, „mano talentu“. 

— Įsibrovėliui išties jo trūko. Juk darbavosi plaktuku ir ap- 
vertė kambarius aukštyn kojomis. 

— Plaktuku ar panašiu daiktu, bet esmę supratai. Beje, jis 
irgi dairėsi statulėlės, nes pirmiausia kilstelėjo pagalvę. 

— Ir žinodamas, kada grįš šeimininkas, dingo iš karto po 
dešimtos. 

— Būtent. 

Apmąstydama mano teoriją ji sumykė. Pasitrynęs ausies lez- 
gelį luktelėjau išvadų. 

— Jeigu tu neapsirinki, — prašneko Viktorija, — amerikietis 
velniškai rizikavo. Kas, jeigu judu būtumėte susidūrę kaktomuša? 

— Faktiškai taip ir įvyko! Bet sprendžiant iš pono Parko 
nusistatymo ir vėlesnių įvykių, kurie užklupo tą žmogų, jis siekė 
užsitikrinti, kad statulėles kas n0rs nudžiautų. 

— Aha. Ei, žinai, ką tau derėjo padaryti? Radus amerikietį 
nueiti prie baro ir pažiūrėti ar niekas kitas jo nelaukia. 

— Taip, bet apie tai pagalvojau tik kitą dieną. Nors, ko gero, 
vis tiek nebūčiau ten grįžęs. Kas, jeigu policija nuvežė Marikę at- 
gal į užeigą? Man susidarė įspūdis, kad mergina valdo barą ar 
bent jau virš jo gyvena. Sakykime, būtų pastebėjusi, kad vėl pa- 
sirodžiau, ir pirštu dūrusi į mane. Prielaida gal ir pritempta, bet 
taip nutikti galėjo. 

Mano agentė neatsiliepė. Mintimis nuklydo nuo pagrindi- 
nės įvykių eigos ir apsvarstė įvairius variantus. Aš lūkuriavau, ką 


ji pasakys, ir kai Viktorija galų gale prabilo, balse nugirdau abe- 

jonę, tarytum ji būtų pagalvojusi apie kažkokius baisius dalykus, 
bet kol kas vengusi pernelyg mane gąsdinti. 

— Čarli, kas, jeigu vyrai sumušė amerikietį, nes tas išklojo 
viską, kas jiems rūpėjo? Kas, jeigu sužinoję tavo vardą jie bando 
iki galo sutvarkyti savo reikalus? 

— Tu pradedi mane liūdinti. 

— Nemanai, kad tau vertėtų kraustytis kitur? Juk knygą ra- 
šyti baigei, o tie žmonės atrodo pavojingi. 

— Ne vien atrodo. Tačiau romanas dar nebaigtas, ir aš nesu 
pasirengęs atsisveikinti sa Amsterdamu. Man čia patinka. 

— O taip. Ir nepamirškime merginos. 

— Nesupratau“ 

— Blondinės, Čarli. Nemanyk, kad neatkreipiau dėmesio, 
kiek laiko skyrei jai apibūdinti. 

— Marikės? Na, ji gan simpatiška. Tik, hmm, aš tikėjausi, 
kad mane sunkiau permatyti. 

— Liaukis. Dar viena bėdoje atsidūrusi panelė? Tu dievini 
tokius dalykus. 

— Nejaugi? Klausyk, Vika, jei nori išgirsti tiesą, taip, man 
buvo šovusi mintis, kad amerikietis galėjo išduoti vyrams jos var- 
dą. Bet dėl to nesuku galvos. Nujaučiu, kad Marikė žinojo, kur 
veliasi. 

— Tau kelia nerimą dar kas nors? 

— Visų pirma pažadėti dvidešimt tūkstančių eurų. Taigi at- 
likau darbą, kuriam mane pasamdė. Amerikietis gali neišsikaps- 
tyti, tokiu atveju pinigų neatgausiu, kita vertus, aš turiu dvi statu- 


lėles. Jei tik rasčiau trečiąją... 

— Čarli... 

— Elgsiuosi atsargiai. 

— Kam išvis rizikuoti? Turi šešis tūkstančius eurų, ir aš gal- 
būt išpešiu tau kiek didesnę sumą už naują knygą. 

— Jei tik susidorosiu su lagamino keliama problema. 

— Na, taip. Bet tu nieko prieš, jei kai kam paskambinčiau? 

— Gal ne. Tik ne dabar. Palūkėk, kol sulauksiu progos gerai 
viską apmąstyti. Klausyk, Viktorija, aš turiu atsisveikinti. Kažkas 
beldžiasi į duris. Žiūrėk savęs, gerai? 

— Lyg čia man reikėtų rūpintis savimi, — nuleisdamas tele- 
foną išgirdau jos balsą. — Dėl ko turėčiau nerimauti? Kad popie- 


riaus kraštu įsipjausiu pirštą? 


7 SKYRIUS 


Kitapus mano buto durų stovintis vyriškis visais atžvilgiais 
priminė teisėtvarkos pareigūną. Aukštesnis nei vidutinio ūgio 
(nors galbūt ne pagal olandų standartus), laikysena tiesi it karei- 
vio, išgirdusio komandą „ramiai“. Plaukai tvarkingai, labai trum- 
pai pakirpti, pečiai kampuoti — ant jų pakibęs blankus lietpaltis 
dengė tarsi anglis juodą kostiumą. Kiek neįprasti buvo tik ne- 
apsakomai šiuolaikiški akiniai be rėmelio, kokius galėtų nešioti 
švedų dizaineris. 

— Ponas Hovardas? 

— Taip, Carlis Hovardas. 

— Aš inspektorius Burgravas iš Amsterdamo-Amstelando 
policijos. Norėčiau su jumis šnektelėti. 

Žodžiai skambėjo kaip tarpinis prašymo ir įsakymo varian- 
tas, bet gerai nesupratau, į kurią pusę jie labiau krypo, todėl ty- 
lėdamas nusivedžiau atvykėlį į svetainę. Siutinant policininkus, 
kaip žinojau iš patirties, bėdų įmanoma prisidaryti greičiau nei 
bet kokiais kitais būdais. Vis dėlto... 


— Inspektoriau, neprieštarausite, jeigu pasidomėsiu, kaip 


56 


VAGIES RAŠYTOJO GIDAS PO AMSTERDAMĄ 


jūs įsigavote į pastatąė Mano svečiams dažniausiai pirmame 
aukšte tenka spausti telefonspynės mygtuką. 

— Kažkas ėjo pro duris, — miglotai atsakė jis. 

— Aišku. Ir štai taip paprastai jus įleido? 

Burgravas sulinkčiojo galva. 

— Bet jūs neprisistatėte policininku? 

Jis pažvelgė į mane tarytum nustebęs, kad varginuosi gilintis 
į detales. 

— Atleiskite, — tariau, — bet mūsų name įsikūrusi bendrija, 
ir aš manau, kad vietiniai gyventojai savotiškai įsipareigoję vieni 
kitiems. Ypač kai kalbame apie nepažįstamuosius. Nieko tokio, 
jeigu paprašyčiau jūsų parodyti asmens dokumentus? 

Jis atsiduso, įgudusiu judesiu įkišo ranką į lietpalčio užantį 
ir išsitraukė odinį dėklą, kurį vikstelėjimu atvertė man prieš akis. 
Įdėmiai perskaičiau atvykėlio vardą ir laipsnį. 

— Puikumėlis. Norėsite ko atsigerti? 

— Ne. 

Burgravas įsidėjo pažymėjimą atgal į kišenę. 

— Prisėsite“ 

Inspektorius liko stovėti tarsi neišgirdęs pasiūlymo ir nū- 
nai dairėsi po svetainę — nužvelgė ant grindų iškilusias knygų 
rietuves, žurnalinį staliuką, rašomąjį stalą, nešiojamąjį kompiu- 
terį, naujausio mano rankraščio kopiją, greta jos padėtą telefoną 
ir peleninę su keliomis cigarečių nuorūkomis. Jo akys nuslydo 
įrėmintu ant sienos pirmuoju Dešilo Hemeto „Maltos sakalo“ 
leidiniu, pro didžiulius langus smigo į Binenkanto kanalą, kurio 


pakraštyje švartavosi gyvenamieji laivai. Prie teisėsaugos atstovų, 


57 


CHRIS EWAN 


štai taip tyrinėjančių jūsų namus, tenka priprasti — pareigūnai 
linkę atkreipti dėmesį į kiekvieną smulkmeną, sakytum Dievas 
būtų suteikęs jiems teisę visur kišti nosį. Burgravas nesiskyrė nuo 
kitų, tik gal buvo kruopštesnis už didžiumą. 

— Kur jūsų dokumentai? 

— Nesupratau“ 

— Migracijos tarnybos išduoti dokumentai? 

— O ne, ašjų neturiu, — atsakiau. — Juk gyvename Euro- 
pos Sąjungoje. 

Įmantriais akiniais pridengtos jo akys sumirksėjo. 

— Tuomet duokite pasą. 

— Minutėlę. 

Nuėjau į miegamąjį paso. Grįžęs radau jį, iš arti spoksantį į 
Hemeto romano viršelio iliustraciją. 

— Mėgstate skaityti, inspektoriau? 

Burgravas atsisuko į mane. 

— Čia garsi knyga? 

— Ganėtinai. 

— Dauguma žmonių ant sienų kabina paveikslus. 

— Na, aš ne itin domiuosi daile. Bent jau ne įprasta prasme. 

— Esate girdėjęs apie mūsiškius olandų tapytojus? 

— Apie vieną kitą, — prisipažinau. — Nors dėl Van Gogo 
niekada nesikrausčiau iš proto. 

Pasą įteikiau Burgravui, kuris atsivertė paskutinį puslapį ir 
po sekundės nudelbė mane skvarbiu žvilgsniu, lyg įtardamas, kad 
nuotrauka gali nesutapti sa mano veidu. Po pauzės iš lietpalčio 


kišenės iškrapštė bloknotą su rašikliu ir ėmė rašytis duomenis. 

— Pone Hovardai, ką veikiate Amsterdame? 

— Rašau romaną. — Gestu parodžiau į rankraštį. — Esu de- 
tektyvų autorius. Gal kokį skaitėte? 

— Ne, — atsakė jis, susitelkęs į pastabų rašymą. — Už savo 
šalies ribų, ko gero, nesate labai populiarus. 

— Juos puikiai perka Japonijoje. 

— Japonija — tai ne Nyderlandai. 

Buvo akivaizdu, kodėl jis pakilo iki inspektoriaus pareigų. 

— Atliekate įprastą patikrinimą? — mostelėjau į savo pasą. 

— Pone Hovardai, prieš keletą dienų, trečiadienio vakarą, su 
jumis susisiekė vienas asmuo. 

Pakėlęs galvą Burgravas įsispitrijo man į akis. 

— Deja, to nepamenu, — kuo ramesniu balsu atsakiau. 

— Jis pasiuntė jums elektroninį laiškelį. 

— Tikrai? Nieko panašaus neprisimenu, antra vertus, pasta- 
ruoju metu daug dirbau. Galbūt žinote, kuo jis vardu? 

Burgravas dar kurį laiką spiginosi į mane, ieškodamas men- 
kiausių ženklų, kad meluoju. Kaip galėdamas maloniau išsišie- 
piau ir pakreipiau galvą ant šono. 

= Jo pavardė — Parkas. 

— Ne, — suskubau kratyti galvą ir vaizduoti, esą iš visų jėgų 
stengiuosi atsiminti. — Atsiprašau, bet ji ničnieko man nesako. 

— Mes turime jo nešiojamąjį kompiuterį. Taip nustatėme, 
kad laiškelį skaitėte. 

— O, luktelkit. Taip. Dabar, kai pasakėte, imu prisiminti vie- 
ną pranešimą, kurį veikiausiai siuntė jūsų minėtas žmogus. Bet 


laiškas atrodė toks keistas, kad nedelsdamas jį ištryniau. Jei ne- 

klystu, tas vyras prašė susitikti su juo bare. Skaitytojai paprastai 
klausinėja apie mano istorijas ir teiraujasi, ar galėčiau pasirašyti 
knygą. Bet retai kada kviečia pasimatyti. 

— Ir kaip, ar su juo matėtės? 

Nustebęs išplėčiau akis ir papurčiau galvą. 

— Be abejo, ne. Rūkote, inspektoriau? 

Vengdamas jo žvilgsnio, mitriai nusisukau į stalą ir stvėriau 
cigarečių pakelį. Po šūsnimis popierių ir viršutiniame stalčiuje 
demonstratyviai paieškojau žiebtuvėlio, tada trumpam palikau 
Burgravą vieną ir numyniau į virtuvę — paaiškinau, ko man ten 
reikia, kilstelėdamas nepridegtą cigaretę ir užversdamas akis 
aukštyn. 

Virtuvėje iškvėpiau orą, nors nė nenumaniau, kad buvau jį 
sulaikęs, ir apsvarsčiau tolesnius savo veiksmus. Atvirai kalbant, 
tegalėjau rinktis vieną iš kelių alternatyvų. Meluoti olandų poli- 
cininkui apie pažintį su vyriškiu, kurį beveik mirtinai primušė, 
tikriausiai ne pats protingiausias ėjimas, bet aš spėjau, kad vis- 
kas baigsis gerai, jei tinkamai atliksiu vaidmenį. Regis, Burgra- 
vas dar netikrino mano biografijos ir, jeigu nesukelsiu įtarimų, 
inspektorius galbūt išvis neskambins į Didžiosios Britanijos am- 
basadą, kuri pasidalytų žiniomis apie jam rūpimus mano praei- 
ties faktus. 

Nuo viryklės paėmiau degtukų dėžutę ir grįžau į svetainę. 
Jau ketinau prisidegti cigaretę, kai svečias pamojo į aiškiai mato- 
mą ant stalo žiebtuvėlį. 

— Tiesiai prieš akis, — kilstelėjau rankas. — Man amžinai 


taip nutinka. 


60 


VAGIES RAŠYTOJO GIDAS PO AMSTERDAMĄ 


Burgravas niekaip neparodė, ar manimi tiki. Nors tai netu- 
rėjo reikšmės. Ištiesiau ranką link žiebtuvėlio, įskėliau liepsnelę, 
kurios atspindys nublizgino pareigūno akinius, ir prie jos priki- 
šau cigaretės galą. 

— Vadinaši, su ponu Parku nebuvote susitikęs? — dar kartą 
paklausė jis. 

— Taip ir sakiau, ar ne? 

— Bet jam nieko nepranešėte? 

Pūstelėjau dūmus į kambarį. 

— Ar neatsakiau į laišką? Ne. Turbūt elgiausi nemandagiai. 
Bet ko tie žmonės nori ir, hmm, ar jie normalūs, tiksliai žinoti ne- 
įmanoma. Pagalvojau, kad nesulaukęs mano reakcijos jis tiesiog 
nuspręs, jog Žinutės neskaičiau. 

— "Tačiau jūsų kompiuteris informavo poną Parką, kad laiš- 
kelį skaitėte. 

— Perdavė automatinį pranešimą, jei tik neapsirinku dėl pa- 
vadinimo. Apie tai nieko nenutuokiau. 

— Tad, galimas daiktas, į barą jis užsuko. 

— Į „Cafė de Brug“ arba, jei teisingai išverčiau, į „Tilto ka- 
vinę“. Toji vieta man žinoma. Ir jis turbūt galėjo tenai nueiti. Bet 
kodėl tuo domitės, jeigu jūs nieko prieš, kad teiraujuosi? 

Burgravas vėl atidžiai į mane įsispoksojo tartum stebėda- 
mas, kaip mano veido išraišką paveiks jo ištarti žodžiai. 

— Ponas Parkas atsidūrė ligoninėje. Jį užpuolė. 

— O, Dieve. Bare? 

— Jo paties bute. 


— Jums įdomu, ar apie šitą įvykį ką nors žinau? 

Inspektorius atsargiai linktelėjo. 

— Deja, negalėsiu jums padėti. Ką pasakoja ponas Parkas? 

— Jis miega. 

Susiraukiau apsimesdamas, jog mane glumina replika, prie 
kurios nederėjo niūri svečio mina. 

— Kitaip sakant, be sąmonės? 

— Ponas Parkas gali mirti. 

— Viešpatie. Liūdna girdėti. Gaila, kad negalėjau jums dau- 
giau pagelbėti. 

Ištiesiau ranką, ketindamas paspausti jam delną, tačiau Bur- 


gravas į ją dirstelėjo su vos juntamu pasibjaurėjimu ir žengė link 


buto durų. 

— Pone Hovardai, jūs liksite Amsterdame? — per petį su- 
šuko. 

— Kol baigsiu rašyti knygą. 

— Neprieštarausite, jei vėliau su jumis pakalbėčiau dar 
kartą? 


— Mielai prašom. Hmm, inspektoriau, mano pasas? 

Burgravas sustojo. Kai praskėčiau atkištos rankos pirštus, jis 
akimirką pasvyravo, tada vidinėje švarko kišenėje sugraibė doku- 
mentą raudonu aplanku ir grąžino man. 

— Atleiskite, — iškošė pro sukąstus dantis. 


— Viskas gerai, — atsakiau. 


8 SKYRIUS 


Jam dingus, kurį laiką rūkiau įsitaisęs prie rašomojo stalo ir 
stebėjau, kaip kanalo paviršiuje vėjas piešia įvairius raštus. Svars- 
čiau, gal vertėtų imtis rankraščio ir išspręsti Viktorijos paminėtą 
keblumą, susijusį su lagaminu, bet neabejojau, kad mano pastan- 
gos nueitų perniek. Mintys krypo visai į kitus dalykus, man ra- 
giausi nuovokiai meluodamas Burgravui; galbūt Viktorija teisi, ir 
aš turėčiau nešdintis iš Amsterdamo? Čia niekas manęs nelaikė: 
visa manta tilpo į du kelioninius krepšius, nuompinigius mokė- 
davau kas savaitę, o įvykdęs kelias pastarąsias vagystes apsirūpi- 
nau veik šešiais tūkstančiais eurų. Fantazijos mielos, bet joms iš- 
sipildyti nelemta. Burgravui pasakiau, kad artimiausioje ateityje 
liksiu mieste, ir jeigu išvykčiau, inspektoriui kiltų įtarimų. Maža 
to, mano instinktai kuždėjo, kad išvykęs prarasčiau kažkokią in- 
triguojančią galimybę. 

Atsilošęs krėsle ištraukiau vidurinį stalo stalčių ir nuleidau 
greta savo kojų. Tada apčiupinėjau vidinius stalo spintelėje atsi- 


vėrusios ertmės paviršius, kol mano pirštai užčiuopė ieškomus 

daiktus. Abi beždžionių statulėles, užsispaudusią ausis ir užsi- 
dengusią burną, perkėliau ant stalo, smakru įsirėmiau į delnus, 
pamąsčiau apie trečiąją figūrėlę, letenomis slepiančią akis, ir nu- 
tariau, kad dabartinės padėties niuansus sugebu įžvelgti neką ge- 
riau už ją. Kiek verta visa jų kolekcija? Kas apskritai renka tokius 
dalykus? Ir kaip be didelių problemų juos iškišti? 

Atsidusau, sprigtelėjimais nuverčiau beždžiones ant šono, 
po akimirkos jas pačiupau, apsivilkau paltą, šalikų apsivyniojau 
kaklą ir nėriau laukan į vėjuotą, lietingą žvarbą. 

Nusigavus iki „Cafė de Brug“ paaiškėjo, kad ji bemaž pilna. 
Apglėbę didelius balintos kavos puodelius, delnus šildėsi klien- 
tai su megztiniais ir vilnonėmis kepuraitėmis, vienas ar du valgė 
plakta grietinėle pagardintą šviežią obuolių pyragą. Užeigos sve- 
čiai, rodės, buvo vien olandai, todėl prisigretinęs prie vaikino už 
baro ir angliškai įsiterpęs į foninį plepėjimo gausmą, pasijutau 
kiek nejaukiai. 

— Ar Marikė čia? — pasiteiravau. 

Skersakiuodamas vyrukas atšovė: 

— Kas jūs toks? 

— Mes draugai. 

Jaunuoliui vėl į mane žvairuojant, vos atsispyriau pagundai 
perspėti, kad jis verčiau neitų kitapus stiklinių baro durų, antraip 
lediniai vėjo gūsiai ilgam sustingdys tokią išraišką jo veide. 

— Arji čia? — pakartojau klausimą. 

Barmenas nenoriai pakėlė telefoną, sulaukė atsakymo ir 
kažką olandiškai murmtelėjo į aparatą. Nugirdau žodį engelsman, 


bet nieko daugiau nesupratau. Įsibėgėjus trumpam pokalbiui, jis 

pritilo, nužvelgė mane ir, jei neklystu, atsargiai apibūdino, kaip 
atrodau. Pasakiau esąs vardu Čarlis, bet vaikinas, aiškiai apsi- 
sprendęs nepaisyti, ką šneku, nutraukė ryšį. 

— Viršuje. — Jis pirštu bedė į duris patalpos gale su užrašu 
Privė. — Laukia jūsų. 

Palikau vyrutį lavintis šnairavimo srityje, apėjau kelis stalus 
ir smukau pro tarpdurį. Medinėmis pakopomis užlipau į antro 
aukšto laiptinę, kurioje jau lūkuriavo Marikė. Ji buvo apsimovusi 
timpas, apsivilkusi duksliu nertiniu, pakaušyje gan laisvai susi- 
rišusi plaukus ir visiškai nepasidažiusi. Raukėsi gerokai rūsčiau 
negu jos draugas iš apačios, bet vis tiek privertė mane užmiršti, 
apie ką mąsčiau. 

— Mums reikia pakalbėti, — pasakiau vengdamas žiūrėti jai 
į akis. 

Marikė porą sekundžių įdėmiai spiginosi į mane, galop ap- 
sisuko ir žengė per slenkstį. Nusekęs įkandin, atsidūriau švie- 
siame kambaryje ir pro didelį langą pamačiau Imperatoriaus 
kanalo krantus jungiantį tiltą, nuo kurio kilo ir užeigos pavadi- 
nimas. Vidury patalpos rikiavosi pinti baldai, tolimajame kam- 
pe išvydau dvigulę lovą, drabužių kabyklą ir keletą metalinių 
stelažų, prikrautų baro atsargų: kavos pupelių, riešutėlių prie 
alaus, servetėlių ir panašių dalykų. Marikė atsisėdo ant sofos ir 
parietė po savimi kojas, aš pritūpiau ant krėslo krašto, alkūnes 
atrėmiau į kelius ir pasišildžiau delnus pasitrindamas juos vieną 
į kitą. 

— Noriu žinoti, kas vyksta, — tariau. — Privalai man papa- 


sakoti, su kuo bendravai ir ką sakei. Tai yra atskleisti viską. 

— Maiklas gyvas, — po pauzės atsiliepė ji. — Tau greičiau- 
siai nerūpi, bet jis gyvas. 

Sušvelninau toną. 

— Aišku, kad rūpi. 

— Guli ligoninėje, prijungtas prie kvėpavimo aparato. Vien 
tik miega. Jo pirštai... — merginą nukratė drebulys. 

— Kaip minėjau, man ne vis tiek. 

Blondinė mane pervėrė griežtu žvilgsniu, nepaliaujamai 
gniaužydama kumščius. Nenutuokiau, ką Marikė įžiūrėjo, bet 
rimtai abejojau, kad jai tai patiko. 

— Kodėl bėgai? — galiausiai paklausė ji. 

— Priežastį Žinai. 

— Nes tu drebinai kinkas. 

Marikė smakru kryptelėjo mano pusėn. 

— Gal ir tavo tiesa. Bet aš niekuo nebūčiau padėjęs Maiklui, 
jeigu būčiau ten likęs. Vargu ar būčiau galėjęs paaiškinti, ką vei- 
kiu toje vietoje. Kišenėje turėjau įsilaužimams reikalingus įran- 
kius. Ir, beje, tavęs nepažįstu. 

— Betgi taip elgtis negerai. 

— Na, Maiklas mane nusamdė atlikti negerus darbus. Nu- 
jaučiu, kad praeityje pats yra prikrėtęs šunybių. 

— Jis turbūt niekada nebeatsimerks. 

— Aha, man taip sakė žmogus iš ligoninės. 

— Buvai ten nuvykęs? — sučiaupusi lūpas Marikė įsistebei- 
lijo į mane. 


— Ne, kalbėjau telefonu. Nusprendžiau, kad ten važiuoti ne- 

saugu. Tau gal irgi nederėtų jo lankyti. Jei atvirai, dabar man daug 
kas kelia abejonių. 

— Tada bėk, kaip ir anądien. Bailys. 

Atsidusau. 

— Klausyk, šįryt pas mane svečiavosi policininkas. 

Mergina prisimerkė. Na, bent jau sugebėjau patraukti jos 
dėmesį. 

— Teiravosi apie Maiklą. Teigė per jo kompiuterį nustatęs, 
kad mudu matėmės, bet aš nelabai tuo tikiu. 

— Kaip kitaip galėjo sužinoti apie jūsų susitikimą? 

— Šito ir ketinau tavęs paklausti. 

— Cha, — ji kilstelėjo rankas. — Sakai, nesuturėjau liežuvio 
už dantų? Sakai, aš taip pat esu bailė? 

— Ne, man atrodo, kad jauteisi prislėgta. Sukrėsta. Galbūt 
pati nesuvokei, ką šneki. 

— Policijai ničnieko neatskleidžiau. 

— Netvirtinu, kad taip elgeisi sąmoningai. Galimas daik- 
tas, nė nepameni, ką kalbėjai. Šokas taip veikia žmones. Parei- 
gūnams, tarkim, užsiminei, kad akis į akį bendravau su Maiklu, 
ir nieko daugiau nepridūrei. O tada jie jau patys užpildė spragas. 

— Laikai mane kvaiša? Tokios informacijos jiems nesutei- 
kiau. 

— Gerai jau, gerai, — ramindamas Marikę pamostagavau 
rankomis. — Tačiau policija ją žinojo. Nenumanė, ar tai svarbu, 
bet vis vien nusprendė šnektelėti su manimi. 

— Ką atsakei? 


— Kad mes nesimatėme. 

— Ir tavo žodžiais patikėjo? 

— Nesu tikras. Ar pareigūnams pasakei apie porą vyrų, su 
kuriais Maiklas buvo tą vakarą? 

Ji pakėlė akis į lubas. 

— Be abejo. 

— Pažįsti tuodu? 

— Ne. Tiesiog juos apibūdinau. 

— Ar policija žino, kas jie tokie? 

Mergina patrūkčiojo pečiais. 

— Lyg ir ne. Domėjosi, ar Maiklas su jais buvo susidūręs 
anksčiau. 

— Irė.. 

— Atsakiau, kad neįsivaizduoju. Aš nemelavau. — Ji išplėtė 
akis. — Man niekada neteko bendrauti su jokiais Maiklo bičiu- 
liais. 

— Nieko sau bičiuliai. 

— Bet kaip tik šitaip Maiklas abu vadino. 

— O beždžionės? — nutariau pamėginti laimę. — Ar apie 
jas policijai pasakojai? 

Marikė lėtai papurtė galvą. 

— Tiesa, koks tų statulėlių vaidmuo? Kiek jos vertos? 

— Nieko. 

— Nejaugi? Kai vieną tau parodžiau... tavo akys... 

— Taip“ 

— Jos atsivėrė. Tarsi nušviestos ryškiu žibintuvėliu. 

Ji šyptelėjo lyg norėdama iš manęs nusijuokti, bet netrukus 


susitvardė ir smakru įsikniaubė į delnus. 

— Taviškę mačiau pirmą kartą, — paprastai atsakė. — Tą, 
kuri dengiasi akis, esu regėjusi. Bet ne kitas. 

— Ką jos reiškia? Tau? Maiklui? 

— Statulėles atsinešei? — Marikė įsižiūrėjo į mane. 

Pakračiau galvą. 

— Kur jos? 

— Saugioje vietoje. 

— Nuvesk mane tenai. 

— Vėliau. Kol kas nesuvokiu, kur įklimpau. Beždžionės — 
mano savotiškas draudimas. 

— Savo pinigus atgausi, — šaltai tarė ji. 

— Galbūt. Bet man reikalingi atsakymai. Kodėl gi tau nepa- 
sakojus apie antrąjį vagį? Ką apie jį Žinai? 

Blondinės veidas persikreipė į klaustuką, lūpos susitraukė į 
tašką, padėtą po antakių ir nosies išlinkiu. 

— Vadinasi, nieko. Turiu pripažinti, kad tavim tikiu. Ma- 
rike, kol dairiausi Jordano bute, į jį įsibrovė kitas žmogus. Kuris 
ieškojo to paties. 

— Apie antrąjį girdžiu pirmą sykį. 

— Spėju, kad Maiklas jį nusamdė kaip atsarginį variantą, 
nes aš atsisakiau imtis darbo. 

— Kodėl išvis taip elgėsi? 

— Nes norėjo, kad statulėlės į jo rankas patektų būtent tą 
vakarą. Netgi nurodė konkretų laiką. Anuomet dėl instrukcijų 
sunerimau, tik ne taip stipriai kaip derėjo. 


Marikė nuleido kojas ant grindų, atsistojo ir prisiartino prie 

lango. Rankomis apsivijo pečius ir pažvelgė į stikle vos matomą 
blyškų atspindį. Stebėjau, kaip ji žiūri į save, negalėdamas atsi- 
plėšti nuo dvigubo vaizdo. Tos strazdanos ant sprando. Miniatiū- 
rinės dėmelės. Jos kvietė mane. 

— Jam reikėjo tik tavęs, — pareiškė mergina. — Ir nieko 
kito. Tave rekomendavo. Kai kas iš Paryžiaus. Draugas. 

— Neįmanoma, — atkirtau. — Aš turiu Paryžiuje gyvenantį 
pažįstamą, bet jis būtų mane perspėjęs. 

— Nee, jeigu Maiklas prašė jo tylėti. 

— Taip. Netgi tuo atveju. 

— Įsitikinęs? 

— Aha. Žmogus, apie kurį galvoju, perduoda man darbo 
užsakymus. Taip prasimano pinigų. Bet puikiai žino vieną da- 
lyką: tam, kad mūsų santykiai nenutrūktų, privalau juo pasi- 
kliauti. 

Marikė pagūžčiojo pečiais: 

— Galbūt juo pasitikėti teko ir Maiklui? 

— Tik ne šia prasme. 

— Aišku, kad šia. 

Į mane pasisuko jos veidas, neką atviresnis nei anksčiau. 

— Ne, tu nesuvoki, — neatlyžau. — Vyrukas iš Paryžiaus yra 
tarpininkas. 

— Taip? 

Kurį laiką žiopsojau į tą nenuovoką laukdamas, kol ji susi- 
pras, ką bandau pasakyti. Bet nutiko kas kita — esmę po truputį 


įsisąmoninau pats. 

— Marike, kuo tiksliai Maiklas vertėsi? 
— Tu nenumanai? 

Krestelėjau galva. 

— Jis toks kaip tu, Čarli. 

— Kaip aš? | 


— Taip. Įsilaužėlis, ja? 


9 SKYRIUS 


Sėdėdamas prie rašomojo stalo, už sprando sunėręs pirštus, 
stengiausi išspręsti man kilusią problemą. 

Žudė Nikolsonas. Tai žinojau nuo pat pasakojimo pradžios 
ir, negana to, iškart sumąsčiau, kaip įrodyti jo kaltę. Svarbiau- 
sias vaidmuo teko lagaminui su šiurpia paslaptimi — su vidun 
įkišta aukos, liokajaus Arturo, dešine plaštaka. Pagrindinis mano 
romano veikėjas Folksas atskleidė kiekvieną smulkmeną: kaip 
Nikolsonas sugalvojo nugalabyti Arturą, ketindamas įsibrauti į 
liokajaus darbdavio namus ir atsiimti nuotrauką, kuria pats buvo 
šantažuojamas; kaip pasirūpino alibi, įtikinęs žmoną, jog esą visą 
vakarą praleido savo darbo kambaryje; kaip sėdo į taksi, nukako 
į kitą miesto galą, įsiprašė į Arturo apartamentus, pasmaugė jį, 
nupjovė plaštaką, šią įmetė į lagaminą, aptiktą liokajaus bute, vėl 
perlėkė miestą, aukos raktais atsirakino laukujes duris, o šaltus 
lavono pirštus priglaudė prie jų atspaudų skaitytuvo, taip atrakin- 
damas elektroninį seifo užraktą. Deja, man pro akis prasprūdo 
tai, į ką dėmesį atkreipė Viktorija: aš aprašiau, kaip Folksas rado 


lagaminą Nikolsono kabinete ir tokiu būdu demaskavo žudiką, 

kuris galiausiai palūžo ir prisipažino, ką iškrėtęs, bet nepaaiški- 
nau, kaip iš Arturo būsto ir vėliau iš policijos saugyklos lagami- 
nas atsidūrė Nikolsono namuose. 

Taip, kliūtis rimta. Praeityje su panašaus tipo keblumais su- 
sidorodavau vėrsdamas Folksą įsilaužti į svetimas valdas ir per- 
kelti įkalčius, kur tik jis užsigeisdavo. Bet dabar tokio sumanymo 
teks atsisakyti, mat lagaminas buvo policijos nuovadoje — kad 
ir kokias įmantrias vagystes regzdavau savo detektyvuose, aš bu- 
vau nustatęs griežtas ribas ir niekada neleisdavau Folksui brautis 
į teisėsaugos patalpas. Aišku, į siužetą galima įtraukti naują vei- 
kėją, tarkim, patyrusį farą, kurį Folksas įkalbintų ištiesti pagalbos 
ranką. Ir mainais už paskolintą lagaminą policininkas sulauktų 
šanso pričiupti įtariamąjį už pakarpos. Idėja gera, bet ji manęs 
neviliojo, nes tada reikėtų perrašyti per didelę teksto dalį. Toks 
pareigūnas turėtų pasirodyti neįsibėgėjus siužetui, ir aš būčiau 
priverstas sukurpti kelis epizodus, kuriuose Folksas, bendrauda- 
mas su policininku, pamažu įgytų šio pasitikėjimą... ne, tiesiog 
per daug darbo. Be kita ko, šiomis aplinkybėmis, Nikolsono bute 
atidaręs spintelę ir ištraukęs lagaminą, Folksas nepateiktų skaity- 
tojams jokios staigmenos. 

Kol galvojau apie susidariusį keblumą, atgijo telefonas, ir aš 
jį pakėliau. Reaguodamas į mano skambutį, užmegzti ryšį ban- 
dė Pjeras. Aš beveik įsitikinęs, kad jo vardas kitoks, bet kai su 
žmogumi tvarkai verslo reikalus, jį derėtų kaip nors įvardyti; 
tarpininkas buvo prancūzas ir gyveno Paryžiuje, todėl man at- 
rodė, kad Pjeras jam kuo puikiausiai tinka. O Pjeras dėl to nesu- 


ko galvos, nes jam terūpėjo gauti procentus nuo kiekvieno man 

perleisto darbo ir savo dalį nuo bet kokių vogtų daiktų, kuriuos 
prašydavau iškišti. 

— Čarli, pasiūlysi veiklos Amsterdame? — pasiteiravo jis. 

— Galbūt. — Atsilošiau krėsle, užsikėliau kojas ant stalo ir 
sukryžiavau jas ties kulkšnimis. — Bet viskas priklauso nuo ta- 
vęs. Jei tiksliau, kiek galiu tavimi pasikliauti. 

— Susimildamas, Čarli. Juk esame draugai. Ir tarpusavyje 
taip nešnekame. 

— Paprastai, ne. — Žvilgterėjau dešinėn ir patiesinau krei- 
vokai kabančius rėmelius su Hemeto romanu. — Bet sklando 
gandai, kad mūsų santykiai pasikeitė. Kad mano vardą išplepi bet 
kuriam, norinčiam jį sužinoti. 

Akimirką stojo tyla. Nuo rėmų stiklo nušluosčiau dulkių dė- 
melę. 

— Amerikietis, Pjerai, — pasufleravau. — Mano darbo ger- 
bėjas. Ką nors pameni? 

— Čarli... 

— Neskubėk. Tikiuosi, atsakymas manęs nenuvils. 

— Jis taip pat yra draugas, — atsargiai prabilo Pjeras. — Se- 
nas. Norėjo susisiekti su Nyderlanduose apsistojusiu geriausiu 
specialistu, kokį tik pažįstu. Carli, geriausias esi tu. 

— Malonu girdėti. Ar jis nurodė priežastį? 

— Tik paprašė tavo vardo. Pasakiau, kad tau perduosiu ži- 
nią, kaip ir esame sutarę, bet jam tai nepatiko. 

— Kodėl ne? 

— Nepaaiškino. 


— Žinojai, kad jis vertėsi vagystėmis? 

— Suprantama. Taip su juo ir susipažinau, — kiek nustebęs 
paaiškino Pjeras. 

— Ir jo ketinimai nusisamdyti kitą įsilaužėlį tau nesukėlė 
įtarimų? 

— Gal šiokių tokių. Bet drąsos pristinga daug kas. 

— Tavo nuomone, jis bijojo? 

— Na, dvylika metų — gana ilgas laiko tarpas. -- 

Atsisėdau tiesiau ir prispaudžiau telefoną prie ausies. 

— Apie kokius dvylika metų tu šneki? 

— Nežinai? 

— Ko? Kad sėdėjo už grotų? 

— Jis tau neminėjo“ 

— Ne. — Suėmiau rašiklį ir patikrinau, ar jis gerai rašo, 
brūkštelėjęs per viršutinį rankraščio lapą. — Už ką ten pateko? 

— Hmm, už nužudymą. 

— Dėl tyčinės žmogžudystės? 

— Non. Tas vyras mėgino tapti didvyriu — bandė sutrukdy- 
ti Maiklui paimti deimantus. 

— Vadinasi, jis vogė juvelyrinius dirbinius? 

Popieriuje pakraigaliojau tysančio kūno kontūrus ir tarp jų 
suraičiau klaustuką. 

— Deimantus, Čarli. Štai, ką vogdavo. Vien tik deimantus. 

— Kažkas bandė jį sulaikyti? 

— Oui, apsauginis. 

— Ir Maiklas jį nužudė? 

— Panašu, kad taip. 


Trumpam susimąsčiau. Apie vyriškį, kuris sėdėjo kitapus 

stalo blausiai apšviestoje užeigoje. Jis atrodė visiškai normalus ir, 
sakyčiau, nė kiek nepriminė kalinio. Nepriminė galvažudžio. 

— Kur tai nutiko? — greitosiomis nupiešiau deimantą, maž- 
daug tokio pat didumo kaip ir kūnas. 

— Amsterdame. 

— Jį laikė olandų kalėjime? 

— Oui. 

— Nedeportavo? 

— Ką reiškia „deportuoti? 

— Išvaryti iš šalies. Atgal į Jungtines Valstijas. Argi ne taip 
turėjo būti? | 

— Šito nežinau. | 

Jam kalbant, braižiau linijas virš klaustuko linkio, kol tušo 
sluoksniai susiliejo. Tada rašiklio galu ėmiau be perstojo braukyti 
aplink tašką. 

— Pjerai, ar jis ką nors pasakojo apie darbą? Ar norėjo, kad 
vėliau kai ką parduotum? 

— Non. Bet... šneki ne apie deimantus? 

— Ne. Apie beždžiones. 

— Beždžiones? 

— Statulėles. — Nusviedžiau tušinuką ant stalo ir pasitry- 
niau akis. — Iš pirmo žvilgsnio, pigias. Trijų figūrėlių kolekciją. 
Viena letenomis dengiasi akis, kita jas spaudžia prie ausų, o tre- 
čia — prie burnos. Esi apie jas girdėjęs? 

— Be abejo. 

— Manai, jos brangios? 


— Sunku pasakyti. Kaina priklauso nuo įvairių faktorių. 

— Ar dėl trijulės verta žudyti? 

— Jis žudė? 

— Ne šį kartą, — atsidusau. — Esmė ta, kad Maiklas ligoni- 
nėje. Ir, kaip išsiaiškinau, jo būklė prasta. Neįsivaizduoju, kur tu 
mane įvėlei. 

— Nemaniau, kad taip gali atsitikti, — liūdnai mąsliu tonu 
pasakė Pjeras. — Kaip apmaudu. Juo pasikliaudavau Ne mažiau 
nei tavimi. 

— Aš nesu nudobęs žmogaus. 

— Non. Kaipgi tau padėti? 

— Gauk informacijos apie tas beždžiones. Sužinok, ar rin- 
koje jos turi paklausą. 

— Taip, taip. Niekų darbas. Jo imsiuosi tuojau pat. 

— Ir dar, Pjerai, mano vardo daugiau niekam nebeminėk. 
Ypač kalėjusiems žmogžudžiams. 

Nutraukiau ryšį ir pastuksenau pirštais per rankraštį, bar- 
benimą sinkopiškai antrindamas mintimis. Trys beždžionės, trys 
įsilaužėliai, trys vyrai kavinėje. Vien tik trijulių rinkiniai — tary- 
tum šifrinis užraktas su man nežinoma kodo seka. O kiek nuga- 
labyta? Kol kas beveik du. Aš tik vyliausi, kad trečiosios mirties 
išvengti pavyks. 


10 SKYRIUS 


Neilgai trukus paskambinau Viktorijai ir ėjau tiesiai prie rei- 
kalo: 

— Klausyk, aš pasvarsčiau... kas, jeigu egzistavo du lagami- 
nai“ 

— Tęsk. 

— Tarkim, Folksas apsirūpina antruoju, kurį pakiša Nikol- 
sono darbo kambaryje? 

— Identišku pirmajam? 

— Teisingai. Pameni, Folksas laužiasi į seifą, bet išgirsta Ni- 
kolsono žingsnius ir pasislepia sieninėje spintoje. Bet, sakykime, 
šįsyk jis palieka duris šiek tiek pravertas, todėl įžiūri lagamino 
modelį. 

— Ir patį žudiką. Bet tada pasakojimas baigtųsi po dešimties 
puslapių. 

— Taip, pasiūlymas kvailas. Gerai, bandome kitką: kaip at- 
rodo lagaminas, Eolksas sužino iš žmogaus, dirbančio policijos 
nuovadoje. Pavyzdžiui, iš pareigūnės, atsidėkojančios už vakarie- 


nę. Modelis populiarus, todėl jis nusiperka kopiją. 

— Bet jeigu kiekvienas, įskaitant Nikolsoną, žino, kad tikra- 
sis saugomas policijoje, jie iš karto susigaudys, jog kažkas pakišo 
netikrą. 

— Prakeikimas. 

— Čarli, lagaminas tėra dalis visumos. Tau būtina plaštaka. 
Reikia atidaryti lagaminą, ištraukti kruviną plaštaką ir atkišti ją 
priešais Nikolsoną. Priešais skaitytojus. Tai tavo kulminacija. 

— Gausiu kitą. 

— Kitą plaštaką? Kaip tai padarysi? Arturui nupjausi kairę 
ranką? 

— Žinoma, ne. Gal tuo užsiimtų Arturo dukterėčia, aktorė? 
Kas, jeigu ji būtų ne aktorė, o specialiųjų efektų kūrėja? 

— Nori protezo“ 

— Ne tiek noriu, kiek galvoju, kad jis čia pritiktų. 

— Bet tu vis tiek neturi antro lagamino ar bent jau ko nors, 
kas būtų panašu į originalą ir nesudarkytų įvykių logikos. 

— Siužetą, aišku, teks mažumėlę patobulinti. 

— Ką tu sakai! 

Sunkiai atsidusau į telefoną. 

— Atvirai kalbant, tikėjausi išgirsti kitokius padrąsinimo 
žodžius. 

— Fi, tu irgi nepateikei man reikalingo galutinio sprendimo. 
Tad nusivylę esame abu. 

— Mm-hmm. 

— Nors džiaugsiuosi, kad paskambinai. Nerimavau dėl ta- 
vęs. 


— Kaip miela. 

— Rimtai. Papasakok, kas vyksta. 

— Turi omeny vagystes? 

— Ką gi dar? 

— Na, padėtis įdomi. Arba komplikuota — kaip pažiūrėsi. 

— Apšviesk mane. 

Paklusau. Išklojau Viktorijai, kaip pas mane svečiavosi ins- 
pektorius Burgravas iš olandų policijos, kaip šnekėjausi su Mari- 
ke ir Pjeru, ką sužinojau apie amerikietį. Viską dėsčiau greitosio- 
mis, tartum apmesdamas kuriamo naujo romano siužetą. 

— Žodžiu, jis taip pat įsilaužėlis, — tarė ji, kai baigiau kalbė- 
ti. — Keista, kad nusprendė tave pasamdyti. 

— O taip. 

— Tavo manymu, jis išties nebedrįsta tuo užsiimti? 

— Bala žino. Ką pati manai? 

— Na, man sunku susidaryti nuomonę — juk nesu jo ma- 
čiusi. 

— Natūralu. | 

— Bet stebėtina, kad nesiryžo įgyvendinti vagystės plano, 
kuriam parengti drąsos užteko. 

— Atkartoji mano mintis. Ir dar, Viktorija, amerikietis nu- 
žudė žmogų. Jeigu už grotų Maiklas būtų kaip nors pasikeitęs, jo 
baimėmis gal ir patikėčiau, bet laisvę atgavęs kalinys, jei pasiren- 
ka naują gyvenimą, jis nepuola organizuoti naujų darbelių. 

— Man nepatinka, kad jis — žudikas. Bute rastas ginklas 
perša prielaidą, jog susidūrei su grupele individų, kurie pasiryžę 
bet kam. 


— Laužydami pirštus ir skaldydami kaukoles? 

— Taigi. O kaip toji blondinė? — paskutinį žodį atmiešė pa- 
nieka. — Ką sako ji? 

— Jos vardas Marikė, kaip puikiai žinai. Ir, beje, nemanau, 
kad mergina su manimi bendravo visiškai atvirai. 

— Įprasta. 

— Kam? Blondinėms? 

— Femme fatale, Čarli. 

— Marikė ne tokia! 

— Bent jau panašiausia, kokią tik radai. Įdomu, kaip tavim 
dėtas elgtųsi Folksas? 

— Pirmiausia Folksas niekada neatsidurtų mano padėtyje. 
Jeigu įvykiai taip klostytųsi knygoje, aš perrašyčiau pradinius 
skyrius ir pateikčiau jam papildomų užuominų. Tik pagalvok: 
esmę žinantis vyras guli komoje, fernme fatale, kaip ją vadini, 
kažką slepia ir manęs neprisileidžia artyn. 

— Visais įmanomais aspektais. 

— Cha, labai juokinga. Kas toliau? O taip, Pjeras, per kurį 
įklimpau į šiuos nemalonumus, žino tiek pat, kiek ir aš, gal net 
mažiau. Suktas įsibrovėlis, kurio niekaip negalėsiu atsekti. 

— Be to, dar dručkis su džiūsna. Tiesą sakant, jie vis labiau 
primena porelę komediantų. 

— Ir galų gale statulėlės. 

— Apie kurias neturi jokio supratimo, todėl pats jautiesi 
kaip paika beždžionė. 

— Tadam! 

— Tai viena geriausių sulysėlio eilučių. 


— Iš Blakpule sėkmingai rodyto miuziklo? 

— O taip, — ji atsiduso. — Na, kokių veiksmų planuoji 
imtis? 

— Ką? 

— Kaip ketini tai išnarplioti? 

— Kas sakė, kad aš ką nors narpliosiu? 

— Niekas. Tik man rodos, tau knieti pasiaiškinti, kas čia nu- 
tiko. Vagių garbės reikalas ir panašūs dalykai... 

— Kurgi ne. Klausyk, Vika, man reikia rūpintis savimi. To- 
dėl dabar rinksiuosi geriausią iš alternatyvų — pasistengsiu, kad 
mano vardas nebūtų minimas tame jovale. Tiesiog suredaguosiu 
rankraštį ir nuspręsiu, kur toliau keliauti. 

— Žadi persikraustyti? 

— Kai tik pabaigsiu knygą. 

— Ar apmąstei Londono variantą? Bent sykį galėtume pa- 
plepėti akis į akį. 

— Ir nusimesti savo paslapties skraistę? Kad mano vardą pa- 
pildytum veidu? | 

— Čarli... — Viktorija dabar prabilo lėtai, tarsi man būtų 
atsisukę keli sraigteliai. — Tavo nuotrauką ant knygų aplankų 
mačiau šimtus kartų. 


— O, tiesa, — atsiliepiau, — visai pamiršau. 


11 SKYRIUS 


Po pašnekesio su Viktorija nukreipiau mintis į kelias kitas 
siužeto idėjas, tačiau nesugalvojau, kaip išspręsti lagamino klau- 
simą, bent jau neišmąsčiau nieko protingo. Reikia pripažinti, 
kad dirbau per prievartą ir mėginau formuoti knygą, kurios dar 
nebuvau pasirengęs pabaigti. Pasąmonės gelmėse mano protas 
knebinėjo galvosūkį, bet savu metu, tik aš nežinojau kada, ge- 
nialus sprendimas tikrai perskros sąmonės kanalus tarytum vai- 
kas, skuodžiantis parodyti tėvams ką tik sulipdytą dėlionę. Iki tol 
man teks laukti. 

Tad numečiau pieštuką ant stalo, paleidau nešiojamąjį 
kompiuterį ir prisijungiau prie interneto, ketindamas patenkin- 
ti smalsumą. Susiradau „Vikipedijos“ svetainę, įvedžiau žodžius 
„trys išmintingosios beždžionės, spustelėjau nuorodą „ieškoti“, 


ir po akimirkos ekrane nušvito man reikalingas turinys. 


Trys išmintingosios beždžionės yra vaizdinė maksi- 
ma. Drauge jos įkūnija plačiai žinomą principą „nema- 


tau nieko bloga, negirdžiu nieko bloga, nesakau nieko 

bloga“. Trijulę sudaro akis užsidengusi Mizaru, kuri 
nemato nieko bloga, ausis užsidengusi Kikazaru, kuri 
negirdi nieko bloga, ir burną užsidengusi Ivazaru, kuri 
nesako nieko bloga. 

Vaizdinę maksimą išpopuliarino XVII amžiaus rai- 
žinys, išbjaustytas Niko mieste virš garsiosios Tošiogu 
šventyklos dury. Bet pati sentencija greičiausiai užgimė 
Indijoje, kartu su tendai, budistų atšakos, sektos legenda 
persirito per Kiniją ir, ko gero, XVIII amžiuje (Jamato 
laikotarpiu) pasiekė Japoniją. Nors posakis neturi nie- 
ko bendra su beždžionėmis, šių trijų gyvūnų atsiradimą 
nulėmė žodžių žaismas — japoniškai neigiamą veiks- 
mažodžio formą reiškiantis zaru skamba panašiai, kaip 
saru, tai yra beždžionė. 

Dievo Vadžros mokymams priklausantis aforizmas iš 
esmės nurodo, esą mes išvengsime blogio, jeigu jo negir- 
dėsime, nematysime ir apie jį nekalbėsime. Panašią min- 


ti atspindi priežodis „Vilką mini — vilkas čia“. 


Jei perfrazuotume, beždžionių statulėlės tarsi skelbė, kad 


man derėtų laikytis kuo atokiau nuo dabartinių įvykių. Kas ga- 
lėtų tam prieštarauti? Tik ne aš. Todėl užverčiau kompiuterio 
ekraną, šiltai apsirengiau ir patraukiau iš savo buto, pasirengęs 
pasivaikščioti po rajoną, užsukti į kokį vietinį barą, išlenkti ke- 


lis bokalus alaus, pavalgyti, galbūt su kuo nors užmegzti po- 


kalbį. 


Planas geras, netgi puikus, bet jis žlugo, vos tik atidariau 


84 


VAGIES RAŠYTOJO GIDAS PO AMSTERDAMĄ 


laukujes daugiabučio duris ir laiptelių apačioje išvydau inspek- 
torių Burgravą. Prie jo stovėjo uniformuotas kolega, už porelės 
nugarų pamačiau paženklintą policijos automobilį. 

— Pone Hovardai, jūs suimtas, — pareiškė inspektorius 
Burgravas. 

— Bet inspektoriau, — atsiliepiau, — aš nė nesukuždėjau 


jūsų vardo. 


Supančiotas antrankiais, nublokštas ant užpakalinės poli- 
cijos automobilių sėdynės, varstomas praeivių žvilgsnių, dideliu 
greičiu lėkiau Amsterdamo gatvelėmis ir svarsčiau, galbūt man 
derėjo pataisyti Burgravo klaidą. Žinojau, kad negaliu būti su- 
imtas, kol inspektorius neinformavo asmeniškai mane areštuojąs. 
Visgi nusprendžiau, jog dabar ne metas zirzti dėl anglų kalbos 
vartojimo ir juolab žmogui, kuris, kaip atrodė, man jautė itin 
stiprią antipatiją. Suvokiau turįs laikyti liežuvį už dantų. 

Na, bent jau nepraradau galimybės pasitarti su savimi, nes 
Burgravas iš visų jėgų trukdė man gauti teisinę pagalbą, tačiau, 
kai advokatas atvyko į nuovadą, paaiškėjo, kad angliškai jis dude- 
na neką geriau, nei aš vograuju olandiškai. Mūsų trijulė, atsisėdu- 
si prie stalo menkai apstatytame tardymo kambaryje, iš pradžių 
olandiškai, o paskui laužyta ir kiek normalesne anglų kalba gin- 
čijosi, ar leisti man pailsėti ir kuo nors atsigaivinti. Po dešimties 
minučių, kurias paaukojome absurdiškiems paistalams, prisiver- 


čiau atsigręžti į Burgravą ir aiškiai, lėtai tardamas žodžius pasa- 

kiau, kad kol kas sutinku būti apklausiamas be advokato. Tuomet 
mes padarėme pertraukėlę. 

Kai pratęsėme pokalbį, prie inspektoriaus prisidėjo parei- 
gūnas, kuris dalyvavo mane sulaikant. Uniformuotasis atsinešė 
romaną minkštais viršeliais. Burgravui sviedus knygą ant stalo, 
kilstelėjau ją ir pasklaidžiau puslapius tarytum laužydamas galvą, 
ar kitas dvi valandas skirti skaitymui. Supratau, kas čia vyksta, 
nes varčiau pirmąjį savo detektyvą, Čarlzo E. Hovardo „Vagį ir 
penkis pirštus“, parduodamą visuose geruosiuose knygynuose. 

— Kam dedikuoti romaną? — atsisukau į Burgravo ben- 
dražygį ir mostu paprašiau duoti tušinuką. — Gal numylėtam 
olandui? | 

Inspektorius stvėrė rašiklį iš atkištos pareigūno rankos ir 
nudelbė kolegą niršiu žvilgsniu. Atsisėdo ant plastikinės kėdės 
priešingoje stalo pusėje. 

— Toje nuotraukoje... — prabilo atvertęs vidinę galinio vir- 
šelio dalį, — ne jūs. 

— Teisingai. 

— Kodėl? 

Patraukiau pečiais. 

— Skaitytojoms patinka išvaizdūs autoriai. Vyrukas, kiek 
girdėjau, dirba modeliu ir pozuoja katalogams. 

— Bet tikrojo vardo neslepiate. 

— Aha, sutinku, tikras paradoksas. 

— Rašote knygas apie nusikaltėlius. 

— Taip, apie įsilaužėlį. 


Jis pakėlė antakį. 

— Ir pats pažeidžiate įstatymus. 

— Hmm, — pasikasiau galvą, — spėju, kad šnekate apie in- 
cidentą iš mano jaunų dienų. 

— Jūs teistas už vagystę. 

— Jei tiksliau, už bandymą įteikti dovaną, nors turiu pripa- 
žinti, kad prieš tai teko kai ką nugvelbti. Na ir kas? 

Kramtydamas apatinę lūpą Burgravas atsilošė. 

— Įdomu, kad esate nusikaltėlis, rašote knygas apie nusikal- 
tėlį ir meluojate, jog nebuvote susitikęs su nusikaltėliu. 

— Na, aš savęs nepriskiriu įstatymų laužytojų ratui. Ir, beje, 
neįsivaizduoju, apie kokį melą kalbate. 

Inspektorius teatrališkai palingavo galva, lyg mano atsaky- 
mas būtų kiek išmušęs jį iš vėžių, nusitraukė blizgančius akinius 
ir visai be reikalo ėmė juos šluostyti nosinaite. Galų gale nosį vėl 
pabalnojo stiklais ir sumirksėjo it pirmą kartą mane išvydęs — 
tartum akiniai būtų jam suteikę retą superregėjimo galią, kuri 
leido kiaurai permatyti mano suktybes. 

— Teigėte, esą judu su ponu Parku nesimatėte. 

— Iš tiesų? Jei atvirai, aš neatsimenu mūsų pašnekesio 
smulkmenų. 

— Sakėte, kad su juo nebendravote. Bet aš turiu liudininkų. 
Trečiadienio vakarą trys vyrai matė jus „Cafė de Brug“ užeigoje. 

— Kaip tai įmanoma? — paklausiau. — Tikiuosi, nerodėte 
nuotraukos ant romano viršelio? Ji labai klaidinanti. 

— Jie nupasakojo, kaip atrodote. 

— Tiems žmonėms turbūt nestinga gebėjimų vaizdingai 


apibūdinti kiekvieną pastebėtą dalyką. 

— Jei norite, surengsiu atpažinimo procedūrą. 

Pamąsčiau. Kurstyti inspektoriui pyktį nebuvo prasmės. 

— Nemanau, kad verta, — atsakiau. 

— Vadinasi, pripažįstate, jog matėtės su ponu Parku ir apie 
tai melavote. 

— Taip, su ponu Parku mačiausi. Bet, kaip minėjau, anks- 
tesnio mūsų pokalbio detalių nepamenu. Tik atsimenu neišgir- 
dęs įspėjimo, kad viskas, ką pasakysiu, gali būti panaudota prieš 
mane. 

Burgravas urgztelėjo gomuriniu balsu. 

— Kodėl judu susitikote? — griežtai paklausė. 

— Į šią temą gilintis nenorėčiau. 

— Dabar jūs areštuotas. — Inspektorius dūrė pirštu mano 
pusėn. — Privalote atsakyti. Jis patekęs į ligoninę. 

— Aš čia niekuo dėtas. 

— Įrodykite. 

— Kaip? 

— Atsakykite į klausimą! 

— Vargu ar pajėgsiu jus įtikinti. Inspektoriau, jaučiu išanks- 
tinį jūsų nusistatymą. — Atsigręžiau į nebylų jo bendražygį. — 
Arjis taip elgiasi nuolat? 

Policininkas be žado įsispoksojo į mane ir droviai pakratė 
galvą. Jis tušinuku kažką rašėsi geltoname bloknote. Pastabų es- 
mės nesupratau, nes jos buvo pakraigaliotos olandiškai. Kas ten 
žino, galbūt pareigūnas kurpė mano romano recenziją. 

— Klokite, kodėl su juo susitikote? — pareikalavo Burgra- 


vas. 

— Tebūnie, — nusileidau. — Jis prašė parašyti knygą. 

— Knygą: 

— Jo memuarus. Ponas Parkas užsiminė kalėjęs. Lyg ir dėl 
vagystės. Kadaise, regis, net nužudė žmogų. Pasiūlė man darbą 
žinodamas, kad rašau romanus apie įsilaužimus. Kategoriškai at- 
sisakiau. Nes mano sritis ne biografijos, o grožinė literatūra. 

— Galvojate, tuo patikėsiu? 

— Tikėkite, kuo širdis geidžia, — atšoviau. — Aš sakau tiesą. 
Anksčiau nieko nepasakojau, nes, mano požiūriu, kitiems netu- 
rėtų rūpėti žmogaus praeitis. Ir kas iš to, jeigu būčiau jus apšvie- 
tęs apie mūsų pokalbio detales? 

Burgravas irzliai papurtė galvą ir gestu liepė kolegai kons- 
pektuoti tolesnį mūsų pokalbį. 

— Kada išėjote iš baro? 

— Apie devintą. 

— Matėtės kitą dieną? 

— Ne. 

— Kur buvote, kai jį užpuolė? 

— Neturiu supratimo, kada tai nutiko. 

— Ketvirtadienio vakarą. 

— Dirbau. Kaip tik baigiu rašyti naujausią knygą. 

— Iš namų niekur nėjote? 

Jo balse nuskambėjusios gaidos privertė mane suklusti. 

— Hmm, gal kiek ir pasivaikščiojau. O taip, prisiminiau. 
Maždaug po dešimtos vakaro. 


— Kur? 

— Savo rajone. 

— Šventojo Jokūbo gatvėje lankėtės? 

— Galbūt. Tiksliai nepamenu. 

— Pasistenkite, pone Hovardai. Jums derėtų kur kas smar- 
kiau įtempti atmintį. 

Inspektorius pakilo nuo kėdės ir olandiškai kreipėsi į kolegą. 

— Jis nuves jus į kamerą, — tarė man. — Duos valgyti. 

— Neketinate manęs paleisti? 


— Nepamirškite, kad esate suimtas. 


Kaip galėčiau pamiršti? Olandai, tenka pripažinti, cypes 
įrengti mokėjo. Apatinė mane supančių sienų dalis buvo nudažy- 
ta tamsesne smėlio spalva, viršutinė — šviesesniu rusvai geltonu 
atspalviu. Prie vienos sienos šliejosi kietas plastikinis gultas su 
dėmėtu plonu čiužiniu, į priešingą rėmėsi metalinis klozetas ir 
kriauklė. Patalpa belangė, todėl ilgesingai dairytis laukan nega- 
lėjau, šviesą skleidė tik fluorescencinė lempa, įtvirtinta kabamų- 
jų lubų plokštėje, prie pat ortakio grotelių. Iš kažkokio grūdinto 
metalo pagamintose duryse žiojėjo neką platesnis nei laiškams 
plyšys, pro kurį pareigūnas įstumdavo padėklą su maistu ir tiks- 
liai kas valandą patikrindavo, ar nepuoliau kasti tunelio, plastiki- 
niu valgymo įrankiu rausdamas betonines grindis. Čionykščiai 
kažin kaip gudriai surentė ir sienas, nes iš kaimyninių vienučių 
nesklido jokie garsai, jei tik jose apskritai kas nors tūnojo, nes 


nederėtų atmesti menkutės tikimybės, jog šiuo metu Amsterda- 

me, be manęs, daugiau nebuvo jokių nusikaltimais įtariamų ir 
sulaikytų individų. 

Aplinka nė iš tolo nepriminė vienintelės kitos kameros, į ku- 
rią patekau, kai mane pirmą sykį suėmė dėl įsilaužimo. Tai nutiko 
Bristolio centre vėlyvą šeštadienio popietę — aš visą gyvenimą 
atsiminsiu, kaip žmogų gali slėgti izoliatorius. Nuotaikos nepakė- 
lė ir į areštinę įtrenkti futbolo chuliganai, kurie plūdosi, siautėjo, 
traukė „Rovers“ ir „City“ komandų gerbėjų skanduotes, spardė 
grotas ir metalinius baldus, urzgė, spjaudėsi ir vis taikėsi įsivelti į 
muštynes. Anuomet jaučiausi labai jaunas ir pažeidžiamas, nors 
tuo stebėtis nevertėtų, nes tebuvau šešiolikos. Man, kaip pasitu- 
rinčiųjų sluoksnio atstovui, iš po kojų slydo žemė ir, nuoširdžiai 
kalbant, toji vieta mane mirtinai gąsdino. 

Esu beveik įsitikinęs, kad tokios išpažintys nelabai madin- 
gos, tačiau vagiliauti įjunkau internate. Suprantate, savaitgaliais, 
kai dauguma keliaudavo aplankyti tėvų, aš klaidžiodavau tuščiais 
mokyklos koridoriais ir retsykiais mėgindavau įeiti į vieną kitą 
klasę. Didžiumą durų rasdavau užrakintas, vis dėlto kai kurias 
aptikdavau atidarytas ir tuomet žengdavau vidun, paslampinėda- 
vau tarp suolų, prisėsdavau, įsiklausydavau į iškraipytą šurmulį, 
kuris atvilnydavo nuo sporto aikštėse lakstančių vaikų. Iš pradžių 
tenkindavausi tuo, kad, niekam nežinant, įsmukdavau į drau- 
džiamą zoną. Privatumo stokojančiame pasaulyje ši veikla tapo 
mano pomėgiu. 

Bet, žinoma, neilgai trukus suvokiau, jog man nebepakanka 
vien lindėti klasėje, todėl nutariau pasižvalgyti, ką galėčiau pri- 


glausti. Konkrečių daiktų neieškodavau, bet savų paslapčių turėjo 

kiekvienas stalčius bei spintelė, o man knietėdavo atrasti ką nors 
paslėpta, net jeigu tie pasirodydavo besantys elementarūs rašik- 
liai ir popieriaus lapai. Dažniausiai aptikdavau vien juos. Ir iš da- 
lies jausdavausi nusivylęs. 

Todėl nusitaikiau į berniukų miegamuosius. Palaukdavau, 
kol kambariai ištuštės, — dėl to nekildavo jokių sunkumų, — nu- 
eidavau prie lovų ir atidarydavau keletą stalčių, kuriuose gulėda- 
vo tėvų laiškai, vaistai, knygos, ausinukai, grynieji. Labai retais 
atvejais pasiimdavau kokią smulkmeną neabejodamas, kad savi- 
ninkas jos nepasiges, pavyzdžiui, trintuką arba seną gimtadienio 
atviruką, bet kitą savaitgalį grąžindavau viską į vietą. Kartą radau 
prezervatyvą. 

Sargis buvo vertingas dalykas, tad įkišau jį į savo rakinamą 
spintelę, vieną iš tokių, kokios stovėjo prie visų mūsų lovų. Man 
toptelėjo mintis, kad būtent jose ir reikėtų ieškoti uoliausiai sau- 
gojamų daiktų. Kai kurie savųjų niekada neuždarydavo, ir jų tu- 
rinys paprastai keldavo žiovulį. Bet mane domino užrakintosios, 
ir gana greitai aš ėmiau sukti galvą, kaipgi į jas įsigauti. 

Atsakymas akivaizdus — reikia išlaužti spyną. Nors anuo- 
met nenutuokiau, kaip padaromi panašūs dalykai, manęs tai 
nesulaikė. Iš technologijų klasės pasisavinau mažytį atsuktuvą, 
o gamtos mokslų laboratorijoje prigriebiau metalinį įnagį su 
ilga smaile. Ir ėmiau treniruotis. Valandų valandas. Tiksliau, 
kiekvieną laisvą minutę zonduodavau savo spyną, knibinėda- 
vau strypelius, mėgindavau pasukti cilindrą. Eksperimentavau 
ištisas savaites, gal net pusę semestro. Ir vieną dieną ji tiesiog 


atsidarė. Kai užrakinęs spintelę vėl pabandžiau į ją įsilaužti, 

mane ir vėl lydėjo sėkmė. Bėgant dienoms, darbavausi vis vik- 
riau, mano įgūdžiai gerėjo. Galų gale nutariau įsigauti į kaimy- 
no spintutę. Jokio skirtumo. Neatsispyręs užgaidai, savo raktą 
kyštelėjau į spynos ertmę, ir jis kuo puikiausiai tiko! Netrukus 
nustačiau, kad mano raktelis įveikia apytikriai kas aštuntą už- 
raktą. Toks šniukštinėjimo metodas, palyginti su įsilaužimais, 
sutaupydavo laiko, todėl juo ir apsiribojau. Bet neužmiršau, ko 
pramokau. 

Per Velykų atostogas grįžau į Kliftoną, Bristolio priemies- 
tį, kur buvo mano namai. Didžiąją dalį dienos praleisdavau be 
tėvų, laisvo laiko turėjau per daug. Vieną rytą mirtinai nuobo- 
džiaudamas pajutau, kad man vėl ima niežėti nagus, perkračiau 
iš po lovos išsitrauktą mokyklinį lagaminą ir pagaliau radau at- 
suktuvą su krapštuku. Nusileidau į pirmą aukštą ir įnikau kne- 
binėti lauko duryse įtaisytą „Yale“ užraktą su cilindriniais kumš- 
teliais. Didelei mano nuostabai, šis veikė tokiu pat principu kaip 
ir internato spintelių, ir jį atidaryti pasirodė tik vos vos sunkiau. 
Keletą kartų uždaręs ir atrakinęs duris nusprendžiau kilti į aukš- 
tesnį lygį. 

Mūsų kaimynai, Beiliai, buvo išlėkę į Ispaniją pailsėti nuo- 
savoje viloje. Keletą kartų man teko lankytis jų namuose, bet 
niekada vienam, todėl pagalvojau, kad atėjo metas pokyčiams. 
Po trumpos žvalgybos prisiartinau prie užpakalinių durų, su 
tėvų čekių garantine kortele atšoviau liežuvėlį ir dar kokią va- 
landą sugaišau tyrinėdamas įleistinę spyną. Kaip ir tikėjausi, 
galop ją įveikiau, o tada beliko pasukti rankeną ir žengti per 


slenkstį. 

Viduje pasijutau dviejų šimtų pėdų ūgio — toje erdvėje 
viešpatavo mano sukurtos taisyklės. Iš pradžių, be abejo, nėriau 
į miegamąjį ir panaršiau stalčius, kurie mano amžiaus vaikiams 
žadindavo savotišką virpulį. Namo šeimininkai neapvylė. Vie- 
no stalčiaus gilumoje aptikau ilgą guminę falo imitaciją ir šiek 
tiek lubrikanto. Apžiūrėjau tą dirbtinį penį, grąžinau į stalčių ir 
pasivaikščiojau po likusią namo dalį — užklydau į avokadų spal- 
va nudažytą prašmatnią vonią, į svečių kambarius, kur netrūko 
medžiaga aptrauktų baldų, į pono Beilio kabinetą, į ponios Bei- 
li treniruočių patalpą, nulipęs į pirmą aukštą apėjau virtuvę su 
valgomuoju, svetainę ir tualetą. Po kurio laiko praalkau ir nu- 
drožiau atgal į virtuvę pasiieškoti užkandžių. Kyštelėjau ranką į 
sausainių skardinę ir netikėtai sugraibiau beveik penkiasdešimt 
svarų. Padėjau grynuosius į vietą, pasivaišinau gretimoje spinte- 
lėje rastais sūdytais bulvių traškučiais ir apleidęs namą užtren- 
kiau duris. 

Per savaitę įsibroviau į daugybę kaimynų namų, tiesa, visada 
pro galines duris, nes jų spynos su spragtukais niekada manęs ne- 
užgaišindavo. Įdomesnių dalykų pamatydavau tik viename kita- 
me, tačiau anuomet užtekdavo ir malonaus virpulio, kuris mane 
apimdavo svetimose valdose. Tiesa, įpratau ką nors sukrimsti, 
net jeigu nebūdavau išalkęs, ir porą kartų, gatvėje pasigirdus šur- 
muliui, teko baugščiai lūkuriuoti, kol garsai nuslops — kai šaldy- 
tuvas sudrebėdavo arba subarškėdavo vandentiekio vamzdis, įsi- 
geisdavau mauti į kokią nors slėptuvę, o sykį turėjau nedelsdamas 
pasinaudoti tualetu. 


Vakarais mintyse iš naujo išgyvendavau dienos nuotykius, 

prisimindavau regėtus kambarius ir turtą, galvodavau apie įveik- 
tas spynas ir privačias vieteles, į kurias pavykdavo patekti. Vis 
dėlto galiausiai ėmiau mąstyti apie penkiasdešimt svarų, įkištų į 
sausainių skardinę. Kol Beiliai parskris iš Ispanijos, pinigai tenai 
gulės niekam nereikalingi, ir jeigu kupiūros dings, vargu ar grįžę 
šeimininkai apskritai pastebės, kad dešimtinės išgaravo, gal net 
nuspręs išleidę jas prieš kelionę. Aš įtikėjau savo teisumu, todėl 
vieną šeštadienio rytą atsirakinau užpakalines Beilių duris, vėl į 
burną įsimečiau bulvių traškučių ir iš skardinės išsiėmiau gry- 
nuosius. Šįkart išeidamas užtrenkiau abi spynas, nes grįžti nesi- 
rengiau, bet, užuot ėjęs namo, patraukiau į artimiausią socialinių 
būstų rajoną už poros gatvių. Apšnerkštais, blausiais skersgatviais 
slampinėjau ganėtinai ilgai, kol aptikau tai, ko ieškojau, ir pama- 
tęs objektą iš karto sumečiau, kad man reikalingas būtent jis — 
vienas iš sujungtų namukų su trūnijančiais viengubais langais ir 
purviname galiniame kieme išmėtytais žaislais. Atsidariau užpa- 
kalinius vartus ir prie durų įsistebeilijau pro seniai valytą jų stik- 
lą. Nepamačiau nei įjungtos šviesos, nei jokių gyvybės ženklų. 
Kišenėje sužvejojęs įsilaužėlio instrumentus, pakrapščiau jau ge- 
rai pažįstamą cilindrinę spyną. Velkė atšoko beregint, ir aš įžen- 
giau į namą. 

Patalpas apėjau greitai. Antrame aukšte tebuvo du miega- 
mieji, skalbinių spinta ir ankšta vonia, pirmajame — svetainė, 
į kurią vedė priekinės lauko durys, ir atvira virtuvė. Pastarojo- 
je susiradau „Wagon Wheels“ sausainių, tada poilsio kambaryje 
ėmiau dairytis, kur būtų geriausia palikti pinigus. Prie jų ketinau 


pridėti ir raštelį, bet galų gale nusprendžiau, jog mintis kvaila. 

Man derėjo paprasčiausiai nešdintis lauk. Jau ruošiausi keliau- 
ti, kai, netikėtai atsilapojus vidaus kiemelio durims, į svetainę 
įsiveržė pora policininkų, užgriuvo mane it regbio žaidėjai ir 
pargriovė ant grindų. Tuodu pasirodė besantys vietos bendruo- 
menės paramos pareigūnai, o aš rimtai suklydau pasirinkęs 
objektą, esantį „Saugios kaimynystės“ judėjimo grupės prižiū- 
rimoje, vagystėmis garsėjančioje teritorijoje. Nereikia nė sakyti, 
kad robinhudiški siekiai teisėsaugos atstovų nesudomino; mane 
surakino antrankiais, įgrūdo į patrulių automobilį ir nugabeno 
į policijos nuovadą, kur pratūnojau ilgiausią popietę ir vakarą 
per visą savo gyvenimą, kol atvažiavęs tėvas sumokėjo užstatą ir 
metė į mane tokį sielvartingą žvilgsnį, kokio ligi tol dar neteko 
regėti jo akyse. | 

Tiesą sakant, mano antrąjį romaną apie Folksą, „Vagį teat- 
re“, skaitę žmonės tikriausiai atpažino didžiąją dalį nupasakotų 
įvykių, nes juos aprašiau bandydamas paaiškinti, kaip pagrindi- 
nis veikėjas tapo įsilaužėliu. Kai ką, žinoma, pakeičiau. Visų pir- 
ma neminėjau internatinės mokyklos, mat Folksas buvo papras- 
tas vyrukas, su kuriuo galėdavo identifikuotis skaitytojai. Antra, 
jis ne tik pasisavino grynuosius, bet ir mėgino socialiniame 
būste gyvenančiam berniukui atnešti naujų žaislų. Ir, savaime 
suprantama, jį areštavusio pareigūno akivaizdoje nebliovė kaip 
mažvaikis. Tačiau mūsų istorijos visiškai sutapo vienu atžvil- 
giu — tądien sau daviau žodį, kad nuo šiol pasiliksiu kiekvieną 
nušvilptą daiktą. 

Laikrodis virš kameros durų rodė po dešimtos vakaro, ir aš 


supratau, kad naktį praleisiu ne savo lovoje. Jaučiausi nuvargęs 

ir išsekęs, ir mane staiga apėmė noras užsimerkus atsiriboti nuo 
smėlio atspalvio sienų. Todėl nusispyriau batus, atsiguliau ant 
plėvele padengto čiužinio, viršum galvos užsitraukiau šiurkščią 
antklodę, pasistengiau alsuoti ramiai ir apie nieką negalvoti. Pa- 
reigūnų neprašiau vienutėje užgesinti šviesos, nes žinojau, kad 


man nė už ką nepavyks užmigti. 


12 SKYRIUS 


Kitą rytą lėkštėje stumdžiau iš kiaušinių miltelių kepto om- 
leto gabalėlius, kai sutraškėjo rakinamos spynos, atsivėrė kame- 
ros durys ir ant slenksčio pasirodė Burgravas su budinčiu parei- 
gūnu. | 

— Amerikietis mirė, — informavo inspektorius. 

— "Tuomet raskite man advokatą, — tarstelėjau. — Pagei- 
dautina, kalbantį angliškai. 

Atvykus teisininkui paaiškėjo, kad jis kilęs iš Anglijos. Vy- 
riškis prisistatė Henriu Ruterfordu. Jį pasiuntė Didžiosios Brita- 
nijos ambasada. Žemas, kūningas tipas turėjo lyg statinė didžiulį 
pilvą, jo fizionomija priminė burunduko snukį — vien išpampę 
skruostai ir nukaręs pagurklis. Plinkantį viršugalvį tedengė keli 
šviesių plaukų verpetai, į rievėtą ir apdribusią kaklo odą sprau- 
dėsi, iš pažiūros, bent vienu dydžiu per mažų marškinių apykak- 
lė. Ruterfordas atkišo drėgną, šaltą delną, paspaudė man ranką 
ir, kai glaustai nupasakojau areštą, pridėdamas savąją versiją 
priežasčių, kurios nulėmė mano suėmimą, jis paklausė svarbes- 


nio dalyko: 

— Berneli, kokią mokyklą lankei? 

Karalių, atsakiau, ir mūsų pokalbis, kaip įprasta, trumpam 
pakrypo šia tema. Vėl prabilęs apie dabartinius reikalus, jis pa- 
siteiravo, ar policija man parūpino advokatą, kai vos tik patekau 
už grotų. | 

— Atsiuntė kažkokį olandą. Beveik nemokantį anglų kalbos. 

— Gerai, — tarė Ruterfordas ir, kai klausiamai į jį dirstelė- 
jau, pridūrė: — Tai gali mums padėti. Nyderlanduose taip nesiel- 
giama. Beje, kiek pinigų turi? 

— Su savimi? Kai mane sulaikė, kišenėje buvo apie šeši tūks- 
tančiai eurų. 

— Šeši tūkstančiai? Vaje, tiek daug grynųjų nešiotis nederė- 
tų. Bet aš, berneli, šnekėjau apie užstatą. 

— O... manau, jų nepritrūksiu. Tik prireiks šiek tiek laiko 
reikiamai sumai surinkti. 

— Nieko baisaus. Žinai, mums praverstų aptarti taktiką. Ką 
jiems atskleidei? 

— Tą patį, ką ir tau. Mano istorija pareigūnų nesudomino. 

— Velniškai apmaudu. — Nuo prakaito blizgančią kaktą 
advokatas pasišluostė languota nosine. — Dar ką nors pridursi? 

Tylėdamas įsistebeilijau į Ruterfordą. 

— Ką gi, man pasakoti neprivalai. Žudiko nė iš tolo nepri- 
meni — tą suprastų net kvailys. Tačiau vengdamas atsakyti į po- 
licijos klausimus gali prisidaryti bėdų. 

— Ojei prisidengčiau penktąja Konstitucijos pataisa ar kuo 
nors panašiu? 


— Na, viskas įmanoma. Bet turėtum savęs paklausti, ar taip 

sau pagelbėsi. Juk tu sieki įtikinti pareigūnus, kad nenugalabijai 
amerikiečio. 

— Jeigu jie neras jokių įkalčių... 

— Taip, taip, bet kam išvis pykdyti policiją? — Ruterfordas 
sumostagavo ranka. — Burgravas — tikras karjeristas. Išgarsėjo 
narpliodamas štai tokias bylas. 

— Sakai, jis manęs nepaleis? 

— Sakau, kad tau nepakenktų pagalvoti, ką jam atskleisi. Ir 
ką jau papasakojai. 

— Kitaip tariant, leistis dar kartą kvočiamam? 

— O, berneli, nuo pokalbio neišsisuksi. Burgravas primygti-- 
nai jo reikalaus. Dabar svarbiausia, kokiomis žiniomis tau knie- 


tės pasidalyti. 


Kaip pasirodė, šnekėtis noru nedegiau. Iš patirties žinojau, 
kad advokatų patarimai ypač praverčia vienu aspektu — jų klau- 
sytis nebūtina. Todėl, kai grįžome į apklausų kambarį, Ruterfor- 
das ne vieną valandą sėdėjo sustingęs greta manęs ir dailiu turkio 
spalvos plunksnakočiu rašėsi pastabas į bloknotą, o Burgravas 
griebėsi visų jam žinomų priemonių, kad tik mane prakalbintų. 
Grasinimai, prasimanymai, pažadai — išgirdau visą rinkinį. Sulig 
kiekvienu klausimu, kurį nuleisdavau negirdom, arba paviršuti- 
niškų mano atsakymu, inspektorius vis labiau niaukėsi, raukšlės 
jo kaktoje gilėjo. Advokatas kartkartėmis įterpdavo pamatuotus 


prieštaravimus, o Burgravas sugniauždavo dešinį kumštį, nagais 

įsikirsdavo į delną, imdavo skaičiuoti iki dešimties (ar net tien*), 
ir galų gale imdavosi ko nors kito. Be abejo, nieko nepešė, tačiau 
matyti, kaip jį veikia nesėkmės, buvo kažkas nepaprasto. 

— Man reikalinga tiesa, — vienu momentu pasakė, kumščiu 
gremždamas stalą. — Kalbėkite atvirai. 

— Nelabai suprantu, kokia konkreti tiesa jums reikalinga. 

Į mane smigo rūsčios inspektoriaus akys, aš atsakiau tuo pa- 
čiu. Ruterfordas tarstelėjo, kad jau metas padaryti pertraukėlę. 
Burgravas tylėjo, paskui jo veidą perkreipė pasišlykštėjimo mina. 
Staiga pašoko nuo kėdės ir nėrė pro duris, nė sykio į mus neatsi- 
gręžęs. Atsistojau, pasirąžiau ir pamankštinau pečius, kol mano 
sprandas ėmė traškėti. Kvepėjau ne itin maloniai. Mane supo 
troškus prakaito smarsas, būdingas žmogui, kuriam per naktį 
taip ir netenka nusirengti. Atsisukęs į Ruterfordą pamačiau, kad 
jis nugara remiasi į kėdės atlošą ir plunksnakočio galiuku kasosi 
smilkinį. 

— Kaip manai, kiek dar laiko tęsis apklausa? — paklausiau. 

— O, nemažai. Jis užsispyręs, ar ne? 

— Galima ir taip pasakyti. 

— Tikrai nenori iškloti visos istorijos? Davęs parodymus, 
atsisveikintum su nuovada greičiau nei po valandos. 

— Ketinai su kuo nors pietauti? 

— Tik rūpinuosi tavimi, berneli. 

— Neabejoju. Kaip man nueiti į vyrų tualetą? 


Paaiškėjo, kad mane privalo lydėti budintis pareigūnas. 


* Dešimt (oland.). 

Klausydamasis srūvančio ir tyškančio mano šlapimo, policinin- 
kas nejaukiai mindžikavo nuo kojos ant kojos, o vėliau, kol prie 
purvinos kriauklės vandeniu šlaksčiausi veidą ir pažastis, įsispit- 
rijo į tuštumą, kaip įprasta elgtis liftuose. Kai grįžau į pokalbių 
kambarį, Burgravas jau sėdėjo vietoje ir, prieš save pakėlęs plasti- 
kinį kavos puodelį, nuožmiai žiūrėjo į Rutertordą. 

— Tikiuosi, į maniškį cukraus nebėrėte, — po savo replikos 
taip pat nusipelniau tūžmingo jo žvilgsnio. 

Tiesą sakant, kava buvo visai nebloga. Kol laikiau apglėbęs 
puoduką, inspektorius pakartojo anksčiau vardytus klausimus. 
Kodėl išties susitikau su Maiklu Parku? Kokiomis temomis mudu 
bendravome? Ką tiksliai veikiau tąnakt, kai jį užpuolė? 

Man knietėjo užrikti, kad Burgravas liautųsi krėtęs sumau- 
tas kvailystes. Marikė jam pranešė apie džiūsną ir dručkį, tad gal 
inspektoriui derėtų pasidomėti jais? Nereikšmingas mano teistu- 
mas ir toji smulkmena, kad melavau apie pažintį su žuvusiuoju, 
tikrai neturėtų nukreipti jo dėmesio nuo nepaneigiamo fakto, 
jog pora vyrų, kurie, liudininkės teigimu, paskutiniai bendravo 
su amerikiečiu, faktiškai nusitempė Maiklą Parką į jo butą. Taip, 
apie beždžionių statulėles Burgravas nieko nežinojo, bet jis, regis, 
sąmoningai stengėsi nepastebėti akivaizdžių dalykų. 

Pasvarsčiau, kokiu būdu galėčiau užsikabinti už šios temos, 
bet nesugalvojau, kaip tai padaryti neišsiduodant, jog esu infor- 
muotas geriau, negu pripažįstu. Mintyse nugirdau mano pakurs- 
tytų klausimų seką ir negrabius savo atsakymus: Kaip sužinojote 
apie tuodu vyrus? Pasakė Marikė. Kodėl šnekinote Marikę, ir ką 


jūs aptarėte? Gyvenimą dvidešimt pirmame amžiuje. Kodėl prieš 

tai neužsiminėte apie porelę? Buvau pamiršęs. Kas juos sieja su 
Maiklu Parku? Iš kur man žinoti! 

Neilgai trukus beprasmiškas Burgravo elgesys taip mane pa- 
veikė, kad smegenis perjungiau į kategoriško ignoravimo fazę — 
niekaip nereaguodamas į jo žodžius, mintimis nuklydau kitur, 
leidau sau pamąstyti, kuo užsiimsiu išėjęs iš policijos nuovados. 
Man turbūt uždraus artimiausiu metu išvykti iš Amsterdamo, bet. 
kurgi aš keliaučiau, jei vis dėlto turėčiau tokią galimybę? Veikiau- 
siai į Italiją. Toliau nuo amžinos dulksnos ir kaulus raižančio žvar- 
baus vėjo, į nuostabią žiemos saulėkaitą, didingas atviras erdves 
ir puikiu tamsiu espresu prekiaujančių kavinių terasas. Nutariau, 
kad būtų neblogai apsilankyti Romoje. Nesunkiai įsivaizdavau, 
kaip popiet vaikštau aplink Koliziejų, kaip ankstyvą vakarą už- 
kandžiauju greta Tivolio fontanų. Kitas miestas tarp pretenden- 
tų — Florencija arba Venecija. Tiesa, dėl kanalų kilo abejonių, 
nes kol kas jaučiausi jais persisotinęs. Kita vertus, Florencijoje 
apstu meno ir kultūros, ten nestinga paveikslų ir artefaktų, tad 
kišenes lengvai prisikimščiau lirų. Tiksliau, eurų. Bet vėlgi, užuot 
pasirinkus Italiją, gal reikėtų pažvelgti plačiau ir įvertinti kitus 
variantus. Pavyzdžiui... 

Mane išblaškė atsivėrusios kambario durys ir vidun įsi- 
veržusi kelnėta moteris tamsiai mėlynu kostiumėlių. Trumpai 
kirpti plaukai kiek pražilę, šukuosena praktiška, smakras ryž- 
tingai atkištas pirmyn. Ji linktelėjo Ruterfordui, pasviro prie 
Burgravo ir kažką dalykiškai pakuždėjo jam į ausį. Atvykėlei 
kalbant, inspektoriaus veide šmėžavo visas nepasitenkinimo 


minų spektras, kol bruožus perkreipė apmaudžios rezignacijos 

išraiška, kuriai pasirodžius, jis atsistojo ir įkandin moters žengė 
į koridorių. 

— Supratai, ką ji pasakė? — kreipiausi į Ruterfordą. 

— Deja, nenugirdau nė žodžio. 

— Ji atrodė paniurusi. Gal policija sugavo tikrąjį žudiką. 

— Galimas daiktas. 

— Aš mielai liaučiausi atsakinėjęs į tuos pačius klausimus. 

— Man susidarė įspūdis, kad nepateikei nė vieno atsakymo. 

— Bent jau apie juos mąsčiau. Vien tam, kad Burgravas už- 
sičiauptų. 

— Pageidaujamo rezultato lyg ir nesulaukei. 

— Ko gero, ne. — Įbedžiau akis į advokato bloknotą. — Ką 
nors užsirašei“ | 

Ruterfordas pakėlė ranką su plunksnakočiu ir į mane atsuko 
viršutinį lapą, išmargintą kringeliais, įmantriais užraitais ir kryž- 
mais brūkšneliais. 

— Primink, kiek tau moku? 

— Už tave atsiskaito Jos Didenybė. 

Mudviem nugrimzdus į tylą, stebėjau, kaip Ruterfordas pil- 
do savo piešinukų kolekciją. Man irgi būtų ne pro šalį popieriaus 
lapas su rašikliu. Ypač tokiu žavingu kaip advokato plunksnako- 
tis. Taip pat ką nors pakeverzočiau, o Burgravas grįžęs nuspręstų, 
kurio darbai geresni. Galbūt laimėtojas gautų vaisinį ledinuką ir 
sulauktų leidimo keliauti namo. 

Atsistojęs pamankštinau rankas ir kojas, tada nuslinkau 
palei sienas. Kambarys pasirodė besąs kvadratinis. Kiekvienos 


kraštinės ilgis siekė dvylika žingsnių. Dėl visa ko nusprendžiau 

jas išmatuoti smulkiais žingsneliais, tačiau sumanymo nespėjau 
įgyvendinti, nes atsidarė durys, ir į patalpą grįžo Burgravas su 
moterimi. Ji prašneko rankas įrėmusi į šonus: 

— Pone Hovardai, aš esu detektyvė inspektorė Rimer. Pa- 
nelė Van Klif ką tik pateikė raštišką liudijimą, kad ketvirtadienio 
vakarą judu leidote laiką „Cafė de Brug užeigoje. Tikina, kad su 
ja buvote iki išnaktų. Ar tai tiesa? 

Burgravas jau Žiojosi kažką pridurti, tačiau detektyvė ins- 
pektorė rankos mostu jį užčiaupė. Ir pasisuko į mane laukdama 
atsakymo. Minutę pamąstęs atsargiai linktelėjau. 

— Tuomet jūs laisvas. Amsterdamo-Amstelando policija 


dėkoja jums už bendradarbiavimą. 


Automobilių aikštelėje paspaudžiau advokatui ranką ir su 
juo atsisveikinau. | 

— Apšviestum mane, kas toji panelė Van Klif? — Ruterfor- 
das pasitaisė striukę ir kaklaraištį. 

— Kad aš nusprogčiau, jei žinau. 

— Bet... 

— Dėl to nekvaršink galvos. — Paplekšnojau jam per petį ir 
nuo striukės nubraukiau paskutinį medvilnės pūką. — Ruterfor- 
dai, tu šauniai darbavaisi. Darai garbę savo profesijai. 

— Džiaugiuosi, kad taip manai. 

— Manau. Ir atsidėkodamas norėčiau kai ką duoti. 


Iš palto kišenės išsitraukiau budinčio pareigūno grąžintą 

rudą voką, kuriame sugraibiau šešis tūkstančius eurų. Kupiūrų 
pluoštą įteikiau jam. 

— Nėrajokio reikalo mokėti. — Teisininkas godžiai įsispok- 
sojo į pinigus. — Aš nieko ypatingo nenuveikiau. 

— Nesąmonė, — prieštaraudamas sugniaužiau jo pirštus 
virš banknotų. — Nuveikei užtektinai. Bet jeigu tau šiek tiek ne- 
patogu, tarkim, iš manęs avansu gavai honorarą. Nujaučiu, kad 
ateityje man vėl gali prireikti tavo paslaugų. 

Ruterfordas apsilaižė mėsingas lūpas. 

— Na, papildomi grynieji visada pravers. Bet prižadėk man 
skambinti, jei tik būsiu reikalingas. Mano telefono numerį turi? 

— Taip. Geros dienos, Rutertordai. 


— Ir tau, berneli. Ir tau. 


15 SKYRIUS 


Visą naktį nemiegojau, todėl išsiskyręs su advokatu užsukau 
į artimiausią tabako kioską ir nusipirkau rūkalų pakelį. Nedels- 
damas prisidegiau pirmą cigaretę, paskui iki filtro supešiau ir an- 
trąją. Vėliau grįžau į kioską ir įsigijau tramvajaus bilietų. Šalimais 
esančioje stotelėje palūkuriavau keletą minučių, kol atbildėjo tri- 
jų vagonų sąstatas. Įšokau į vieną jų, paženklinau du bilietėlius ir 
nuvažiavau į netoliese plytinčią Leideno aikštę. Iš ten patraukiau 
į rytus, pro turistų pilnus barus ir restoranus, pro lošimo namus, 
įrengtus prie pat kanalo, ir galų gale įžengiau į Vondelio parką. 

Nors buvo žiema ir šiokiadienio popietė, parkas tebebruz- 
dėjo. Pro mane zujo riedučiais lakstantys arba parūdijusių dvi- 
račių pedalus minantys žmonės, takais vaikštinėjo už parankių 
įsikibusios porelės, saldainiais kvepiančias suktines dūmijo ant 
kuprinių pritūpusios grupės keliauninkų, retsykiais pro šalį pra- 
slinkdavo tikri keistuoliai — vienos merginos veidą margino be- 
galė metalinių smeigių, jai draugiją palaikė vyrukas, kuris nuo 
šalčio saugojosi vien tinklinėmis kojinėmis ir odiniu genitalijų 


kaušelių. 

Pailsusias kojas atvilkau iki „Mėlynosios arbatinės, įsitai- 
siau prie lauko staliuko ir užsisakiau balintos kavos. Parūkiau, iš- 
gėriau kavą leisdamas kofeinui, nikotinui ir lediniam vėjui grum- 
tis su mane slegiančiu nuovargiu ir skausmingu akių peršuliu. 
Paskui nusipirkau antrą puodelį ir iš pakelio išpurčiau dar vieną 
cigaretę — siurbčiojau gėrimą ir plėšiau dūmą, kol jis pasidarė 
nebeskanus, o žvarba nebepakeliama. Atsistojęs susibrukau ran- 
kas į kišenes ir vėl patraukiau tolyn. 

Sugaišau beveik valandą, kol apsukau visą parką. Šaltis smel- 
kėsi ir į kojų pirštus, pamažu grubo nosis. Vis dėlto migla galvoje 
prasisklaidė, atsikračiau mieguistumo — bent jau kiek įstengiau. 
Todėl pro šoninį išėjimą nėriau iš parko, stotelėje sulaukiau kito 
tramvajaus, įlipęs vidun paženklinau dar kelis bilietėlius ir nusi- 
gavau kaip įmanoma arčiau „Cafė de Brug“ užeigos. 

Kai išdygau prieš Marikės akis, ji nenustebo. Nebyliai perlei- 
do barą pusamžei bendradarbei ir nusivedė mane į butą antrame 
aukšte. Patogiai atsisėdusi ant pintos sofos, įžiebė savadarbę ciga- 
retę, tiksliau, žolės suktinę. Pasiūlė ir man užtraukti, o kai mostu 
atsisakiau, tiesiai į veidą išpūtė pailgą sruogą hašišo dūmų. Tie 
pakuteno akis, todėl sumirksėjau ir truputį jų įkvėpiau. 

Blondinė mūvėjo džinsus pažemintu juosmeniu, bet be dir- 
žo, ir buvo apsivilkusi skaisčiai rožinį megztinį. Aiškiai mačiau 
įdegusį Marikės pilvą, ir iš to, kaip viršutinis apdaras prilaikė ža- 
vingų kontūrų krūtis, supratau, kad liemenėlės ji nesegi. Palūku- 
riavęs, kol merginos lūpos vėl įsups suktinę, o burna prisipildys 


dūmų, tiesiai šviesiai pasakiau: 


108 


VAGIES RAŠYTOJO GIDAS PO AMSTERDAMĄ 


— Tu velniškai rizikavai liudydama, kad mudu vakarojome 
drauge. Kas, jeigu policijai jau būčiau pasakęs tiesą? 

— Aš nemaniau, kad jiems išvis ką nors sakysi. — Per kam- 
barį nupleveno ne vien žodžiai, bet ir mėlsvų dūmelių ratilai. — 
Elgiausi, kaip nurodei, kai mudu radome Maiklą. 

— Čia visai kas kita. Anąsyk nė nespėjau iš anksto apgalvoti 
savo veiksmų. 

Marikė keletą sekundžių nuo manęs nenuleido akių, ir netgi 
per tą trumpą laiką jos vyzdžiai mažumėlę išsiplėtė, o bruožai 
sušvelnėjo. 

— Na ir kas, jeigu rizikavau, — nežymiai nutęsdama garsus 
atsiliepė. — Maiklo nežudei. Aš Žinau. 

— Man labai gaila, kad jis mirė. 

Mergina sulinksėjo ir vėl užplėšė dūmą. 

— Tu jam patikai, — išspaudė primygtu balsu. 

— Mudu šnekėjomės tik kartą. 

— Koks skirtumas, — vėl sugargė Marikė. — Anot jo, tu esi 
galvotas. 

— "Tik nepakankamai apsukrus, kad sugebėčiau išvengti 
arešto. 

— Bet policijai neužsiminei apie Maiklo užsakymą? Apie 
vagystę“ 

Krestelėjau galva. 

— Pasakiau, jog Maiklas prašė parašyti apie jį knygą. Nieko 
daugiau. 


— Tardytojus įtikinai? 

— Ne. Bet tu pateikei savo liudijimą, ir jie buvo priversti su 
manimi atsisveikinti, ir dėl to Burgravas nė kiek nesidžiaugė. 

Marikė pasmilkė suktinę. Žolyte aiškiai mėgavosi. Veidą 
kaustanti įtampa dar labiau atlėgo, žvilgsnis smigo į tuštumą, 
netgi atrodė svajingas. Įdomu, paklausiau savęs, kiek kvaišalų ji 
paleido dūmais, žuvus Maiklui? Įdomu, kaip stipriai ji buvo ap- 
svaigusi, kai nuovadoje rašė parodymus? 

— Ką dėstei policijai? Kad mes kartu rūkėme žolę? 

— Kad mudu esame meilužiai, — dalykiškai tarė ji ir nupur- 
tė pelenus į puodelį, stovintį ant žurnalinio staliuko. 

— Jie žinojo apie tavo santykius su Maiklu. 

— Taip, bet kad suguldavau ir.su tavimi, patikėti nesun- 
ku. — Marikė atsitiesė. — Kaip ir tuo, kad nenorėjai jiems pasa- 
koti apie mus. 

Prisiverčiau nusukti akis nuo blondinės krūtinės ir pakelti 
jas iki veido. 

— Galėjau papasakoti, kai man pranešė apie jo mirtį. 

Mergina susiraukė. 

— Bet parodymus daviau vakar. 

— Vakar? Kada tiksliai? 

— Gan vėlai. Apie vienuoliktą vakaro. — Marikė patempė 
lūpą. — Nuvykau į nuovadą, kai su manimi susisiekė toji moteris. 
Rimer, ja? 

— O Burgravas mane išlaikė iki šiandienos popietės, — kone 
sau priminiau. — Nenuostabu, kad ji niršo ant inspektoriaus, 


— Aš nieko nežinojau. 

— Aha. — Atsigręžiau į merginą. — Kaip tik šituo jis ir klio- 
vėsi. Rodos, netiki nė vienu iš mūsų. 

Vangiai judėdama Marikė nukorė ranką su suktine ir žvilgs- 
niu patyrinėjo mano bruožus. 

— Jau viskas baigėsi, ar ne? 

— Neturiu supratimo, — patraukiau pečiais. — Galbūt. Ar 
pora vyrų, su kuriais Maiklas matėsi, numano, kas judu siejo? 

— Ne. Mes buvome atsargūs. 

— Ir tu tikrai nežinai jų vardų? 

Ji papurtė galvą ir staiga dirstelėjo į mane. 

— Juk žinai, kur jie gyvena. Lankeisi pas abu, taip? 

— Irė.. 

— Galėtume pranešti policijai! 

— Neįsivaizduoju, kaip reikėtų pranešti neišsiduodant, kad 
mudu melavome. 

Marikė mąsliai užsirūkė. Ir sulinkčiojo galva tartum užtik- 
rindama save, kad jai šovė puiki mintis. 

— Pasakysime, kad radome Maiklo paliktus užrašus su jų 
vardais. 

— Vardų nežinome. 

— Tuomet adresus. 

— Tavo planas gal ir suveiktų. Tiesa, garantuoti nedrįsčiau. 
Nori, kad porelę pričiuptų? 

— Be abejo. 

— Bet nė vienas nesame įsitikinęs, kad būtent jie užmušė 
Maiklą. 

— Kas gi dar? 

— Štai svarbiausias klausimas. 

Įsirėmiau į krėslo atlošą ir skėstelėjau rankoms, lyg būčiau 
pasirengęs išklausyti pasiūlymus. Marikė dėbsojo į mane gana 
atšiauriai. Bet jos akių nesibaidžiau. Žvelgiau į merginą, ir tiek. 
Ji netikėtai sukikeno. Garsai staiga išsprūdo, tarsi blondinė nė 
nebūtų nujautusi, kad prajuks, o kartu į kambarį nuvinguriavo 
hašišo dūmų sruoga. Išsprogino akis, užgniaužė juoką ir tirtėda- 
ma susirietė dvilinka. Galiausiai atsitiesė, įtraukė į plaučius oro 
ir sulaikiusi kvapą pasistengė atgauti savitvardą. Po pauzės, kai 
išrietė nugarą ir įkvėpė pro šnerves, moters krūtys taip įtempė 
rožinį megztinį, kad nebepajėgiau atplėšti nuo jų akių. Vėl pa- 
žmogaus vypsnį, o Marikė nusisuko ir įsistebeilijo į labų kam- 
pą. Sukaupė jėgas, mėgindama surimtėti, bet pro veido kaukę 
praslydo dar viena šypsena. Mergina nuginė ją šalin, priešais 
save pamostagavusi abiem rankomis, atsiduso, kaip niekad giliai 
trūktelėjo dūmo, sumaigė nuorūką į peleninę ant nediduko stalo 
tarp mūsų, pakilo nuo sofos ir žengė artyn. Sustingo greta, bet 
po akimirkos, tarytum atsikračiusi dvejonių, apžergė mane, nu- 
leido galvą ir įsisiurbė į lūpas. Liežuviu jas praskyrė ir švelniai 
išpūtė kvapą; mums bučiuojantis, žolės dūmai pakibo aplinkui, 
įsismelkė į maloniu aromatu atsiduodančius blondinės plaukus 


ir dirgino mano gomurį. 

Vėliau, abiem gulint Marikės lovoje, ji pridegė naują ciga- 
riuką, kurį surūkėme drauge. Aš stebėjau, kaip virš mūsų vilnija 
dūmai, ištrūkę merginai pro lūpas, ir tarp savo pirštų šiaušiau 
jos plaukų gijas. Ji tysojo ranką uždėjusi man ant krūtinės, koją 
užmetusi man ant liemens. Kol čiulpiau suktinės likutį, Marikė 
pateikė klausimą, kuris jai nuo pat pradžių nedavė ramybės: 

— Čarli, ar man duosi tas dvi beždžiones? 

— Bet tu neturi trečiosios, — atsikvėpdamas tariau. 

Blondinė pakratė galvą įsikniaubusi man į krūtinę. 

— Kokia iš to nauda? 

— Dėl manęs... prašau. Aš norėčiau gauti tą porelę. 

Apsimečiau svarstąs. 

— Dvidešimt tūkstančių turėsi? 

— Maiklas man liepė pinigus saugoti Čia. 


— Tokiu atveju, keliaujame į mano namus. 


14 SKYRIUS 


Atvirai kalbant, vos tiktai grįžęs supratau, kad bute kažkas 
lankėsi. Tarkime, pabudo vagies intuicija. Tarkime, atkreipiau 
dėmesį į smulkmenas, kurias per daugelį metų įsidėmėjau brau- 
damasis į svetimas valdas. Tarkim, kaltos nuo vyrių nuplėštos ir 
prie kambario grindų prisiplojusios durys. 

Jas išvydęs liepiau Marikei palaukti laiptinėje ir budriai įsė- 
linau vidun. Tikrai nemaniau, jog kam nors sutrukdysiu, bet ir 
neketinau be reikalo rizikuoti. Apžiūra ilgai netruko. Man terei- 
kėjo patikrinti svetainę, virtuvę, vonios kambarį ir miegamąjį. 
Įsitikinau, kad patalpose nėra nė gyvos dvasios, nusigavau atgal 
prie tarpdurio ir pasiūliau Marikei užeiti. 

— Atleisk dėl netvarkos, — atsiprašiau. 

— Nenusišnekėk. Čarli, koks siaubas. 

Taip, vaizdas atrodė šiurpokas netgi man, pripažįstančiam 
savąją įsilaužėlio prigimtį. Visi daiktai išmėtyti ant grindų: kny- 
gos, rankraščiai, užrašai, kompaktinės plokštelės, nuotraukos, 
net nešiojamasis kompiuteris. Keli minkštieji svetainės baldai 


suraižyti ir palikti apžiūrai jų kamšalai, miegamajame panašiai 

apdoroti drabužiai, patalynė ir čiužinys. Vonios šoną dengianti 
plokštė atsukta, mano darbo instrumentai iškrapštyti iš slėptuvės 
ir paskleisti pačioje vonioje. Virtuvės spintelės pravertos, valgis 
ir namų apyvokos reikmenys suversti į didelę tižią krūvą. Aplink 
atlapotą šaldiklį telkšojo vandens klanas, plintantis iki maisto 
produktų, dėl kurių skystis virto dvokiančia toksiška pliurze. 

Iš virtuvės nusivedžiau Marikę atgal į svetainę ir žengiau 
prie rašomojo stalo, pakeliui nuo grindų kilstelėdamas stalčių. 
Padėjau jį į šoną, priklupau ir įkišau plaštakas į stalčiui skirtą 
ertmę. Apčiupinėjau visus vidinius paviršius, bet statulėlių ne- 
radau. Nukoręs pečius atsigręžiau į merginą ir papurčiau galvą. 

— Jų nebėra. 

— One. 

Blondinė sugriežė dantimis it paauglė, neigianti akivaizdų 
faktą. 

— Atleisk, maniau, kad čia figūrėlės bus saugios. Duryse 
buvo patikimos spynos. Ir keista, kad kažkas išsiaiškino, kur esu 
įsivėlęs. 

— Kas galėjo žinoti? 

— Laikraščiuose turbūt pasirodė naujiena, kad buvau sulai- 
kytas. Areštas susieja mane su Maiklu, o nustatyti, kur gyvenu, 
nesudėtinga. Na, akivaizdu, kieno tai darbas — antrojo įsibrovė- 
lio, kuris naršė butą Jordano rajone, kol pats tenai slėpiausi. 

Marikė susiraukė. 

— Kodėl akivaizdu? 

— Nes aš mačiau, kaip jis nusiaubė patalpas. Kaip viską 


draskė ir pjaustė. Kaip sumaitojo duris. Kokį jovalą paliko. Čia 

sukinėjosi ne atsitiktinis vagis. Antraip būtų pagrobtas mano ne- 
šiojamasis kompiuteris. 

— Kas gi tas Žmogus? 

— Tu ir pasakyk. 

— Neturiu supratimo. Iš kur man žinoti? 

— Greičiausiai jį nusamdė Maiklas, kuris tau atskleidė, su 
kuo bendradarbiauja. 

— Juk sakiau, kad jis nieko man nepasakojo. — Mergina su- 
mostagavo ranka ir dūrė smiliumi į mane. — Nereikia taip šne- 
kėti. Tai netiesa. 

Marikė įnirtingai sutrypė į grindis ir ėmė klykti. Galėjau ją 
apraminti perspėdamas, kad triukšmas erzina kaimynus, bet pri- 
siminiau, kad griausmas laužant mano duris ir aukštyn kojomis 
verčiant butą nė kiek netrikdė jų ramybės, todėl leidau blondinei 
spiegti, kiek širdis geidžia. Ji taip šauniai paleido gerklę, kad iš 
dalies panūdau prisidėti. Po kiek laiko nuščiuvo ir pervėrė mane 
tūžmingu žvilgsniu, tarsi būčiau vienintelė jos gyvenimą užgriu- 
vusių bėdų priežastis. | 

— Sakei, kad statulėlės saugios. — Marikė antrą sykį bedė 
pirštu mano pusėn. — Esi avigalvis. Laikei jas rašomojo stalo stal- 
čiuje. Kas per idiotizmas. Pirmiausia ten ir ieškočiau beždžionių. 

— Hmm, bet jis pirmiausia dairėsi ne čia, kitaip nebūtų var- 
ginęsis pjaustyti dar visai neblogos sofos. Va ir praradau užstatą 
dėl žalos butui. 

— Laidai sąmojus? Tikiesi mane prajuokinti? Aš nesijuok- 
siu. Tu tikras mulkis. Vien pagalvojus, kad aš... aš... su tavimi... — 


iškošė ji. — Ir dėl ko? Dėl šito? 

— Vadinasi, tik apsimetei, kad manęs nori? — suplazdenau 
blakstienomis. 

— Kvailys! — sustūgo Marikė mataruodama rankomis. — 
Kvailys! 

Ji spyrė į apgadintą sofą, paskui dar kelis kartus šniojo į ją 
kojomis. Baigusi talžyti baldus, vėl ėmė trypti grindis. Čaižiai su- 
riko, nužvelgė mane su tokia panieka, kad mažumėlę nejaukiai 
pasijutau, ir išdūmė iš buto. 

Kai ji dingo, šleptelėjau ant užpakalio ir ilgesingai nužvel- 
giau pamėgtą, kadaise buvusį tvarkingą kambarį. Susitelkus 
mintyse kone pavykdavo išvysti, kaip jis atrodė, bet galiausiai 
bandymų atsisakiau, nes mane pernelyg slėgė praraja, kuri vaiz- 
duotės nupieštus reginius skyrė nuo dabartinio jukinio. Taip, 
vagiliavimą derėtų laikyti rimta yda, bet aš niekuomet taip nepa- 
sielgčiau svetimuose namuose. Man teks valandų valandas kuop- 
tis, dar tiek pat laiko sugaišiu nuomos įmonei aiškindamas, kas 
nutiko, ir įtikinėdamas nesikreipti į policiją. Turėsiu sumokėti 
už naujas duris, sofą, patalynę ir bet kokius kitus nuostolius, ku- 
riuos pastebėsiu tvarkydamas patalpas. Į viską atsižvelgus, diena 
pareikalavo labai daug išlaidų, ypač jei pridėtume Ruterfordui 
atiduotus šešis tūkstančius eurų ir iš Marikės negautus dvidešimt 
tūkstančių. 

Praslinkus pusvalandžiui, tebekiurksojau ant grindų, mė- 
ginau sukaupti jėgas ir pasinerti į valymo procesą, sykiu prieši- 
nausi vėl stiprėjančiam nuovargiui, kai po knygų šūsnimi atgijo 
telefonas. Panaršęs išmėtytus leidinius, radau plastikinį belaidžio 


telefono ragelį ir prispaudžiau jį prie ausies. 

— Čarli, — šiltai prabilo Pjeras, tartum būtume nesikalbėję 
šimtą metų. — Kur prapuolei? Skambinu nuo vakar dienos, bet 
tu neatsakai. Net pamaniau, kad išvykai iš Amsterdamo. 

— Pradedu manyti, kad man tikrai derėtų dingti iš miesto. 
Pasakok, ką iškapstei. 

— Deja, apie beždžiones nieko gero. Statulėlės gal kiek kai- 
nuotų, jeigu būtų labai senos, pavyzdžiui, pagamintos iš dramb- 
lio kaulo. Kitu atveju jos bevertės. 

— Jei neapsirinku, figūros gamintos iš šiuolaikinės medžia- 
gos. Tikriausiai iš gipso. 

— Tuomet už jas nieko negausi. 

— Baiminausi, kad taip ir pasakysi. Jos apskritai neturi jo- 
kios paklausos? 

— Keletą kolekcionierių aptikau. Bendravau su vienu, gy- 
venančiu Šveicarijoje. Kartais jis perka metalines beždžiones, 
tarkim, auksines, bet dažniausiai japoniškos kilmės. Taviškės jo 
nesudomino. Atleisk, Čarli. 

— Nieko baisaus. Kažko panašaus tikėjausi. Pjerai, privalau 
kai ką tau pranešti. Gaila, bet naujienos prastos. 

Apie Maiklo mirtį pasistengiau iškloti kaip įmanoma taktiš- 
kiau ir be reikalo nemikčiodamas. Apsakiau, kas įvyko, išreiškiau 
užuojautą ir nutykęs palūkuriavau Pjero reakcijos. Kurį laiką jis 
neatsiliepė, bet galiausiai dusloku balsu padėkojo už perduotą ži- 
nią ir išmurmėjo trumpą palaiminimą. 

— Sužinoti, ar įvyks gedulingos apeigos? 

— Ačiū, bet ne. 


— Man jis sudarė gero žmogaus įspūdį. 

— Oui. Ir buvo nuostabus vagis. 

— Be abejo. — Po pauzės atsikrenkščiau. — Pjerai, nenoriu 
pasirodyti nejautrus, bet turiu tavęs pasiteirauti. Kai Maiklas tau 
atskleidė, ko jam reikia, ar rekomendavai dar ką nors? 

— Amsterdame? Non. Tik tave, Čarli. 

— Kur jis būtų samdęsis antrą įsilaužėlį? 

— Šito nežinau. Kurių galų jam taip elgtis? 

— Savęs klausiu to paties. Bet tu nesijaudink. Man užtekti- 
nai pagelbėjai. 

— Jei taip sakai, Čarli. Tik būk atsargus. Rodos, pastaruoju 
metu įsilaužėliams Amsterdame nesaugu. 

Visiškai jam pritariau. Padėjęs ragelį ant aparato, pasitryniau 
akis, leidau sau išspausti dejonę, atsistojau ir patraukiau virtuvę. 
Tenai niekas nepasikeitė, vidury patalpos teberiogsojo suverstas 
apgailėtinas daiktų kratinys. Peržengiau ištirpusio šaldiklio ledo 
balą, tada ieškodamas vietos, kur galėčiau pastatyti koją, į šoną 
paspyriau dribsnių pakelį ir kažkokius popiergalius. Perverčiau 
lipnias, drėgnas atliekas, kol aptikau skalbiklio dėžutę. Į kelnes 
nusišluosčiau ranką, įkišau pirštus vidun ir panaršiau citrina kve- 
piančius miltelius, kol užčiuopiau man reikalingus daiktus. Apsi- 
dairiau tikrindamas, ar nepamatysiu kokių smalsių žvilgsnių, ir iš 
dėžutės iškrapščiau dvi beždžionių figūrėles. Nuo abiejų nuvaliau 
miltelių grūdelius, pakėliau prieš akis ir maždaug šimtąjį kartą 


savęs paklausiau, kuo gi jos ypatingos. 


15 SKYRIUS 


Kitą rytą pabudau su vyturiais ir dėl to būčiau nustebęs, — 
tąnakt, kai viešėjau policijos areštinėje, išvis nemiegojau, — jei 
ne suvokimas, kad išdraskytas čiužinys nebe toks patogus. Anksti 
keltis pravertė, nes didžiąją dalį valymo darbų atlikau greitai, ir 
namų ruoša niekaip nepaveikė mano dienos. Prieš devynias tele- 
fonu išsikviečiau stalių pakeisti buto duris, vėliau mudu drauge 
permontavome užraktus. Galėjau įsigyti naujus, bet už juos būtų 
tekę pakloti apvalią sumelę, o senieji tebeveikė, todėl nemačiau 
prasmės jų keisti. Juk namie nebuvau palikęs atsarginių raktų, o 
įsibrovėlio polinkis ignoruoti gerų spynų komplektą tiesiog badė 
akis. 

Atsiskaičiau su staliumi, išlydėjau, tada skambtelėjau Hen- 
riui Ruterfordui ir pasiūliau pavaišinti pusryčiais. Advokatas už- 
tikrino mielai prie manęs prisidėsiąs, tad sutarėme pasimatyti 
kavinėje-restorane Vakarinio turgaus aikštėje, netoli Vakarinės 
bažnyčios ir Anos Frank namų muziejaus. Pirmas prisistatęs į 
vietą užėmiau mums staliuką prie lango, paskui, kai Ruterfordas 


atvyko, mudu paplepėjome apie šį bei tą, dorodami kiaušinienę 

su kumpiu ir siurbčiodami stiprią juodą kavą, galų gale paklau- 
siau, ar jis skirtų man valandą ir drauge apsilankytų miesto biblio- 
tekoje. Teisininkas sutiko akimirksniu — taip paprastai elgiasi visi 
grynųjų vilionėms neatsispiriantys žmonės, — todėl nusivedžiau 
jį palei Princo kanalą, kuriame malonų giedrą rytą atsispindėjo 
saulės šviesa, žaviai blizginanti spalvingas olandų baržas ir prie 
vandens dunksančius sudurtinius prestižinius rudo mūro namus. 
Centrinėje bibliotekoje pasiklausiau, kaip Ruterfordas sklandžia 
olandų kalba bendrauja su registratore, kaip jos prašo leidimo 
pasinaudoti mikrokortų aparatu ir skaidrėmis su „De Telegraaf“ 
bei „NRC Handelsblad laikraščių egzemplioriais, išleistais maž- 
daug prieš dvylika metų. Mergina, nešina mikrokortomis, paly- 
dėjo mus į nuošalų kambarėlį, kur Ruterfordas užmetė švarką ant 
kėdės atlošo ir pasiraitojo marškinių rankoves, aš savo ruožtu 
prisistūmiau antrą kėdę, atsisėdau greta ir pasistengiau kiek įma- 
noma daugiau pagelbėti. 

Priešais antikvarinės išvaizdos aparatą praleidome tris nuo- 
bodžiausias mano gyvenimo valandas, paskubomis tikrindami 
begalę olandiškų antraščių, kurių reikšmės dažniausiai nė ne- 
suvokdavau. Ruterfordas, reikia pripažinti, nesiskundė, ir nors 
ne sykį atsiprašiau dėl iškeltos užduoties, jis pasirodė esąs tikras 
stropumo ir atsidavimo įsikūnijimas. Bėgant laikui, pasiekiau to- 
kią stadiją, kai netgi užsimerkęs regėdavau tamsiai rusvus laik- 
raščių kadrus, slenkančius vidiniais akių vokų paviršiais, ir jeigu 
mūsų nebūtų aplankiusi sėkmė, esu tikras, neilgai trukus būčiau 
numojęs ranka į sumanymą ir paraginęs advokatą liautis plušė- 


jus. Bet Ruterfordas ūmai džiaugsmingai šūktelėjo ir dūrė pirštu į 


121 


CHRIS EWAN 


straipsnį pirmame 1995-ųjų spalio mėnesio „De Telegraaf“ pus- 
lapyje. 

Teisininkui greitosiomis persirašius informaciją, mes nu- 
žingsniavome palei kanalą ir užsukome į barą netoli bibliote- 
kos. Nupirkau porą keptų sumuštinių su kumpiu ir du „Heine- 
ken“ alaus bokalus; kai mudu prisikimšome pilvus, Ruterfordas 
išlankstė prikeverzotą popieriaus lapą ir pasakė, ką norėjau ži- 
noti. 

— Rastame straipsnyje kalbama apie nesėkmingai pasibai- 
gusį apiplėšimą. — Jis servetėle pasišluostė riebaluotas lūpas. — 
Čia aprašomas tavo amerikiečio bičiulio teismas. Kiek suprantu, 
jis bandė įvykdyti visų laikų stambiausią deimantų vagystę Ams- 
terdame. | 

— Tikrai? 

— O taip. Iš „Van Zanto, gana didelės prekybos bendrovės. 
Teko apie ją girdėti? 

— Nieko nepamenu. 

— Nenuostabu. — Jis nugėrė alaus ir podraug ratu pasu- 
ko ranką, parodydamas, kad tuojau pratęs pasakojimą. — Prieš 
penkerius ar šešerius metus firmą perpirko, — sušvokštė. — Jei 
neklystu, kažkokia tarptautinė korporacija iš Pietų Afrikos. Bet 
anuomet „Van Zantas buvo garsi Nyderlandų įmonė. Apie ją ži- 
nojo kiekvienas olandas. 

— Ir ji vertėsi deimantais? 

Ruterfordas stumtelėjo bokalą į šoną ir pritariamai pakin- 
kavo galva. 


— Šiaip jau brangakmeniais, bet daugiausia deimantais. 

Kaip didžiuma tuo užsiimančių olandų, iškastus akmenėlius 
importuodavo iš buvusių šalies kolonijų, o šlifuodavo juos čia, 
Amsterdame. Jeigu manęs neapgauna atmintis, įmonė buvo įsi- 
kūrusi prie Rytinio doko, taigi tenai rikiavosi nemažai jos san- 
dėlių. — Advokatas nukreipė akis aukštyn, tarytum ieškodamas 
grublėtose lubose išgraviruoto atsakymo. — Taip, ant pastatų 
šono buvo pavadinimas. z 

— Aišku, kompanija rimta. 

— Teisingai. Kaip ir deimantai, kuriais jie prekiavo. Be jokių 
abejonių, vieni geriausių brangakmenių pasaulyje. 

— Maiklas dalį jų nudžiovė? 

— Hmm, taip, nors dėl kiekio tebekyla klausimų. Straipsny- 
je jis nurodytas ne itin tiksliai. Kažkiek akmenukų policija rado 
jo namuose ir taip apsirūpino įkalčiais, bet kalbama, esą deiman- 
tų buvo pagrobta gerokai daugiau. Tiesa, „Van Zantas“ šias prie- 
laidas kategoriškai paneigė. 

— Maskavo trūkumus? 

— Peršasi kaip tik tokia išvada. Bendrovė, aišku, negalėjo 
leisti visuomenei sužinoti, kad jos apsauga skylėta. 

Linktelėjau nepaisydamas to, kaip Ruterfordas žiopso į 
mano sumuštinio likučius. 

— Žodžiu, Maiklas buvo teisiamas dėl įsilaužimo? 

— Galiausiai nuteisė dėl apiplėšimo sunkinančiomis aplin- 
kybėmis ir nužudymo dėl neatsargumo. 

— Taip, jis pražudė sargą. 

— Įmonei dirbusį apsauginį, — patikslino Ruterfordas dirs- 


telėjęs į savo užrašus. — Keturiasdešimt ketverių metų Robertą 


125 


CHRIS EWAN 


Volkersą. Rodos, ponas Volkersas sutrukdė amerikiečiui įsibrauti 
į deimantų saugyklą. Ir amerikietis į jį paleido kulką. 

— Buvo ginkluotas? 

Į burną įsimečiau paskutinį duonos ir kumpio gabalėlį. 

— Iš visko sprendžiant, — pro sučiauptas lūpas iškošė advo- 
katas. 

— Niekada negirdėjau, kad profesionalus įsilaužėlis nešio- 
tųsi pistoletą. 

Ruterfordas sutrūkčiojo pečiais — kaip tokio stoto žmogus 
parodė ganėtinai sudėtingą gestą. 

— Na, taviškis amerikietis nešiojosi. Prokuroro manymu, 
po šūvio į sargybinį jis taip persigando, kad spruko iš sandėlio 
neprigriebęs visų brangakmenių, kuriuos ketino pavogti. Paim- 
tieji, suprantama, nebuvo itin vertingi. 

— Anot „Van Zanto“. 

— Taip, anot bendrovės atstovų. Tačiau amerikietis jų žo- 
džių nei patvirtino, nei paneigė. 

— Jį suėmė labai greitai? 

— Po dienos. — Ruterfordas iškėlė smilių. 

— Vadinasi, turėjo užtektinai laiko paslėpti brangiausius 
akmenėlius, jei išties juos pasičiupo. 

— Tikriausiai. 

Užgėriau sumuštinio kąsnį ir pateliūskavau alų burnoje, nuo 
dantų nuplaudamas skrudintos duonos trupinius. 

— Kas nutiko per teismą? — Liežuvio galiuku ėmiau rakinė- 
ti krūminių tarpdančius. — Ar Maiklas pripažino kaltę? 


— Dėl apiplėšimo. Policija surinko apsčiai netiesioginių 

įkalčių, o ką jau kalbėti apie deimantus, paimtus iš jo namų. Bet 
jis prisiekė nieko nežudęs. 

— Įdomu. Kaip gynėsi? 

— Sakė sargo nė akyse nematęs. 

— Budėjo tik vienas apsauginis? 

— Tiesą sakant, ne. — Ruterfordas paskaitė užrašus. — 'Tą- 
dien dirbo dviese, bet per apiplėšimą antrasis buvo visai kitoje 
pastato dalyje, todėl ničnieko neišgirdo. Jis ir aptiko kūną. Kaž- 
kur pasižymėjau vardą. Ar tai svarbu? 

— Sunku pasakyti. Turbūt ne. 

— Minutėlę, tuojau rasiu. O taip, Luisas Rajkeris. 

— Raikeris? 

— Panašiai. Tik su j raide. Kurios beveik negirdėti. 

— Aišku. 

Nutilęs apmąsčiau Ruterfordo informaciją. Manęs, kaip įsi- 
laužėlio, daug kas neįtikino, ir, netgi nežinant visų faktų, kai kurie 
tarpusavyje nesiderino. 

— Kodėl jis leidosi į kojas? 

— Apie ką tu šneki? 

— Jeigu Maiklas, kaip aiškino, nesusidūrė su apsauginiu, 
kodėl spruko be deimantų? 

— Čia ir esmė, ar ne? — advokatas atsilošė ir plačiai praskė- 
tė rankas lyg panūdęs apglėbti visą kavinę. — Jeigu amerikietis 
tikrai nematė jokio sargo, galima daryti prielaidą, kad jis susižėrė 
akmenėlių, kiek tik širdis geidė. 

— Ko gero. Bet prisiekusieji manė kitaip. 


— Aha. Dėl motyvo klausimų nekilo. Maiklas patvirtino, 

kad sukiojosi nusikaltimo vietoje, maža to, neturėjo patikimo 
alibi. 

Atsidusau ir veidu įsikniaubiau į delnus. 

— Reikalas gan painus, Ruterfordai. 

— Kol kas teradome vieną straipsnį. Galėtume grįžti į bib- 
lioteką ir paieškoti daugiau. Tik... — advokatas nežymiai krūpte- 
lėjo, — popiet privalau nulėkti į savo biurą. 

— Nieko tokio, — atsiliepiau žiūrėdamas pro tarpupirš- 
čius. — Vargu ar jie kuo padėtų. Svarbiausi duomenys apie bylą, 
kaip spėju, įtraukti į pranešimą apie teismą. 

— Gal ir taip. Beje, nepasakiau dar vieno dalyko. 

Nuleidau rankas. 

— Kokio? 


— Spėk, kas sulaikė amerikietį? 


IN 


— Nejau Burgravas? 
Ruterfordas sulinkčiojo galva ir linksmai, plačiai išsišiepė. 


— O taip. — Jis pakilo nuo kėdės. — Tavo mylimas olandas. 


16 SKYRIUS 


— Ar tai, kad nusikaltėlį areštavo Burgravas, ką nors reiš- 
kia? — paklausė Viktorija, kai vėliau jai prisiskambinau. 

— Nežinau, — atsiliepiau. — Matyt, taip sutapo aplinkybės, 
ir tiek. 

— Bet pats tuo netiki. 

— Tikrai? 

— Taip. Pagrindinis veikėjas visada lieka skeptiškas. Nors 
kalbėdamas su aplinkiniais užsimena apie atsitiktinumą, bet gal- 
voja, kad jis reikšmingas. Taip ir ištiria bylą. 

— Tik ne šį kartą, — nusišypsojau. — Burgravas — puikus 
pareigūnas. Didelių simpatijų inspektoriui nejaučiu, bet savo 
darbą jis išmano. Nieko keista, kad anuomet sulaikė Maiklą. Jį 
pričiupti galėjo bet kas iš policijos. 

— Ir tas „bet kas“ dabar tiria amerikiečio žmogžudystę? 

— Įvertink padėtį iš kitos pusės: tarkim, Burgravas ėmėsi 
tirti nužudymą, mes jį su Maiklu siejo bendra praeitis. Arba jam 
paskyrė bylą dėl šios priežasties. Antras variantas labai tikėtinas. 


Burgravo valdžia, be abejo, žinojo apie sąsajas. 


127 


CHRIS EWAN 


— Gal ir tavo tiesa. Vis dėlto... 

— Vis dėlto. — Pakėliau akis į langą, ir pro viršutines gre- 
timo medžio šakas įžvelgiau lietaus pritvinkusius, žemai plau- 
kiančius, gausėjančius pilkus debesis. — Ei, pradedu manyti, kad 
skaitai per daug detektyvų, — nerūpestingai pridūriau. 

— Nieko sau įžvalgumas! Toks mano darbas. 

— Kartais man ramybės neduoda mintis, kad jis užvaldo 
tavo laisvalaikį, — kalbėdamas perkreipiau kaklą ir įsispiginau į 
vakarus, kur blėso šiandien tviskėjusi dangaus žydrynė. — Kada 
pastarąjį kartą ėjai į pasimatymą? 

— Į tikrą? Ne įsivaizduojamą? 

— Aš nejuokaujųu. 

— Tiesą sakant, anądien. 

Energingai palingavau galva. 

— O... 

— Nesijaudink. Vakaras klaikiai nenusisekė. Mačiausi su 
vienu iš savo brolio draugų. 

— Nutarei pasitenkinti kompromisu? 

— Gal ir būčiau su juo sutikusi. Bet bėdų kilo dėl kitko. Jis 
nešioja dantų protezą. 

— Ar ne? Kiek jam metų? 

— Trisdešimt dveji, — santūriai atsiliepė Viktorija. — Tiek 
pat, kiek ir man. 

— Ir jis turi dirbtinius dantis? 

— Beveik pilną rinkinį. Juos netgi išsiėmė ir parodė man. 

— Aš taip atitrūkęs nuo šiuolaikinių madų? Nemaniau, kad 


mūsų dienomis prasta dantų priežiūra tolygi afrodiziakui. 

— Cha cha. Man jo net pagailo. Vargšas nukentėjo per nelai- 
mingą įvykį. Dirba vieno teatro užkulisiuose — blogai pritaisyta 
gervė atsiknojo nuo įtvirtinimų, sušvytavo ir tėškė tiesiai jam į 
veidą. 

— Oi. 

— Teisingai, oi. 

— Ir tu apsunkinai vyrukui gyvenimą pavarydama jį ša- 
lin, — prajukau. 

— Dantys buvo gelsvi! Ne ryškiai geltoni, bet ir ne balti. Aš 
nepajėgiau nuo jų atplėšti žvilgsnio. Ir jis išsitraukė protezą, kad 
nukreiptų mano dėmesį kitur. 

— Deja, nenukreipė. 

— Nė velnio. Bėda ta, kad likęs be jo vyrukas kalbėjo toliau. 
Pakėliau akis į dantenas ir... vaizdas siaubingas, Carli. 

— Kas, jeigu jis — visai mielas vaikinas? 

— Jis išties mielas. Bet kai ėmiau įsivaizduoti, kad kiekvieną 
rytą nubudusi pamatysiu plikas dantenas... Fui! To jau per daug. 
Kad ir kaip būtų, tikrą gyvenimą turiu. Nors gal ne tokį fantastiš- 
ką, koks aprašomas mano skaitomose knygose. 

— Tik pamanykite. 

— Net ir tai tėra niekis, palyginti su tavo nuotykiais. Jie jau- 
dinantys, ar ne? 

Atsidusau. 

— Veikiau keliantys nerimą. Kažkas įsibrovė į mano namus. 
Aš tuo metu sėdėjau areštinėje. Įdomu, kas dar nutiks. 

— Gal kuo užsikrėtei nuo blondinės? 

— Vika! 

— Viskas įmanoma. 

— Surimtėk. Mane įsukusi siaubinga painiava. 

— Tu ją išraizgysi. 

— Taip manai? Vis dar nesu tikras, ar noriu. 

— Ar turi, iš ko rinktis? Įvykiai klostosi, lyg būtų prieš tave 
susimokę. 

— Jėzau Kristau. 

— Betgi aš teisi. Čarli, privalai išnarplioti bylą, jei tau rūpi 
atgauti dvasios ramybę. 

— Mažų mažiausiai nusikratyčiau tavimi. O jeigu leisčiau 
tuo užsiimti Burgravui? 

— Tave suėmusiam genijui? 

— Jis nebūtinai klydo. Aš juk melavau. 

— Tačiau nesi žudikas. 

— Ne. 

— Tuomet kas jis? 

— Įvarei mane į kampą. — Kai nuo lango atsklido švelnaus 
barbenimo garsai, kilstelėjau galvą ir išvydau ant stiklo tykštan- 
čius pirmuosius lietaus lašus. — Jei atvirai, — kalbėjau toliau, — 
man labiau rūpi beždžionės. Pasak Pjero, statulėlės bevertės, bet 
pažiūrėk, kiek bėdų jos pridarė. Kaip žmonės neriasi iš kailio 
stengdamiesi jas gauti. 

— Pavyzdžiui, blondinė. 

— Ačiū, kad priminei. 

— Taigi beždžionės atstoja raktą. 

— Turbūt. 

Debesys pagaliau prakiuro, ir lietus ėmė pilti kaip iš kibiro, 
lenkdamas prie žemės už lango medžio šakas. 

— Arba jos, arba antrasis įsibrovėlis, — tarė Viktorija. 

— Ką turi galvoje? 

— Minėjai, kad jis įsilaužė į tavo butą. 

— Taip. — Liūties šuorams čaižant stiklą, vėl susitelkiau į 
pokalbį telefonu. — Tikrai taip sakiau“? | 

— Dabar jau abejoji? 

— Šiaip jau visada abejojau. — Pasisukau ant kėdės ir nužiū- 
rėjau kambarį, it mėgindamas atgaivinti prisiminimus. — Sutin- 
ku, pas mane įsilaužta beveik taip pat, kaip ir į dručkio butą. Bet 
aš pastebėjau ir skirtumus. Atmetus jovalą, pjaustymą ir kitką, 
labiausiai man į akis krito durys. 

— Rastos ant grindų. 

— Teisingai. Žmogus, kuris veržėsi pas mane, pragręžė vy- 
rius ir jas išspyrė. O antrasis veikėjas naudojosi plaktuku ar pana- 
šiu įrankiu, kad įsigautų į butą Jordano rajone. Paliko netvarką, 
bet metodas suveikė. 

— Ar skirtumas išties toks reikšmingas? 

— Manau, taip. Gręždamas vyrius neprišiukšlinsi, bet sugai- 
ši kiek daugiau laiko. Ir kam antrajam neprašytam svečiui grieb- 
tis kitokių būdų, jeigu anksčiau tiko plaktukas? 

— Gal tavo durys tvirtesnės? 

— Vargu bau. Prieš plaktuką jos neatsilaikytų. 

— Taigi... — Viktorija prabilo lėtai, tarsi rikiuodama min- 
tis. — Jei čia nagų neprikišo antrasis įsibrovėlis, kas, po velnių, 


tada lankėsi pas tave? 

— Verčiau paklausk savęs, ko ieškojo? 

— Beždžionių. 

— Taip. Ir kodėl? 

— Mes nežinome. Sukame ratais. 

— Nebent iškeltume prielaidą. 

— Kokią? 

— Mano būsto lankytojai turi trečiąją statulėlę. 

Trumpam nutilau. Viktorijos smegeninėje pajudėję sraigte- 
liai sukibo beregint. 

— O, jiems reikalinga visa kolekcija. 

— Be abejo. 

— Tai yra pasidarbavo dručkis su džiūsna? 

— Bent taip spėju. Antrojo įsibrovėlio variantą teks atmes- 
ti — įsilaužimas nesiderina prie jo manierų. Net jeigu jas prime- 
na, to žmogaus vis tiek niekaip nepajėgčiau susekti. 

— Gerai. Jau išmečiau jį iš galvos. Kas toliau? 

— Ketinu pasiaiškinti, kuo prakeiktos beždžionės tokios 
svarbios. 

— Kaip ruošiesi tai daryti? 

— Turiu kelias idėjas. 

— One. Nedrįsk su manimi taip elgtis. Pasakok. 

— Kada nors vėliau. Reikalas gali neišdegti. 

— Taip nesąžininga, Čarli. Dabar aš pradedu galvoti, kad 
per daug rašai detektyvų. 

— Cha. — Niūriai pažiopsojau į savo stalą. — Šioje srityje 
grėsmių kol kas nematyti. Išspręsti lagamino problemos dar ne- 


pavyko. 

— Svarsčiau, kaip tau sekasi, bet nežinojau, ar verta kaman- 
tinėti. 

— Na, pastarąsias dienas man netrūko kitokios veiklos. 

— Suprantu. Tik pamaniau, kad sėdėdamas areštinėje turė- 
jai apsčiai laiko apmąstymams ir... 

— Nieko doro nesukurpiau. Stengiausi, bet nesėkmingai. 
Kas naujesnio pas tave“ > 

— Čarli, tu esi rašytojas. 

— O, tiesa, vis pamirštu. Kaip tik todėl man moka didelius 


pinigus, ar ne“ 


17 SKYRIUS 


Jis lūkuriavo prie mano daugiabučio. Užsimaukšlinęs megz- 
tą kepuraitę, nusileidau į gatvę tebežvilgančiais po liūties laipte- 
liais, į ausis įsikišau ausinuko bumbuliukus ir pasukau vakarų 
kryptimi. Neišgirdau, kaip atgyja užvedamas variklis, ir nė ne- 
suvokiau, kad man įkandin grindiniu rieda automobilis. Mašinai 
prisigretinus, pastebėjau jį, svyrantį virš milžiniškos seno merse- 
deso sėdynės, ir sumečiau, kad vairuotojas mane kviečia. Nusiė- 
męs ausines pasilenkiau prie atviro lango. | 

— Inspektoriau Burgravai, — kaip galima maloniau išta- 
riau. — Atsitiktinai keliavote pro šalį? 

Jis rūsčiai dėbtelėjo, nenusiteikęs klausytis mano juokelių. 

— Lipkite vidun, — paragino bejausmiu tonu, panašiu į ro- 
boto balsą. 

Pakreipiau galvą ant šono ir įdėmiai jį nužvelgiau. Smakras 
apdygęs barzdaplaukių ražienomis, drabužiai susiglamžę. Už 
kampuotų akinių raudonuoja akių baltymai, lūpų kampučiuose 
matyti pridžiūvusios seilės. Atrodė, kad, inspektorius nemiego- 


jo visą parą, bet aš niekaip neprisiverčiau patikėti, kad jis kiau- 

rą naktį praleido automobilyje laukdamas, kada pasirodysiu pro 
duris. Burgravo tipo žmogus paprasčiausiai būtų pasibeldęs į 
mano apartamentų duris. 

— Lipkite vidun, — pakartojo jis. 

— Aš sulaikomas? 

— Tiesiog sėskitės. 

— Vadinasi, apsilankėte kaip bičiulis. Deja, šįryt turiu kito- 
kių planų. Nieko prieš, jeigu pabendrautume kada nors vėliau? 

Vairą spaudžiančios rankos įsitempė, krumpliai pabalo. Jis 
giliai įkvėpė, atgniaužė pirštus ir gestu parodė į pasaulį, matomą 
už priekinio stiklo, kurį raižė lietaus palikti dryžiai. 

— Pasivažinėkime. 

— Ne, ne šiandien. 

Žengiau iš vietos. 

Burgravas įjungė pavarą ir nušliaužė palei šaligatvį, ratais 
taškydamas balutes. Stojus tylos pauzei nusprendžiau, kad jis 
bando sutelkti mintis. Arba užgniaužti pyktį. 

— Jūs nežudėte amerikiečio, — galų gale prašneko, tarsi aiš- 
kindamas aplinkybes vaikui. — Dabar esu tikras, kad jūs čia nie- 
kuo dėtas. Bet aną vakarą buvote su juo Šventojo Jokūbo gatvėje. 

Pažvelgiau jam į akis. Taip, akivaizdu, kad mano pašnekovas 
įsitikinęs tuo, ką sako. 

— Ar detektyvė inspektorė Rimer informuota, kad nutarėte 
susitikti su manimi? 

Burgravas atsiliepė tyliu gomuriniu urzgimu. 

— Jūs buvote Šventojo Jokūbo gatvėje, — vėl pareiškė tram- 


dydamas norą užrėkti. 

— Žinote ir apie dručkį su džiūsna? Apie du vyrus, kurie 
nusitempė Maiklą į jo butą? Marikė jums papasakojo apie porelę. 

Budriai įsižiūrėjęs pro langą, inspektorius luktelėjo tęsinio. 

— Bet areštavote mane, užuot pasidomėjęs tais dviem. Nuo 
tada nesiliauju spėliojęs, kodėl taip pasielgėte. 

— Jūs man melavote. 

— Žmonės policininkams kasdien dumia akis. Bet dėl šios 
priežasties paprastai nenakvoja cypėje. 

Jo veidu perbėgo kažkas panašaus į šypseną. Burgravas 
džiaugėsi mane sudirginęs, ir tokia reakcija man sukėlė dar stip- 
resnį nerimą. Lioviausi žingsniavęs, jis savo ruožtu sustabdė 
mersedesą. 

— Nesuprantu, ko iš manęs šeria — tariau. 

Jis neatsiliepė. Parpiant varikliui, kuris veikė laisvąja eiga, 
mudu apsimainėme vertinančiais žvilgsniais, kits kito akyse siek- 
dami bent ką nors įžiūrėti. Jo akyse lyg ir kažkas slypėjo, tik aš 
nenutuokiau kas. | 

— Inspektoriau, norite perduoti kažkokią žinią? Aš mielai 
išklausyčiau ne tik ją. Tiksliau, pasiklausyčiau visko, ką norėtu- 
mėte atskleisti. Manau, akivaizdu, kad turiu daugiau klausimų 
nei atsakymų. 

Burgravas apmąstė pasiūlymą. Iš švelnėjančių bruožų pasi- 
darė aišku, kad svarsto galimybę surizikuoti ir man atsiverti. Bet 
staiga veidas apniuko, jis sukando dantis ir vėl stipriau įsikibo į 
vairą. Pakratė galvą tartum apsisprendęs imtis kitokių veiksmų, 
nusigręžė ir užmynė akceleratorių, o mersedesas pajudėjo į priekį 


slysdamas permirkusia gatve. 

Iš pradžių paklausiau savęs, gal vis dėlto derėjo sėstis į au- 
tomobilį. Ar inspektorius būtų prabilęs apie tuos dalykus, kurie 
jam sukosi ant liežuvio galo? Pats greičiausiai tuo abejojo — gal- 
būt tenorėjo, kad trumpam apleistume Amsterdamą, — bet var- 
gu ar būtų prisivertęs. Manimi nepasikliovė, ir ne be priežasties, 
tad kodėl jis turėtų atskleisti daugiau, nei reikia? Ir kokios infor- 
macijos prašytų mainais? 

Pašnekesio baigtis manęs nedžiugino. Ramybės nedavė 
nuojauta, kad neišnaudojau progos, tik nenumaniau, kokios 
tiksliai. Kita vertus, kas, jeigu man pasisekė išvengti tam tikrų 
nemalonumų? Kas, jeigu per būsimą pokalbį Burgravas planavo 
numoti ranka į įstatymus? Kas, jeigu ketino mane nusivežti į ko- 
kią nuošalią vietą ir išmušti informaciją apie beždžionių statulė- 
les? Vien tik „kas, jeigu“. Paprasčiausiai per daug spėlionių, kaip 
ir neatsakytų klausimų — visa tai temdė protą ir trukdė blaiviai 
samprotauti. 

Įveikęs nedidelį atstumą, iš savo gatvės nusigavau į Rytinio 
doko galą ir pasiekiau tiltą. Man iš kairės stiebėsi didingas raudo- 
no mūro fasadas, priklausantis Centrinei stočiai, Olandijos gele- 
žinkelio sistemos ašiai, kuri, be kita ko, suteikdavo pastogę skar- 
maluotiems bastūnams, narkomanams pastiklėjusiomis akimis, 
kekšėms, neišgalinčioms įsikurti apšviestuose kambarėliuose 
stiklinėmis durimis, ir vakariečiams studentams, sulinkusiems 
nuo kuprinių svorio. Dešinėje pusėje driekėsi niūrios Rytinio 


doko platybės, vandenį raibino lašai, krentantys nuo tilto turėklų, 

į kuriuos nūnai rėmiausi. Vangiai banguojančios, naftos dryžiais 
išraikytos vilnys stūmė miesto atliekas link betoninių prieplaukos 
kraštų. Aplinkui buvo matyti prišvartuoti komerciniai laivai — 
vilkikai, transporteriai, ekskursinės baržos, netgi senas kruizinis 
laivas, paverstas plūduriuojančiais jaunimo nakvynės namais. 
Šen ten siūbavo aptriušusios gyvenamosios baržos, kurios prašė- 
si į remonto dirbtuves arba sąvartyną, ir keletas guminių valčių. 

Su prieplauka ribojosi standartiniai beveidžiai sandėliai, 
kur vykdavo anoniminiai gamybos procesai arba buvo saugomi 
chemikalai. Juos skyrė asfaltuotos aikštelės su medinių padėklų 
rietuvėmis, minikeltuvais, blizgančiais fabrikų savininkų BMW 
ir „Mercedes“. Cigaretes plėšė arba į radijo stoteles šnekėjo pa- 
vieniai darbininkai plastikiniais šalmais, išblukusiais kombine- 
zonais ir sunkiais, tvirtais batais. 

Plačioje erdvioje teritorijoje įrengtuose dokuose gairino jo- 
kiomis kliūtimis nepristabdomas, vandens paviršių taršantis vė- 
jas; mane čaižė žvarbūs šuorai, rodės, kiaurai skrodžiantys paltą, 
megztą kepuraitę ir pirštines. Eidamas pūčiau šiltą kvapą sau į 
delnus, tryniau juos vieną į kitą, o smakrą laikiau įspaustą į krū- 
tinę, kad nuo gūsių apsaugočiau pliką kaklą; su šalčiu grūmiausi 
ganėtinai ilgai, kol pagaliau radau ieškomus pastatus. 

Vingiu suręstus mūrinius sandėlius užėjau netoli uosto 
įplaukos, ties kuria tyvuliavo potvynių ir atoslūgių zona, centrinę 
Amsterdamo dalį skirianti nuo šiauriausio miesto rajono. Iš viso 
tris šešiaaukščius statinius, ketvirtame aukšte sujungtus galeri- 
jomis. Jie stūksojo tušti ir, iš pirmo žvilgsnio, seniai nebenaudo- 


jami. Prieplaukos pusėje dauguma viengubų langų buvo suskilę 

arba išdaužyti; atidžiau apsidairius paaiškėjo, kad pirmi aukštai 
virtę betoniniais korpusais, o gretimos aikštelės apšnerkštos pikt- 
žolėmis, išmėtytais metaliniais narvais ir sudegusio „Renault 19“ 
kėbulo liekanomis. Ant vidurinio sandėlio šono, prie pat jo fa- 
sado, bolavo nublukusios stilizuotos užrašo „Van Zantas“ raidės, 
kaip Ruterforas ir sakė. 

Sunku pasakyti, ką vyliausi aptiksiąs. Gal kokį žilą senioką, 
kadaise plušėjusį „Van Zanto“ įmonėje? Darbininką, kuris prieš 
dvylika metų triūsė vietinėje gamykloje, bet nuo tada ritosi gyve- 
nimo nuokalne, dabar šildėsi pirštinėtas rankas virš liepsnų, ky- 
lančių iš naftos produktų statinės, degė noru paplepėti su mani- 
mi ir suteikti informacijos, ne mažiau vertingos nei amerikiečio 
brangakmeniai, kuriuos jis pavogė arba ne. Bet tokiems lūkes- 
čiams nebuvo lemta išsipildyti. Deja, aš teradau nebylią apleistą 


erdvę, nuotrupas atsiminimų apie kitados čia veikusį kompleksą. 

Grįžęs namo užsiplikiau didelį puodelį karštos arbatos ir pa- 
siskrudinau kelias duonos riekes, tada panaršiau piniginę, kol iš 
jos iškrapščiau Henrio Ruterfordo vizitinę kortelę. Surinkau jo 
telefono numerį ir kaipmat išgirdau įsijungiantį atsakiklį. Lyg iš 
skardinės sklindantis advokato balsas liepė man palikti žinutę, ir 
aš įvykdžiau reikalavimą, įrašydamas kaip įmanoma trumpesnį 
pranešimą. 

Padėjau į vietą telefono ragelį, nugara. prigludau prie kėdės 
atkaltės, kojas užsikėliau ant stalo ir į smakrą įrėmiau piramide 
sudėtus pirštus. Iš šono tikriausiai atrodžiau kaip žmogus, min- 
tijantis apie begalę painių dalykų. O iš tiesų nieko ypatinga ne- 
mąsčiau. Kai kada tiesiog malonu sėdėti, smakrą pasirėmus pirš- 
tų galiukais, linguoti ant dviejų kėdės kojelių ir be jokio tikslo 
stebeilytis į kambario sieną priešais. Neilgai trukus įsitraukiau į 
žaidimą — palengva atlošdavau kėdę, kol toji bemaž netekdavo 
pusiausvyros, rizikuodavau drėbtis ant grindų, bet neleisdavau 
sau pargriūti, į stalą tvirčiau įspausdamas kulnus. Taip siūbuo- 


ti galėjau valandų valandas, bent jau iki kol kambarys būtų nu- 

grimzdęs į prieblandą, bet telefonas sučirškė anksčiau, nei apgau- 
bė tamsa. Kai pakėliau ragelį, iš jo plūstelėjo sunkus šnopavimas 
bei gargimas. 

— Čarli, — sušniokštė Ruterfordas. — Tu skambinai ir pa- 
likai man žinią. 

— Teisingai, — atsakiau. — Kaip jautiesi? Iš balso spėju, kad 
ne per geriausiai. 

— Ką tik užkopiau į savo biurą, pėsčiomis įveikiau penkis 
aukštus. Prakeiktas liftas vėl sugedo. Garbės žodis, jis tyčia pras- 
tai remontuojamas, kad būtume priversti pajudėti. 

— Tau niekada nešovė į galvą, jog tokie skatinimai gali duoti 
priešingų rezultatų? 

— O, aš nepražūsiu, — neryžtingai tarė jis. — Senasis mano 
laikrodukas atsigaus po minutės. Dėstyk, ko reikia. Kaip tau pa- 
gelbėti? 

— Maiklo apšvarinta „Van Zanto kompanija, apie kurią pa- 
sakojai... Lyg ir minėjai, kad ji priklausė vienai šeimai? 

— Taip. 

— Ar kas iš Van Zantų tebegyvena mieste? 

— Vienas iš jų. Regis, prie Muziejų rajono. Iš visko spren- 
džiant, tikras atsiskyrėlis. 

— Adresą turi? 

— Galėčiau gauti. Tik nemanau, kad iš jo ką nors peši. 

— Pabandysiu. Žiūrėsim, gal jis bent jau sutiks sa manimi 
šnektelėti. Nuvažiuoti nepakenks. 

— Tik rizikuoji veltui sugaišti laiką.-Man keliauti kartu? Ži- 


nau netoliese veikiantį puikų restoraną ir... 

— Išsiversiu savo jėgomis, — įsiterpiau. — Tau nederėtų 
ropštis laiptais dažniau, negu reikia. Bet aš būčiau dėkingas, jeigu 
paieškotum adreso. 

— Liepsiu sekretorei jį rasti. Susisieks su tavimi, kai tik galės. 

Kaip advokatas ir žadėjo, po dešimties minučių man pa- 
skambino dalykiškai bendraujanti olandė, kuri perdavė pono 
Nilso van Zanto adresą su telefono numeriu nė nepasivarginusi 
prisistatyti. Mielai būčiau padėkojęs už atliktą darbą, bet ji at- 
sisveikino, man nespėjus prasižioti. Štai kas įdomu — olandai 
teigia esantys tiesmuki, o ne storžieviai. Kam stengtis manda- 
gybėmis dailinti savo kalbą, nesupranta jie. Sakyk, ką ketinai, ir 
baigta. Racionalioji mano pusė pritaria vietinių požiūriui, bet, 
kas keisčiausia, jis slegia emocionaliąją. Pastarasis atvejis nebu- 
vo išimtis, todėl ragelį nuleidau, iš nuostabos linguodamas galva. 
Pašnekovės manieros tebeerzino mane netgi tada, kai apsivilkęs 
paltą nudrožiau į Centrinę stotį, o iš ten tramvajumi rengiausi 
keliauti iki Muziejų aikštės. 

Pilį primenantį Valstybinį muziejų pasiekiau jau sutemus; 
pėdinant arkine perėja, kertančia statinį per patį jo vidurį, taką 
man apšvietė virtinė dekoratyvių žibintų. Išniręs iš po muziejaus, 
atsidūriau prie migla apgaubto pailgo vandens baseino veidrodi- 
niu paviršiumi. Iš gretimo baro-kavinės į rūškaną erdvę veržėsi 
nenoninė šviesa ir muzika, bet aš nusigręžiau nuo užeigos ir, pa- 
traukęs į šiaurę, ėmiau dairytis Van Zanto rezidencijos. 

Namą gal ir sunku pavadinti impozantišku, bet, pagal Ams- 
terdamo standartus, jis darė įspūdį — iš esmės todėl, kad stūk- 


sojo atskirai nuo bet kokių kitų pastatų ir turėjo priešais fasadą 

žaliuojančią veją. Pievelė atrodė gerai prižiūrima ir stebėtinai 
puikios būklės, atsižvelgiant į kiekį lietaus, kuris per pastaruo- 
sius kelis mėnesius maudė miestą. Vešlią žolę nutvieskė prieki- 
nėje valdų dalyje įtaisyti du apsaugos prožektoriai ir pro pirmojo 
aukšto langus sklindanti šviesa. Tiesiai prie milžiniškų paradinių 
durų vedė kūgiškų medelių voromis apsodintas žvirgždo takas. 
Su mielu noru būčiau juo nukulniavęs iki dekoratyvinio žalvari- 
nio belstuko, jei ne kelią užkirtę paauksuoti dvivėriai vartai. Prie 
pat savo alkūnės pastebėjau telefonspynę, pirštu dūriau į iškvieti- 
mo mygtuką ir palinkau prie garsiakalbio. 

Nuo vidaus ryšio sistemos atvilnijo ūžesys ir traškesys, bet 
netrukus jį pakeitęs moters balsas lakoniškai paklausė: 

— Ja? 

— Sveiki, ar ponas Van Zantas namie? 

— Kas Čia“ 

— Aš esu Čarlis Hovardas. Norėčiau kreiptis į poną Van 
Zantą. 

— Jūs sutarę pasimatyti? 

— Ne, — prisipažinau. — Bet būčiau dėkingas, jeigu jis man 
skirtų penkias minutes. 

— Tai neįmanoma, iš anksto nesusitarus. | 

— Ar galėčiau susitarti dėl susitikimo? 

— Paskambinkite ryte. 

— O dabar? 

— Jau per vėlu. 

Sulig paskutiniu žodžiu ji nutraukė ryšį. Į antrąjį olandiško 


tiesmukumo pavyzdį reagavau neką geriau negu į pirmąjį. Vaikiš- 

koji mano esybės dalelė gundė paskambinti ir dėti į kojas, bet jos 
įkarštį greitai apmalšino nuobodžioji suaugusioji pusė. Įgrūdau 
veidą tarp grotų ir ilgesingai nužvelgiau rezidenciją. Jutau pagun- 
dą perlipti tvorą, įsmukti pro langą ir pažiūrėti, ar Van Zantas 
šnekėtųsi su manimi, jeigu sugebėčiau apeiti telefonspyne atsilie- 
pusią moterį. Labai tikėtina, kad jis iškviestų policiją. Atsiminęs 
nesenus įvykius nusprendžiau, kad planas anaiptol ne genialus. 

Nenoriai nuslinkau gatve. Pakeliui išvydau dar keletą to- 
kio stiliaus namų, tačiau retą iš jų saugojo vartai. Kai kur, einant 
pro šalį, įsižiebdavo atvykėlius pasitinkančios lemputės, tiesa, 
kaip man dingojosi, jos švietė svečiams, o ne tam, kad atbaidy- 
tų įsilaužėlius. Bet kokį kitą vakarą gal ir būčiau pasvarstęs, ar 
tik rajone nėra apstu lengvai pasiekiamų gėrybių, vis dėlto dabar 
mintimis klaidžiojau kitur, ir žinant, jog prie manęs prikibo Bur- 
gravas, mąstyti apie atsitiktinės vagystes tikrai ne pats tinkamiau- 
sias metas. 

Gatvės gale žengiau kairėn, netrukus vėl pasukau į kairę ir 
ūmai suvokiau stovįs priešais pagrindines Van Gogo muziejaus 
duris. Darbo laikas artinosi į pabaigą, ir nuo statinio vedančiais 
betoniniais laipteliais leidosi paskutiniai lankytojai, kurių dau- 
guma nešėsi į vamzdelį susuktų plakatų dėklus. Didžiumoje, 
suprantama, glūdėjo tų prakeiktų saulėgrąžų reprodukcijos. Jos, 
rodos, puikavosi kiekvienoje turistų lankomoje parduotuvėje — 
ant atvirukų, marškinėlių, pašluosčių, kavos puodelių. Netgi ant 
kompiuterio pelės padėkliukų, beisbolo kepuraičių arba dėlionių. 
Įdomu, ar eilinis miesto svečias nutuokia, kad Van Gogas nutapė 


ir daugiau paveikslų? 

Tramvajaus stotelė, link kurios žingsniavau, buvo netoli mu- 
ziejaus, ir kai ją pasiekiau, mano akiratyje pasirodė „Coster Dia- 
monds“ deimantų šlifavimo gamyklos pastatas. Šiaip jau netikiu 
simboliais, likimu, visuotine pusiausvyra ir panašiais dalykais, 
bet, atvirai kalbant, sutapimas badė akis. Jei nepaisytume atsitik- 
tinumo faktoriaus, galbūt man tereikėjo dingsties antrą kartą iš- 
bandyti laimę prie Van Zanto namų? Mintis, kad juos teko palikti 
nieko nepešus, erzino, be to, iš patirties žinojau, kad užsispyri- 
mas dažniausiai nulemia kokią nors atomazgą, net jei ir ne visada 
pageidautiną. Apsisprendžiau tuojau pat išsiaiškinti, ar man kada 
nors pasitaikys proga kreiptis į Van Zantą ir nešvaistyti laiko lau- 
kiant rytojaus, kai galėsiu jam paskambinti. 

Priėmęs sprendimą peržengiau tramvajaus bėgius asfalte, 
ratu apėjau kvartalą ir grįžau į Jano Leikeno gatvę. Ir ką jūs sau 
manote — dar gatvės gale į akis krito atsidarantys Van Zanto val- 
dų vartai. Pro juos išniro moteris, vilkinti dailų rausvai geltoną 
lietpaltį, apsimovusi plonas timpas, apsiavusi aukštakulniais, su 
mažute kuprine rankoje. Plaukai buvo surišti į standų kuodą, vei- 
do bruožus kaustė dalykiška mina. Luktelėjau, kol nepažįstamoji 
užtrenks vartus ir nužygiuos šalin, įsitikinęs, kad stebiu darbo 
dieną baigusią moteriškę, su kuria ir šnekučiavausi per vidaus 
ryšio sistemą. Kai ji pradingo už posūkio, gatvių sankirtoje, prisi- 
artinau prie telefonspynės ir pirštu bedžiau į iškvietimo mygtuką. 

Kitaip nei pirmą kartą, žaibiškos reakcijos nesulaukiau. 
Įsmeigiau akis į apšviestus pirmo aukšto langus, bet jokių judesių 
neįžiūrėjau. Galimas daiktas, namas tuščias, bet aš tuo abejojau. 


Moteris nepatvirtino, kad Van Zantas viduje, bet nuojauta mane 

tikino, jog šeimininkas niekur neišėjęs. Anot Ruterfordo, jis ne- 
dažnai išeidavo laukan, ir nors kai kurie namų savininkai nege- 
sindavo šviesos, taip siekdami nuvyti šalin vagis, kambariuose 
plieskė akivaizdžiai per daug lempų. 

Jau ketinau vėl nuspausti mygtuką, kai už kantrybę galiau- 
siai buvau apdovanotas. Šįsyk pasigirdo ne balsas iš garsiakal- 
bio, o zvimbtelėjimas, po kurio atšoko skląstis. Prisipažinsiu, 
nustebau, bet aš niekada nevengdavau naudotis sėkme, todėl at- 
sargiai pravėriau vartus, smukau į kiemą, trumpu taku pasiekiau 
laukujes duris, treškindamas žvirgždą lyg tūkstančius vabalėlių, 
ir išmėginau kai ką naujo — žalvariniu belstuku pastuksenau į 
medį. 

Tyla. 

Po pauzės subildenau antrą kartą ir galiausiai nugirdau 
šūksnius. Aš geriausiu atveju temokėjau olandų kalbos pagrin- 
dus, bet man susidarė įspūdis, kad esu koneveikiamas. Kas, po 
velnių, čia vyksta? Nejau šeimininkas ragino griebtis krapštukų 
ir išlaužti duris? 

Pabarškinau trečią sykį, ir klegesys tapo garsesnis. Artėda- 
mas jis, regis, nuožmėjo, tarytum vyriškis, kuris paleido gerklę, 
būtų slinkęs labai lėtai ir sulig kiekvienu žingsniu vis stipriau 
niršęs. Neilgai trukus riksmai ėmė griaudėti prie pat įėjimo, kol 
pagaliau trakštelėjo atstumiama velkė, ir tarp durų bei staktos 
pasirodė veidas, kuris vos neišvertė manęs iš kojų. 

Pasakysiu teisybę: kai kada savo romanų veikėjus aprašau 
pagal tikrovėje sutiktus žmones. Netgi prisimenu, kaip porą kar- 


tų į knygą perkėliau pažįstamų išvaizdos ir psichologinių savybių 

visumą. Bet dažniausiai personaže susilieja dviejų arba daugiau 
asmenų bruožai. Tarkim, vyresnio giminaičio su anądien regėto 
traukinio palydovo žiupsneliu. Pasitaikydavo atvejų, kai fizinius 
ypatumus jam paskolindavau iš žurnalo nuotraukoje matyto in- 
divido, charakterį nukopijuodavau nuo istorinės asmenybės, arba 
jį susargdindavau ligomis, kuriomis pats buvau sirgęs. Tačiau aš 
pirmąkart susidūriau su atgijusiu, vien tik vaizduotės nupieštu 
veikėju. Neįtikėtina, bet ant slenksčio stovėjo liokajaus Arturo 
įsikūnijimas — panašumas buvo toks stulbinantis, kad priešais 
išdygusį vyrą geriausiai apibūdintų jam skirtos pirmosios eilutės 


iš mano knygos puslapių. 


Senio oda tarsi skelbė, kiek pastangų jai teko įdėti 
dėl išlikimo. Ji buvo perdžiūvusi, raukšlėta, ant kaktos 
ir akių kampučiuose išraižyta dryželiais. Ten, kur įsi- 
tempdavo, pavyzdžiui, viršunosėje, atrodė plonytė plo- 
nytė, ant kaklo pynėsi į ringes, primenančias atspurusias 
senas virves. Viršugalvį pridengė retėjantys, sakytum 
pagalvės plunksnos lengvi ir balti plaukai, jų kuokštai 
styrojo iš didžiulių ausų lyg vata, įklojama vaistų bute- 
liukų dangteliuose. Ašaringos ir pilkos akys blizgėjo kaip 
drėgni paplūdimio akmenėliai, žvilgsnis mane varstė 
kiaurai, tartum jis būtų aklas. Nugara sulinkusi, pečiai 
nuolaidūs, ranka įsikibusi į tamsią medinę lazdelę. Ant 
prakaulaus kūno kadarojo juodas liokajaus kostiumas, 
po švarku bolavo ties apykakle gelsvėjantys marškiniai, 
o peteliškė, ko gero, paskutinį kartą buvo rišta maždaug 


tada, kai nuskendo „Titanikas“. 

Duris atidaręs vyras, reikia pripažinti, liokajaus aprangos 
nedėvėjo, bet kitkuo buvo toks panašus į Arturą, kad aš net krūp- 
telėjau. Keista, bet žmogų taip pat nukratė šiurpas; jis pakėlė 
ranką, kuria laikė lazdelę, griebėsi už širdies ir atsirėmė į staktą, 
žiopčiodamas be garso kaip į krantą išmesta žuvis. Paskui kietai 
sukando dantis, rūsčiai įsispigino į mane, niūriai palingavo galva 
ir vėl pratrūko olandiškai burbuliuoti karingu tonu. 

— Minutėlę, — kilstelėjau abi rankas. — Deja, esu anglas. Ir 
neketinau jūsų gąsdinti. 

Vidury tirados jis nutilo ir persijungė į man suprantamą žo- 
dyną. 

— Kas jūs? — paklausė įtariai prisimerkdamas. 

— Čarlis Hovardas. Jūs ponas Van Zantas? Jei taip, norėčiau 
su jumis pašnekėti. 

— Dėl susitikimo susitaręs? 

— Ne. 

— Tuomet keliaukite sau. Įvyko klaida. Palaikiau jus ūkve- 
de. Pamaniau, kad ji nepasiėmė raktų. 

— Jūsų namų šeimininkė ką tik išėjo. 

— Siūlau pasekti jos pavyzdžiu. 

Senoliui uždarant duris, nieko geresnio nesumąsčiau, kaip 
tik kyštelėti koją į tarpdurį ir priglausti delną prie medinių durų. 
Namo savininko akyse sušmėžavo nerimas. Skruostai ėmė tirtėti. 
Van Zantas, be abejo, pamanė, kad ketinu jį užpulti. 

— Tenoriu kai ką aptarti. Prašau. Tai svarbu. 

Seniokas ėmė ryžtingai kratyti galvą ir vėl stvėrėsi durų. Pa- 
sirodė besąs stiprus — kaipmat būtų manimi nusikratęs, jei tik 


prie staktos nebūčiau priplojęs bato, nuo kurio durys atšoko. 

— Traukite koją šalin, — jo pečiai sudrebėjo. 

— Sugaišinsiu jus vos kelias minutes. 

— Aš paskambinsiu policijai. 

— Klausykite, atvažiavau dėl Maiklo Parko. 

Ištartas vardas kaip reikiant jį paveikė. Mano pėdą užgulęs 
spaudimas pamažu atlėgo. Kai jis kilstelėjo akis, kuriose atsispin- 
dėjo gan budrus žvilgsnis, iš karto sumečiau, ką privalau pasa- 
kyti. 


— Pone Van Zantai, jis mirė. Štai ką norėjau jums pranešti. 


19 SKYRIUS 


Nilsas van Zantas nusivedė mane į kambarį, lyg ir į biblio- 
teką. Kiekvieną sieną dengė lubas siekiantys stelažai su tomais, 
kurių dauguma buvo odiniais viršeliais ir priminė leidinių imi- 
tacijas kaip tie idiotiški, į knygas panašūs vaizdo kasečių dėklai 
iš devintojo dešimtmečio. Nereikėtų atmesti galimybės, kad jis 
vienu kartu nusipirko visą kolekciją, norėdamas užpildyti savo 
kabinetą ir pasirodyti intelektualas, bet aš taip nemaniau. Atro- 
dė, kad senis čia praleisdavo daug laiko. Ant masyvaus stalo prie 
fasadinio lango kėpsojo iš lentynų paimtų knygų rietuvės, tarp 
jų spraudėsi rašomoji mašinėlė ir keli bloknotai. Antai kuo Van 
Zantas užsiimdavo per dienų dienas, jei Ruterfordas neapsiriko 
pavadindamas jį namisėda. 

Aišku, jam pravertė ir tai, kad bibliotekoje buvo įrengtas 
baras. Mostu pasiūlęs atsisėsti į audiniu apmuštą fotelį prie įspū- 
dingo židinio, jis suskubo pilstyti burboną. Nė nesiteiravo, ar jį 
mėgstu — paprasčiausiai padarė prielaidą, kaip ir tuomet, kai 
nusprendė, kad nemeluoju apie Maiklą. Naujiena senį akivaiz- 
džiai pribloškė, ir man nekilo abejonių, kad žnyples ledukams 


gniaužianti ranka dreba ne vien dėl garbaus amžiaus. 

— Kaip mirė? — virš stiklo laikydamas porą ledo kubelių, 
Van Zantas skvarbiai pažvelgė į mane. 

— Jį nužudė, — atsakiau. — Sumušė. 

Pašnekovo antakiai šovė aukštyn, bet ne iš nuostabos. Da- 
bartinė mina veikiau liudijo, kad pasitvirtino dar viena jo prie- 
laida. 

— Kalėjime? 

— Ne. Amsterdame. Jį paleido į laisvę maždaug prieš sa- 
vaitę. 

Van Zantas įmetė ledukus į gėrimą ir sučiaupė lūpas. 

— Manęs neinformavo. 

— Kalbate apie policininkus? Na, nieko keista. Jie neatrodė 
sujaudinti, kokie galėtų būti. 

— Didžiuma yra kvailiai. Ar žudiką sugavo? 

— Kol kas ne. 

— Ar žino, kas jis? 

— Klausiate ne to žmogaus. 

Pasiramsčiuodamas lazda Van Zantas atšlubčiojo ir įteikė 
stiklą. Kurį laiką vengiau skanauti gėrimą, nes baiminausi, kad jis 
per smarkiai nudegins gerklę. Stiprus alkoholis manęs nevilioda- 
vo. Alus? Prašyčiau. Tam tikromis progomis išlenkdavau ir vyno. 
Bet viskis? Burbonas? Jų taip ir nepamėgau. Gurkšnoti, aišku, ga- 
lėjau, tačiau vertinti neišmokau. 

Van Zantas labai atsargiai įsitaisė fotelyje, pastatytame prie- 
šais manąjį, ištiesė į šoną ranką, sugriebė rąstgalį ir įmetė į lieps- 


nas. Ugniakure ėmė šnypšti iki raudonumo įkaitusios anglys, 

aukštyn į kaminą spiralėmis nupleveno kelios žarijos. Atsilošęs 
jis siurbtelėjo gėrimo. 

— Turbūt spėliojate, ką čia veikiu, — prabilau. 

Seniui abejingai pažiūrėjus į mane, ugnies šviesoje sužiora- 
vo jo gėrimas. 

— Tiesą sakant, esu rašytojas, — pratęsiau. — Maiklas Par- 
kas ketino mane nusamdyti. 

— Kamė 

— Kad parašyčiau jo memuarus. Šiais laikais tokie kūriniai 
paklausūs. Knygos apie tikrus nusikaltimus puikiai parduoda- 
mos Europoje ir Jungtinėse Valstijose. Parkas prašė manęs papa- 
sakoti jo istoriją. 

Nuleidęs stiklą ant kelių, Van Zantas pakreipė galvą ir pri- 
merkė pilkas kaip akmenukai akis. 

— Jūs nuolat rašote knygas žmogžudžiams? 

— Na,jis teigė esąs nekaltas. 

Namo savininkas prajuko, bet ne nuoširdžiai, o demonstra- 
tyviai, lyg suvampsėdamas. Taip rodė, kad pliauškiu kvailystes, 
tarsi iš mano lūpų būtų išsprūdęs seniausias ir plačiausiai žino- 
mas melas pasaulyje. 

— Nekaltas, — pakartojo, sakytum tardamas actu permir- 
kusį žodį. — Jis buvo žudikas. 

— Su visa pagarba, sere, bet man taip nepasirodė. 

— Kurgi ne, — Van Zantas numojo laisvąja ranka. — Jis 
vogė, taip? Dūmė akis. Paleido kulką į vieną iš mano apsauginių. 
Ir dėl ko? Dėl kelių pigių deimantų? Daugiau vertas gėrimas jūsų 


rankoje. Brangiau kainuoja šitas stiklas. 

Paragavau burbono. Kaip supratau, mane vaišino aukštos 
klasės alkoholiu, todėl nusprendžiau, kad jeigu jau lemta pala- 
vinti skonio paletę, kodėl gi to nepradėjus nuo geriausių svaigalų. 
Liežuvis dilgčiojo it badomas šimtais adatėlių. Nedrąsiai nurijau 
gurkšnį ir pasistengiau užgniaužti kosulį. 

— Sklandė gandai, — kimiai išspaudžiau, — kad Maiklas 
Parkas priglaudė ne vien kelis menkaverčius brangakmenius. 

— Nieko panašaus nenutiko. — Van Zanto pečiai įsitem- 
pė. — Jeigu pats taip tvirtino, vadinasi, vėl melavo. 

— Jei atvirai, apie juos skaičiau spaudoje. Po to, kai jį užpuo- 
lė. Tie įvykiai mane sudomino. 

— Žurnalistai... — senio veidą perkreipė pasibjaurėjimas. 

— Šias spėliones mačiau įvairiuose laikraščiuose. | 

— Tai kas? 

— Jeigu jos klaidingos, gal atskleistumėte man teisybę? 

— Knygą vis tiek rašysite? — jis pakėlė antakius. 

— Svarstau, kaip elgtis. Galėčiau rinktis vieną iš dviejų alter- 
natyvų. Atlikti užduotį susirinkus faktus arba remtis tuo, ką da- 
bar žinau. Antrasis variantas tikriausiai būtų ne visai tikslus, bet 
nieko čia nepakeisi, nes man tenka kliautis turima informacija. 

Van Zanto akyse kažkas sužybsėjo. Lūpas akimirką timpte- 
lėjo šypsena. 

— Apeliuojate į manąjį tiesos troškimą? 

— Į meilę knygoms. — Mostelėjau į lentynas. — Rašytiniam 
žodžiui. 

— Cha. Jūsiškė knyga, manau, nė iš tolo neprimins Šekspyro 


kūrinių. 


22 


CHRIS EWAN 


Patraukiau pečiais. 

— O taip, šiuolaikiniam skaitytojui ji bus lengviau supran- 
tama. 

— Pateiksite jiems šlamštą. 

— Gal ir taip. Jeigu man nepagelbėsite. 

Van Zantas užsivertė stiklą — maukiant burboną, suvytu- 
siai gerklei teko nelengvas darbas. Kai vėl atsigręžė mano pusėn, 
jo akyse įžvelgiau kažin ką naujo. Spėjau regis linksmumo žibu- 
rėlius, kurie tartum skelbė, kad jį gerokai smaginu. Nūnai senis 
buvo panašus į grobuonį, žaidžiantį su nelaimėle auka. 

— „Van Zanto“ kompanija laikosi politikos nediskutuoti 
apie savo apsaugos priemones. Tai žinau, nes kadaise vadovavau 
saugumo skyriui. 

— Bendrovės nebėra, tad jos taisyklės negalioja. 

Jis apmąstė mano repliką svarstydamas, kur link nukreipti 
temą. Bet aš mačiau, kad žmogeliui knieti išsikalbėti. Dėl dalykų, 
į kuriuos nedera gilintis, amžinai kyla bėdų — šnekėti maga bū- 
tent apie juos. 

— Pamirškime deimantus, — prie esmės pamėginau prieiti 
kitaip. — Tegul apie juos galvoja hipotezių kūrėjai. Man labiau 
rūpi, kaip įvykiai klostėsi tąnakt, kai žuvo Robertas Volkersas. 
Skaitytojus domins užpuolimo eiga. 

— Ir kaip Žuvo apsauginis? 

— Tikriausiai. Bet iš pradžių aptarkime paprastesnius klau- 
simus. Į juos atsakydamas niekam nepakenksite. Dabar, kai su ju- 
mis susipažinau, esu tikras, kad prižiūrėjote sudėtingą saugumo 


sistemą. Ar galėtumėte apie ją papasakoti? 

Iš kišenės išsitraukiau spirale įrištą bloknotą ir tušinuką. 
Įsiurbęs skruostus Van Zantas įdėmiai nužvelgė mano rekvizitą. 

— Mes turėjome puikią apsaugos sistemą — geriausią Ams- 
terdame, — pareiškė. 

— Nė kiek neabejoju. 

— Man tai — principo reikalas. Aš siekiau gausiai investuoti 
į saugumą. Štai kodėl per savo gyvavimą įmonė patyrė tiek ma- 
žai... incidentų. 

— Aišku. Bet kaip ji veikė? Įsigijote seifą ar ką nors pana- 
šaus“ 

Jis palinkčiojo galvą, išsisakdamas nuo tiesaus atsakymo, 
tarsi rodydamas, kad spėju gan teisingai, bet ne visai tiksliai. 

— Įsirengėte saugyklą? 

Van Zantas nusišypsojo ir subarškino ledukais stikle. 

— Užsakiau asmeniškai, — patikslino. — Ją pagamino iš itin 
kokybiško plieno. Sienų storis siekė dvidešimt centimetrų. 

Jis šiek tiek praskėtė kretančias rankas, lyg rodydamas met- 
rinės sistemos pavyzdį. 

— Gaminys ne standartinis, teisingai? — trumpam įsitrau- 
kiau į žaidimą. 

— Durys turėjo penkias plienines velkes. Ir ne mažiau kaip 
tris spynas. 

— Tikrai? Net tris? 

Senis plačiai nusišypsojo. 

— Tokie faktai tiks jūsų knygai? 


— Taip, — atsakiau šyptelėjęs ir bloknote greitosiomis užsi- 

rašiau, kad jose buvo sumontuotas vienas užraktas arba, geriau- 
siu atveju, pora. — Kur įrengėte saugyklą? 

— Fabrike. 

— Kokioje konkrečiai vietoje? 

— Pačiame viduryje. 

Jis atsisėdo tiesiau. 

— Išties? Kodėl jos nepaslėpėte? 

Van Zanto veidas nušvito, tartum jis būtų laukęs šio klau- 
simo. 

— Ji buvo labai patikima. Mes norėjome, kad žmonės tai 
žinotų. Dienai baigiantis tenai perkeldavome visus deimantus. 

— Kiekvieną dieną? Elgėtės kiek rizikingai, ar ne? 

— Nieko panašaus. Betoninės grindys — daugybės pėdų gy- 
lio. Pačią saugyklą supo cementinė siena. Ir grotos. 

— Grotos? 

— Stori plieniniai strypai. Va tokio drūtumo, — Van Zantas 
sudėjo pirštus į vamzdelį, pro kurį pažvelgė į mane. 

— Ar juos įmanoma perrėžti? 

Jis kategoriškai papurtė galvą.. 

— Gal su litavimo lempa? 

— Užtruktų ne vieną valandą. 

— Rimtai? Argi spyna nebūtų silpnoji grandis? 

— Kuri“ 

— Taigi jų buvo kelios? 

— Rašykite, kad penkios. 

Šeimininkas mažumėlę entuziastingiau pamojo į bloknotą. 


— Cia visos saugumo priemonės? 

— To užteko, — jis išpūtė krūtinę. 

— Greičiausiai, jei pridėsime sargus. Beje, kiek jų dirbdavo 
vienoje pamainoje? 

Van Zantas apsimetė mąstąs, ar atsakyti į klausimą. Rankoje 
pasukinėjo stiklą ir įsiurbė lūpas. 

— Dieną budėdavo keturiese, — galų gale tarė. — Naktimis 
likdavo dviese. 

— Visada? 

— Taip. 

— Ar pamenate vardą apsauginio, kuris budėjo kartu su Ro- 
bertu Volkersu, kai tas buvo nužudytas? 

Senis sudvejojo. 

— Neatsimenu. 

— Jūs įsitikinęs? 

— Incidentas nutiko labai seniai. 

— Bet reikšmingą naktį. Iš tikrųjų nepamenate? 

— Ne, — jis ryžtingai pakratė galvą. 

Kelias sekundes spoksojau pašnekovui į akis, bet šios tesklei- 
dė kalnų ežero ramybę. Nuleidau galvą ir peržiūrėjau užrašus tik- 
rindamas, kur link pakrypo mūsų pokalbis. Visa laimė, kad tik 
vaidinau biografą. Apklausai stigo aiškios struktūros, ir aš jutau, 
kad kažkuriuo metu nuklydome nuo tiesaus kelio. Van Zantas 
išklojo netikėtai daug informacijos, bet aiškiai nesirengė gilintis 
į kitas temas. Galbūt vertėtų atsiriboti nuo faktų ir patimpčioti 
emocines jo stygas? Gal taip paskatinčiau atsiverti? 


— Sakykite, ką manote apie Maiklą Parką? 

— Jis — žudikas. 

— Taip, bet kokius jausmus jums sukėlė įvykdytas nusikal- 
timas? 

Van Zantas sutrūkčiojo pečiais ir nuo grindų čiupo lazdelę. 

— Koks skirtumas? Jis nušovė žmogų, kuris gyveno su šei- 
ma. Žmona. Dukra. Jaučiau tą patį, ką ir kiti. 

— Ką tiksliai? Pyktį? 

Senis patempė lūpą. 

— Neapykantą? 

Jis nuoširdžiai papurtė galvą. 

— Nors Parkas pagrobė jūsų deimantus? 

Van Zantas suvizgeno pirštu ir caktelėjo liežuviu. 

— Įžeidinėjate mane? Galvojate, kad man derėtų nekęsti 
amerikiečio? Kas jis toks? Visiškai niekas. Neką svarbesnis už 
šitą, — tarė iš stiklo ištraukęs tirpstantį leduką. 

— Maiklas Parkas tvirtino niekuo nenusikaltęs. 

— Taigi buvo vagis. | 

— Dėl to neprieštaravo. Bet kodėl nepripažino žmogžu- 
dystės? 

Van Zantas paniekinamai sušnarpštė. 

— Nes iki gyvenimo pabaigos būtų pratupėjęs cypėje? 

— Į kalėjimą juk vis tiek pateko. 

— Jo likimas manęs nedomino. Aš privalėjau pasirūpinti 
sargo šeima. Savo darbuotojų saugumu. 

— Elgėtės kilniai. 


Senolis palinkčiojo ir ištuštino stiklą taip atkraginęs gal- 

vą, kad aiškiai buvo matyti aukštyn žemyn šokinėjantis Adomo 
obuolys. 

— Nepatinka? — paklausė mostelėjęs ranka į manąjį gė- 
rimą. 

— One, burbonas puikus. 

Vargais negalais išlenkiau dar vieną mauką. Liežuvį nusvi- 
lino nebe taip stipriai, tartum pirmasis gurkšnis būtų atšipinęs 
skonio receptorius. Liepsnos gomurį perliejo, bet dabar žinojau, 
ko tikėtis, todėl šoko nepatyriau. 

— Jeigu Maiklas Parkas nušovė apsauginį, kodėl nepasiė- 
mė visų brangakmenių? — nurijęs skystį pasiteiravau. — Šiaip 
ar taip, ribas peržengė, tai kodėl maksimaliai neišnaudojo aplin- 
kybių? 

— Nepajėgė prasibrauti į saugyklą. 

— Profesionalus įsilaužėlis? 

— Ji neįveikiama. 

— O kaipgi spynos? Kas turėjo jų raktus arba žinojo užrakto 
kombinacijas? Jūs? 

— Durys atsidarydavo, tik įvedus atitinkamą kodą. Skait- 
menų seka buvo keičiama kiekvieną dieną. Aš ją žinojau. 

— Kaip ir sargai“ 

Van Zantas pakratė galvą. 

— Vadinasi, prieš sudorodamas Robertą Volkersą, Maiklas 
Parkas negalėjo išpešti iš jo kodo. 

— Niekaip. 

Šaltu tonu atmetęs prielaidą, senis pakilo nuo fotelio ir vėl 


nukako prie baro. Įsipylė sau burbono, tačiau man antros porci- 

jos nepasiūlė. Jutau nuėjęs taip toli, kiek tik galima, ir suvokiau, 
kad mano viešnagė greitai baigsis, jeigu nesiliausiu jam kurstyti 
priešiškų nuotaikų. 

— Man norėtųsi pasidomėti apie „Van Zanto' kompanijos 
istoriją, — prabilau susitaikęs su mintimi, kad temą neišvengia- 
mai teks keisti. — Skaitytojus, esu tikras, pakerėtų informacija 


apie bendrovės praeitį. Ar galėtume apie ją pašnekėti išsamiau? 


20 SKYRIUS 


Vėliau, kai van Zantas pavargo monotoniškai porinti apie 
šeiminės verslo imperijos įdomybes, grįžau namo ir nuspren- 
džiau pagulėti vonioje. Ją prileidau kūną plikinančio vandens, 
kurį nežymiai atskiedžiau šaltu, panirau į garuojančią vonią ir 
nieko neregintį žvilgsnį įsmeigiau į baltas sienos plyteles. Kart- 
kartėmis nuslysdavau porcelianiniu paviršiumi, panardindavau 
galvą. Panirus ausyse skambėdavo kažkoks metališkas aidas 
ir jausdavau, kad plaukai plūduriuoja it švelnios jūrų dumblių 
gijos. Kai lėtai iškildavau į paviršių spjaudydamas purslus, nuo 
drėgno oro imdavo dilgsėti veido oda. 

Van Zantas, žinoma, muilino akis, tik neaišku, kaip stipriai. 
Nevertėtų numoti ranka, .kad galbūt jo atmintis nebe tokia gera 
kaip anksčiau, bet aš neabejojau, jog tam tikrais momentais senis 
sąmoningai pūtė miglą. Užsigauti negalėjau, nes ir pats melavau, 
be to, asmeniškumai čia niekuo dėti, mat šias pasakėles jis karto- 
jo ilgiau nei dešimtmetį. Keista, kokia neįtikinama atrodė esminė 
apgaulė. Anot Van Zanto, įmonė visada tvirtino, esą tąnakt, kai 


žuvo Robertas Volkersas, dingo tiktai saujelė pigių akmenukų, 

kuriuos policija rado areštuoto Maiklo namuose. Jau ilgokai nu- 
jaučiau, kad bendrovės pareiškimai absurdiški, ir mano įtarimus 
patvirtino Van Zanto žodžiai — egzistavo tik viena saugykla, ir, 
baigiantis darbo dienai, joje atsidurdavo visi šlifavimo skyriuje 
apdorojami brangakmeniai. Kaipgi amerikietis pasiglemžė be- 
vertį cirkonį, jeigu jis nesilankė saugykloje, kur buvo sudėti ir 
kiti deimantai? 

Akivaizdus prieštaravimas paskatino mane susimąstyti, to- 
dėl gana greitai išsiropščiau iš vonios, apsisausinau rankšluosčiu, 
įsupau juo liemenį ir nudrožiau prie rašomojo stalo. Stvėriau ra- 
gelį, vėl surinkau Ruterfordo telefono numerį ir laukdamas, kol 
įsijungs atsakiklis, nukreipiau žvilgsnį į didžiulį tamsų langą, ku- 
riame įžiūrėjau savo pusnuogį atspindį, pakibusį ore virš medžio, 
kuris stūksojo priešais mano namą netoli kanalo. Prakaulus įdu- 
bakis spitrijosi į mane lyg koks mulkis, atsibeldęs iš dvasių pasau- 
lio. Jis kilstelėjo ranką, praskėtė pirštus ir neryžtingai pamojavo 
tarsi abejodamas mano realumu. Kai šiek tiek pakėliau lūpų kam- 
pučius ir susiruošiau be garso tarti kelis žodžius, dėmesį išblaškė 
Ruterfordo atsakiklis, ir aš atsiplėšiau nuo savo antrininko, idant 
palikčiau trumpą pranešimą. 

Kitą rytą kietai miegojau, kai teisininko skambutis nutrau- 
kė sapną, kuriame man iškrito visi dantys — prieš skubant pas 
odontologą, teko juos sumesti į kokakolos stiklinę. Atgijus telefo- 
nui, skuodžiau pas gydytoją, broviausi pro darban keliaujančius 
zombiškus žmones, o dantys šnypštė ir tirpo gazuotame gėrime, 
kol galutinai išnyko. Kai čirškimas prasismelkė į sapną, įstrigęs 


minioje puoliau naršyti kišenes ir ieškoti mobiliojo. Laimei, tech- 

ninė smegenų įranga pagaliau nustatė, kas skleidžia garsus, aš 
krūptelėjęs atsibudau ir čiupau ragelį. 

— Alio? — suvapėjau, liežuvio galu tyrinėdamas, ar dantys 
savo vietoje. 

— Čia Ruterfordas, — prisistatė advokatas. — Gavau tavo 
žinią. Tikiuosi, skambinu ne per anksti? 

— Aišku, kad ne. — Atsistūmiau alkūnėmis, delnu pasitry- 
niau veidą. — Taisiau knygos skyrių, kuriuo nesu labai patenkin- 
tas. Kuo galiu padėti? 

— Argi ne aš turėčiau to klausti? Prašei susisiekti, kai tik 
išklausysiu tavo Žinutę. 

— O taip. — Pasikasiau galvą ir užgniaužiau žiovulį. — Tik- 
rai. Atleisk, Ruterfordai. Regis, per daug pasinėriau į knygos siu- 
žetą. Ką šįryt ketini veikti? 

— Luktelk. — Įsivaizdavau, kaip jis tikrinasi darbų sąra- 
šą. — Manau, šiek tiek laisvo laiko rasčiau. Ką turi galvoje? 

— Dar vieną paslaugą. Iš pradžių gal pagelbėtų ir tavo sekre- 
torė, bet aš vyliausi, kad mudu galėtume su kai kuo pasimatyti. 

— Kalbi apie Nilsą van Zantą? 

— Tiesą pasakius, ne. Mąsčiau apie sargą, kuris dirbo kartu 
su Robertu Volkersu, kai tas buvo nužudytas. Jei neklystu, minė- 
jai Rajkerio pavardę? 

— Adresą žinai? 

— Štai čia scenoje pasirodo tavo sekretorė. Į mano užrašų 
knygelę jis neįtrauktas. 

— Pažiūrėsiu, ką įmanoma sužinoti. Netrukus su tavimi su- 


sisieksiu. 

Savo pažadą jis įvykdė greičiau nei per valandą. Bet nau- 
jienos mane apvylė. Deja, artimiausiu metu nė vienam iš mūsų 
nepavyks kreiptis į Luisą Rajkerį, nes, kaip nustatė Ruterfordo 
sekretorė, vyrukas atgulė į kapą mažiausiai prieš dvejus metus, 
todėl jo ir neaptikau miesto telefonų knygoje. Pripažįstu, pa- 
tyriau nemenką sukrėtimą, mat Rajkeris buvo vienintelis man 
žinomas asmuo, kuris per apiplėšimą sukinėjosi „Van Zanto“ 
fabriko apylinkėse. Bet nėra to blogo, kas neišeitų į gera. Ruter- 
fordas iškapstė jo motinos adresą. 

— Ji gyvena Apolono alėjoje. Senajame pietiniame rajone. 

— Ar prisidėtum prie manęs? 

— Žinoma, — jo balsas tryško užsidegimu, kokį įžiebdavo 
šeši tūkstančiai eurų aptrintomis kupiūromis. 

Su Ruterfordu susitikau priešais vienaukštį raudono mūro 
namą su dvigubais langais, kurių apatinę dalį temdė matinė plė- 
velė. Ji, be abejo, reikalinga žlugdyti smalsuolių viltis, bet dėl šei- 
mininkų logikos man kilo tam tikrų abejonių, vos tik pamačiau 
plastikinėse duryse žiojintį įėjimą katinui. Įsmeigus akis į keistą 
ertmę, mano vaizduotė nupiešė miauklį, didumo sulig vokiečių 
aviganiu. Jei tiksliau, atvartu pridengta anga buvo milžiniška, to- 
dėl smulkesni nei vidutinio stoto žmonės, įskaitant jūsų nuolan- 
kų tarną, nesunkiai pro ją įkištų galvą bei ranką ir iš vidaus pa- 
klebentų plastikinę durų rankeną. Net jeigu jos būtų užrakintos, 
labai tikėtina, jog šalimais kabėtų raktai, tik ir laukiantys, kada 
galės atlikti savo darbą. 


Bet tai neturėjo jokios reikšmės, nes dabar viso labo plana- 

vau prieiti prie durų ir nuspausti skambutį. Ir palaukti. Tada dar 
šiek tiek palaukti. 

Atsigręžiau į Ruterfordą. 

— Įsitikinęs, kad atvykome teisingu adresu? 

— O taip. Bet gal pirma vertėjo paskambinti telefonu? 

— Galbūt. 

Nužvelgiau duris ir koja subildenau į betoninį prieangį. 

— Kodėl tau dar sykį nepaspaudus mygtuko? — pasiūlė 
advokatas. 

— Nemanai, kad elgčiausi storžieviškai? 

— Kodėl būtinai storžieviškai? Kas, jeigu ji tavęs neišgirdo? 

Palinksėjau galva pripažindamas, kad Ruterfordas teisus. 

— Tavo tiesa, — sutikau. — Išbandysiu laimę. 

Taip ir padariau. Bet šįkart skambučio neatleidau ilgiau, no- 
rėdamas užsitikrinti, kad zvimbimas neprasprūs šeimininkei pro 
ausis. Kai nuleidau ranką, stojo keista tyla, ir mane apėmė pagun- 
da vėl spustelėti mygtuką — vien tam, kad užpildyčiau tuštumą. 
Susitvardęs sunėriau rankas sau už nugaros, pasvyravau ant kul- 
nų ir vėl įbedžiau žvilgsnį į prakeiktą angą katinui. Po galais, pro 
ją prasibrautų netgi Ruterfordas, ir šis suvokimas kaip joks kitas 
bylojo apie landos plotį. Juk teisininko galva išpampusi kaip oro 
balionas. 

— Matyt, nieko nėra namuose, teks grįžti vėliau, — advoka- 
tas ištiesino pečius. 

— Veikiausiai. 

Vis dėlto Ruterfordas klydo. Nes, mudviem apsisukus, už 


grublėto stiklo langelių sušmėžavo šešėlis, ir aš išgirdau spyno- 

je traškantį raktą. Po kelių sekundžių, kai durys prasivėrė, prieš 
akis pasirodė vidutinio amžiaus moteris, vienoje rankoje laikanti 
lėkštę su valgiu, kitoje gniaužianti maisto trupiniais aplipusią ša- 
kutę. Jos krūtinę dengė ryškiaspalvė prijuostė; pražilę, šiurkštūs 
plaukai buvo surišti į praktišką, anaiptol ne elegantišką uodegėlę. 

— Ja? — ji ištęsė žodį, leisdama garsui „a“ visą amžinybę 
pakibti tarp mūsų. 

— Jaaaaa, — pamėgdžiojau moteriškę ir atsigręžiau į Ruter- 
fordą, žvilgsniu prašydamas pagalbos. 

— Goedemorgen,“— džiugiai prabilo jis ir toliau dudeno 
tokiu pačiu tonu, nors smulkmenų nelabai supratau, bet kai nu- 
skambėjo Luiso Rajkerio vardas, teisininkas gestu parodė į mane, 
pristatė mudu Engels** ir pasiteiravo, ar ji mūsiškai kalba. 

— Taip, — dalykiškai atsiliepė moteris. — Bet aš ne ponia 
Rajker. Esu jos slaugė. 

— Tikrai? 

Ji linktelėjo. 

— Ar galėtume kreiptis į ponią Rajker? 

Slaugė giliai įkvėpė, iškėlė rankas, kol šakutė su lėkšte pa- 
siekė pečių lygį, ir nutaisė veido miną, kuri liudijo, kad iš mūsų 
bandymų bus neką daugiau naudos negu iš josios. 

— Mėginkite, bet, kiek žinau, angliškai ji nešneka. 

— Mano draugas išvers, ką reikia, — parodžiau smiliumi į 


Ruterfordą. 


* Labas rytas (oland). 
** Anglai (oland). 

Moteriškė dar kartą bejėgiškai sutrūkčiojo pečiais, atšlijo 
nuo tarpdurio ir šakutės mostu pakvietė vidun. 

— Prašom užeiti. 

Pašnairavau į advokatą, peržengiau slenkstį, ir mano koja 
nugrimzdo į minkštą, švelnų kaip pūkai tamsiai raudono kilimo 
pluoštą. Vos tik atsidūriau viduje, akis nutvilkė peršulys, lyg bū- 
čiau į šnerves įtraukęs citrinų sulčių. Patalpose neįtikėtinai stip- 
riai dvokė katėmis. Deja, esu alergiškas tiems gyviams, ir šis ne- 
galavimas mane kamuoja netgi tada, kai stengiuosi laikytis nuo jų 
kuo atokiau. O čia kvapas ne vien tvyrojo ore, bet ir buvo įsigėręs 
į patį pastatą. Katės šlapimu ir kailiu atsidavė kilimas, bjaurus 
dvokas trenkė nuo tapetų, katės ėdesio pilnas indelis buvo pa- 
dėtas man prie kojų. Visur aplinkui — vien tik KATĖ. Bet pačios 
bjaurybės, kaltos dėl mano savijautos, niekur neišvydau. 

Nusičiaudėjau, prie veido priplojau ranką, tokiu būdu į nosį 
atplukdžiau naują kačių miazmų šuorą ir vėl išsprogau čiauduliu. 

— Viskas gerai, berneli? — už nugaros Ruterfordas į kilimėlį 
nusišluostė batus. 

— Mm-hmm. — Panosėje laikydamas pirštą, stipriai užsi- 
merkiau. 

— Alergiškas katėms? — įžvalgiai paklausė slaugė. 

— Kai kurioms. 

Kai užgniaužiau antrą čiaudėjimo protrūkį, ji nutarė užsi- 
imti Manimi. 

— Štai. 

Moteris numetė šakutę į lėkštę ir laisvosios rankos smiliumi 


bei nykščiu sužnybė man viršunosę. 

Krūptelėjau, vėl panūdau nusičiaudėti, bet staiga supratau, 
kad negalėsiu to padaryti, kol neatsileis jos gniaužtai. Galbūt 
mane tiesiog išblaškė skausmas, nes ji gnybo velniškai smarkiai. 

— Palengvėjo? 

Kai atsargiai sukinkavau galva, man į nosį įsikibusi slau- 
gė pasuko kairėn ir nusivedė mus į blausiai apšviestą kambarį. 
Klupčiojau aukštai iškėlęs šnerves, todėl nemačiau, ar kelio ne- 
pastoja kliūtys. 

— Štai. — Vedlė padėjo lėkštę ant stalo ir prie viršunosės 
pakėlė mano pirštus. — Mėginkite pats. 

— Gerai, — išlemenau. 

— Sėskite. Prašau. 

Ji mane pastūmė, ir aš sudribau ant vilnonio minkštos sofos 
užtiesalo, kuris, galimas daiktas, buvo nuaustas iš kačių gaurų. 
Ruterfordo veidą perkreipė atsiprašanti mina, ir jo įspūdingų 
apimčių sėdimoji nusileido greta, sukėlė alergizuojančių dulkių 
debesį ir privertė mane dar smarkiau kentėti. Skubiai išsitraukiau 
nosinę ir, vos tik ją prispaudžiau prie šnervių, dar sykį nusičiau- 
dėjau, tada stipriai prikandau liežuvį, truputėlį atsigavau ir pirmą 
kartą pamačiau, kad mes ne vieni. 

Kitoje kambario pusėje sėdėjo moteris, kaip spėjau, pensi- 
ninkės amžiaus sulaukusi tolimoje praeityje — kokių aštuonias- 
dešimties metų storulė patinusiais riešais ir kulkšnimis. Ji buvo 
įsisupusi į mėlyną gėlėtą naminį apdarą, kažkokį veliūrinį chala- 
tą, kelius prisidengusi sluoksniu apklotų. O ant šių gulėjo mano 
nepatogumų priežastis, milžiniškas gelsvai rudas katinas tokiu 


išpurtusiu kūnu, kad atrodė, tartum per paskutinį žygį laukan 

murklį būtų pastvėręs ir helio pripumpavęs nutrūktgalvis paau- 
glys. Gyvūnas vos vos pakėlė galvą, tada vėl snukučiu įsikniaubė 
į letenas ir užsimerkė — padaras aiškiai jautė pasitenkinimą, kad 
gali paprasčiausiai drybsoti ir skleisti tiek teršalų, kiek tik sugeba, 
nepakrutindamas nė vieno raumens. 

Nuleidau ranką su nosinaite ir pasistengiau, kad mano veide 
atsispindėtų kažkas panašaus į šypseną, bet iš senolės nesulau- 
kęs jokios reakcijos ėmiau svarstyti, ar ji mus įžiūri. Mažos akys 
priminė segtuko galvutes, per daugelį metų nublukusias sma- 
ragdines smeiges, ir žvilgsnis, regis, buvo įbestas kažkur į sieną, 
už kelių pėdų nuo Ruterfordo viršugalvio. Dirstelėjau aukštyn, 
advokatas pasekė mano pavyzdžiu, bet nė vienas iš mūsų nesu- 
pratome, kas ją taip domina, jei neskaitytume blankių tapetų. 
Mudu susižvalgėme ir atsigręžėme į slaugę. 

— Karina? — senutei sučiulbėjo moteris, tartum įkalbinė- 
dama drovų vaiką pabendrauti su svečiais. — Karina? 

Senolė ėmė grąžyti rankas ir atsuko į mus veidą, kurį buvo 
iškreipusi skausminga išraiška. 

Vėl įsispiginau į šeimininkę. Toji atsainiai gniaužė ir maigė 
katino ringes. Ar ji žinojo, kad namuose yra lankytojų? Nuojauta 
mane tikino, kad prie senolės ausies būčiau galėjęs susprogdinti 
pripūstą traškučių pakelį, o ji nė nebūtų suvirpėjusi. 

— Kurčia? — paklausiau. 

Slaugytoja papurtė galvą. 

— Arji apskritai kada šneka? 

— Retsykiais. — Moteris išspaudė šypsnį. — Pas ją, matyt, 
retai atvyksta svečių. 

Aširgi taip maniau. Storulė laikėsi įsistvėrusi katino, tarsi šis 
būtų vienintelis draugas pasaulyje, kiurksojo fotelyje niūriai žiū- 
rėdama pirmyn, kietai sučiaupusi lūpas, sakytum milžiniškame 
linksmųjų kalnelių atrakcione artėtų prie bedugnės krašto. 

— Ilgai čia dirbate? — Ruterfordas nusprendė išmėginti lai- 
mę kitaip. 

— Vos mėnesį, — atsakė slaugė ir patraukė pečiais. 

— Ką nors žinote apie jos sūnų? Ar šeimininkė apie jį kalba? 

— Taip. Čia jis. 

Apsidžiaugusi, kad gali bent kuo nors pagelbėti, slaugė žen- 
gė prie sieną remiančio tikmedžio staliuko ir nuo jo nukėlė įrė- 
mintą fotografiją. Kai ją padavė teisininkui, abu mąsliai patyrinė- 
jome vyriškio atvaizdą. | 

Nuotraukoje įamžintas Luisas Rajkeris atrodė maždaug 
tokio pat amžiaus ir stoto kaip Ruterfordas, tik turėjo daugiau 
plaukų, nors pačiame viršugalvyje jau bolavo monetos formos 
plikė. Juodi, tankūs antakiai kone suaugę į vieną, dantys kreivi ir 
su švarplėmis. Tačiau, kaip ir motinos atveju, atkreipiau dėmesį 
į akis. Jis stebeilijo tiesiai į fotoobjektyvą, bet žvilgsnyje kažin ko 
stigo. Kalbant tiesiai šviesiai, Luisas Rajkeris nepriminė nuovo- 
kiausio visų laikų olando. 

— Kitų šeimos narių yra? — paklausiau. 

— Lyg ir ne. 

Slaugytoja graudžiai įsižiūrėjo į pacientę. 

— Ji serga“ 

— Truputį. Streikuoja širdis, — kalbėdama moteris sutekše- 


no sau per krūtinę. 

— O kaip protas? — pasukiojau pirštą ties smilkiniu. 

— Normalus. Kartais ji kalba. 

— Apie sūnų“ 

— Ne. Apie orą. Arba Anabelą. 

— Anabelą? 

— Katę. 

Sušnarpščiau, tarytum vien tik gyvio paminėjimas būtų su- 
kutenęs mano šnerves. 

— Galbūt ji su jumis bendrautų, jeigu grįžtumėte rytoj? — 
spėjo slaugė. 

— "Taip. — Linktelėjau ir pakilau nuo sofos. — Gal ir jūsų 
tiesa. 

Laukdamas, kol Ruterfordas atsistos, raminamai nusišypso- 
jau moteriškei. Jau ketinome išeiti, kai man į galvą šovė dar viena 
mintis. Kilstelėjęs ranką, atsegiau palto kišenę ir sugraibiau vieną 
iš dviejų beždžionių statulėlių. Nuslinkau prie senutės ir pritū- 
piau, sukaupęs valios jėgas, kad neatšokčiau nuo katės. 

— Atpažįstate? — švelniai pasiteiravau, sukinėdamas figūrą 
jai prieš akis. — Ar Luisas kada nors buvo tokią įsigijęs? 

Kurį laiką siūbavau beždžionę lyg kišeninį hipnotizuotojo 
laikrodį. Kairėn dešinėn, kairėn dešinėn. Švytavimas po truputį 
užvaldė senutę, kol galiausiai jos akys atgijo kaip į aiškų TV ka- 
nalo signalą reaguojantis televizorius ir smigo tiesiai į statulėlę. 
Vyzdžiai nušvito ir išsiplėtė it prasiskleidžiantys miniatiūriniai 
gėlių žiedai. Nuo katės atplėštą tirtančią ranką ji ištiesė link fi- 
gūros. Įsikibo man į pirštus, siekdama perimti objektą, bet kai 
atleidau gniaužtus, jis nukrito ant grindų. Sugraibęs beždžionę 


pamačiau, kad senoji ponia vėl spokso į tuštumą. 

— Norite palaikyti? 

Atlenkiau šaltus, drėgnus jos pirštus ir ant delno pagul- 
džiau statulėlę, tačiau moters ranka buvo suglebusi. Pabandžiau 
įsprausti beždžionę jai į gniaužtus, bet nieko nepešiau — senolės 
galūnės nerodė gyvybės ženklų. 

— Ar tai ką nors jums reiškia? Ar žinote, kas čia? 

Jokio atsako. Tarsi kalbinčiau vaškinį manekeną. 

— Eime. — Už nugaros stovintis Ruterfordas palietė man 
petį. — Iš tavo pastangų nebus naudos. 

— Gal rytoj, — vėl pasiūlė slaugė. 

— Taip, — sumurmėjau. — Galbūt. 

Išniręs į gatvę ir nutolęs nuo katės, porą kartų giliai įkvė- 
piau, kad pravalyčiau kvėpavimo takus, įsikišau figūrą atgal į ki- 
šenę, atsisukau į teisininką ir kilstelėjau antakius. 

— Įdomu, ar ji bent nutuokė sulaukusi svečių? — paklau- 
siau. 

— Manau, ne. 

— Pritariu. — Dar sykį įtraukiau oro į plaučius, apsidairiau 
ir liūdnai palingavau galvą. — Per mane tik veltui iššvaistei laiką. 

— Nieko panašaus. — Jo ranka prigludo man prie nuga- 


ros. — Beje, žinau puikią vietelę, kur galėtume užkąsti. 


21 SKYRIUS 


Kai pasisotinome artimiausioje cukrainėje, vėl nulėkiau ieš- 
koti Marikės. Radau ją „Cafė de Brug“ stovinčią už baro. Plaukus 
buvo susisegusi vėžlio kiauto gnybtuku, laibą juosmenį apsirišusi 
balta prikyšte. Kai įnėriau vidun, mergina sudirgo, rodos, pirmą- 
syk nuo mūsų pažinties nežinodama kaip reaguoti. Kelias sekun- 
des pasvarsčiusi kaip elgtis, galų gale persimetė prie sau įprastų 
paniurėlės manierų. 

Bare sėdėjo tik vienas klientas — senis stora ašutine striuke 
ir dailia vilnone kepure, pasistatęs ant stalo romo stikliuką. Man 
žengus per slenkstį, mudu linktelėjome vienas kitam, tačiau jis 
nepajėgė sutelkti į mane savo balzganų akių žvilgsnio. Laižėsi lū- 
pas ir spoksojo į romą, lyg apimtas pagundos siurbčioti gėrimą 
visą popietę. 

— Norėčiau alaus, — kreipiausi į merginą. — Tik nereikia 
taip žiūrėti. Aš ne baisiausia klaida iš visų, kokias padarei per 
savo gyvenimą. 

Netardama nė žodžio, Marikė paėmė nuo baro lentynos 


bokaliuką ir atsuko čiaupą. Alus apsitraukė puta, kurią ji nuo 

stiklo krašto nubraukė plastikine mentele. Gerdamas supratau, 
kad mergina mane stebi. Nieko panašaus nesitikėjo ir dabar neį- 
sivaizdavo, ką galvoti. Tesu ja susižavėjęs pusgalvis anglas, ar čia 
atsibeldžiau dėl kitų priežasčių? 

— Alus skanus, — tariau, — bokalas švarus, aptarnavimas 
nepriekaištingas. Tau derėtų savimi didžiuotis. 

Ji nusivaipė. Na, bent jau liovėsi rūsčiai dėbsojusi. 

— Kaip manai, ar dar ilgai dirbsi šioje užeigoje? Dvejus, tre- 
jus metus, kol mesi darbą ir leisi kokiam nors besmegeniui tur- 
tuoliui tave vesti? 

Pašaipus vypsnys ir piktas žvilgsnis. Tik pamanykite! 

— Argi ne toks yra tavo planas? Su sąlyga, kad neturėjai jo- 
kios galimybės gauti deimantų. 

Stačiai nuostabu, kaip vienas žodis gali pakeisti žmogaus 
miną. Jos veidas pasidarė visiškai bereikšmis. Kartėlis ir nepa- 
sitikėjimas tiesiog išgaravo — amą praradusios Marikės bruožai 
tarytum laukė, kol poodinių raumenų tinklas pateiks naujas ins- 
trukcijas. Sąstingio būsena ilgai nesitęsė, bet to užteko, kad su- 
vokčiau pataikęs į tikslą. 

— Maiklas juos nušvilpė ir paslėpė, ar ne? Kalbama, kad 
anuomet, prieš daugelį metų, jis priglaudė tikrą aukso puodą, tad 
kas žino, kiek dabar verti tie akmenėliai. 

Blondinė susiraukė mėgindama nerūpestingai žiopsoti pro 
langą, kol kas nepasirengusi atsiverti. 

— Tik negaliu suprasti, kuo čia dėtos beždžionės. Ir kodėl tu 
sieki gauti visas tris. Žiniomis pasidalintum? 


— Kurių galų? 

— Na, tau praverstų išsikalbėti. 

— Bet tu neturi statulėlių. Neturi nieko, kas mane domintų. 

— Iš pradžių reikia apkvaisti? 

Marikė paniekinamai perkreipė lūpas. Dėl to nesijaudinau. 
Jos lūpomis galėjau gėrėtis ištisą dieną. 

— Kartą jau buvau aptikęs tas beždžiones, — pasakiau. — 
Taigi sugebėsiu ir vėl jas rasti. 

— Kaip“ 

— Ką nors sugalvosiu. Svarbiausia, kiek jos tau vertos? Kol 
dar neatsakei, perspėju, kad dvidešimt tūkstančių eurų manęs 
nebetenkina. Noriu pusės deimantų. 

Jos akys staiga nukrypo į senį, o po sekundės vėl smigo į 
mane. 

— Šnekėk tyliau. 

— Gerai. Bet tu neatsakei į klausimą. 

— Aš negaliu duoti pusės. Jie niekaip su tavim nesusiję. 

— O tavo padėtis kitokia? Ei, net jei miegojai su Maiklu, 
nujaučiu, kad judu nebuvote užmezgę meilės romano. 

— Tu nieko nežinai. 

— Tada papasakok. 

Mergina mane pervėrė gaižiu žvilgsniu, giliai įkvėpė ir porą 
sykių sumirksėjo. Vėl nusigręžė į langą, šįkart į nieką konkrečiai 
nežiūrėdama, ir tyliai atsiduso. Ant baro paviršiaus sukryžiavo 
pirštus, tik aš nesupratau, ar taip elgiasi sąmoningai. Bet į juos 
ilgai nespoksojau, nes mano dėmesį atkreipė jos veidas. Marikės 
profilis atrodė neįtikėtinai elegantiškas, ji priminė ant pašto žen- 


klo pavaizduotą mėlyno kraujo jauną monarchę. Ties gražiai įde- 

gusiais smilkiniais raitėsi gelsvų plaukų gijos, skruostus margino 
išblukusios strazdanos. Subtilių formų putlios lūpos tarsi taikėsi 
pakerėti kiekvieną, kuris buvo ganėtinai kvailas, kad leistųsi jų 
užburiamas. 

— Kaip susipažinai su Maiklu? Prabėgus kelioms dienoms, 
kai jį išleido iš kalėjimo? | 

— Jis rašė man laiškus, — pasisukusi į mane Marikė prabilo 
nuginkluojančiu monotonišku balsu. — Mielus laiškus. 

— Ir tu atsakydavai? 

— Taip, kodėl ne? 

— Tavęs netrikdė žinojimas, kad Maiklas nužudė žmogų? 

— Šios temos neliesdavome. 

— Deimantus minėdavote? 

Ji papurtė galvą. 

— Ne laiškuose. Sargybiniai juos skaitydavo. 

— Vadinasi, susitikote asmeniškai? 

Mergina akimirką nuščiuvo. Pakėlė ranką, nuo baro lenty- 
nos nuėmė kitą bokaliuką, iš čiaupo prisipylė vandens ir nurijo 
gurkšnį. Rankos nedrebėjo, vis dėlto gėrimas, regis, ją šiek tiek 
apramino. 

— Aš ten dirbau, — pagaliau ištarė. 

— Kalėjime? 

— Dvejus metus. Virtuvėje. 

— Ir Maiklas fragmentais porindavo savo istoriją kaskart, 
kai jam į lėkštę įdrėbdavai bulvių košės? 

— Nepaistyk kvailysčių. Prašei manęs papasakoti, kas nuti- 


ko, o dabar kalbi nesąmones. 

— Tu teisi, prastas įprotis. Tęsk. 

Marikė siurbtelėjo vandens ir pirštų galiukais patekšeno sau 
per lūpas. Po pauzės vėl prašneko: 

— Maiklas elgėsi... mandagiai. Ir buvo kitoks nei aplinki- 
niai — olandų kalėjime atsidūręs amerikietis. Jam patiko ben- 
drauti su virėjais, sargybiniais, už kalėjimo ribų gyvenančiais 
žmonėmis. 

Ji pritilo lyg tikėdamasi išgirsti kokią lengvabūdišką mano 
repliką, bet šįkart aš susivaldžiau. 

— Manęs teiraudavosi įvairiausių dalykų — ką vakar vei- 
kiau? Kur keliavau savaitgalį? Kokie buvo orai? Kokį automobilį 
vairuoju? Ar dažnai lankausi Amsterdame? Mums, be abejo, ne- 
derėjo atsakinėti. Valdžia paaiškino, kad taip elgtis pavojinga. 

— Nevalia leisti kaliniams per daug apie tave sužinoti? 

— Arba tau pajusti simpatiją. Nes tada jie gali melsti paslau- 
gų, prašyti ką nors atnešti. 

— Maiklas prašė? 

— Niekada. 

— Tačiau kurpdavo laiškus. 

— Iš pradžių ne. Kol ten sukiojausi, jis tiktai klausinėdavo. 
Bet vėliau aš praradau darbą. 

— Kaip su tavimi užmezgė ryšį? Pasakei jam savo adresą? 

— Ne. — Mergina krestelėjo galva. — Pati su juo susisiekiau. 

— Pati“ 

Marikė sutrūkčiojo pečiais. 

— Ilgėjausi mūsų pokalbių. Ilgėjausi klausimų, į kuriuos at- 
sakinėdavau. Nežinojau, ar kas kitas teikiasi šnekėti su Maiklu. 


Tokios mintys mane slėgė. Todėl nuvykau su juo pasimatyti. 

— Ir jis lyg niekur nieko viską tau atskleidė? 

— Jam irgi manęs trūko. Maiklui... sužadinau šiltus jausmus. 

— Kurie būna naudingi. 

— Kaip tik tada jis ir pasakė apie deimantus. 

— Kertu lažybų, kad dėjaisi nustebusi. Bet apie akmenėlius 
jau Žinojai, ar ne? Juk tau užteko kalėjime pakamantinėti žmones, 
už ką Maiklas sėdi, arba perversti senus laikraščius. Informaciją 
turbūt iškapstei anksčiau, nei jis tave užkalbino. Kaip minėjai, į 
Olandijos kalėjimą patekęs amerikietis — tai šis tas naujo. 

Mergina lūkuriavo nei patvirtindama, nei paneigdama 
mano prielaidas. To daryti jai nė nereikėjo. Suvokiau esąs teisus. 

— Maiklas nepasakojo, kur nukišo deimantus, jam atsar- 
gumo netrūko. Už grotų praleisti dvylika metų padeda žmogui 
išsiugdyti kantrybę. 

— Tik prisipažino, kad juos turi, — dabar Marikė prabilo 
tyliau, pasilenkusi virš baro. — Sakė, kad deimantų yra daug, bet 
jie neapdoroti, — sukuždėjo. 

— Tai yra nešlifuoti? 

— Taip. 

— Jis nebūtų galėjęs iš karto parduoti savo akmenukų. Todėl 
nutarė pasidairyti tarpininko. Pavyzdžiui, gyvenančio Paryžiuje. 

— Nesupratau“ 

— Nieko tokio. Tęsk. 

— Kad nebėra, ką pasakoti. Po mano apsilankymo pradėjo- 
me susirašinėti. Neilgai trukus jį paleido iš kalėjimo. 

— Na, žinoma. Siekei išlikti jam įdomi. 


— Atgavęs laisvę jis atvažiavo į Amsterdamą. 

— Kur širdingai pasitikai Maiklą, kaip vyrukas ir vylėsi. Vė- 
liau jis ėmė kuždėti tau į ausį meilius žodelius, kol prasitarė, kad 
gauti deimantus bus sudėtingiau, nei manei. Pirmiausia teks pa- 
sukti galvą dėl beždžionių statulėlių ir jas turinčių vyrų. Naujie- 
na, ko gero, tave sugniuždė. 

Jos lūpos virto plona linija. 

— Įvykiai klostėsi ne taip. 

— O, esu tikras, kad aš teisus. Bet, jei nori, gali laikytis dis- 
nėjiškos versijos. Šiuo atveju svarbiausios yra beždžionės, ar ne? 
Maiklas iš karto atskleidė jų reikšmę, ar visgi turėjai pasistengti, 
kad atrištum jam liežuvį? 

— Jis pasakė man viską. — Marikė atsitiesė. — Daugiau 
negu tau. 

— Suprantama. Aš buvau paprastas samdinys. O tu — vie- 
nintelė ir tikroji jo meilė. 

Merginos veidą iškreipė griežta mina. 

— Tavęs prašė atnešti beždžiones. Mes ketinome išvykti iš 
Amsterdamo. 

— Su deimantais? 

— Be abejo. 

— Vadinasi, jie tebėra mieste? 

Ji linktelėjo ir užvertė akis aukštyn, tarsi mano išvada būtų 
pernelyg akivaizdi. 

— Kur tiksliai? 

Staiga prasivėrė kavinės durys, ir vidun įžengė jaunuo- 
lis, kurį šią savaitę mačiau dirbantį už baro. Jis išvydo mudu ir 


sustingo pusiau atsisegęs striukę. Olandiškai kreipėsi į Marikę, 

tokiu priešišku tonu, kad senis nusigręžė nuo romo stikliuko ir 
klausiamai pažvairavo mano pusėn. Sureaguoti nespėjau, nes pir- 
moji prašneko mergina. Nesupratau, ką ji pasakė, bet tie žodžiai 
vyruką sutramdė — jis pervėrė mane grėsmingiausiu žvilgsniu, 
kokį tik įstengė nutaisyti, ir dingo kitapus durų, vedančių į tar- 
nybines patalpas. 

— Ką ten sakei? — sėdėdamas ant baro kėdutės pasisukau 
į Marikę. 

— Iš manęs sužinosi visas smulkmenas, kai atneši beždžio- 
nes. — Ji nukreipė akis ten, kur pranyko kolega. — Kitaip argi 
galiu tavimi pasikliauti? 

— Nori, kad mūsų santykiai būtų grįsti pasitikėjimu? Ne- 
manai, jog tam šiek tiek per vėlu? 

— Ne, jei pristatysi figūrėles. 

— Kaip tiesmukai tu šneki. 

Merginos akyse nušvito rūstus žvilgsnis. 

— Jeigu beždžiones rasi, nepalik jų savo bute. Atnešk čia. 

— Pažiūrėsime. Kas ten žino, gal pats viską išsiaiškinsiu ir 
nuspręsiu nesidalyti deimantais. 

Marikė kietai sukando dantis. 

— Kas yra? Manai, juokauju? | 

Pakilau nuo baro kėdutės ir užsisegiau paltą. Susibrukau 
rankas į kišenes ir atsisveikinau galvos linktelėjimu. Jaučiausi 
vaikiškai smagiai kalbėdamas apie prapuolusias statulėles, siūly- 
damasis jų paieškoti ir tuo pat metu gniauždamas abi kišenėje. 


Mane apėmė pagunda išsitraukti tuodu objektus ir plačiai prašie- 

pus lūpas pamojuoti jais priešais merginos veidą, bet aš susiturė- 
jau. Nes iki šiol neįsivaizdavau, dėl ko konkrečiai galėtų persipil- 
dyti jos kantrybės taurė. 

Lauke jau temo, keliais laipsniais nukrito temperatūra ir 
prie kanalo užsižiebė gatvės žibintai. Mečiau akį į rankinį laikro- 
dį, kuris rodė beveik pusę šeštos, nutariau, kad manęs nevilioja 
tramvajus ir iš darbo grįžtančių žmonių grūstis, todėl pasidairiau 
artimiausios sustatytų dviračių virtinės. Vieną vorą pastebėjau 
netoliese, nudrožiau prie jos, akimirksniu išsirinkau šviesiai mė- 
lynus ratus su purvasargiais ir prie rankenų pritvirtinta pintine. 
Metalinė grandinė, kuri juosė priekinį ratą ir stovo rėmą, buvo 
sujungta šiuolaikine kabamąja spynele; savo krapštukais įveikiau 
ją greičiau, nei sugrubo pirštai. Prirakinau grandinę prie stovo, iš- 
vadavau dviratį iš kaimyninių rankenų ir pedalų raizgalynės, nu- 
sistūmiau jį prie šaligatvio krašto ir pasiruošiau apžergti balnelį. 

Ant sėdynės taip ir neįsitaisiau, nes skersai gatvės nučiuožė 
iš stovėjimo vietos šovęs baltas furgonas. Nė nemėgindamas jo 
ištiesinti vairuotojas nuspaudė stabdžius, o automobilis sustojo 
priešais mane ir užblokavo kelią. Kaipmat atsidarė priekinės du- 
relės. 

Aš, suprantama, žinojau visas klišes apie baltųjų furgonų 
vairuotojus, bet nutrūktgalviškas elgesys mane apstulbino, to- 
dėl prireikė kelių sekundžių, kad atsipeikėčiau ir pasirengčiau 
susidurti su automobilį vairuojančiu žmogumi. Tiesa, akistata 
klostėsi kitaip, nei tikėjausi, nes laukan nėrė du tipai, užsismaukę 
balaklavas, vienas jų ant peties laikė beisbolo lazdą. Prasižiojau, 


tačiau iš lūpų neištrūko jokie garsai, nes ginkluotasis veikėjas laz- 

dos drūtgaliu kirto tiesiai man į saulės rezginį. Skausmas žaibiš- 
kai perskrodė kūną. Plūstelėjo it sprogimo banga, nuo krūtinės 
nuvilnijo iki pirštų galiukų, privertė atsiplėšti nuo rankenų ir už- 
gniaužti kvapą. Kojoms linkstant, parklupau ant gatvės grindinio, 
o dviratis nuvirto šalimais. Kai gaudydamas orą pakėliau galvą, 


kaukėtasis vėl smogė lazda. Šįkart po smūgio nieko nebepajutau. 


22 SKYRIUS 


Lagaminas neužsidarė. Iš visų jėgų spaudžiau jo viršų, gra- 
baliojau sagtis, bet niekaip nepajėgiau jų užfiksuoti. Man kažin 
kas trukdė. Bloškiau jį ant grindų ir stipriai primygau. Uždaryti 
vis tiek nepavyko, todėl abiem kojomis užlipau ant lagamino ir 
pašokinėjau. Kažkas lyg ir susilenkė, bet to neužteko. Nuspren- 
džiau jį praverti ir kitaip perdėti liokajaus Arturo plaštaką. Bet at- 
vožęs viršų išvydau ne ranką, o žmogaus galvą. Akys spinduliavo 
maldingą žvilgsnį, jų obuoliai kone virto pro veidą dengiančios 
balaklavos plyšius, iš gerklės skverbėsi aimana. Dejonės stiprėjo, 
galva ėmė kratytis, tarsi nepažįstamasis būtų nesėkmingai bandęs 
prabilti. Įspraudžiau pirštus jam tarp lūpų ir apčiupinėjau drėgną 
burnos vidų, kol prisiliečiau prie kieto objekto. Kaip galėdamas 
tvirčiau jį sugniaužiau ir patraukiau į save. Pro lūpas išslydo nuo 
seilių glotni beždžionės statulėlė. Kilstelėjau ją prie nosies ir pa- 
uosčiau. Į smegenis prasiskverbė sinusais almantis salsvas, aštrus 
kvapas. Kai netikėtai atsimerkiau, man'į plaukus įsikibęs ir mano 
galvą atkraginęs vyriškis panosėn vėl prikišo buteliuką su uosto- 


mąja druska. 

Jis dėl visa ko skėlė antausį, aš išlemenau kažin ką neriš- 
laus — suprantamai kalbėti trukdė perdžiūvęs gomurys. Krutin- 
damas skruostus, sukaupiau burnoje šiek tiek seilių ir jas nurijau, 
bet mane akimirksniu apėmė šleikštulys. Iš krūtinės į viršugalvį 
plūstelėjo nesulaikoma karščio banga, dėl kurios kakta įkaito it 
viryklės degiklis. Emė pokšėti ausų būgneliai, gerklę nutvilkė 
spazmai. Susiriečiau dvilinkas ir ištuštinau skrandį. 

Vyrukas paleido plaukus ir urgzdamas atšoko į šoną, o aš 
išspjoviau paskutines tulžies gijas. Panorau apsišluostyti burną ir 
nuo veido bei kaktos nusibraukti prakaitą, bet netrukus susigau- 
džiau, kad sėdžiu ant plastikinės kėdės, o mano rankos pririštos 
prie jos atlošo. Pančiai veržė ir kulkšnis, laikė prikaustę jas prie 
kėdės kojų. Kaitra pasidarė nebepakeliama. Troškiau, kad mane 
išrengtų ir įmestų į ledinį baseiną arba nuplautų žarna, iš kurios 
lietųsi galonai šaltutėlio vandens. Vangiai atsigręžiau į savo įka- 
lintoją, ketindamas prašyti pagalbos, bet vos tik pravėriau bjau- 
riu skoniu atsiduodančias lūpas ir pamėginau išspausti žodžius, 
vaizdas prieš akis apsiblausė, ir aš suvokiau regis ilgą, miglotą, į 


alpulio gelmes vedantį tunelį. 


Kai sąmonė vėl prašviesėjo, pajutau, kad vyriškis atlenkęs 
mano galvą pila vandenį tiesiai į gerklę. Springdamas apsitaš- 
kiau purslais ir vos nepratrūkau vemti antrą kartą. Jam mėginant 
šliūkštelėti dar šiek tiek skysčio, suvaitojęs palingavau galva ir 


smakru nustūmiau stiklinę. Žmogus pasitraukė atbulas, įdėmiai 

mane nužvelgė, olandiškai šūktelėjo per petį, ir į kambarį įžengė 
jo bendras. Abu mūvėjo džinsus ir vilkėjo odines striukes. Stikli- 
nę laikančio džiūsnos plaukai dėl mūvėtos balaklavos buvo susi- 
vėlę ir prisiploję prie viršugalvio. Dručkis pasirodė besąs plikas. 
Drauge su Maiklu kavinėje sėdėjusią porelę teko regėti tik kartą, 
bet nuo tada gana dažnai apie tuodu mąstydavau, tad akimoju 
susiprotėjau, kas jie tokie. 2 

Tvaikui pakutenus šnerves, žvilgtelėjau į grindis ir išvydau 
vėmalų klaną. Atsiplėšiau nuo jų ir akimis permečiau kambarį. 
Taip, šioje vietoje jau esu lankęsis. Čiužinys ir patalynė vis dar 
sumaitoti, medinė dėžė pastatyta į savo vietą, stačiai po durelė- 
mis lubose. Netoli mano skrandžio turinio stovėjo dvi beždžio- 
nių statulėlės. 

Matydami, kad žiūriu į figūras, vyrai kažką vienas kitam 
pasakė. Džiūsna pasilenkė, stvėrė statulėles nuo grindų, įsime- 
tė striukės kišenėn, užsegė šią užtrauktuku ir budriai padėbso- 
jo į mane, tarsi būčiau galėjęs nugvelbti beždžiones tiesiai jam 
iš panosės. Sunku pasakyti, kaip, jo manymu, būčiau sugebėjęs 
tai padaryti. Dėl supančiotų už nugaros rankų krūtinė įsitem- 
pė, todėl krūpčiojau sulig kiekvienu įkvėpimu. Paširdžius, į ku- 
riuos trenkė beisbolo lazda, varstė skausmas, ir aš baiminausi, 
kad lūžo mažiausiai vienas šonkaulis. Iš dalies gerai, kad negaliu 
judinti rankų, mat jas kilnojant savijauta tik prastėtų, be to, aš 
nepajėgiau užčiuopti pakaušio ir pasitikrinti, ar smarkiai jis nu- 
kentėjo. Kad ir kaip būtų, mano gyvenime pasitaikė ir malones- 
nių vakarų. 


— Tu anglas, — tarė dručkis. 

Sulinkčiojau ir virptelėjau, nes kambarys staiga pasviro ant 
šono. 

— Žinai, kas mes? 

Šįsyk galvą papurčiau itin atsargiai. 

— Mudu pažįstame tave, Carli Hovardai. Esi rašytojas. 

— Taip, — vargais negalais atsiliepiau. 

— Ir vagis. 

Pažvelgiau jam į akis — giliai įdubusias ir labai tamsias. Vy- 
riškis įtraukė galvą į masyvius pečius ir laukdamas mano reak- 
cijos išpūtė orą pro plačias šnerves. Džiūsna dairėsi į mus kaip 
žiūrovas, nekantraujantis stebėti kruvinas kovas. Kai nudelbiau 
žvilgsnį į grindis ir pamėginau susitelkti, dručkis pakartojo: 

— Esi vagis. Pasisavinai mūsų daiktus. 

— Aš suklydau, — iškrankiau. 

— Taip šneki tik dabar. 

Pakėliau galvą. 

— Jei atvirai, taip kalbu daugiau nei savaitę. Nuo tada, kai 
nudobėte Maiklą. 

Džiūsna atsigręžė į bendrą, ketindamas kažką pasakyti, bet 
dručkis jį nutildė rankos mostu, žengė prie kėdės ir atsitūpė, vei- 
du bemaž prilipdamas prie maniškio. Pakėlė antakius, įsistebei- 
lijo į mano akių gelmes ir ėmė pirštais glostyti savo smakrą it 
golfo žaidėjas, svarstantis, kaip atlikti sudėtingą smūgį ir įmuš- 
ti kamuoliuką į duobutę. Akimirką įtikėjau, kad vyriškis man 
trenks, bet jis viso labo nebyliai kiūtojo, ramiai alsavo ir, regis, 
mėgino kažin ką įskaityti mano išraiškoje. Nežinojau, ko dručkis 


ieško, ir jaučiausi per silpnas pasipriešinti, todėl leidausi visapu- 

siškai tyrinėjamas. Po kurio laiko jis įrėmė delnus į šlaunis ir vėl 
pakilo. 

— Tu miegosi, — taip taręs kilstelėjo sunkiu batu apautą 
koją, spyriu nuvertė kėdę, ir kai dribau ant šono, mano krūtinės 


ląstoje vėl išsprogo skausmas. 


Kažkaip visgi užmigau, nors ir neilgam. Pažadino ranką 
žnaibantis dilgsėjimas. Dėl sutrikusios kraujotakos galūnė nutir- 
po ir ėmė tvinkčioti. Sugriežiau dantimis ir, nepaisydamas dieg- 
lių, iš visų pusių varstančių krūtinę, pamėginau atsisėsti tiesiau. 
Nieko nepešiau. Tysojau - nepatogiai persikreipęs. Įspaudžiau 
kaktą į grindis, kad nuo jų atsiplėšus kraujas suplūstų atgal į dilbį. 
Nors šiek tiek palengvėjo, jutau, jog man verkiant reikia pasirąžy- 
ti ir krestelėti nutirpusią galūnę. 

— Ei! — nustebau savo balse išgirdęs paniką. — Ei, skauda 
ranką. Padėkite. Labai skauda. 

Iš koridoriaus atsklido garsėjantis žingsnių šiugždesys. 

— Prašau! — neužsičiaupiau. — Bent jau normaliai mane 
pasodinkite. Ranka visiškai pastėro. 

Ties slenksčiu nusidriekė šešėlis, bet jis nesiartino. 

— Maldauju, atriškite rankas. Leiskite jas pamankštinti. 

Vėl pasigirdo kojų šiurenimas, bet šešėlis pranyko. Kori- 
doriuje užgesus lempai, dar po minutės kitos pratrūkau inkšti 
ir keiktis. Užuot netekęs vilties ir pasidavęs, rimtai supykau. Aš 


plūdausi, griežiau dantimis, blaškiausi ant kėdės, surikdamas 

kaskart, kai užsigaudavau sužeistas kūno vietas — taip nutikda- 
vo dažnai, — bet galų gale man kažin kaip pavyko apsiversti ant 
kito šono. Tada bala žino kiek laiko pragulėjau veidu įsikniaubęs 
į dulkėtas medines grindis, nelygiai alsuodamas, jausdamas, kaip 
mano krūtinę drebina pavieniai pulsavimai, o gili žaizda pakau- 
šyje taikosi sukelti visų laikų stipriausią galvos skausmą, kol į 
kambarį grįžo ir priešais mane iškilo džiūsna su dručkiu. Pasta- 
rasis įsakė: 

— Kelkis. 

— Negaliu. 

Jis nekantriai pamojo bendrui, ir abu čiupę pastatė kėdę ant 
kojų. Nenumaniau, kiek dabar valandų, bet nuojauta tikino, kad 
jau užslinkusi gili naktis arba išaušęs ankstyvas rytas. Sprendžiant 
iš ištįsusio, pervargusio džiūsnos veido, greičiausiai jau švito. Kad 
ir kaip būtų, tai neturėjo jokios reikšmės. 

— Pasakok apie amerikietį, — paliepė dručkis. 

Mirksėdamas pasistengiau atsigaivelėti ir surikiuoti mintis. 

— Jis prisistatė Maiklu Parku. — Pakrutinau žandikaulius, 
kad nusikratyčiau jų sąstingio, ir apsilaižiau lūpas. Rūgštus gli- 
tėsių skonis nepranyko. — Neseniai buvo išėjęs į laisvę. Už grotų 
atsidūrė dėl... 

— Taip, taip. Dėstyk, kaip susipažinote. 

— Amerikietis mane pasamdė iš jūsų nudžiauti beždžiones. 
Kol visi trys vakarieniausite. 

— Meluoji. 

Mano tardytojas atmetė ranką atgal lyg ketindamas užvožti. 


— Ne, — krūptelėjau. — Sakau tiesą. Maiklas aiškino, esą 


188 


VAGIES RAŠYTOJO GIDAS PO AMSTERDAMĄ 


juo pasikliaujate. Nusprendė pasikviesti jus į užeigą, kad galėčiau 
pavogti statulėles. Nurodė, kur gyvenate ir jas slepiate. 

Dručkis atsargiai nuleido ranką. 

— Kodėl taip elgėsi? 

— Nežinau. Iš manęs gavęs statulėles, rengėsi dingti iš Ams- 
terdamo. 

— Pats taip sakė? 

— Aba. Ir aš juo patikėjau. 

Džiūsna, kurio žiurkišką fizionomiją drebino tikas, o ištį- 
susios rankos glebnai kadarojo prie šonų, nenuleido akių nuo 
mano žodžius apmąstančio bendro. Tas prakaulus veikėjas kėlė 
man antipatiją. Su dručkiu bendrauti įmanoma, užtat jo drau- 
geliui aiškiai stigo nuovokos, ir man nebūtų pavykę apeliuoti į 
sveiką jo protą. Džiūsna atrodė nervingas, nenustygo vietoje, bet 
aš nujaučiau, kad dėl savo prigimties, o ne nuo kvaišalų. 

— Šiaip ar taip, — pridūriau nenorėdamas, kad dručkis nu- 
trauktų mūsų dialogą. — Koks dabar skirtumas? Maiklas negy- 
vas, o jūs turite visas tris skulptūrėles. 

Pašnekovas vėl įtraukė galvą į pečius, tarytum pasiryžęs im- 
tis kokių veiksmų, ir šįkart rimtai pamaniau, kad smūgių neiš- 
vengsiu. Jis giliai alsavo, kilnojo plačią krūtinę, gniaužė pirštus. 
Taip stipriai spaudė juos į kumštį, kad ties krumpliais oda net 
pabalo. 

— Kodėl taip kalbi apie beždžiones? 

— Išvados akivaizdžios. Jūs pasisavinote Maiklo turėtą sta- 
tulėlę. Todėl jį ir sumušėte — reikalavote išduoti, kur ji slepiama. 


Ir pagaliau atgavote likusias dvi, kurias iš jūsų nugvelbiau. 

— Anksčiau minėjai, kad jį užmušėme. Tai netiesa. 

Džiūsna trūkčiojančiais judesiais pakratė galvą. 

— Jeigu ne jūs, tada kas? 

— "Tu. Štai kodėl policija tave areštavo. 

— Įvyko klaida. 

— Dar viena? Tave sulaikęs pareigūnas, Burgravas, jų nedaro. 

— Bet šįsyk apsiriko. Klausyk, paėmęs iš jūsų beždžiones, 
užsukau į Maiklo butą, bet radau jį ten sumaitotą. Gulintį vonio- 
je. Sulaužytais pirštais. 

Dručkis užgniaužė kvapą ir pasuko veidą į šoną, lyg mėgin- 
damas atsiriboti nuo mano piešiamo vaizdo. Džiūsna kyštelėjo 
liežuvį it koks driežas. 

— Ar amerikietis šnekėjo? 

— Ne. 

— Jis meluoja, — nusprendė džiūsna. — Bando mus apmauti. 

— Nieko panašaus, — užtikrinau. — Tikrai ne. Patikėkite 
manimi. | 

Plačiapetis rankų mostais nutildė mus abu. 

— Paskutinės beždžionės pas tave nėra? — paklausė. 

— Nėra ir pas jus? 

Jis vėl įsižiūrėjo man į akis, norėdamas perskaityti mano 
mintis. Šį kartą ir pats įsispiginau į dručkį. Kur trečioji beždžio- 
nė? Jeigu statulėlės neturiu nei aš, nei tuodu, kas ją priglaudė? Ar 
porelė, kaip teigė, išties nežudė Maiklo? Kas ten žino — mane jie 
juk atidaužė beisbolo lazda ir pririšo prie kėdės. 

— Leiskite man eiti, ir aš rasiu trečiąją figūrą, — pasiū- 


liau. — Nujaučiu, kur ji galėtų būti. 

— Kur? 

— Tokioje vietoje, apie kurią iš pat pradžių derėjo pagalvoti. 
Jeigu paleisite, rasiu ją ir grąžinsiu jums. 

Dručkis prašiepė gausiai plombuotus dantis. Jam netgi pa- 
sisekė suprunkšti. 

— Meluoji. Tu bėgsi į policiją. 

— Garbės žodis, man mažiausiai norisi tenai keliauti. 

— Aš tavimi netikiu. — Jis smakru kryptelėjo į džiūsną. — 
Mano draugas ragina tave nudėti. Kuo toliau, tuo labiau jam pritariu. 

— Ne, paklausyk, aš žinau... 

— Nieko tu nežinai. 

Mano tardytojas pamojo bendrui, ir jie išėjo iš kambario, 


įkandin savęs uždarydami duris. 


Kai porelė išgaravo, kibau į darbą, pradėtą dar iki jiems pasi- 
rodant. Jei atvirai, įsilaužėlis nedaug skiriasi nuo iliuzionisto, ku- 
ris išsivaduoja iš įvairiausių spąstų. Spynos, grandinės ar pančiai 
veikia tokiu pačiu principu. Vagiui svarbiausia įsigauti į uždaras 
erdves, iliuzionistas-pabėgimų meistras siekia iš jų ištrūkti. Ver- 
bavimo konsultantas pasakytų, esą tam tikri įgūdžiai tinka abiem 
profesijoms. Ką turiu galvoje? Na, užuolankomis mėginu paaiš- 
kinti, kad galiausiai nusikračiau saitų, kurie veržė mano riešus 
prie kėdės atlošo. 

Virves puoliau gnybčioti, kai atgavau sąmonę. Nuo įtam- 


pos diegė krūtinę, pastangos sulenkti nutirpusių galūnių riešus ir 

perkreipti pirštus, be abejo, kėlė skausmą, bet jis, po velnių, man 
buvo gerokai priimtinesnis už mirtį. Todėl kelias valandas knibi- 
nėjau raiščius, atkakliai grabaliojau mazgus, ir pagaliau vieną iš jų 
atraizgiau. Paskui vis knebinėjau ir knebinėjau — pančiai nepa- 
liaujamai laisvėjo, o riešus sekėsi vis lengviau krutinti, kol galiau- 
siai suvokiau, kad virvė tuoj nuslys nuo rankų. Atsikračiau jos, kai 
dručkis su džiūsna dingo iš kambario ir paliko mane vieną. 

Kol kas, žinoma, teįveikiau pirmąjį užduoties etapą, todėl, 
atsargiai pamankštinęs rankas, žvilgsniu įvertinęs nutrintą riešų 
odą ir papurtęs plaštakas, kad atslūgtų tirpulys, ėmiausi pančių, 
kurie veržė kojas. Dabar bent jau regėjau, ką darau, ir su kokio- 
mis kliūtimis man teks susidoroti. Atsirišus pirmajam mazgui, 
beliko vienintelė problema: ar spėsiu atlikti darbą anksčiau, nei 
vienas jų paršokuos ir mane pribaigs beisbolo lazda? 

Tokios mintys negelbėjo. Jei tiksliau, jos trukdė versdamos 
timpčioti virves ir plušėti pernelyg skubotai. Nerimas tik gadi- 
no visą reikalą, bet aš taip baiminausi praleisti šansą išsivaduoti, 
kad mazgus ir toliau knaibiau besipinančiais pirštais. Kita vertus, 
siaubas turbūt padėjo negalvoti apie patirtas traumas. Žinojau, 
kad privalau pamiršti skausmus ir susitelkti į kitką, ypač kai nu- 
sikračiau visų raiščių, svyruodamas atsistojau ir pasirengiau nau- 
jam iššūkiui — ropštis į pastogę. 

Prisitraukiant iki labų durelių, mane degino klaikus skaus- 
mas, ir aš nemeluosiu teigdamas, neva užduotį atlikau be jokio 
vargo. Fizinė įtampa, ko gero, ne tiek davė naudos, kiek pridarė 
žalos, bent jau atsižvelgiant į šonkauliams tekusį krūvį, bet vėliau 


man toptelėjo, kad pasakojimai apie žmones, kurie sudėtingomis 

aplinkybėmis savyje randa papildomų jėgų, veikiausiai neprasi- 
lenkia su tiesa, mat, nepaisydamas nieko, sugebėjau užsikarti į 
antlubį nesužvigdamas kaskart, kai skausmas persmelkdavo lie- 
menį tartum elektros srovė. 

Aš tiesiogine prasme susidūriau su mirties ir gyvybės klau- 
simu, todėl man neapsakomai palengvėjo, kai alkūne bei šlauni- 
mi užsikabinau už lubų ertmės krašto, įbrukau ranką po šiurkš- 
čiu pastogės izoliacijos sluoksniu ir paliečiau revolverį, kurį pats 
tenai nukišau, — įvykiai visuomet taip klostosi, kai planetos tin- 
kamai išsirikiuoja, o Viešpats būna nusiteikęs gailestingai. 

Be abejo, mąstyti apie šiuos dalykus neturėjau laiko, nes 
susikaupęs ir kiek įmanoma tyliau graibiau ginklo buožę, kol 
užčiuopiau mygtuką. Sukandau dantis, nuspaudžiau jį, ir iš gin- 
klo iššoko būgnas. Oi, mano planas ne toks. Nerangiai įgrūdau 
šovinius atgal į vietą ir netrukus aptikau svirtelę, kaip vyliausi, 
priklausančią saugiklio mechanizmui. Pastūmiau ją į šoną ir, lai- 
mei, jokių netikėtumų nesulaukiau, tada nuleidau koją į palubį, 
įsitempiau ir kaip galėdamas vikriau nušokau ant dėžės dangčio. 

Priešais save atkišau revolverį tarsi itin grėsmingą deglą, 
nuslinkau iki tarpdurio ir pasistengiau įsiklausyti — galbūt iš- 
girsiu kokį šurmulį, bylojantį, kad porelė nugirdo, ką veikiu. Sto- 
vėjau įtempęs ausis, bet tylą drumstė vien tik karkiantis, tankus 
mano alsavimas. Išnirau į koridorių, nukreipiau ginklą į tamsą ir 
sekdamas paskui vamzdį prisėlinau prie antrojo miegamojo. Jis 
buvo uždarytas. Petimi nesėkmingai pastūmiau duris, dirstelėjau 
į medinį paviršių ir nutariau jas išspirti. Visgi persigalvojau, labai 
tyliai ir lėtai pasukau rankeną, vos vos pravėriau duris ir žvilgte- 


lėjau pro plyšį. 

Kambaryje šviesa nedegė. Po kelių nerimo sklidinų sekun- 
džių, kai vyzdžiai įprato prie tamsos, išvydau ant sudedamosios 
lovos parpiantį džiūsną. Šalimais ant grindų gulėjo odinė striukė. 
Viena akimi nuolat stebėdamas vyruką, nutipenau iki jos, pasi- 
lenkiau, apgraibiau odą ir neilgai trukus užčiuopiau beždžionių 
statulėlės. Jos tebebuvo užsegtoje kišenėje. Judinti užtrauktuko 
nedrįsau, todėl čiupau striukę ir grįžau į koridorių, kur jau lūku- 
riavo dručkis, aukštai virš peties pakėlęs beisbolo lazdą. 

Pamatyti ginklo jis nesitikėjo. Antraip būtų laukęs prie pat 
durų ir smogęs man per galvą, vos tik šioji būtų pasirodžiusi tarp- 
dury. Vyriškis stoviniavo koridoriaus gale — įjungdamas lubose 
įtaisytą lemputę greičiausiai vylėsi, kad pasiduoti mane privers 
vien lazdos vaizdas. Kai į jį atsukau revolverį, dručkis išsprogino 
akis. Paskui prisimerkė, ir jo kaktoje susimetė raukšlės. 

— Bet mes tave apieškojome, — užprotestavo jis. 

— Žinosite, kaip ne vietoje palikti ginklus, — sukuždėjau. — 
Juos rasti galėjo bet kas. 

— Bet... 

— Mesk ją, — gestu parodžiau į beisbolo lazdą. — Ir traukis 
atbulas. Tuojau pat. Ženk atgal. 

Jis sudvejojo. Kryptelėjau revolveriu. Dručkis lėtai nuleido 
lazdą ir atrėmė jos kotą į sieną. 

— Ant grindų, — sušnypščiau. 

Vyrukas ėmė klauptis. 

— Ne tu. Dėk lazdą ant grindų. 

Dručkis įvykdė reikalavimą. 


— Gerai. Dabar atšok nuo jos. 

Kol jis vilko kojas toliau nuo manęs, atkreipiau dėmesį, kad 
laukujės durys ne pakeistos, o negrabiai sutaisytos. Staiga pašne- 
kovas suriko olandiškai, ir po akimirkos iš antrojo miegamojo 
atsklido susiliejantis žodžių srautas. Kai pakračiau galvą, druč- 
kis nutyko, bet jam nieko nebereikėjo pridurti. Pasislinkau to- 
liau į koridorių ir atsigręžiau į apsiblaususį, už nugaros išdygusį 
džiūsną, kuriam net žandikaulis atvipo pamačius mane su revol- 
veriu ir jo odine striuke rankoje. 

— Kur furgono rakteliai? — griežtai paklausiau, sukioda- 
mas ginklą tai į vieną, tai į kitą. 

Iš nuostabos džiūsna prarado amą, o jo bendras delsė atsa- 
kyti. 

— Raktus! — užstaugiau, bedęs vamzdžiu prakaulaus olan- 
do pusėn, dar stipriau priglaudęs pirštą prie gaiduko. — Tučtuo- 
jau. 

Jis nebyliai pamojo į striukę, kurią laikiau glėbyje; papurčiau 
ją ir išgirdau raktų žvangėjimą. 

— Puiku. — Vėl kreipiausi į dručkį: — Atidaryk duris. Ge- 
rai. Dabar atsitrauk. Toliau, toliau. Gerai. 

Mečiau akį į sulysėlį, tikrindamas, ar šis nesiartina. 

— Jei prieš išlėkdamas laukan nugirsiu jus laiptinėje, garbės 
žodis, abiem suvarysiu po kulką. Aišku? 

Džiūsna stypsojo prasižiojęs ir vogčiomis šnairavo į partne- 
rį, dručkis savo ruožtu linktelėjo ir atsainiai susinėrė rankas už 
nugaros. Mano ginklas švytavo tirtančiu puslankiu, kol pasie- 
kiau duris; žengęs per slenkstį nusisukau ir pusiau bėgte, pusiau 


klupčiodamas nėriau laiptais žemyn — lėkiau taip greitai, kiek tik 


195 


CHRIS EWAN 


įstengiau dėl dabartinės fizinės būklės. Įveikus penkis aukštus ir 
atsidūrus pirmajame, iš gerklės jau veržėsi švokštimas, galva svai- 
go, o širdis bandė iššokti iš krūtinės, bet jokie žingsniai manęs 
nesivijo. Pripuoliau prie lauko durų, atšoviau skląstį ir moviau 
į nakties šaltį bei tamsą. Kaip įmanydamas skubiau atitolau nuo 
daugiabučio, podraug panaršiau odinės striukės kišenę, sugrai- 
biau furgono raktelius, pakeičiau kryptį ir nuskutęs prie kanalo 
sviedžiau juos į vandenį. Jau ketinau atsikratyti ir revolveriu, bet 
persigalvojau, apvyniojau jį striuke, ryšulį pasikišau po pažastimi 


ir patraukiau ieškoti artimiausio dviračių stovo. 


253 SKYRIUS 


Grįžau į savo butą tik tam, kad į kelionmaišį įsidėčiau kelias 
pamainas drabužių, pasą ir prigriebčiau įsilaužėlio instrumen- 
tus. Į krepšį įgrūdęs ir ginklą, susiruošiau apleisti pastatą, bet 
paskutinę akimirką nutariau apžiūrėti savo sužalojimus. Priešais 
veidrodį pakėlęs marškinius išvydau krūtinės vidurį bjaurojan- 
čią tamsiai violetinę mėlynę, sakytum kažkieno papaišytą taiki- 
nį. Nuleidau galvą ir atsargiai paliečiau sukrešėjusį kraują, kuris 
ties pakaušiu sulipdė plaukus. Vonios kambaryje atsukau šalto 
vandens čiaupą, sudrėkinau rankšluostį ir permirkusiu audiniu 
pavaliau žaizdą, bet darbavausi apdairiai, kad ji vėl neatsivertų. 
Tada kruvinus apdarus pakeičiau švariu nertiniu, apsivilkau odi- 
nę džiūsnos striukę, kurios kišenėje tebebuvo beždžionių statulė- 
lės, ir išėjau iš namų. Olandų porelės nepastebėjau, bet jų laukti 
nejaučiau jokio noro. Todėl per Raudonųjų žibintų kvartalą nu- 
drožiau į Šv. Jokūbo gatvę pasirengęs imtis darbo, kurį jau seniai 
derėjo atlikti. 

Pastato durys atrodė lygiai taip pat, kaip ir prieš savaitę, 


kai tame name atsidūriau pirmą kartą, sekdamas paskui Marikę. 

Man šovė mintis įsilaužti, bet savo sumanymu suabejojau. Akių 
lygyje šmėžavo ryškiaspalvis perspėjimas apie nusikaltimo vie- 
tą, ir buvo menkutė tikimybė, kad tarpdurį stebi policija. Net ir 
sėkmingai įsibrovęs vidun, pakeliui į Maiklo Parko būstą galėjau 
prasilenkti su vienu iš čionykščių gyventojų. Lūkuriuodamas ap- 
svarsčiau padėtį. Iš sekso paslaugų kambarėlio, įrengto statinio 
šone, pulsavo griausminga muzika. Kvaišalais prekiaujančioje 
kavinėje kitapus gatvės skambėjo regio, ska stiliaus melodija. 
Kažkur mieste slopiai kaukė policijos arba greitosios pagalbos 
automobilio sirena. 


včc vcC 


Pasvėręs visus „už“ ir „prieš“ nutariau, kad pagrindinis įėji- 
mas manęs nevilioja. O taip, labai tikėtina, kad nieko bloga ne- 
nutiktų, bet kam priešintis instinktams? Todėl atšlijau nuo durų, 
vėl patraukiau Šv. Jokūbo gatve ir prie artimiausios sankryžos 
pasukau link užpakalinės namo dalies. Paslėpiau krepšį tamsioje 
ramioje kertėje, skersgatviu nustūmiau didžiulį ratuotą atliekų 
konteinerį ir sustabdžiau jį greta mane dominančio plokščio sto- 
gelio tiesiai po Maiklo langu. 

Užlipau ant šiukšliadėžės, viena koja atsispyriau nuo sienos 
ir stryktelėjau lyg spyruoklė — nuo energingo judesio sužalotą 
krūtinę pervėrė skausmas. Pašokau ganėtinai aukštai, kad įsikib- 
čiau į riestą iškyšos kraštą, apmuštą izoliacine medžiaga. 

Nestimuliuojamas mirties grėsmės, gerokai nusikamavau, 
kol prisitraukiau viršun. Nevaržydamas savęs, keikiausi ir de- 
javau, bet vis dėlto šiaip taip užsikoriau ant stogelio, atsiguliau 
ant nugaros, panirau į tylą ir įsmeigiau akis į naktiniame dangu- 


je plaukiančius pilkšvus debesis. Juos švelniai margino spinde- 

sys, kuris plūdo nuo mieste tvieskiančių gatvės žibintų su natrio 
lempomis, todėl padangės priminė šiurpią tamsią jūrą, išraizgytą 
fosforescuojančio planktono gijomis. Mėgavausi keistu įspūdžiu, 
kol atgavau kvapą, tada kišenėje apgraibomis susiradau vienkar- 
tines lateksines pirštines, užsimoviau jas, apsiverčiau ant šono, 
kilstelėjau akis į vonios kambario langą ir pasiruošiau dar vienam 
sunkiam išbandymui. 

Laimei, netoli palangės prie mūro šliejosi nutekamasis 
vamzdis, kuriuo galėjau sliuogti aukštyn. Keista, bet šitaip kru- 
tant man skaudėjo ne taip stipriai, kaip to tikėjausi. Per kelias 
pėdas pakilau nuo stogo, dešinę koją įrėmiau į metalinę gembę, 
kuria vamzdis buvo pritvirtintas prie sienos, ir ištiesiau pirštus 
link palangės. Įstrižai kybodamas įsistvėriau į ją, laisvąja ranka 
griebiausi už skersinės pakeliamojo lango lentjuostės, sukaupiau 
jėgas ir pasistengiau lėtai jį pradaryti. Užtrukau maždaug minutę, 
kol langą atstūmiau tiek, kad įslysčiau pro ertmę. Galūnės drebė- 
jo, o šonkauliai smaigstė krūtinę lyg įkaitinti peiliai, bet vis dėlto 
kažkaip sugebėjau užsikabinti už vidinio rėmų krašto ir ganėtinai 
sklandžiai patekti vidun. 

Nusileidau ant klozeto ir po akimirkos atsidūriau ant grin- 
dų. Patalpa skendėjo tamsoje, todėl prireikė kelių sekundžių, 
kol sugraibiau šviesos jungiklio virvelę, kurią trūktelėjus lubose 
sužioravo blausi lemputė. Baltą vonios porcelianą, gelsvas ply- 
teles ir tamsiai nutinkuotą sieną vis dar bjaurojo kraujo dėmės, 
plaukeliai ir, kaip spėjau, smegenų audinio tiškalai. Neišvydęs 
lavono pasijutau keistokai. Jei ne kraujo pėdsakai, nė nebūtų at- 


rodę, kad esu nusikaltimo vietoje. Nežinau, ką tariausi pamaty- 

siąs, — galbūt kriminalistų ekspertų paliktus, kreida brūkštelėtus 
ženklus, — bet mano nuojauta nepasitvirtino. Pasvarsčiau, kiek 
laiko praeis, kol nuomojamo buto savininkui bus leista apkuopti 
vonios kambarį, ir, tiesą sakant, ar jis apskritai varginsis tą daryti. 
Galimas daiktas, šiam butui lemta tapti dar viena Amsterdamo 
benamių landyne. 

Pakaks blaškytis. Nesitikėjau vonios kambaryje aptikti tai, 
ko man reikia, ir nesirengiau nuodugniai jo apieškoti, vis dėlto 
trumpam stabtelėjau ir pakėliau klozeto bakelio dangtį. Užsisto- 
vėjusiame vandenyje tarytum apatiška medūza plūduriavo plasti- 
kinis maišelis su maždaug uncija baltų miltelių, tačiau jokių kitų 
neįprastų dalykų nepastebėjau. Grąžinau dangtį į vietą, žengiau į 
svetainę ir įjungiau palubės lempą. 

Nuo tada, kai paskutinį kartą čia lankiausi, gyvenamasis 
kambarys beveik nepasikeitė, tik dingo. Maiklo lagaminas, o ant 
stalelio atsirado geltonas popieriaus lapas su spausdintu tekstu, 
lyg ir policijos dokumentas. Vidury patalpos apsidairiau, į šo- 
nus įrėmęs rankas, galvodamas, nuo kur pradėti paieškas ir kiek 
laiko joms skirti. Tam tikra prasme mėginau įsijausti į Maiklo 
kailį, spėliojau, kaip pats būčiau daręs. Dabar suvokiau pražiūrė- 
jęs svarbų faktorių — amerikietis irgi vertėsi įsilaužimais. Jeigu 
Maiklas bent iš dalies priminė mane, tada vertingus daiktus jis 
saugodavo slėptuvėse, kurių didžiuma žmonių, ypač atsitikti- 
niai vagys, nesugalvotų patikrinti. Savo darbo įrankius, tarkim, 
laikydavau už plokštės, dengiančios vonios šoną, o beždžionių 
statulėles buvau įkišęs į skalbimo miltelių dėžutę, taigi ir Mai- 


klas galėjo elgtis panašiai. Jei Pjeras neklydo, įvardydamas jį kaip 

puikų specialistą, trečioji beždžionė galėjo likti bute, kad ir kiek 
galvažudžių, policininkų ar teismo ekspertų naršė patalpas. 

Bent jau taip galvojau anksčiau. O štai dabar sugrįžęs ne- 
įsivaizdavau, kur dairytis slaptavietės. Baldų veik neturinčiame 
ankštame kambaryje alternatyvų ne tiek jau daug. Pradėjau nuo 
akivaizdžiausios: atstūmiau prie lovos stovinčią komodą, ištrau- 
kiau visus stalčius ir patyrinėjau už jų atsivėrusias kiaurymes. 
Apvertęs baldą, nužvelgiau dugną. Radau vien dulkių gniutulus 
ir prilipusias šiukšleles, todėl grąžinau stalčius į vietą ir nuo sie- 
slėptuvei tinkamų plyšių. Perkračiau patalynę, kilstelėjau čiužinį, 
bet po juo ničnieko neaptikau, tada nuleidau paklotą, apčiupi- 
nėjau jį kaip išvaržos ieškantis chirurgas, galų gale pasidaviau ir 
sutelkiau dėmesį į virtuvės zoną. 

Į sulankstomą stalą ir kėdes iš karto numojau ranka, bet dujų 
balioną pakračiau tikrindamas, ar jis ne tuščias, paskui žibintu- 
vėlio spindulį nukreipiau už viryklės su degikliu, kur išvydau 
miniatiūrinį nuodegų ir velniai žino kam priklausančių apanglė- 
jusių gabalėlių pasaulį, bet nieko svarbaus nepastebėjau. Atsitie- 
siau stačias, vėl įrėmiau rankas į šonus ir atsigręžiau į aliumininę 
kriauklę. Pasvarsčiau, galbūt Maiklas ką nors įbruko į jos sifoną, 
bet nusprendžiau, kad tai mažai tikėtina, ir kurį laiką jį pamiršau. 
Atlošiau galvą, ir man į akis krito šviestuvas si marmuro imita- 
cijos gaubtu. Šis buvo pagamintas iš matinės medžiagos ir galėjo 
atstoti slaptavietę, tad užlipau ant virtuvės kėdės, pasirengęs nu- 
imti gaubtą, bet staiga išgirdau, kaip prasiveria namo durys, kaip 


jos užsidaro ir iš pirmo aukšto laiptais atidunda žingsniai. 

Sprendžiant iš jų ritmo, žmogus visai neskubėjo pasiekti 
savo tikslo. Apsidairiau spėliodamas, ar spėčiau aptvarkyti kam- 
barį. Ne, taip tik sukelčiau triukšmą, todėl nuėmęs gaubtą sukte- 
lėjau pirštus svilinančią lemputę, kad kambarys panirtų į tamsą 
ir atvykėlis nepamatytų šviesos, prasismelkiančios pro buto durų 
apačią. Mirksėjimu atsikračiau permatomų šešiakampių, kurie 
nušvito man prieš akis, prisiverčiau nekreipti dėmesio į svylančių 
vienkartinių pirštinių tvaiką, aklai apčiupinėjau šviestuvo gaubtą 
ir įsitikinau, kad jame taip pat nieko nėra. 

Tuo metu žingsniai artinosi. Vargu ar policija naktį lanky- 
tųsi amerikiečio būste, pamaniau, bet abejonės liko, maža to, gali 
būti ir taip, kad paklydėlis mėgins čia patekti ne visai teisėtai. Įsi- 
tempęs, pasirengęs sprukti sulig pirmuoju garsu, kai nežinomasis 
prisilies spynos, sportukuose suriečiau kojų pirštus ir mintyse 
parepetavau šuolį link vonios kambario. Žingsniai drebino laiptų 
pakopas vis trankiau, kol šalia buto durų sugirgždino klibančią 
grindlentę. Stojusi tyla, regis, užsitęsė amžinybę. Buvo taip tyku, 
kad išgirdau, kaip braška mano kelių girnelės. Kūną perliejo šal- 
tis, ir po akimirkos, kai pajutau žvarbstąs, jį nutvilkė karštis. Styp- 
sojau sulaikęs kvapą, tačiau baiminausi, kad mane gali išduoti 
pernelyg garsiai plakanti širdis. Atmosfera tapo nebepakeliama, 
todėl nusprendžiau lėkti prie lango, bet staiga, dideliam mano 
palengvėjimui, žmogus už durų pamažu ėmė lipti kitu laiptata- 
kiu. Arba aukštyn siūbavo koks nors prisigėręs tipas, arba laiptais 
kopė senis, kuriam prireikė atsipūsti, arba jis stabtelėjo apimtas 
smalsumo, nes žinojo apie šiame bute įvykdytą žmogžudystę, bet 


svarbiausia — jis manęs neužklups. Palaukiau, kol žingsniai nu- 

tols ir manęs nebus girdėti, lizde įtvirtinau lemputę, trumpam 
nusigręžiau, kai ji užsižiebė, ir uždėjau gaubtą. 

Nusiropščiau nuo kėdės ir išsitraukiau mikroatsuktuvą, ku- 
riuo nuo sienos nusukau jungiklį. Patikrinau už jo atsivėrusią 
angą, vėliau tą patį pakartoj au su dviem kištukais, įtvirtintais virš 
grindjuosčių, prie pat kriauklės. Jokios naudos. Atgal į skylutes 
įkišau ir prisukau varžtelius, pasvarsčiau, gal vertėtų pakelti ki- 
limą ir apžiūrėti grindis, bet toks variantas atrodė neįtikinamas. 
Maiklas, ko gero, nebūtų beždžionės slėpęs po grindlentėmis, mat 
prireikus nebūtų galėjęs skubiai jos pasiimti. Nors ir įmanomas, 
šis variantas manęs neviliojo, todėl nutariau prie jo grįžti tuomet, 
kai nebeliks kitų. Netroškau kišti nosies į vonios kambarį, bet ši 
paieška žadėjo daugiau galimybių. 

Pirmiausia susitelkiau į šoninį vonios skydą — tam atvejui, 
jeigu mes tikrai mąstėme panašiai. Vieno varžtelio galvutė buvo 
išgremžta, o plokštė pritvirtinta kreivai šleivai, todėl nusiplūkiau, 
kol ją galiausiai atplėšiau. Deja, kaip jau įprasta, sėkmė manęs 
neaplankė. Teišvydau apverstą plastikinį dubenį ir metalinius 
vamzdžius, bet gilintis į vandentiekio sistemą neketinau. 

Nepastebėjau nei rankšluosčių kabyklos, nei dušinės užuo- 
laidų strypo, kita vertus, beždžionės statulėlė per stambi, kad 
jame tilptų. Patikrinau šepečio laikiklį, bet tenai aptikau vien 
gelsvai rudas nuosėdas. Iš palubės švietė plika lemputė, ir aplin- 
kui nebuvo matyti jokios vaistų spintelės ar skalbinių dėžės. 

Vėl pasidairiau po kraujais nutaškytą patalpą, nužvelgiau 
dėmėtą vonios porcelianą bei plyteles, ir per kūną netikėtai pe- 


rėjo elektros srovė. Į akiratį papuolė smulkmena, mažumėlę iš- 

sipūtęs metalinis nutekamojo vamzdžio dangtelis. Jį atlaužiau 
pasinaudodamas atsuktuvu, žiūrėdamas, kad mano rankos nesi- 
liestų prie sudžiūvusio kraujo ir tyre virtusių organizmo audinių. 
Guminis hermetikas dangtelio neprilaikė, todėl šis lengvai įkrito 
man į delną. Kartu su priešingoje jo pusėje juostele priklijuotu 
plastikinio maišiuko viršumi. Kai tą atplėšiau, iš nutekamojo 
vamzdžio išvirto likusi maišelio dalis — visiškai sausa, bet dvo- 
kianti. Papurtęs ir praskleidęs maišelį, iškrapščiau jo turinį. Ne 


ieškomą beždžionės statulėlę, o gerokai įdomesnį daiktą. 


24 SKYRIUS 


Kai visus daiktus grąžinau ten, kur buvau juos radęs, ir pro 
vonios kambario langą nuslydau ant stogelio, jau beveik švito, 
lauke krapnojo dulksna. Iš skersgatvio kertės pasiėmiau krepšį, 
sviedžiau pirštines į atliekų konteinerį, nustūmiau ten, kur jis 
anksčiau stovėjo, ir patraukiau ieškoti vietos, kurioje galėčiau su- 
rikiuoti mintis. 

Žingsniuodamas link Singelio kanalo, už kelių gatvių už- 
ėjau kavinę, kurią atidarantis savininkas išvydo mano nemigos 
iškamuotą perbalusį veidą, įsitempė vidun ir išvirė tądien pir- 
mąjį kavos puodelį. Prie šoninio graviruoto lango apglėbęs puo- 
delį šildžiausi delnus, siurbčiojau karštą gėrimą ir mąsčiau apie 
įvykius, kurie mane čia atvedė. Ant stalo gulėjo Maiklo bute iš 
nutekamojo vamzdžio iškrapštytas popieriaus lapas, gan prastos 
kokybės, bet įskaitoma dokumento fotokopija. Aš gurkšnojau 
kavą, laukiau, kol kofeinas pasieks pilkąsias smegenų ląsteles ir 
padės įsisąmoninti radinio prasmę, sykiu klausiausi, kaip darbo 
dienai besiruošiantis kavinės šeimininkas žvangina iš plovyklės 


traukiamais indais. 

Po pusvalandžio lioviausi save varginęs laužydamas galvą, 
sudorojau kavos likučius ir savininko paprašiau valgio. Kai jis 
linktelėjo ir pranyko užpakaliniame kambaryje, nudrožiau į vyrų 
tualetą ir ten apsivaliau pakaušį darkantį kruviną rėžį. Po kelių 
minučių, žaizdą užspaudęs popieriniu rankšluosčiu, grįžau prie 
stalelio, ant kurio manęs laukė lėkštė gardžiausių šaltos mėsos ir 
sūrio griežinėlių, kokių tik buvau ragavęs gyvenime. Beveik va- 
landą kramčiau maistą ir gromuliavau turimą informaciją, galop 
žengiau prie telefono automato ir surinkau advokato vizitinėje 
kortelėje nurodytą numerį. Viso labo rengiausi palikti žinutę 
atsakiklyje, todėl nustebau išgirdęs apsimiegojusio Ruterfordo 
balsą. 

— Užsnūdai prie darbo stalo? — paklausiau, kai apsimainė- 
me pasisveikinimais. 

— Skambučiai nukreipiami į mano namus, — atsiliepė jis 
ir nusižiovavo. — Spėjau, kad gali bandyti susisiekti sa manimi. 

— Koks tu dėmesingas. Tiesa, man reikės dar vienos pa- 
slaugos. 

— Berneli, vėl papuolei už grotų? 

— Kol kas ne. Tik esu įspraustas į kampą ir, jei atvirai, svars- 
čiau, ar galėtum dieną kitą mane priglausti? Apsistočiau viešbu- 
tyje, bet... 

— Nė negalvok, — įsiterpė Ruterfordas. — Aš nejuokauju. 
Rytinį parką žinai? 

Atsakiau teigiamai. 

— Puiku. Aš gyvenu vakarinėje jo pusėje. Rašiklį turi? 


— Ir servetėlę. 

— Šaunuolis. 

Jis pasakė adresą ir paklausė, ar sugebėsiu rasti namą. 

— Be abejo. Tikrai neprieštarauji, kad pas tave apsilanky- 
čiau? 

— Žinoma, ne. Užkaisiu mums arbatos. 

Padėkojau, padėjau ragelį, sumokėjau kavinės savininkui, į 
arbatpinigių lėkštutę įmečiau dar kelis eurus ir taręs sudie pasu- 
kau pro duris. Žaizdą galvoje dirgino žvarba, kūną purtė drebu- 
lys. Mėgindamas sušilti, tvirčiau įsisupau į odinę džiūsnos striu- 
kę, vieną ranką įkišau į kelnių kišenę, o kitą, kuria nešiau krepšį, 
įtraukiau į rankovę. 

Pasukęs iš Šv. Jokūbo gatvės, kirtau turistų pamėgtą Dam- 
rako gatvės zoną, nupėdinau palei Senąją bažnyčią ir atsidūriau 
Raudonųjų žibintų kvartalo viduryje. Čionykštis vaizdas atro- 
dė nykiai pažįstamas. Šen ten iš kekšių kambarėlių ir visą parą 
veikiančių sekso klubų slinko vangiai ir be tikslo judantys, ne- 
tvarkingai apsirengę, kiaurą naktį smaginęsi individai. Grupelės 
prostitučių, užsimetusių plastikinius apsiaustus, avinčių lakuo- 
tus ilgaaulius, laikėsi už parankių, žingsniavo Centrinės stoties 
kryptimi ir rengėsi važiuoti į savo gimtuosius, jaukiuosius prie- 
miesčius. Jas po truputį keitė merginos, pasirengusios pradė- 
ti anaiptol ne pelningą dieninę pamainą; jų veidus dengiantis 
kosmetikos sluoksnis suteikė bruožams dirbtinio optimizmo 
išraišką. 

Nukoręs galvą vengiau žiūrėti joms į akis, spiginausi sau po 
kojomis į apšnerkštą kelią, nekreipiau dėmesio į būrelį tėvynai- 


nių, be didelio užsidegimo sniaukrojančių regbio gerbėjų dainą. 

Netrukus priartėjau prie Naujojo turgaus aikštės ir iš Raudonųjų 
žibintų rajono nusigavau į Kinų kvartalo atšaką. Mane apsupo 
azijietiškos maisto parduotuvės, mėsinės, restoranai, išmargin- 
ti ryškiai geltonomis ir raudonomis spalvomis, nesuprantamais 
simboliais ir ženklais. Ausis užtvindė sparčiai liežuviu malančių 
kinų pokalbiai, šnerves ėmė kutenti mėsa atsiduodantys keisti 
aromatai. 

Zidiko gatvėje aplenkiant spaudos krautuvėlę, iš jos išsvy- 
ravo savininkas, prieš veidą atkišęs stovą su atvirukais. Žmogelis 
nematė, kur eina, todėl įsirėžė tiesiai į mane. Stovas slystelėjo iš 
rankų, trenkėsi į žemę, ir gatvėje pabiro atvirukai su kišeniniais 
miesto gatvių planais. Pasilenkiau sugraibyti prasisklaidžiusių 
daiktų, nesupaisydamas, ką vyrukas koneveikia — mane ar save. 
Siekiant pabirusių prekių, žvilgsnis užgriebė antro aukšto langą. 
Pakėlęs akis sustingau, ir, nors jau supratau, kad tai aš esu deda- 
mas į šuns dienas, dėl keiksmų nebesukau galvos. Žvelgiau į kelių 
pėdų didumo piešinį, užlipdytą ant stiklo ir iš viršaus papildytą 
kiniškais rašmenimis. Simbolių reikšmės, aišku, nesuvokiau, bet 
dėl pavaizduotų figūrų klausimų nekilo. Trys beždžionės — viena 
prisidengusi ausis, antra burną, trečia akis. 

Nieko netaręs pakilau, pardavėjui į rankas įspraudžiau atvi- 
rukus, apėjau jį ir žengiau prie durų aliumininiu rėmu šalimais 
krautuvėlės. Greta staktos pamačiau keletą skambučių, bet ne- 
sivarginau jų maigyti. Tiesiog atidariau duris ir smukau į nešil- 
domą koridorių, kuriame išpučiamas mano kvapas akimirksniu 


virto garais. 

Priešakyje buvo tamsus sandėliukas ir apšviestas laiptatakis 
su nusitrynusia raudona kilimine danga. Užkopiau laiptais šiek 
tiek apsvaigęs, tartum užhipnotizuotas, ir antrame aukšte mane 
pasitiko kitos durys su grublėto stiklo įsprūda, ant kurių taip pat 
puikavosi beždžionės, tik šįkart mažesnės. Paklebinau rankeną. 
Neužrakinta. Pravėriau duris ir įslinkau vidun. 

Atsidūriau pigiais baldais apstatytame ankštame kambaryje, 
kur dunksojo iki juosmens iškilusi, iš klijuotos faneros pagamin- 
ta registratūros pertvara. Vos per kelias pėdas nuo jos stovėjo trys 
plastikinės kėdės. Sienos buvo plikos, balzgano atspalvio. Ant 
priimamojo stalo pamačiau vien belaidį telefoną ir žalvarinį vieš- 
bučio varpelį. Kelias minutes lūkuriavau, bet galų gale, niekam 
nepasirodžius, sužvanginau skambučiu. 

O, kad tokių varpelių egzistuotų daugiau, nes į šito tilindžia- 
vimą sureagavo žavingiausia moteris, kokią tik esu regėjęs. Apy- 
tikriai penkių pėdų ūgio, judanti elegantiškai, lyg plevenanti ore, 
geišos stiliumi pasidažiusi veidą, su tviskančiu, raibuliuojančiu 
mėlynu kimono ir į kuodą surištais žvilgančiais tamsiais plau- 
kais. Artėdama ji palenkė galvą, kaip būdinga rytiečiams. 

Aš irgi nusilenkiau, bet kai vėl pakėliau akis, mano kerintis 
vypsnys kaipmat išgaravo. Atvykėlę supo du milžinai, kurių pe- 
čiai priminė akmens riedulius, o sprandai buvo pranykę be pėd- 
sakų. Porelė vilkėjo tamsius marškinius ir kostiumus, bet, kaip 
nujaučiau, patogiau jautėsi sumo imtynininkų arenoje. Tuodu 
vyrai žvilgančiais, prie viršugalvio priplotais plaukais keistai lin- 
gavo, įspūdingą svorį permesdami nuo kojos ant kojos, tarytum 


jų gebėjimą vaikščioti lemtų sudėtingos formos judesiai, būdingi 

kompanijų vadovų žaisliukams, turintiems vorą sidabrinių rutu- 
lių, kurie nepaliaujamai stuksi vienas į kitą, 

Prie registratūros sustingusi azijietė deivė maloniai šypso- 
josi, jai už pečių stiebėsi du milžinai, ir visi savotiškai atspindė- 
jo tris beždžiones. Įsmeigiau žvilgsnį į drėgnas moters akis, ir ji 
linktelėjo taktiškai mane drąsindama. 

— Sveiki, — gan džiugiai pasilabinau. — Ar jūs prekiaujate 
beždžionėlėmis? 

Nepažįstamoji pasiūbavo galva it nuoširdžiai sunerimusi, 
kad nesupranta mano klausimo. 

— Beždžionėlėmis, kaip šios? — per petį bedžiau pirštu į 
piešinį ant grublėto durų stiklo. 

Ji vėl pakratė galvą, nudūrė akis į tuščią medinį priimamojo 
stalą ir įsižiūrėjo į kažkokį neapsakomai įdomų tašką. Vienas iš 
augalotųjų tipų labai lėtai pasukiojo nematomą kaklą virš plačių 
pečių, ir sunkios masės slegiamo stuburo slanksteliai subraškė- 
jo — šį garsą išgirdau kuo aiškiausiai, lyg valgomų dribsnių traš- 
kėjimą. Dvynys brolis įkvėpė pro šnerves — sakytum užsigeidė 
iš kambario išsiurbti visą deguonį ir pamatyti, kaip prarandu są- 
monę. 

Man susidarė įspūdis, kad vietiniams nepatinka laiko gaišin- 
tojai, todėl džiūsnos odinės striukės kišenėje sugraibiau dvi sta- 
tulėles ir užkėliau jas ant stalviršio. Abi gulėjo padėtos bet kaip: 
viena letenomis spaudėsi ausis, kita jas glaudė prie burnos, tarsi 
pabūgusi nebylios gražuolės žvilgsnio. Dideliam mano palengvė- 
jimui, mergina atplėšė akis nuo stalo, maloniai nusišypsojo, o abu 


vyrai truputį atpalaidavo masyvius pečius. 

— Atpažįstate? — pasiteiravau. — Jos išlietos Čia? 

Mergina viso labo pamirksėjo, tarsi laukdama, ko! nustosiu 
žarstyti banalius klausimus. 

— Trečiosios neturiu. Sugebėtumėte ją pagaminti? O gal nu- 
pirktumėte šitas? — Beždžiones švelniai pastūmiau arčiau triju- 
lės. — Kiek mokėtumėte? 

Mergina sulinkčiojo galva, lyg pagaliau įsisąmoninusi, ko 
prašau. Nuleido ranką po stalu, kaip maniau, siekdama pinigų 
arba sąskaitų knygos. Deja, aš klydau. Dabar jos pirštai gniaužė 
plaktuką dulsvu tarsi švinas kotu. Skirtingai nei tradicinio įran- 
kio, šio metalinės galvutės galai buvo smailūs, abudu, todėl, žvel- 
giant iš šono, ji panėšėjo į suplotą šešiakampį. 

Azijietės ranka vėl nuslydo žemyn ir netrukus pasirodė lai- 
kydama zomžos atraižą. Ji praskleidė skiautę ant stalo, tada ant 
medžiagos pastatė beždžionių statulėles, galiausiai, man nespėjus 
jos suturėti, užsimojo plaktuku ir pašventino figūras staigiais, ne- 
gailestingais smūgiais, po kurių beždžionėlės kaipmat virto nebe- 
sulipdomomis gipso trupinių ir dulkių krūvelėmis. 

Aiktelėjau siekdamas lūžgalių ir neįstengdamas susičiaupti, 
bet kai akimis permečiau atliekas, siaubą netikėtai pakeitė įsižie- 
biantis suvokimas. Gipso nuoplaišose žibėjo metalinis daiktas. 
Prisiartinau, pirštais nuvaliau trupinius ir jį pakėliau — nediduką 
raktelį, kuris lengvai tilptų į lagamino spyną. Lygiai toks pat gu- 
lėjo ir antrosios beždžionės šukėse. Ant abiejų buvo išgraviruotas 
identiškas kiniškas simbolis. Perkėliau raktelius sau ant delno ir 
atidžiai juos apžiūrėjau. Taigi, statulėlės išties bevertės — žudikas 


gviešėsi tik to, kas buvo jose. 

Kol stebėjausi, kad raktai tokie švarūs ir blizgantys, nors jie 
glūdėjo gipse, mergina atšovė priimamojo pertvaros dureles ir 
mostu pakvietė prieiti. Kai įvykdžiau nurodymą, ji dar kartelį nu- 
silenkė, atšlijo, vienam iš kostiumuotųjų sumo imtynininkų ges- 
tu liepė perimti kelionmaišį, o kitam — mane apiplekšnoti. Pas- 
tarasis nieko įdomaus neaptiko, užtat jo draugas krepšyje rado 
ir kolegai parodė revolverį. Atsigręžusios porelės akyse nušvito 
įdėmūs žvilgsniai, lyg dabar jie būtų mane vertinę visai kitaip. 
Prisiverčiau kuo atsainiau trūktelėti pečiais, nenuleisdamas akių 
nuo žaliūkų, kurie mikliai išpurtė būgno turinį, įmetė ginklą at- 
gal į krepšį ir nuspyrė jį į šoną. Jiems atlikus darbą, dailioji azijietė 
paragino sekti jai įkandin ir žingsniuoti prie durų, boluojančių 
kambario gale. Kai pajudėjau, mums iš paskos patraukė ir ap- 
sauginiai, todėl mūsų grupė atrodė kaip būrys fantastinio serialo 
veikėjų — kaip keisti tolimos planetos delegatai. 

Atsidūrėme ankštame vestibiulyje, kuris vedė iki gremėzdiš- 
kų, žvilgančių plieninių durų su ratu per vidurį. Jos buvo aukš- 
tesnės ir platesnės už įprastas. Kažką panašaus, kaip nujaučiau, 
galima išvysti Nokso forto aukso saugyklose arba prie įėjimo į 
aukščiausios klasės slėptuvę nuo branduolinio sprogimo. Greta 
jų pamačiau elektroninio užrakto skydelį; kai mergina tylėdama 
priglaudė smulkų delną prie ekrano, šis sublykčiojo it fotokopi- 
javimo aparatas. Nuo durų atsklido slopus garsas, ir jos nežymiai 
nusėdo ant vyrių. Gražioji azijietė linktelėjo sumo imtynininkui 
man iš dešinės, tas savo ruožtu žengė pirmyn, pasuko ratą ir pla- 


čiai atidarė sunkiąsias duris. 

Anapus slenksčio nušvitęs vaizdas atėmė žadą. Čia, papras- 
tame Amsterdamo name, veikė saugykla, kokia galėtų didžiuotis 
geriausi bankai. Per visą kambario ilgį rikiavosi eilės seifų, dėl 
kurių patalpa virto koridoriumi, nupliekstu palubėje mirgančiais 
fluorescenciniais vamzdeliais. Iš tokio pat metalo kaip ir durys 
pagamintos dėžutės tvieskė šviesoje, sakytum prie jų niekas ne- 
būtų lietęsis. Vienas greta kito rikiavosi apytikriai trys šimtai sei- 
fų, šioje vietoje regėjau tik juos ir lempas — kambarys nė neturė- 
jo lango. Atsigręžiau į merginą, kuri švelniai perėmė raktelius ir 
nusivedė mane į metalinio koridoriaus gilumą. 

Maždaug vidury patalpos jauna moteris sustojo, pasitikrino, 
kokiu kinišku simboliu pažymėti raktai, ir tokį pat aptiko ant sei- 
fo gretimais. Kai gražuolė mostelėjo į dėžutę, atkreipiau dėmesį, 
jog toji turi tris spynas. Ji įkišo raktus į du plyšius ir palaukė, kol 
duosiu trečią. Be abejo, to padaryti negalėjau, nes trečiasis rak- 
telis liko paskutinėje beždžionėje, kad ir kur gipsinė figūra buvo 
prašapusi. 

— Ašjo neturiu, — pasiaiškinau atversdamas tuščius delnus 
ir sutrūkčiodamas pečiais. 

Azijietė smiliumi dūrė į trečiąją spyną, kažką ištarė kiniškai, 
tada ėmė vaizduoti, kaip įkiša paskutinį raktą į vietą, kaip suka 
visus tris ir atidaro seifą. 

— Suprantu, bet trečio rakto neturiu. Gal kartais pas jus at- 
sirastų atsarginis? — pirštu parodžiau į užraktą ir viltingai įsiste- 
beilijau į merginą. 

Neramus jos žvilgsnis nuslydo virš mano peties ir šovė į 


vieną iš sumo imtynininkų; dručkis pamojo į duris, pro kurias 

mes įžengėme. Ji vos pastebimai linktelėjo ir iš spynų ištraukė 
abu raktelius. 

— Atsarginis? — perklausiau. — Negi neturite atsarginio? 

Nieko nepešiau. Gražuolė atsainokai grąžino man raktus, 
vos vos nusilenkė ir pajudėjo tarpdurio link. Iš paskos nudro- 
žiau ne iš karto, bet užteko ir kelių sekundžių, kad arčiausiai 
stovintis apsauginis nuleistų milžinišką delną man ant peties 
ir dalykiškai pastūmėtų išėjimo link. Kai grįžome į priimamąjį, 
mergina dingo šoniniame kambaryje, kuriame spėjau pamatyti 
žemą staliuką, odinę sofą ir televizorių, o sumo imtynininkai 
palydėjo mane pro grublėto stiklo duris, atidavė krepšį, tada 
pastoviniavo vietoje stebėdami, kaip leidžiuosi laiptais ir neriu 
gatvėn. | 

Įprastomis aplinkybėmis būčiau ėmęs planuoti įsilaužimą 
ir taip save paguodęs, bet dabar suvokiau, kad to imtis never- 
ta. Aš nenutuokiau, kaip apeiti prie saugyklos esantį pirštų at- 
spaudų skaitytuvą ir neturėjau modernios įrangos, kuri padėtų 
neutralizuoti skenerį ir atverti metalines duris. Be to, į banko 
seifus nepaprastai sunku įsigauti, ir abu sumo imtynininkai su- 
draskytų mane kaip origamio popieriaus lapą, jei tik pričiuptų. 
Tokia galimybė labai tikėtina, nes ši įstaiga neabejotinai veikė 
kiauromis paromis. Jos prieinamumas, aišku, viliodavo atitinka- 
mus klientus, bet, svarbiausia, Maiklas sakė ketinąs išvažiuoti iš 
Amsterdamo, vos tik jam į rankas pateks dvi beždžionių statulė- 
lės. Saugyklos pastatą ir Centrinę stotį skyrė per penkias minu- 
tes pėsčiomis įveikiamas atstumas, todėl nereikėjo būti genijumi, 


kad suprastum, kaip konkrečiai jis ketina išvykti iš miesto. Lygiai 

taip pat akivaizdu, kas padėta seife, bet iš informacijos, kur ser- 
gėjami deimantai, man nebus jokios naudos, kol nerasiu trečiojo 
rakto. Sunkiai atsidusau ir palingavau galva. Jaučiausi nusiplūkęs, 
troškau poilsio ir nenorėjau slampinėti prie namo, apie kurį tūr- 
būt puikiai žinojo dručkis su džiūsna. Sulig kiekviena prabėgan- 


čia sekunde mane vis labiau viliojo mintis apie Ruterfordo butą. 


25 SKYRIUS 


Teisininkas gyveno ketvirto aukšto apartamentuose, didin- 
game name impozantišku fasadu. Pro svetainės langus nuo lubų 
iki grindų vėrėsi vaizdas į Rytinį parką ir tolimus priemiesčius — 
spėjau, kad Ruterfordas praleido begalę valandų gėrėdamasis pa- 
norama. Kambariai apstatyti pagal tipišką anglų manierą, juose 
nestigo gėlių raštų, antikvarinių baldų ir akvarelių. Tarp paveiks- 
lų reprodukcijų kabėjo ir originalai, turbūt kainuojantys nemen- 
kas sumas. Matyt, advokato šeima turtinga, nes savo prašmat- 
naus lizdo jis niekaip nebūtų įpirkęs iš valstybės tarnautojo algos. 

— O, berneli, — prabilo Ruterfordas, kai įslinkau į poilsio 
kambarį ir jis išvydo sužalotą mano galvą. — Kas, po paraliais, 
tau nutiko? 

— Mane užpuolė, — atsakiau. — Pora amerikiečio bendrų. 

-— Žudikai? 

— Nemanau. Bet švytuoti beisbolo lazda tuodu moka. 

— Sėskis, — kviesdamas jis patekšeno per artimiausią 


kėdę. — Tuojau ką nors suveiksiu. 

Ruterfordas grįžo po minutės nešinas vata su jodo buteliu- 
ku ir ėmė valyti žaizdą, priversdamas mane krūptelėti kaskart, 
kai prisiliesdavo prie skausmingo pakaušio arba jodu patepda- 
vo apie rėžį, dėl kurio plaukų sruogas sulipdė kraujas. Advokatui 
palinkstant virš galvos, atsikišusiu pilvu prisispaudžiant prie ma- 
nęs, užuodžiau jo pažastų tvaiką. Jis buvo apsiavęs kostiumines 
kelnes ir segėjo marškinius atraitotomis rankovėmis; plušėdamas 
retsykiais perduodavo man kruvinus vatos gniutulus. Prieš jam 
baigiant darbą, surinkau kolekciją rusvų kurkulų, todėl Ruterfor- 
dui teko pristatyti šiukšliadėžę, kad turėčiau, kur juos išmesti. 

— Atrodai nusikamavęs, — tarė jis. 

— Taip ir jaučiuosi. Naktį visai nemiegojau, ir man netrūko 
veiklos. Bet nesu tikras, ar derėtų naudotis tavo gerumu. Galėjau 
apsistoti viešbutyje, prisidengęs svetima pavarde. 

— Kas būtų apšluostęs žaizdą? Kambarinė? Beje, būtų ne 
pro šalį ją susiūti. 

— Nuostabu. 

— Sveikatos draudimą turi? 

Linktelėjau ir nusižiovavau. 

— Svečių kambaryje paklojau tau lovą, — toliau kalbėjo Ru- 
terfordas. — Viešėk, kiek tik nori, bet aš privalau nuvykti į biurą. 
Nebent... — jis pakėlė pirštą prie lūpų. — Galiu paskambinti į 
darbą ir pranešti, kad vėluosiu. O taip. Smegenys sukrėstos? 

— Greičiausiai. Atvirai kalbant, tai velniškai daug ką paaiš- 
kintų. Bet tu eik. Dabar man reikia tik miego. 


— Kaip pasakysi. Nuvesiu tave prie lovos ir surasiu pižamą. 

Visgi išsiverčiau be pižamos. Ji buvo gerokai per didelė, be 
kita ko, išvydęs tvarkingai paklotą lovą supratau, kad tenoriu 
atsigulti ir užmerkti apsiblaususias akis. Kai Ruterfordas paliko 
mane vieną, nusiaviau batus, nenusirengęs dribau ant apklotų ir 


nugrimzdau į gilų, neramų miegą. 


Po daugybės valandų prabudęs pajutau, kad galva prilipusi 
prie pagalvės. Ko gero, blaškydamasis lovoje sudirginau žaizdą, ir 
išjos vėl prasisunkė kraujas, kuriam sukrešus plaukai prilipo prie 
audinio. Atplėšti pakaušį sekėsi nelengvai, visgi galiausiai pavy- 
ko. Atsistojęs apžiūrėjau dėmėtą užvalkalą ir nusprendžiau, kad 
juo teks atsikratyti. Bet kol kas apverčiau pagalvę ir taip paslėpiau 
kraujo dėmę. 

Prieš užmigdamas nė nespėjau atitraukti velvetinių užuolai- 
dų, tad lengviau atsipūčiau pro langą pamatęs, kad lauke dar švie- 
su. Krumpliais pasitryniau mieguistas akis ir sužiurau į laikrodį, 
kuris rodė beveik trečią dienos. Aplinkinėse patalpose niekas 
nešurmuliavo, todėl padariau išvadą, kad Ruterfordas negrįžęs iš 
darbo. Stovint kojos virpėjo, pirštų galiukais švelniai apsičiupinė- 
jau žaizdotą galvą ir nutariau surizikuoti palįsti po dušu. 

Vonios kambarys atrodė pretenzingas netgi pagal olandų 
standartus; pati vonia stovėjo ant kojelių-letenų per patį patalpos 
vidurį. Nusirengiau, įlipau į ją ir taip pakreipiau dušo galvutę, 
kad karšta srovė pliektų ne mano pakaušį, o sprandą ir pečius. 


Kai garuojantis vanduo užliejo ties šonkauliais juoduojančią 

kraujosruvą, atsargiai išsimuilinau krūtinę ir leidau nubėgti pa- 
muilėms. Rieškučiomis pasėmiau vandenį ir apsišlaksčiau veidą, 
iš dalies atsikratydamas akis dilginančiu peršuliu, tada sutelkiau 
jėgas, pasilenkiau ir nušveičiau likusią kūno dalį. Tuomet apsi- 
šluosčiau vienu iš pūkuotų, minkštų Ruterfordo rankšluosčių, 
parstypsenau į miegamąjį ir kelionės krepšyje susiradau švarias 
drapanas. Kai jį atsegiau, paaiškėjo, kad revolveris tebeguli tarp 
mano drabužių, bet aš neketinau jo kilnoti ar tyrinėti. Ginklas 
pravertė sprunkant iš dručkio namų, ir už tai amžinai jausiuosi 
dėkingas, kaip ir už tai, kad neprireikė paspausti gaiduko. Bet dėl 
ginklo įsigijimo nuomonės nepakeičiau, ir dabar spėliojau, kiek 
dar laiko praeis, kol galėsiu saugiai jo atsikratyti. 

Šalia ginklo gulėjo pasas. Nesu šnipas, todėl jis nebuvo su- 
klastotas, su tikru vardu bei pavarde ir tikra gimimo data. Nesi- 
liečiau ir prie dokumentų — tiesiog nusiraminau supratęs, kad jie 
niekur nedingo. 

Apsirengiau, paklojau lovą ir minutę sustingau neva svars- 
tydamas, kaip elgtis toliau, tačiau netrukus suvokiau neatsispir- 
siąs pagundai pasižvalgyti po Ruterfordo apartamentus. Juk atsi- 
dūriau naujoje aplinkoje, ir būtų aplaidu nesusipažinti su patalpų 
išdėstymu — kas, jeigu įsipliekstų gaisras? 

Išėjau iš miegamojo ir stabtelėjau prie durų, uždarytų greta 
poilsio kambario, kuriame man jau teko lankytis. Užtrenktų durų 
traukai niekada neatsispirdavau, todėl pasukau rankeną ir įžen- 
giau į valgomąjį su ovalo formos tikmedžio stalu ir aštuoniomis 


įmantriai raižytomis kėdėmis. Pro langus, kaip ir svetainėje, išvy- 

dau parką, ant sienų kabėjo dar kelios puikios akvarelės, kurias 
mielai būčiau pasisavinęs, — bent jau tuo metu, kai nebūdavau 
nusiteikęs laikytis įstatymų. 

Įdomu. 

Perėjau valgomąjį, pro kitas duris patekau į praktiškai įreng- 
tą virtuvę, kuri priminė kambuzą, ir tenai užgaišau, kol radau pa- 
kelį bulvių traškučių. Iš jos kelias vedė atgal į koridorių ir vonios 
kambarį. Prie pastarojo aptikau advokato miegamąjį ir įkišau 
nosį vidun. Kaip ir reikėjo tikėtis, didžiąją erdvės dalį užėmė lova 
su baldakimu, bet, — tegul Ruterfordas neįsižeidžia, — visi po- 
žymiai liudijo, kad buto šeimininkas nevedęs. Jis naudojosi kam- 
bario nepuošiančia tamsiai pilka patalyne, o ant drabužinės durų 
buvo pakabinęs kostiumą su ruoželiais ir porą švarių marškinių. 
Grįžau į koridorių ir užsukau į paskutinį kambarį, įspraustą tarp 
Ruterfordo ir mano miegamųjų. Į ankštą, bet, mano akimis, sim- 
patiškiausią patalpą — jo kabinetą. 

Be sienas dengiančių knygelių, darbo kambario kampe pa- 
mačiau audiniu apmuštą patogų fotelį su egzotiškų raštų užtie- 
salu, prie baldo puikiai derantį kilimą ir milžinišką antikvarinį 
rašomąjį stalą iš sendintos ąžuolo medienos, užverstą dokumen- 
tais ir laiškais, kuriuos papildė žalsva stalinė lempa ir telefonas. 
Įsitaisęs odiniame sukamajame krėsle ištiesiau ranką prie ragelio. 
Kol aparatas pypsėjo, pavarčiau ant Ruterfordo stalo rastus po- 
pierius ir kitus mažmožius, pernelyg nesigilindamas, ką konkre- 
čiai regiu. 

— Tu geniali, — pareiškiau, kai Viktorija atsiliepė. 


— Cia jūs, pone prezidente? 

— Beveik pataikei. — Nusišypsojęs praskleidžiau asme- 
ninės banko sąskaitos knygelę ir perverčiau puslapius. — Kaip 
laikaisi? 

— Nuostabiai. O tu? 

— Kaip įsilaužėlis, kuriam skauda galvą. 

— Nė neketinu klausinėti, ką patyrei. Verčiau dėstyk, kodėl 
aš geniali. 

— Nežinai“ 

— Hmm, priežasčių gali būti įvairių, — lengvabūdiškai tarė ji. 

— "Turiu omenyje žodžius, kuriuos pasakei per pastarąjį 
mūsų pokalbį. 

— Spėjimą, kad kažkuo užsikrėtei nuo blondinės? 

— Ne, — griežčiau, nei ketinau, atšoviau. — Šįkart į tavo 
repliką nereaguosiu. Pakilsiu aukščiau nuoskaudos. Jau kylu. 
Kaip helis. Kaip karšto oro balionas. Kaip išsipūtęs šviežios 
duonos kepalas. 

— Esi palyginimų stokojantis rašytojas. Liaukis, ČCarli, ką aš 
ten sakiau? 

Užverčiau banko sąskaitos knygelę ir pasklaidžiau popierių 
krūvą. 

 — Galbūt kiek perfrazuosiu tavo žodžius, bet tu lyg ir užsi- 
minei, kad beždžionės reiškia universalų raktą. 

— Tikrai? 

— Taip. Spėk, kodėl replika tokia nuovoki. 

— Nustebink mane. 

— Nes beždžionėse slypėjo rakteliai. Dėl to ir kilo visas 


triukšmas. 

— Nejaugi? Vien tik rakteliai? 

Apverčiau lapų šūsnį, įjungiau stalinę lempą ir peržvelgiau 
kelis stalviršį slegiančio olandų-anglų kalbų žodyno puslapius. 
Suėmiau tomą už nugarėlės, pakėliau ir krestelėjau vildamasis, 
kad iš jo kas nors iškris, bet mano pastangos nuėjo perniek. 

— Vien tik rakteliai nuo asmeninio banko seifo, — atsa- 
kiau, — kuriame saugomi vogti deimantai. 

— Ol 

— Taigi. Deja, susidūriau su viena problema. 

— Kokia? 

— Seifas atrakinamas trimis raktais. 

— Aišku. Dingusios statulėlės kol kas neradai. 

— Ne. Tiesa, geriau įvertinus aplinkybes, bėdų gali pridaryti 
ir vakarykštis mano pagrobimas. 

— Nesupratau. 

— Mane buvo pagrobę. Sumušę beisbolo lazda. Taigi Žinai, 
kaip būna. 

— Nežinau, Carli. Apšviesk mane. 

Įvykdžiau prašymą. Glaustai pasakodamas, kas atsitiko, 
palikau ramybėje ant Ruterfordo stalo sudėtus popierius ir nu- 
žvelgiau stalčius. Iš viso septynis — po tris iš šonų, vieną virš 
kelių. Užrakintas buvo tik vidurinysis, todėl jis, kaip visada, suža- 
dino mano smalsumą. Prispaudęs ragelį tarp ausies ir peties, nuo 
advokato dokumentų nusegiau sąvaržėlę, išlanksčiau ją ir ėmiau 
krapštyti spyną. 

— Čarli, ką darai? — po minutės pasiteiravo Viktorija. 

— Nieko. 

— Alsuoji tankiau. 

— Ar ne? Atleisk. Tiesiog bandau kai ką atidaryti. 

— Na, jei tik tiek... 

— Apie ką tu šneki? — trumpam lioviausi darbuotis pirštais. 

— Nesvarbu; — atsakė Viktorija. — Dručkis su džiūsna tik- 
rai neturi trečiojo rakto? 

— Tr netgi trečiosios beždžionės. — Vėl susitelkiau į spy- 
ną. — Antraip nebūtų likę bute su manimi, o būtų išlėkę pasiimti 
deimantų. 

— Nebent tuodu blefavo. 

— Kam jiems blefuoti? 

— Ką aš žinau, kodėl žmonės elgiasi taip, ir ne kitaip. Gal 
norėjo tave įtikinti, kad dėl amerikiečio mirties jie niekuo dėti. 

— Porelė jo nežudė. Ir koks jiems skirtumas, ką aš galvosiu? 
Tiems veikėjams tesu ne laiku ir ne vietoje pasipainiojęs įsilaužė- 
lis. Jokios grėsmės nekeliu. Šiek tiek trukdau, ir tiek. 

— Bet jų beždžionės vėl tavo rankose. 

— Ne visai. Statulėlių nebėra. Jos virto dulkėmis. Dabar tu- 


riu jų raktelius ir gan menką galimybę atidaryti deimantų pilną 


seifą. 

— Vargšelis. 

— Ne, vargo bus, jeigu jie mane sugaus. Velniai rautų. 

— Kas yra“ 

— Prakeiktas daiktas, kurį mėginu atidaryti... ką tik lūžo są- 
varžėlė. 


— Sąvaržėlė? Kodėl naudojiesi... ei, ar man derėtų žinoti, 


kuo tiksliai užsiimi? 

— Čia paprastas stalo stalčius. Viduje turbūt nėra nieko įdo- 
maus. 

— Tavo stalo stalčius? 

— Viktorija, liaukis paikai klausinėjusi. Nepamiršai, kad esi 
geniali moteris? 

— O taip, geniali moteris. Neturinti supratimo, kas kaltas 
dėl žmogžudystės. 

— Ne tu viena. 

— Bet dėl to nesuki galvos, ar ne? Tave domina vien dei- 
mantaič 

— Teisingai, — išsiblaškęs patvirtinau. 

— Čarli, ką ten darai? 

— Stalčius... atsidarė. 

— Ir?.. 


— Ir tu nė už ką nepatikėsi, ką radau. 


26 SKYRIUS 


Ne, aptikau ne trečiąją beždžionę. Tiesa, šis objektas kėlė 
neką menkesnį susidomėjimą. Nedidelis asmeninių daiktų rin- 
kinys buvo pridengtas raudonu olandišku pasu. Ištraukiau jį iš 
stalčiaus, pažvelgiau į galinius puslapius, ir man į akis kritę duo- 
menys viską apvertė aukštyn kojomis. Kodėl? Nes Maiklo vonios 
kambaryje jų fotokopiją iškrapščiau iš nutekamojo vamzdžio. Bet 
iš kur dokumentas atsirado Ruterfordo apartamentuose? 

— Aš tau perskambinsiu, — prižadėjau Viktorijai, nuleidau 
ragelį ir ilgam įsispoksojau į paso nuotrauką, apie nieką konkre- 
čiai negalvodamas, mažų mažiausiai ne sąmoningai. 

Fotografija, kaip spėjau, daryta apytikriai prieš penkerius 
metus, bet panašumas išlikęs. Nūdien plaukai pakirpti kitaip, 
akinius pakeitė kontaktiniai lęšiai, tačiau dėl asmens tapatybės 
abejonių nekilo. Kokį dvidešimtą kartą perskaičiau pavardę su 
adresu, padėjau dokumentą į šoną ir vėl čiupau telefono ragelį. 

Ne ilgiau nei porą minučių trukęs pokalbis patvirtino mano 
įtarimus. Nutraukus ryšį, beliko laukti. Laikrodis rodė kelias mi- 


nutes po pusės penkių, bet aš nujaučiau, kad Ruterfordas grįš ne 

anksčiau kaip po penktos valandos. Kol kas lūkuriavau, žings- 
niais matuodamas svetainę, retsykiais pro didžiulį langą įsispok- 
sodamas į dviratininkus ir bėgikus, kurie suko ratus Rytiniame 
parke, ir tarpais svarstydamas, ką reikės pasakyti. Aišku, vos tik 
nugirdau spynoje sutraškant raktą ir koridoriuje subildant žings- 
nius, bet kokie sumanymai išgaravo, ir aš nutariau, jog teks pasi- 
kliauti tuo, kas pirmiausia šaus į galvą. 

— Puiku, jau atsikėlei. — Prašmatnų paltą užmetęs ant gi- 
lios odinės sofos atlošo, jis atsigręžė ir džiugiai nusišypsojo: — 
Jautiesi geriau“ 

— Mano galvoje pamažu šviesėja. 

— Nuostabu. O kaip apetitas? 

— Maistas palauks. Pirma gal pasikalbėsime? 

— Be abejo. Ar viskas gerai, berneli? 

— Pats man pasakyk, berneli, — sulig šiuo žodžiu sviedžiau 
jam iš kišenės ištrauktą pasą. 

Ruterfordas nesugraibė dokumento, pritūpė ir pakėlė jį nuo 
grindų. Praskleidė puslapius, į mane įsmeigė išplėstas akis ir pa- 
lingavo galva lyg nesuvokdamas, kur lenkiu. 

— Liaukis vaidinęs, — paprašiau. — Aš skambinau į Di- 
džiosios Britanijos ambasadą. Tenai nedirba joks Henris Ruter- 
fordas. 

Mažai trūko, kad jis būtų išmėginęs dar kokią suktybę. Kone 
mačiau, kaip smegeninėje sukasi mintys, kaip vyrukas zonduoja 
variantus, kurie galbūt išdegtų. Bet staiga mūsų žvilgsniai susi- 
dūrė, ir maniškis, regis, užtikrino pašnekovą, kad jis tik veltui 


švaistytų laiką. 

— Velniava, — galiausiai tarė žemai nuleidęs pečius. — Aš, 
po galais, žinojau, kad tavęs nevalia palikti vieno. Visgi nesitikė- 
jau, kad šitai rasi. 

— Tiesiog pasisekė. 

— Skųstis nebūtų prasmės, ar ne? 

Rūsčiau į jį dėbtelėjau. 

— Aha, ko gero, turėčiau jaustis dėkingas, kad manęs neapi- 
plėšei. Čia pilna vertingų daiktų. 

— Ar bent kas nors iš jų priklauso tau? 

— Tam tikra prasme. Juk supranti, apie ką kalbu. 

Ruterfordas bejėgiškai pamojo pasu, tarytum nutikusiems 
įvykiams nebūtų galėjęs padaryti nė menkiausios įtakos. 

— Pasakok. 

— Ką pasakoti? Mudu vienodi. 

Susiraukiau. 

— Tu irgi laužiesi į svetimas valdas? 

— Nee, — jis kiek teatrališkai mostelėjo į butą. — Užsiimu afe- 
romis. Bet nė vienas iš mudviejų nežaidžia pagal taisykles, ar ne? 

Purtydamas galvą sudribau į fotelį ir mostelėjau į pasą. 

— Kam tau prireikė šitų dokumentų? 

— Maikis prašė juos gauti, — sumišęs atsakė jis. 

— Amerikietis? 

— Tas pats. 

— Vadinasi, jūs buvote pažįstami? 

Jis palinksėjo galva. 

— Abu sėdėjome už grotų. 


— Nyderlanduose? 

— Netoli Hagos. Mane įkišo į cypę dėl nenusisekusios suk- 
tybės. Olandė, su kuria užmezgiau partnerystės ryšius, nuspren- 
dė patikrinti mano įsteigtą kompaniją, ir jai kilo rimtesnių įtari- 
mų, nei galėjau numanyti. 

— Vargu ar man būtina klausytis smulkmenų. 

— Žinoma, ne. Išgersi? Aš neatsisakyčiau alaus. 

Kai pakračiau galvą, jis trumpam paliko mane vieną ir po 
minutės grįžo iš virtuvės nešinas lagerio skardine. Spragtelėjo jos 
ąsele, atlaisvino kaklaraiščio mazgą su marškinių apykakle ir ėmė 
godžiai maukti skystį, versdamas išpampusią savo gerklę kaip 
reikiant paplušėti. 

— Beje, aš — ne Ruterfordas, — atsirūgęs pasakė. 

— Spėjau susiprotėti. 

— Mano vardas — Stiuartas. Ruterfordas tėra pramanytas 
veikėjas, kuriuo aš naudojuosi. Išsirinkęs atitinkamą pavardę, 
kalbėjimo manierą, drabužius, apartamentus, — jis rankos mos- 
tu vėl parodė į kambarį, — gali neblogai prasisukti. 

— Jei tik nepakliūni į cypę. 

— Tokie pavojai neatsiejami nuo profesijos. Esi sėdėjęs? 

Papurčiau galvą. 

— Ir neplanuoju. 

— Kaip ir kiti, sūneli. Maikis tikrai neketino ten atsidurti. 

Stiuartas vėl užsivertė skardinę ir susmego į sofą — jo pilvas 
išsipūtė ir ėmė tirtėti kaip želė lėkštėje. 

— Kada Maiklas prašė gauti pasą? — paklausiau. 

Maąstydamas jis atkišo apatinę lūpą. 

— Prieš kokį mėnesį. Skambino man iš kalėjimo. Norėjo 
gauti informacijos apie vieną merginą. 

— Apie Marikę. 

— Aha, Maikiui ji prisistatė šiuo vardu. Bet jį apėmė nuo- 
jauta, kad su panele kažkas ne taip. 

— Todėl tau nurodė pavogti dokumentus? 

— Nee. — Stiuartas atžagaria ranka nusivalė blizgančią nuo 
prakaito kaktą. — Tik kuo daugiau apie ją sužinoti. Išsiaiškinau, 
kur mergina dirba, ir paplepėjau su jos bendradarbiu. 

— Jaunu barmenu? Kuris moka grėsmingai raukytis? 

— Vaikinas darbuojasi už baro. Spėju, kad apie jį ir šneki. 
Žodžiu, Amsterdamo užeigos nedaug skiriasi nuo visų kitų — 
vietinių algos ne itin didelės. 

— Papirkai vyruką? 

Jis užvertė akis aukštyn ir priešais save atkišo drėgnus delnus. 

— Viso labo paprašiau peržvelgti jos mantą. Vaikis pats at- 
nešė pasą. 

— Kurio fotokopiją atidavei Maiklui. 

— Iš kur žinai? — Stiuartas prisimerkė,. 

Krestelėjau galva. 

— Nesvarbu. Kaip jis reagavo į gautą informaciją? 

— Neįsivaizduoju, — atsainiai tarė Stiuartas. — Kopiją nu- 
siunčiau su gimtadienio atviruku. 

— Sargybinis netikrino? 

— Ne taip nuodugniai, kaip derėjo. Popieriaus lapelį įklija- 
vau į kartoninį atviruko atvartą. 


— Sumanu. 

— Nieko panašaus. Čionykščių kalėjimų apsauga negarsėja 
uolumu. Ją apeiti ganėtinai paprasta. Abejoju, ar tuo metu Maik- 
las apskritai šventė gimtadienį. 

Palinkau pirmyn, į kelius įrėmiau alkūnes ir jo pusėn dūriau 
smiliais. 

— Arjos vardas tau ką nors sakė? 

— Merginos? Ne, bent jau iki apsilankymo bibliotekoje. Ga- 
lai po truputį ėmė sueiti, vos tik radome laikraščio straipsnį. 

Įdėmiai jį nužvelgiau. 

— Kima Volkers. Pavardė tokia pati, kaip ir sargo, kurį 
Maiklas nudobė. 

Stiuartas linktelėjo. 

— Tik tiek, kad jis nieko nežudė. Mažų mažiausiai taip vi- 
sada tikindavo. Bet dėl pavardės neklysti. Manai, ji — apsauginio 
duktė? 

— Greičiausiai. 

— Maikis turbūt irgi panašiai mąstė. Tiksliau, įtariu, kad jis 
iš pat pradžių numanė, kas toji panelė. 

— Kodėl tau taip atrodo? 

— Kaltink nuojautą. Jo balsas skambėjo keistai. Man sunku 
paaiškinti. 

— Aš nesuprantu dar kelių dalykų. 

— Tiktai kelių? 

Delnais susiėmiau už galvos ir išsišiepiau. 

— Ypač vieno — kodėl atskleidęs Kimos Volkers tapatybę 
Maiklas su ja užmezgė glaudesnius santykius? Turėjo suvokti, 


kad mergina ketina jį apmauti. 

Stiuartas patraukė pečiais ir išsidrėbė gilioje sofoje, ant pilvo 
užsikėlęs alaus skardinę. 

— Maikis buvo keistokas. Dievagojosi nė pirštu nelietęs sar- 
go, bet ir nepriminė įprasto kalinio. — Vyras apniuko, išsiblaškęs 
pirštu pabarbeno į lagerio skardinę. — Niekada neaimanuodavo 
dėl prarastos laisvės. Aš, pavyzdžiui, amžinai niurnėdavau, o jis... 
na, jis tarytum džiaugėsi įkalinimu. Ė 

— Atgailavo? 

— Galima ir taip pasakyti. 

— Bet taikstytis su bausme nelogiška, jeigu Maiklas tikrai 
nežudė apsauginio. 

— Sutinku. 

— Ir tai nepaaiškina, kodėl jis nedemaskavo merginos. 

— Gal ir atskleidė, ką žino, bet tik akis į akį. 

Pasiūbavau galva į šonus, lyg mėgdžiodamas svarstykles. 

— Toks įspūdis man nesusidarė. 

— Kaip ir man. 

Stiuartas bejėgiškai atmetė ranką ir vėl užsivertė skardinę. 
Dabar savo laikysena nė iš tolo nebuvo panašus į ankstesnį Ru- 
terfordą — kojos praskėstos, pilvas nukaręs virš kelnių juosmens. 
Kontrastas man padėjo suvokti, kaip puikiai jis geba įsijausti į 
vaidmenį, ir ši mintis nurodė elgtis apdairiai. Aš netikėjau, kad 
Stiuartas yra tikrasis pašnekovo vardas. Apsimetėlis advokatas 
tikriausiai juo nesinaudojo daugelį metų. 

— Tu nesi teisininkas, — po pauzės prabilau. 

— Nee. 

— Klausiu grynai dėl įdomumo: kaip pavyko atlikti tokį fo- 
kusą? Tapti mano atstovu? 

Jis plačiai nusišypsojo, tarsi atsiminęs neseną pergalę sekso 
arenoje. 

— Lengviau, nei galvoji. Aną rytą lūkuriavau nuovadoje. 
Nugirdau, kaip pora uniformuotų pareigūnų užsiminė, kad be 
advokato atsisakai kalbėti. Palaukiau, kol tuodu dings iš akių ir 
prisistačiau budinčiam seržantui, ar kaip jį vadina šiuose kraš- 
tuose. 

— Nejau policija netikrino tavo dokumentų? 

— O, dokumentus aš turiu. Juos įsigyti gali bet kas. 

— Aišku... ne, velniop, niekas man neaišku. Kaip sužinojai, 
kad esu nuovadoje? 

— Apie tavo areštą rašė laikraščiai, — jis nustebo, kad pats 
nesusiprotėjau. — Į nuovadą atlėkiau vos tik perskaitęs straipsnį. 
Nusprendžiu, kad iš tavęs galėčiau išpešti vertingos informacijos. 

— Apie ką? 

Stiuartas gūžtelėjo pečiais. 

— Apie deimantus, — pasufleravau. 

Jis lėtai sulinkčiojo galva. Ir į mane pakėlė melancholiškas 
akis. 

— Rezultatas pranoko mano lūkesčius. 

— Nieko sau pokštą iškrėtei. 

— Na... — Stiuartas pakinkavo smakru, — siekiat užsidirbti 
pragyvenimui, savo sritį išmanyti apsimoka. Spėju, kad vagystės 
tau — ne vien pomėgis. 


— Spėji daugmaž teisingai. 

— Tu lauki progos, dėl kurios būtų verta gaišti laiką, ar ne? 

— Ir atsižvelgiu į grėsmes. 

— Bet pavojai — dalis viso smagumo. 

Pakračiau galvą. 

— Tik ne man. 

— Liaukis, nejau, įsilaužus į svetimus namus, tavęs neapima 
jaudulys? Niekada tuo nepatikėsiu. “ 

— Čia tėra papildoma veikla. 

— Kurgi ne. 

— Rimtai. Pirmiausia esu rašytojas. Bet, neskaitant pagrin- 
dinių pajamų, kartkartėmis pasirūpinu ir jų priedu. 

— Beje, kai ką atsiminiau. — Jis riebiu pirštu bedė į mane. — 
Neseniai skaičiau vieną iš tavo knygų. Žudiką įvardinau priskai- 
tęs trečią skyrių. 

— Matyt, pasisekė atspėti. 

— Ne, tiesiog supratau. Bet tai nereiškia, kad ji man nepa- 
tiko. 

— Mes nukrypome nuo temos. — Pakilau, apėjau savo fotelį 
ir įsikibau į atlošą. — Tu sakei iš pat pradžių žinojęs apie deiman- 
tus. | 

Stiuartas vėl kinktelėjo galva, ir kai smakras prisiartino prie 
krūtinės, riebalais aptekusio kaklo oda susigarankščiavo tarsi at- 
verčiama megztinio apykaklė. 

— Apie juos išgirdau kalėjime. Ką dar ten veikti, jei ne 
pliurpti? O tokį žmogų kaip Maikis aplimpa įvairūs mitai. 

— Kodėl? 

— Na, jis laikydavo liežuvį už dantų. — Stiuartas nudūrė 
akis į skardinės ertmę ir švelniai ją pateliūskavo. — Mano sutikti 
aferistai mielai atskleisdavo, dėl kokios suktybės įkliuvo, pripa- 
žindavo, kokią klaidą padarė, ir aiškindavo, kokių veiksmų imsis 
kitąsyk. Bet Maikis į šnekas nesileisdavo. Ir savo elgesiu žadin- 
davo aplinkinių smalsumą. Jiems rūpėdavo sužinoti, kas tiksliai 
nutiko. Visi aptardavo kiekvieną smulkmeną. 

— Pavyzdžiui? 

— Pavyzdžiui, kameroje saugomą beždžionės statulėlę. 
Keistą daikčiuką. Maikis nuolat į ją žiūrėdavo. Ir taip kurstydavo 
kalbas. 

— Apie ką jie plepėdavo? 

— Apie įvairiausius dalykus. — Stiuartas giliamintiškai pa- 
plekšnojo sau per kaktą. — Toks vyrukas kaip Maikis greitai tam- 
pa svarbiausia pokalbių tema. 

— Taip pat ir apie išsaugotą vertingą deimantų grobį? 

— Ir apie tai. | 

— Ar kada teiravaisi jo apie brangakmenius? 

— Be abejo. 

— Ką jis atsakė? 

— Ničnieko. — Papurtęs skardinę Stiuartas vėl nurijo gurkš- 
nį. — Bet vėliau aplinkybės pasikeitė. 

Akimirką neatsiliepiau, nenorėjau jo skubinti. 

— Tikrai? — kaip įmanoma atsainiau pratariau. 

Pašnekovo veide nušvito plati šypsena, mat jis puikiai supra- 


to, ko aš siekiu. 

— Klausyk, aš tik spėju, bet tu, labai tikėtina, esi anglas, ku- 
rio Maikis prašė pavogti dvi beždžionėles. Į ką gi dar jam kreiptis, 
ar ne? 

— Tęsk. 

— Imtis užduoties nepanorai. Bent jau taip iš pradžių pa- 
reiškei. 

Stiuartas nutilo ir laukė, kol patvirtinsiu prielaidas, bet aš 
neketinau daryti tokios paslaugos. Šiaip ar taip, nebuvo prasmės 
stengtis. Aferistams įgimta gražbyliauti, ir Stiuartas mėgavosi ga- 
limybe paporinti įdomią istoriją. 

— Maikis nusiminė. Nežinau kodėl, bet jam verkiant pri- 
reikė tų beždžionių figūrėlių. Vakarėjant tam ketvirtadieniui, jis 
ėmė galvoti, kad darbo vis dėlto nesiimsi. Todėl susisiekė su ma- 
nimi. 

— Nusprendė pasitelkti atsarginį variantą. 

— Tuo metu dar nežinojo, ar prireiks alternatyvos. 

— Aišku. Tu sutikai įsigauti į gyvenamąjį laivą ir butą. 

Jam iš gerklės prasiveržė inkštimą primenantis čaižus garsas. 

— Ne iš karto. Kaip sakiau, esu aferų specialistas, o ne įsi- 
laužėlis. Bet... — jis nukreipė žvilgsnį į lubas ir linktelėjo tarsi pri- 
pažindamas savo ydas. — Jau buvo vakaras, o mūsų bičiulis siekė 
tądien gauti beždžiones. Vieną iš trijulės, kurią Maikis atsinešė, 
man teko regėti anksčiau, taigi aš žinojau, kokia jam svarbi toji 
statulėlė. Elgiausi atsargiai, kad nesusimaučiau, bet mažumėlę 
pažaidžiau su Maikiu, kol jis faktiškai ėmė melsti pagalbos. Galų 
gale, ko gero, suvokė, kad nebeliko kitos išeities, nes papasakojo 


apie deimantus. 

— Kiek tau pasiūlė? 

— Pusę. 

Stiuartas atsigėrė lagerio. 

— Meluoji. 

Jo bruožus perkreipė gudrus vypsnys. 

— Iš kur ištraukei? 

— Matau iš akių. 

— Viešpatie. — Vyras pakėlė ranką ir leido jai nukristi ant 
pilvo. — Ši frazė sena kaip mano močiutė. O ji mirė beveik prieš 
dvidešimt metų. 

— Bet aš teisus, ar ne? Tavo dalis, manau, siekė ne daugiau 
kaip dešimt procentų. 

— Spėliok, kiek tinkamas, bičiuli. Tau tereikia žinoti viena: 
suma buvo ganėtinai didelė, kad prie jo prisidėčiau. 

— Kitaip tariant, esi antrasis įsibrovėlis. 

— Nesupratau“ 

— Vyrukas, kuris po manęs įsilaužė į abu būstus. 

— Kaip pasakysi. Šiaip jau tavo žodžiai skamba logiškai, bet 
aš nežinojau, kad ten lankeisi. 

— Ne vien lankiausi. Kol naršei butą Jordano rajone, aš jame 
slėpiausi. Tu peiliu supjaustei čiužinį. 

— Kad aš nusprogčiau. Kur slėpeisi? 

— Virš lubų. — Pašnairavau aukštyn, tarsi vildamasis įžiū- 
rėti tokią pat pridengtą ertmę, kuri padėtų jam suprasti, ką turiu 
galvoje. — Ankštoje pastogėje. Deja, tavęs nemačiau. 


— Antraip per pirmąją mudviejų akistatą policijos nuova- 

doje kaipmat būtum mane perkandęs, — kone ilgesingai prakal- 
bo Stiuartas. 

— Tau pasisekė labiau, nei nujauti. 

— Ir ką būtum išklojęs pareigūnams? — pasidomėjo vy- 
rukas. 

— Hmm, uždavei man galvosūkį. 

— Nejaugi“ 

— Žinai, — kalbėdamas pasikasiau skausmingą krūtinės 
vietą, — aš tavim tikiu. Supratau, kad į butą veržėsi nepatyręs 
naujokas. Beje, kuo naudojaisi? 

— Gesintuvu. Rastu gatvėje. 

— Spėjau, kad duris išlaužei plaktuku, bet šiam darbui, ma- 
tyt, tinka ir gesintuvas. 

— Man tiko, — jis vėl nusivaipė. 

— Bet kam išvis lindai į butą? Jau turėjai žinoti, kad statulėlė 
iš laivo atsidūrė mano rankose. 

Stiuartas papurtė galvą: 

— Atidaryti seifo nepavyko. Maikį perspėjau, kad slėptuvės 
užrakto įveikti nesugebėsiu, ir tai tik parodo, kokia neviltis apė- 
mė mūsų draugužį. Jis vis tiek ragino mane pabandyti. 

— Negi nesusigaudei, kad tave aplenkiau, kai užsukai į antrą 
būstą ir neradai beždžionės? 

— Jokių įsilaužimo ženklų nemačiau. 

— Nes aš neišverčiau durų. Naudojausi spynos krapštukais. 

Stiuartas patempė lūpą. 


— Iš kur galėjau žinoti, kad pasiėmei beždžionę? Tokia tiki- 

mybė egzistavo, bet statulėlę galėjo paprasčiausiai perdėti į kitą 
slėptuvę. 

— Ką veikei išėjęs iš pastato? 

— Patraukiau į kavinę, kur dirba mergina. Maikis norėjo su- 
sitikti kaip tik toje vietoje. Tenai nukakęs pamačiau jį išeinantį, 
todėl grįžau namo ir ėmiau laukti skambučio. 

— Su juo buvo dručkis su džiūsna? 

— Aha, pora vyrų. 

— Tavo nuomone, tuodu jį nudėjo? 

— Galimas daiktas. Arba mergina. Arba tu. 

Stiuartas suraukęs kaktą įsispoksojo į mane. 

— Arba tu, — iškėliau prielaidą. - 

— Nagi, nagi. — Jis atsisėdo tiesiau, pilvą apsilaistydamas 
alumi. — Aš čia niekuo dėtas. 

— Kaip ir aš. — Pakėliau ranką prie plaukų, apsičiupinėjau 
žaizdą ir nudraskiau sudžiūvusio kraujo lopinėlį. — Beisbolo laz- 
da peršnioję man pakaušį, dručkis su džiūsna užtikrino, kad su 
žmogžudyste jie neturi nieko bendra. 

— Lieka mergina. 

Pakreipiau galvą ant šono. 

— Galbūt. Bet jai būtų reikėję sulaukti, kol porelė atsisveikins 
su Maiklu, mirtinai jį pridaužyti, parlėkti į kavinę ir susitikti su 
manimi. Ne, pernelyg neįtikėtina. Ar jos tikrai nebuvo su Maiklu 
ir dviem vyrais? 

— Ne, garbės žodis. — Stiuartas spinduliavo rimtimi nuo 


tada, kai įžengė į namus. — Kas ten žino, gal panelė jau sėdėjo jo 

bute. Išvydęs Maikį, einantį laukan, į kavinę nebekišau nosies, o 
pro langą jos nemačiau. 

— Visai įmanoma. 

— Arba kažkas meluoja. 

— Arba kažkas kitas pribaigė Maiklą. 

— Po velnių, gal jis nusižudė? 

Pervėriau jį žvilgsniu, bylojančiu, kad replika nė trupučio 
nejuokinga. Stiuartas kiek susmego ant sofos ir ištuštino skardi- 
nės likučius. 

— Į mano butą laužeisi tu? — paklausiau. 

Jis susiraukė ir atbula ranka nusišluostė lūpas. 

— Nežinau, apie ką šneki. Jei atvirai, iki šiol mėginau išsiaiš- 
kinti, kur gyveni. Apšvarino ir tave? 

— Vargu ar turiu teisę reikšti nepasitenkinimą. 

— Beždžionių statulėles pavogė? 

— Deja, taip. 

Stiuartas prisimerkė ir pamojo į mane alaus skardine. 

— Kalbėdamas žvilgtelėjai į šoną. Taip išsidavei, kad me- 
luoji. 

— Aš sakau tiesą, — įsispiginau jam į akis. 

— Skiedalai. Ką tik sumirksėjai. 

Atsidusęs delnu pasitryniau sprandą ir brūkštelėjau per 
smakro šerius. 

— Iš kur atsirado sekretorė, kuri man skambino? 

— Kažkokia paukštytė iš baro. Daviau jai kelias kupiūras. 

— Gan stačiokiška. 


— Eik tu sau. Na, kiek sumoki, tiek ir gauni. 

— Beje, kurių galų taip ilgai prabuvom bibliotekoje? — ne- 
suprasdamas atmečiau rankas aukštyn. — Ten praleidom marias 
laiko. 

— Juk negalėjau va taip iš karto rasti tai, kas tave domina, 
ar ne“ 

— Todėl sugaišai tris valandas? 

— Aha, — nusivaipė Stiuartas. — Pajutau, kad jau nebetveri 
vietoje, kitaip būčiau užtempęs dar valandėlę. 

— Tam nebuvo jokio reikalo. 

— Stengiausi darbuotis kruopščiai. Juolab kad iš tavęs gavau 
neblogą atlygį. 

— Šešis tūkstančius eurų? Radau juos gyvenamojo laivo 
seife. 

Jis pralinksmėjęs palingavo galva. 

— Nesidžiauk radęs, neverk pametęs? 

— Daugmaž. Atvirai šnekant, pamaniau, kad banknotai gali 
būti sužymėti, todėl nutariau juos išplauti per tavo biurą. 

Stiuartas švilptelėjo. 

— Po kiek laiko ketinai atsiimti dalį? 

— Tokia mintis buvo atėjusi. 

— Iš teisininko? Esi apsigimęs optimistas. 

Pasvirau pirmyn ir rankomis vėl prispaudžiau fotelio atlošą. 

— Paskutinis klausimas. Marikė, Kima ar koks ten jos var- 
das... tavo nuomone, ji gali turėti trečiąją beždžionę? 

Ruterfordas krimstelėjo lūpą ir pritardamas lėtai sukinkavo 


galva. 

— Sakyčiau, šansai nemenki. Ir taip kalba Žmogus, kuris 
žino, kad jau išnaršei jo butą. 
— Ei, — nusišypsojau, — siekiant užsidirbti pragyvenimui, 


savo sritį išmanyti apsimoka. 


27 SKYRIUS 


Pirmą kartą „Cafė de Brug“ užeigoje mačiau tiek daug lanky- 
tojų. Visi staliukai buvo užsėsti, o palubėje kybojo rūkalų dūmų 
debesis. Prie baro triūsė ir mergina, ir vaikinas, tad dėl svečių 
antplūdžio ji manęs iškart nė nepastebėjo. Įsitaisiau ant paaukš- 
tintos kėdutės, paėmiau gretimoje peleninėje padėtus degtukus ir 
prisidegiau cigaretę, iš išvaizdos primindamas, kaip man rodėsi, 
vesterniškąjį Klintą Istvudą. 

Galų gale blondinei pastebėjus suvokiau, kad ji nenori ma- 
nęs aptarnauti. Bet alaus įpylė, užuot perleidusi darbą savo drau- 
gužiui. 

— Ačiū, Kima, — padėkojau, kai priešais iškilo bokalas. 

Ji neatgniaužė stiklo. Na, dabar svarbiausia, ar girdėjo tikrąjį 
savo vardą. 

— Verčiau patrauk ranką, — pasiūliau, — kitaip man bus 
sudėtinga gerti. 

Mergina tebestūksojo sustingusi, todėl atplėšiau jos pirštus 
nuo bokalo, pakėliau jį prie lūpų ir nurijau ledinio alaus gurkšnį. 


Tada vėl užplėšiau cigaretę. Giliai alsuojant, krūtinėje tebejaučiau 

skausmą, bet stengiausi to neparodyti. Pro šnerves išpūčiau dū- 
mus, kišenėje susiradau pasą ir numečiau jį ant baro. Pastūmiau 
link jos. 

— Pasivaikščiokime, — tariau. — Perduok savo bičiuliui, 
kad jam kurį laiką teks likti vienam ir užsidirbti algą. 

Išlenkiau dar šiek tiek alaus, išėjau iš baro ir luktelėjau jos 
lauke. Kima užtruko ilgiau, negu tikėjausi, bet po penkių minu- 
čių visgi pasirodė apsirengusi juoda šilta „Puffa“ striuke ir už- 
simovusi pirštines. Tylėdamas nusivedžiau ją ant apšviesto tilto, 
kurį įpusėjęs įtraukiau paskutinį dūmą, nuspriegiau nuorūką į 
gličius vandenis ir atsirėmiau į mūrinę baliustradą. 

— Maiklas žinojo, — prabilau nudūręs akis į tamsų, it varškė 
sukrekusį kanalo paviršių. — Fotokopiją radau jo bute. 

Mano žodžius pasitiko tyla. Arba ji nenumanė, kaip reaguo- 
ti, arba lūkuriavo tęsinio. Jei atvirai, pats nežinojau, kur lenkiu, 
bet jutau turįs ką nors pridurti. 

— Radau nutekamajame vonios vamzdyje. Išsiaiškinau, kad 
kopiją jis gavo anksčiau, nei išėjo iš kalėjimo. Vadinasi, žinojo, 
kas esi. Žinojo nužudęs tavo tėvą. 

Mergina ištraukė rankas iš striukės kišenių ir jomis apsivijo 
krūtinę. Bato nosimi pastukseno į suodiną mūrą ir sulinksėjo ta- 
rytum giliai širdyje būtų nujautusi tiesą. 

— Jis tau nesakė? — paklausiau, ir Kima rūškanai papurtė 
galvą. — Miegojai su tavo tėvą pražudžiusiu vyru, — pridūriau 
griežčiau, nei ketinau. 

— Ne aš, — galiausiai atsiliepė ji. 


— Tikrai tu, nebent egzistuoja man negirdėta tavo antrininkė. 

— Ne. Galbūt Marikė, bet ne aš. 

— Abejoju, ar tau derėtų pabrėžti šiuos skirtumus. 

— Tu neturi supratimo, ką man teko patirti, — mergina nu- 
delbė mane dygiu žvilgsniu. 

— Galir ne. Aš, ko gero, nieko nesuprantu. 

Kima apsisuko ir nugara įsirėmė į baliustradą, alkūnėmis 
pasiremdama į akmeninį turėklą ir įsižiūrėdama į naktinį dangų. 
Veidą dengė garais virtęs jos kvapas, bet aš mačiau, kad žvarbos 
gnaiboma oda įsitempė, todėl skruostikaulių kontūrai atrodė 
ryškesni nei visada. Palaidiems gelsviems plaukams kybant ties 
pečiais, vyzdžiams tartum prasmegus akiduobių gelmėse, ji at- 
rodė panaši į elegantišką karžygę, kaip madas demonstruojantis 
modelis iš dešimtojo dešimtmečio. | 

— Niekada nemaniau, kad pajusiu jam simpatiją, — tyliai, 
kone sau ištarė mergina. — Dėl to savęs nekenčiau. Bet teko pri- 
pažinti teisybę. Jei mes būtume susipažinę atsitikinai, ir aš ne- 
būčiau nutuokusi, kas jis toks, Maiklu būčiau tikrai susižavėjusi. 

— Kas jis toks, ir ką padarė, žinojai nuo pat pradžių. 

Ji užsimerkė — sakytum bandė atsiriboti nuo mano žodžių 
ir susitelkti į savuosius. 

— Kai Maiklas pirmą kartą mane užtikrino esąs nekaltas, 
išgyvenau sukrėtimą. Ne todėl, kad įsiutau. — Kima atsigręžė. — 
O todėl, kad norėjau juo tikėti. 

— Galimas daiktas, jis sakė tiesą. 

Blondinė taip prikando lūpą, kad toji net pabalo. 

— Ne, — užsispyrusi krestelėjo galva. 


— Jei neklystu, Maiklas daug kam dievažijosi nieko nežudęs. 

— Retas žudikas pripažįsta savo kaltę. 

— Pasitaiko ir tokių, kurie nesigina. Netgi taip siekia švel- 
nesnės bausmės. 

Ji giliai įkvėpė ir prisivertė nusiraminti. 

— Kai tai nutiko, man buvo devyneri. Jo nuotraukas ma- 
čiau laikraščiuose. Išvydusi Maiklo akis, dar prieš teismą įtikėjau, 
kad jis pašovė mano tėvą. Bet staiga procesas baigėsi, ir nuteistąjį 
perkėlė į kalėjimą. Apie tą žmogų ničnieko nežinojau. Ar jis mąs- 
tydavo apie mane? Ar bent nutuokė, kad gyvenu? Ar suvokė, ką 
iš manęs atėmė? 

— Vargu ar tokius dalykus įmanoma užmiršti. 

— Kas ten žino. Anuomet mudu nebuvome pažįstami. Te- 
girdėjau, ką dėsto motina, košdama jo vardą, pasakodama siau- 
bingus dalykus. Jį vadindavo monstru. 

— Taip galvoti apie Maiklą buvo lengviau, ar ne? 

— Be abejo. Paprasčiau. Bet kai mes pirmą kartą apsimai- 
nėme keliais žodžiais... man sunku paaiškinti... jis pasirodė visai 
kitoks. 

— Todėl tau maudė širdį. 

— Taip. 

— O vėliau aplinkybės pasikeitė. 

Mergina įsitempė, ir aš paspėliojau, ar ji teiksis šnekėti toliau. 
Tęsti mūsų pokalbio neturėjo jokios priežasties. Nei aš advokatas, 
nei policininkas. Aišku, galėčiau pareikšti, esą ji privalo atskleisti 
savąją tiesos versiją — bet ar tikrai privalo? Kima veikiausiai te- 
troško, kad ją kas nors išklausytų, nes po pauzės vėl prabilo: 


— Gan ilgai nesikeitė, — balse pasigirdo dvejonė. — Pirma, 

mums bendraujant, vos įstengdavau kvėpuoti. Bet, laikui bėgant, 
pramokau tvardytis, iš dalies atsiriboti. Galų gale pajutau, kad 
man įdomu jo klausytis. 

— Tavo istorija pradžiugintų Froidą. 

Kima patrypčiojo ir dar stipriau save apglėbė rankomis. Ją, 
regis, kratė drebulys. 

— Eime į barą, — pasiūliau. — Likusią dalį išklosi tenai. 

— Ne, bus gerai ir čia. 

— Smagu, kai tave varžo nepatogumai? 

Ji patraukė pečiais. 

— Na, kada nusprendei pasisavinti deimantus? Juk toks 
buvo tavo planas, ar ne? 

Mergina dėbtelėjo į mane, apimta siaubo. 

— Iš pradžių, kaip spėju, troškai jam kaip nors pakenkti, gal 
net nužudyti, bet šitos minties atsisakei, kai pajutai jam simpati- 
ją. Turbūt nusprendei, kad geriausias kerštas — užvaldyti akme- 
nėlius, prie kurių jis kasėsi dvylika metų. Ir nereikėtų pamiršti 
smulkmenos, kad iš jų galima užsidirbti nemenką sumelę. 

— Nieko panašaus. 

Ji nudelbė žvilgsnį sau po kojomis. 

— O ne, manyčiau, įvykiai klostėsi kaip tik taip. Bet kai pa- 
žėrei per daug klausimų, Maiklą persmelkė įtarimai. Jis paprašė 
draugo paieškoti informacijos, ir bičiulis iškapstė stulbinamų ži- 
nių — merginos tėvas buvo jo nužudytas žmogus. 

Kima lėtai lingavo galva, lyg neigdama logiškus mano išve- 


džiojimus. 

— Keista, kodėl jis ir toliau leidosi apgaudinėjamas? Kodėl 
nenutraukė tavo žaidimo? 

— Maiklas mane mylėjo, — vangiai atsakė ji. 

— Esu tikras, kad meilės žodžius tau sakė. Man tik įdomu, 
kodėl apsimetei juo tikinti? 

Mergina pravirko, bet anaiptol ne demonstratyviai. Kūnas 
šiek tiek virpėjo, šnerves žvilgino gleivės; ji tirtėjo stovėdama 
greta, nulenkusi galvą. Kai vėl prikando lūpą, šįkart smarkiau, 
sutelkiau jėgas, kad neleisčiau graudžiam vaizdui manęs paveikti. 

— Tu jo nežudei, — staiga užtikrintai ištariau. 

— Ne, — sukuždėjo Kima. 

— Nepajėgei. Net jeigu sumaitoto Maiklo vaizdas iš dalies 
tau buvo priimtinas. O dingus statulėlėms, kurių taip gviešeisi, 
praradai savitvardą. Nieko tokio. Rimtai. Nors man nė kiek nerū- 
pi. Dabar tenoriu gauti visas tris beždžiones. Ir guldau galvą, kad 
trečiąją pasisavinai tu. 

Mergina suglumusi dirstelėjo į mane. 

— Ne. 

— Sakai, jei užeitume į tavo butą, tarp kitų daiktų jos neras- 
čiau? 

— Aš neturiu statulėlės. Ir koks dabar skirtumas? Pats minė- 
jai, kad pas tave nėra likusių dviejų. 

Kietai sukandusi dantis, blondinė atkišo smakrą, ir jos akyse 
sužaižaravo kažkoks iššūkis. Kima mane įtarė, bet argi galėjau ją 
dėl to kaltinti? Gaila, apmąstymams nebuvo laiko, nes ūmai nu- 
girdau sužviegiant stabdžius ir apsisukęs pamačiau mūsų krypti- 


mi atlekiantį pažįstamą baltą furgoną. 

— Tu jiems paskambinai? — užstaugiau. — Prieš išeidama 
iš baro? 

Iš jos žvilgsnio suvokiau neklystąs. Piktai padėbsojau į mer- 
giną, griebiau už dilbio ir bloškiau link dručkio, kuris kaip tik 
šoko iš vairuotojo vietos, pasičiupęs beisbolo lazdą. Vyrukas 
trumpam priklupo, bet greitai nustūmė ją šalin ir metėsi į priekį, 
virš peties pakeldamas lazdą ir iš visų jėgų atsivėdėdamas. Jau 
žinojau, ko tikėtis, todėl atšokau ir įtraukdamas pilvą smūgio iš- 
vengiau, tuomet puoliau pirmyn, nutrenkiau priešininką ant va- 
riklio dangčio ir tvirtai apglėbiau, kad jis negalėtų užsimoti antrą 
kartą. Suvariau kelį į pilvą, tada į slėpsnas, ir dručkis išspaudęs 
aimaną suglebo, deja, kovingumo neprarado ir pirštinėtomis 
rankomis įsikibo man į gerklę. Mėgindamas nuo kaklo atplėšti 
svetimus pirštus, kartu stengiausi bakstelėti jam į akis, bet olan- 
das taip išrietė galvą, kad jų nepasiekiau; po sekundės prie mūsų 
pripuolė džiūsna, kuris beprotišku kampu užlaužė man ranką 
vos neišnarindamas peties. Iš skausmo sugargaliavau, pratrūkau 
beviltiškai maskatuoti kojomis, nuklupčiojau atbulas ir vos ne- 
persiverčiau per tilto turėklus. Galiausiai nutariau pasiduoti, bet 
nakties maršką staiga perskrodė griausmas, ir įtempęs akis paste- 
bėjau Stiuartą, aukštai virš galvos laikantį revolverį, kurį nušvil- 
piau iš dručkio buto. 

— Paleiskite jį! — užrėkė storulis neblogai vaidindamas ne- 
sivaldantį apdujėlį. — Tučtuojau, velniai rautų. 

Porelė olandų sustingo prilipę prie mano gerklės ir peties. 


— Paleiskite! — Stiuartas atlaužė gaiduką ir nusitaikė į džiūsną. 

Kaklą bei dilbį veržiantys gniaužtai pamažu atsileido, ir kai 
abiejų rankos nusviro, žengiau toliau nuo jų. Atsargiai nurijau 
seiles, nedrąsiai pasukinėjau petį. 

— Nešdinkimės, — sukvarkiau ir pamojau sveikąja ranka. 

Bet Stiuartas turėjo kitokį planą. Man stebint, jis perėjo tiltą, 
stvėrė Kimą už plaukų, šiurkščiai atlošė galvą ir įrėmė ginklą į 
kaktą — taip stipriai, kad odoje aplink vamzdį įsispaudė raukš- 
lelės. Kai mergina atsigręžė į mane baimingai išplėtusi akis, į ją 
įbedžiau suapvalėjusias saviškes. 

— Kur statulėlė? — sušnypštė Stiuartas. — Kur trečioji bež- 
džionė? 

Kima pakratė galvą netekusi amo. 

— Trečiosios pas ją nėra, — kaip įmanydamas ramiau pra- 
bilau. 

— Kur ji, šliundra? Atsakyk, kitaip, garbės žodis, paleisiu 
suknistą kulką. | 

Blondinė ėmė inkšti, pabandė atsiliepti, bet neįstengė iš- 
spausti nė žodžio. Iš kavinės jau virto žiūrovai, ir aš supratau, 
kad neilgai trukus kas nors iškvies policiją arba nuspręs įsijausti į 
didvyrio vaidmenį. Neįsivaizdavau, kaip incidentą reikėtų paaiš- 
kinti Burgravui. 

— Beždžionės pas ją nėra, — garsiau pakartojau. — Paleisk 
merginą. Aš žinau, kur statulėlė. Patikėk, ji gali būti paslėpta vie- 
nintelėje vietoje. 

Jis apsidairė, pamažu įsisąmonino mano žodžių prasmę ir 
lėtai atitraukė ranką nuo Kimos. 


— Eikš, — pridūriau. — Mums metas dingti. 

Stiuartas nuleido vamzdį ir grąžino gaiduką į pradinę padė- 
tį lyg skendėdamas transe — tarytum mechaniški judesiai būtų 
galėję nukreipti dėmesį nuo jaunos moters, kuri po jo išpuolio 
sudribo ant žemės. Jis nekrutėdamas pažvelgė virš Kimos, aš pri- 
siartinau ir iš glebnos rankos iškrapščiau ginklą. Suspaudžiau jo 
riešą ir pamojau žygiuoti paskui mane. Stiuartas nesureagavo, to- 
dėl trūktelėjau jį už rankos ir nusitempiau link artimiausios jud- 


rios gatvės. 


28 SKYRIUS 


Kitą dieną iš pat ryto pietinėje miesto dalyje nusekiau įkan- 
din dviejų paauglių, kurie atsirakino lauko duris ir žengė į šiuo- 
laikinį daugiabutį. Stovėdamas prie pašto dėžučių sulaukiau, ko! 
porelė įeis į liftą ir kabina pajudės, tada užlipau į trečią aukštą, 
atsidariau laiptinės duris su grūdinto stiklo langeliu ir praslinkau 
pro trejas vienodas medines butų duris, kol nusigavau iki tų, ku- 
rių kaip tik ieškojau. 

Akių lygyje išvydau akutę, ties savo klubu — žalvarinę įleis- 
tinę spyną. Porą kartų pasibeldžiau, bet niekas neatsiliepė, tad 
apsižvalgiau, įsitikinau, kad koridorius tuščias, užsimoviau vien- 
kartines pirštines, palto kišenėje sugraibiau krapštukus ir kibau į 
darbą. Išties modernų užraktą teko knibinėti senokai, bet šį įvei- 
kiau neką sunkiau nei kitus, su kuriais krapštinėjausi pastaruoju 
metu. Neskaitant kažkur viršuje tyliai ūžiančio oro kondicionie- 
riaus, aplinkui viešpatavo tyla, todėl nė neprireikė nuleisti galvos, 
kad girdėčiau, kaip trakši spynos strypeliai. Kai į vietą stojo pas- 


kutinysis, suktelėjau kumštelį, ir velkė klusniai išslydo iš staktos. 

Švelniai nulenkiau rankeną, peržengiau slenkstį ir sau iš paskos 
užrakinau duris. 

Dėl bute tvyrančios kone aklinos tamsos mažai ką įžiūrėjau. 
Apgraibomis susiradau palubės lempos jungiklį ir, kai įsižiebė 
šviesa, pamačiau stovįs magnolijų atspalvio koridoriuje. Netoli 
mano kojų rikiavosi kelios poros batų, ant vieno iš sienoje stirk- 
sančių kabliukų buvo pakabintas džemperis su gobtuvu. Priekyje, 
kairėje pusėje, atsivėręs tarpduris vedė į ankštą, belangę virtuvę. 
Tenai įjungiau lemputę, akimis permečiau pilkas spinteles, chro- 
muotą orkaitę ir kaitlentę. Paviršiai buvo apkrauti neplautomis 
lėkštėmis ir apskretusiais kavos puodeliais, o plaktuvo sienelės 
aplipusios tiršto pusryčių kokteilio liekanomis. 

Grįžau į koridorių, šonu apėjau vonios kambarį ir vėl pa- 
sukęs kairėn atsidūriau santykinai erdvioje, L formos svetainėje 
su prašmatniu smėlio spalvos kilimu, šiuolaikiniu plokščiaekra- 
niu televizoriumi, stikliniu žurnaliniu staliuku, juoda odine sofa. 
Užuolaidos jungė lubas su grindimis ir dabar buvo užtrauktos — 
štai kodėl bute tvyrojo tamsa. Prie jų nesiliečiau, nes vengiau 
pritraukti nepageidaujamą dėmesį. Išėjęs iš kambario patikrinau 
likusias dvejas duris. Pirmosios buvo sieninės spintos, prigrūstos 
įvairių apdarų ir rakandų: avalynės, striukės, kepurės ir šalikai, 
dulkių siurblys, lyginimo lenta ir skečiamosios kopėčios. Už an- 
trųjų radau miegamąjį, ganėtinai didelį, kad jame tilptų dvigulė 
lova, spinta ir komoda. Ant grindų riogsojo nešvarių drabužių 
kaugė, lova nepaklota, greta jos stovėjo žadintuvas, o prie šio šlie- 


josi romanas minkštais viršeliais. 

Pradėti kratą galėjau kad ir nuo miegamojo, todėl nedelsda- 
mas ėmiausi darbo. Priklupau, pakėliau kadaruojančią antklodę, 
ir kišeniniu žibintuvėliu pašviečiau palovį. Teišvydau atsitikti- 
nai ten užmestą sportinę baltą kojinę ir kilimo pūkų bei dulkių 
sluoksnį. Ranka perbraukiau karkaso šonus, bet slėptuvių neužti- 
kau. Tada įnikau naršyti pagalvių ir apkloto užvalkalus — kai už- 
uodžiau į audinį įsigėrusio prakaito dvokas, apsidžiaugiau mūvįs 
pirštines. Kad ir kaip būtų, vėl nieko nepešiau, todėl susitelkiau 
į drabužinę, vėliau ištraukęs komodos stalčius patikrinau, kaip 
įprastai, kiekvieno apačią ir užpakalinę dalį. Nuo sienos atstū- 
miau spintą su komoda, pašviečiau už jų, iš koridoriaus atsine- 
šiau kopėtėles ir patikrinau drabužinės viršų. Galiausiai peržiū- 
rėjau ant grindų suverstus nešvarius skalbinius, išverčiau kišenes, 
įsitikinau, kad kambarys nelyginant koks aklagatvis, ir pastačiau 
kopėčias į vietą. 

Palikęs miegamąjį ramybėje grįžau į svetainę. Bent jau iš 
pažiūros čia nebuvo daug slaptavietėms tinkamų kertelių, todėl 
mintimis nuklydau kitur. Nors taip elgtis man nebūdinga, vėl su- 
simąsčiau apie savo romaną. Nuo tada, kai apie jį galvojau kaip 
pridera, rodos, prabėgo nemažai laiko, ir dabar šaltakraujiškai 
plušėdamas atsekiau siužeto vingius, kurie nulėmė atsiradusias 
pasakojimo spragas. Netrukus ėmiau svarstyti, galbūt įmanoma 
rasti kokią elementarią išeitį. Net jeigu tektų uoliai padirbėti, 
galėčiau perrašyti istorijos pradžią, ir pokyčiai padėtų atsikraty- 
ti sunkumų. Bet aš nenorėjau, kad Folksas arba skaitytojai per 
lengvai atspėtų žudiko tapatybę. Suvokiau privaląs rasti logišką 
sprendimą, kuris nesudarkytų knygos. Galbūt numoti ranka į la- 

gaminą? Jeigu jį pakeisčiau gerai žinomos parduotuvės maišelių, 
Folksas be jokio vargo gautų kopiją. Arba, sakykime, liokajaus 
ranka būtų numesta nusikaltimo vietoje? Ne, tokia versija ne itin 
įdomi, pamaniau, nes dalį galvosūkio sudaro klausimas, kaip žu- 
dikas atidarė seifą, apsaugotą pirštų atspaudų skaitytuvu, kurio 
nepajėgė įveikti netgi Folksas. Ar Viktorija taikstytųsi su permai- 
nomis? Ir, dar svarbiau, ar jos tenkintų mane? 

Ne, sąžiningai sau atsakiau. Žinojau privaląs dar įmantriau 
supinti įvykių eigą, o ne stengtis kuo paprasčiau išsisukti iš keb- 
lios padėties. Bet man taip įgriso laužyti galvą dėl beveik pabaigto 
rankraščio, kad kilo pagunda rinktis lengvą kelią. Antra vertus, 
ką daryčiau, jeigu leidėjai tam nepritartų? Būčiau priverstas grįžti 
į pradinį tašką, o keturių mėnesių darbas nueitų šuniui ant uo- 
degos. 

Gal padėtų kita aplinka? Jeigu nuvykčiau į Italiją, kuri mane 
tebeviliojo, galbūt ji suteiktų įkvėpimo? Net jeigu neatklystų iš- 
ganingos idėjos, tenykštis dangus švytėtų skaisčiau, ir Žiemos 
naktys būtų švelnesnės. Beje, nederėtų pamiršti italių. Tamsia- 
plaukių, rusvo gymio. Ir, be abejo, nuostabiomis kojomis. Nuo 
svajojau pramokti jų kalbos. Galėčiau susiorganizuoti atostogas 
Romoje. Galėčiau įsijausti į Gregorio Peko kailį, tapti daugmaž 
tokiu pat mielu individu. Negana to, artimiausiu metu jokie drūti 
italai neketino manęs pašventinti beisbolo lazda. 

Įdomu, kiek kartų Gregorį Peką rodė per televizorių, kuris 
dominavo svetainėje? Turbūt per mažai, o gaila, mat 42 colių 


įstrižainės ekranas kėlė pasigėrėjimą, ir, manau, per jį klausytis 


254 


VAGIES RAŠYTOJO GIDAS PO AMSTERDAMĄ 


Gregorio būtų labai malonu. Prietaisas, aišku, puikus, tačiau ieš- 
komo daikto neradau nei prie jo, nei ant sofos, nei ant stiklinio 
staliuko, nei tarp šūsnies laikraščių bei žurnalų už durų. 

Į vonios kambarį nelindau — vargu ar tenai man pasisektų 
antrą sykį iš eilės, — apėjau ir sieninę spintą, nes laukan versda- 
mas visą šlamštą tiktai nusiplūkčiau, ir nusprendžiau ją patikrinti 
tik tuomet, kai nebeturėsiu iš ko rinktis. Liko virtuvė, iš kurios 
trenkė tokia stipri lėkštėse pridžiūvusio valgio smarvė, kad man 
ėmė riesti nosį. Naminių patiekalų atliekų ne tiek jau daug, bet 
potencialių slėptuvių su kaupu. 

Iš perpildytos šiukšliadėžės kone dribo išsineštinai par- 
duodamo maisto indai, mikrobangų krosnelės vidus buvo iš- 
margintas riebalų žymėmis. Ant sienų pritvirtintose spintelėse 
radau gausų įvairių dribsnių rinkinį, skirtingas žiedėjimo stadi- 
jas pasiekusius duonos kepalėlius ir keletą pakelių šokoladinių 
pabarstukų, kuriais olandai gardindavo pusryčių sumuštinius. 
Apatinėse spintelėse aptikau keletą valiklių, porą kepimo skar- 
dų, prikaistuvius ir vieną kitą konservų skardinę. Atsidariau ir 
nužvelgiau orkaitę, patyrinėjau gartraukio užkaborius, kruopš- 
čiai apibaksnojęs grindjuostes ir lubų dailylentes įsitikinau, kad 
nė viena neišklibusi. Pravėriau šaldytuvą ir vos nepratrūkau 
žiaukčioti, nes į mane plūstelėjo pašvinkusių kiaušinių smarvė. 
Teišvydau kartoninį pieno pakelį, lydytą sūrį ir pusę šokolado 
plytelės. Viršuje buvo įtaisytas šaldiklis. Nuleidau plastikinį jo 
atvartą, į šoną pastūmiau maišą suakmenėjusių daržovių. Nie- 
ko. Kai atsitiesiau, pasižiūrėjau į elektrinio skrudintuvo plyšius, 


ir... o taip, kad aš nusprogčiau, statulėlė slypėjo viename iš jų. 

Letenomis užsidengusi akis beždžionėlė tarsi laukė, kol šūkte- 
lėsiu „kukū“. 

Man sunku nupasakoti, kaip apsidžiaugiau vėl ją pamatęs. 
Galiu pasakyti tik tiek, kad suūkčiojau, kvailokai patrepsėjau ir 
siaubingai nevykusiai pamėgdžiojau „mėnulio eiseną. Velniop 


tą knygą — savo jėgomis išsprendžiau bent jau vieną galvosūkį. 

Dingęs iš buto privalėjau atlikti dar kelias užduotis, įskaitant 
ir tą, kurios ėmiausi išvien su Stiuartu. Maždaug po valandos, 
kai ją įveikėme, palikau bičiulį darbuotis savo nuožiūra, tuo metu 
man kaip tik užteko laiko grįžti į jo apartamentus ir kai kam pa- 
skambinti. 

Pirmiausia susisiekiau su policijos nuovada ir atsiliepusio 
pareigūno paprašiau sujungti su detektyve inspektore Rimer. 
Apie minutę klausiausi su pertrūkiais dzingsinčių olandiškų me- 
lodijų fragmentų, ko! pagaliau išgirdau jos balsą. 

— Pone Hovardai, ketinate kažką pranešti? 

— Ak, jūs mane prisimenate. 

— Be abejo. Ką tik skaičiau jūsų apklausos užrašus. 

— Aišku. Spėju, ataskaita labai įdomi. 

— Na, ji ganėtinai trumpa. Kaip matau, neatsakėte į daugy- 
bę klausimų. 

— Ar patikėtumėte, jeigu prisipažinčiau esąs drovus? 

Detektyvės inspektorės pauzė nedviprasmiškai leido supras- 


ti, ką ji galvoja apie mano repliką. 

— Ojei pridurčiau, kad inspektorius Burgravas, rodos, apie 
mane susidaręs šališką nuomonę? 

Rimer atsiduso. 

— Pone Hovardai, žaidimams laiko neturiu. Ko norėjote? 

— Nieko ypatinga. Tik informuoti, jog žinau, kas nužudė 
Maiklą Parką. 

Ji padvejojo. Mintyse regėjau, kaip detektyvė įsitempia ir 
prie ausies tvirčiau prispaudžia ragelį. 

— Sutiksite dalyvauti apklausoje? 

— Tam tikra prasme. Jeigu su manim pasimatysite. 

— Kada? 

— Šiandien popiet, ketvirtą valandą. Ir atsiveskite iliuzijų 
apsėstą savo kolegą. | 

Pateikiau jai reikiamas detales, atsisveikinau ir susisiekiau 
su antru žmogumi iš sąrašo, vėliau paskambinau ir kitiems. Su 
visais bendravau panašiai, bet jie, išskyrus vieną, lyg ir netroško 
mane matyti. Jautresniam tokia neigiama reakcija būtų įvariusi 
kompleksą, bet aš tokių dalykų neimu į širdį ir, laimei, moku už- 
sispirti, jei tik priverčia aplinkybės. Kitaip tariant, visi asmenys, 
su kuriais šnekėjausi, vis dėlto teikėsi pasirodyti, tačiau būdamas 
realistas spėjau, kad juos veikiau atviliojo deimantai, o ne mano, 
kaip puikių vakarėlių organizatoriaus, reputacija. 

Susitikimo vietą meistriškai parinko Stiuartas. Susitikome 
sename pagrindiniame apleisto „Van Zanto“ komplekso sandė- 
lyje. Aplinkui buvo prikrauta sulūžusių dėžių, dulkėtų medinių 
padėklų, apdaužytų metalinių vežimėlių, tuščių naftos produk- 
tų statinių. Ant grindų — kulkšnis siekiantis atliekų sluoksnis: 

šiukšlių, dulkių ir lubų tinko nuobiros. Vidaus ir lauko tempera- 
tūros iš esmės nesiskyrė, nes patalpoje neveikė jokia šildymo sis- 
tema ir didžiuma langų buvo išdaužyti, todėl pro ertmes veržėsi 
ir aplink mus plakėsi virš Rytinio doko vandenų pučiančio vėjo 
šuorai. 

Siekdamas bent šiokios tokios tvarkos, dėžes ir padėklus su- 
rikiavau nelygiu pusračiu, deja, kad ir kaip stengiausi, svečiai jau- 
kiau nepasijuto. Kimai, tarkim, būtų pravertusi kepurė ir šalikas, 
mat ji neabejotinai žvarbo. Kiūtojo įspraudusi smakrą į „Puffa“ 
striukės apykaklę, užsimetusi koją ant kojos, ir pūtė šiltą kvapą į 
rieškučiomis sudėtus delnus. Domėtis jos savijauta negalėjau, ka- 
dangi mergina akivaizdžiai nusprendė nereaguoti nei į mane, nei 
į visus likusius. Kimai puikiai sekėsi nutaisyti bereikšmį žvilgsnį, 
bet tuo stebėtis nederėtų, nes dėbsoti į tolį ji treniravosi nuo pat 
tos akimirkos, kai tik čia pasirodė. 

Dručkis su džiūsna įsitaisė ant vienos dėžės priešais blon- 
dinę, sulysėlis jau buvo radęs kuo pakeisti man atitekusią odinę 
striukę. Iš patirties Žinojau, kad odinė striukė ne itin gerai šildo, 
bet gal ne čia esmė? Galbūt ji buvo dalis uniformos, kurią porelė 
susikūrė prieš daugelį metų — bent jau pasąmonės lygmenyje. 
Nesunkiai įsivaizdavau, kokią procedūrą tuodu atliko rengda- 
miesi dar vienai įprastai piktadarystei. Furgono raktai? Brūkšt 
varnelę. Kaustyti batai? Brūkšt varnelę. Beisbolo lazda? Brūkšt 
varnelę. Ar man užsimesti odinę striukę? Aha, pirmyn. 

Jei kalbėtume apie drabužius, inspektoriaus Burgravo ir de- 
tektyvės inspektorės Rimer drapanos geriausiai tiko prie aplin- 


kos: jie buvo apsivilkę standartinius policininkų paltus kailiniu 

pamušalu. Bet iš pirmo žvilgsnio mūsų suėjimas abiem pridarė 
daugiau nepatogumų nei kitiems ir, kaip rodės, atitraukė nuo 
svarbesnės veiklos. Nesąmonės, suprantama, bet jiems, kaip tei- 
sėtvarkos atstovams, nederėjo džiaugtis nurodymais prisistatyti į 
konkrečią vietą ir nuolankiai vykdyti iškeltas sąlygas. Pareigūnai 
vis sukiojosi ratais, žvilgčiojo į rankinius laikrodžius, tikrino mo- 
biliuosius, ir vien todėl susirinkimo pradžią pavilkinau mažiau- 
siai dviem minutėmis. 

Man iš šono sėdintis Stiuartas vilkėjo, kaip ir aš pats, storą 
megztinį aukšta atverčiama apykakle, tik keliolika dydžių plates- 
nį už maniškį ir gerokai standžiau aptempiantį išvirtusį pilvą. Be 
to, buvo apsirengęs vilnonį švarką su odiniais alkūnių lopiniais 
ir ruterfordiška nosinaite, kuri styrojo iš krūtinės kišenės ir buvo 
padailinta turkišku raštu. Dar vienas rekvizitas, odinis lagaminė- 
lis, glaudėsi prie jo kojų, nuleistas ant grindų, bet jei kas būtų su- 
mąstęs patikrinti, kas slypi po užraktais, kaipmat būtų išsiaiškinę, 
kad lagaminas tuščias kaip dručkio smegeninė. Stiuartas atrodė 
visiškai atsipalaidavęs, tačiau tuo stebėtis nereikėtų, nes tik jis, 
neskaitant manęs, daugmaž nutuokė, kaip klostysis įvykiai. 

Greta storulio įsitaisė paskutinis svečias, Nilsas van Zantas, 
iš pirmo žvilgsnio, dar trapesnis nei tuomet, kai mudu bendra- 
vome jo namuose. Balzganose akyse atsispindėjo įprastas budru- 
mas, bet man dingojosi, kad seniui iš dalies malonu grįžti į seną- 
sias šeimos įmonės valdas, ir, kaip mačiau, į šaltį jis kreipė tiek 
pat dėmesio, kiek į savo alsavimą. Dėvėjo kašmyro megztinį ir 
velvetines kelnes, bet regint, kaip patogiai Van Zantas pritūpė ant 


naftos produktų statinės, gyslotomis rankomis švelniai prispaus- 

damas lazdelę, atrodė, kad jis mėgaujasi foteliu, įsitaisęs priešais 
atvirą kabineto židinį. Širdies gilumoje užsigeidžiau ten persikel- 
ti — mielai būčiau susivertęs mauką burbono ir taip apraminęs 
nervus. 

— Ačiū, kad atvykote, — padėkojau, nužvelgiau grupelę 
žmonių ir svetingai kilstelėjau delnus. — Kai kurie iš jūsų esate 
pažįstami, bet, tikiuosi, nesupyksite, jeigu išsamesnį.pristatymą 
atidėsiu. Užteks pasakyti, kad iš dešinės sėdintis ponas, — pamo- 
jau į Stiuartą, — yra Henris Ruterfordas, mano advokatas. Ponas 
Ruterfordas atvažiavo užsitikrinti, kad suprantatė esmę: aš nie- 
kaip savęs neinkriminuosiu, kad ir ką šiandieną jums atskleisiu. 

Nukreipiau akis į Burgravą ir detektyvę inspektorę Rimer, 
sulaukiau, kol jie nenoriai patvirtins mano žodžius. 

— Oficialiai pareiškiu, — prabilo Stiuartas, įsijausdamas į 
vaidmenį, — kad pora susitikime dalyvaujančių policininkų pa- 
rodė pritariantys iškeltai sąlygai. 

Jau maniau, kad pareigūnai bus verčiami balsu išsakyti pa- 
sižadėjimus, bet, kaip kiekvienas sėkmingas aferistas, Stiuartas 
niekada neperlenkdavo lazdos. Burgravas su Rimer akivaizdžiai 
bjaurėjosi tariamu advokatu, bet jis dėl to nesutriko ir nesileido 
provokuojamas. Vaidino taip natūraliai, kad Kimai, manau, buvo 
nelengva pasipūtusiame manieringame tipelyje įžiūrėti siautė- 
jantį apdujėlį, kuris jai į kaktą įrėmė revolverio vamzdį. 

— Dauguma jūsų žino, — vėl kreipiausi į klausytojus, — 
kad šiame statinyje veikė pagrindinė „Van Zanto“ deimantų šli- 


favimo ir saugojimo bazė. — Ponas Nilsas van Zantas, — gestu 

atkreipiau visų dėmesį į amžiaus naštai atsparų senolį, — yra 
Larso van Zanto, šeiminės kompanijos įkūrėjo, sūnėnas. Jis su- 
tiko prie mūsų prisidėti, kad išsamiau paaiškintų keletą dalykų, 
antraip jie liktų vien prielaidomis. Dar kartą jums dėkoju, pone 
Van Zantai. 

Senis linktelėjo ir savotiškai didingai sumostagavo ranka, 
tartum leisdamas man kalbėti toliau. Jeigu būčiau tarnavęs ka- 
riuomenėje, veikiausiai būčiau atidavęs pagarbą, bet deramai sa- 
liutuoti niekada nemokėjau, todėl tiesiog nulenkiau galvą, prie- 
šais jį nusikeldamas nematomą skrybėlę. Garbus mano elgesys 
jam patiko, tad aš tęsiau žaidimą. 

— Kai ponas Van Zantas maloniai teikėsi sa manimi pasi- 
šnekėti, per mudviejų pokalbį išgirdau, kad jo giminė ėmėsi pre- 
kiauti brangakmeniais devyniolikto amžiaus pradžioje. Olandų 
kolonijose įsigydavo neapdorotus deimantus, Amsterdame juos 
nušlifuodavo ir parduodavo aukščiausios klasės juvelyrinių dir- 
binių mažmenininkams iš viso pasaulio. Skirtingai nei daugelio 
konkurentų, įmonės reikalai klostėsi puikiai, ir netrukus ji tapo 
galingiausia iš deimantais užsiimančių olandų bendrovių. 

— Mus sukvietėte į istorijos pamoką? — dygiai pasiteiravo 
Rimer. 

— Anaiptol. Vis dėlto mums nepakenktų pasidomėti esmi- 
niais faktais. Reikia pripažinti, kad informacija, kuria pasidali- 
no ponas Van Zantas, mane stačiai pakerėjo. — Vėl atsisukau į 
senį. — Vargu ar apsiriksiu teigdamas, kad „Van Zanto deiman- 


tai buvo įspūdingiausia kompanija jūsų valstybėje. 


262 


VAGIES RAŠYTOJO GIDAS PO AMSTERDAMĄ 


Van Zantui pritariamai linkčiojant, jo veidą nušvietė pasi- 
tenkinimas. 

— Kaip mes gerai žinome, amerikietis Maiklas Parkas at- 
sidūrė kalėjime, nes nužudė įmonės sargą mėgindamas, labai 
tikėtina, iš saugyklos pavogti nešlifuotus deimantus. Nelaimėlis 
apsauginis buvo vardu Robertas Volkersas. O čia, — gestu paro- 
džiau į merginą, — yra jo duktė Kima Volkers. 

Visi kaipmat atsigręžė į merginą, vis dėlto Rimer ir Burgravo 
galvos pakrypo greičiausiai. Kima išliko rami nei patvirtindama, 
nei paneigdama mano žodžius. Tik liovėsi akimis-varsčiusi tuštu- 
mą ir nudūrė žvilgsnį sau po kojomis. 

— Tai tiesa? — Van Zantas pažvelgė į mane ir vėl įsižiūrėjo 
į blondinę. 

Ji nesureagavo, todėl buvau priverstas patikinti, kad sakau 
gryną teisybę. 

— Tokiu atveju, nuoširdžiai jus užjaučiu, — liūdnai tarė se- 
nis. — Dėl jūsų likimo mano šeima labai sielojosi. Dėl netekties 
gedėjo visi valdybos nariai, ir, jei neklystu, jūsų motinai jie skyrė 
dosnią išmoką. 

Kima pakėlė galvą ir taip nuožmiai įsispigino į Van Zantą, 
kad, sprendžiant iš pavandenijusių senio akių, jis kiek suglumo. 

— Tam tikrą laiko tarpą ji vadinosi Marike van Klif, — pa- 
aiškinimą adresavau Burgravui ir Rimer, kol tie nespėjo mergi- 
nos apiberti mano pasakojimą žlugdančiais klausimais. — Galė- 
čiau iškloti jos poelgio priežastis, bet tada užbėgčiau įvykiams už 
akių. Dabar prašyčiau, kad leistumėte peršokti prie to momento, 


kai scenoje pasirodau aš. 

Apžvelgiau veidus, bet iš jų nesitikėjau jokių trukdžių. Kiek- 
vienas troško išgirsti atsakymus, net jeigu ne iš reikalo, o iš smal- 
sumo, kaip Van Zanto atveju. Kol kas tylintys dručkis su džiūsna 
nė kiek nenustebo, kai paskelbiau tikrąją Kimos tapatybę. Jie, be 
abejo, jautėsi nesmagiai, mat vis šnairavo į lauko duris, o sulysė- 
lis sėdėjo įspraudęs rankas sau tarp kojų ir nervingai trepsėjo 
į betonines grindis. Abu suko akis nuo Burgravo ir Rimer, pa- 
sąmoningai slėpdami savo bruožus — sakytum baiminosi, kad 
pareigūnai juos atpažins iš kitados policijoje darytų areštuotųjų 
nuotraukų. 

— Dėl šiandienos tikslų iškelkime prielaidą... — atsigrįžau 
į Stiuartą lyg pabrėždamas žodį „prielaida“, — kad ne vien rašau 
knygas, bet ir pasižymiu talentu, naudingu užsiimant ne visai tei- 
sėta veikla. 

— Tu esi vagis, — paskelbė dručkis. 

— Grynai teoriškai, jums pritarsiu. 

Burgravas reikšmingai įsistebeilijo į detektyvę inspektorę. 
Moteris jį ignoravo, ir kolegos dėmesys jai nekliudė varstyti ma- 
nęs lediniu žvilgsniu. Patraukiau pečiais, tarsi polinkis į nusikals- 
tamumą tebūtų prilygęs prieš daugel metų mane užklupusiam 
negalavimui, kurio niekaip nepajėgiau atsikratyti. 

— Remdamiesi minėta prielaida, — tęsiau, — tarkim, savo 
elektroniniame pašte radau Maiklo Parko pranešimą, siūlantį pa- 
simatyti „Cafė de Brug“ užeigoje, kur visiškai atsitiktinai dirbo ir 
per tragiškus įvykius našlaite tapusi žavioji panelė Volkers. Tar- 


kim, į barą atėjau, ir, prieš mums išgeriant vieną kitą alaus bokalą, 

Maiklas paprašė gauti kelis objektus — tųdviejų ponų namuose 
surasti ir jam pristatyti dvi beždžionių statulėles. 

Pamojau maždaug dručkio ir džiūsnos pusėn. Galbūt ir 
keista, bet porelės vardų taip ir nesužinojau, todėl negalėjau tin- 
kamai jų pristatyti. 

— Deja, aš nežinau, kuo jūs vardu. 

Prakaulus veikėjas pašaipiai šnarpštelėjo. 

— Užtat žinome mes, — įsiterpė Rimer nustebindama ir 
mane, ir juos. — Kaip tik vakar skaičiau abiejų bylas. 

Vyrai susižvalgė. Dručkis nežymiai pakratė galvą, lyg tikin- 
damas sėbrą, kad nėra ko nerimauti. Man asmeniškai jo ramini- 
mai kėlė abejonių. 

— Gal apšviestumėt daugiau? — kreipiausi į detektyvę ins- 
pektorę. 

— Tai policijos reikalas. 

— Cha, — mus nutraukė Van Zantas. — Kalbama, kad jūs 
turite per daug „reikalų“ ir atliekate per mažai darbo. 

— Sere, jeigu esate kuo nors nepatenkintas, perduokite nu- 
siskundimus atitinkamoms instancijoms, — atkirto Rimer. 

— O taip, — pridūriau, — ir patogesniu metu, jeigu jūs nie- 
ko prieš, kad taip sakau. 

Romiai nusišypsojau, ir Van Zantas po pauzės vėl teikėsi 
maloniai linktelėti. 

— Jei atvirai, dėl jų tapatybių neverta sukti galvos. Praėjusią 
savaitę dar kartą patyriau, kad vardais pasikliauti nevalia. Svar- 
biau kas kita: pas šituos ponus buvo beždžionių statulėlės, kurių 


prireikė Maiklui, — tęsiau pasakojimą. 

— Galite jas apibūdinti? — paklausė Rimer. 

— Išvaizda neturi jokios reikšmės. 

— Mes patys tai nuspręsime, — įsiterpė Burgravas. 

— Su visa pagarba, — atšovė Stiuartas, — bet čia esate ne 
tam, kad ką nors spręstumėte. Bent jau ne dabar. 

— Ruterfordas teisus, — sutikau. — Tiek jau to. Kad jums 
būtų aiškiau, pasakysiu, jog figūros — štai tokio didumo. — Pra- 
skėčiau delnus per kelis colius. — Jos nulietos iš gipso. Maiklo 
beždžionėlė letenomis dengėsi akis. Ji priklausė rinkiniui, kurį 
mes, anglai, vadiname „trimis išmintingosiomis beždžionėmis . 

Burgravas olandiškai kreipėsi į viršininkę, delnais liesdamas 
savo burną ir ausis. 

— Taip, taip, — angliškai atsiliepė Rimer, tarsi šnekėdama 
su pusgalviu. — Apie jas girdėjo visi. Ar statulėlės vertingos? 

— Aš taip nemaniau. Tačiau už likusias dvi Maiklas priža- 
dėjo dosnų atlygį. Anuomet, privalau paminėti, neįsivaizdavau, 
kas jis toks, ir juolab nežinojau, kad amerikietis yra vagis. Trum- 
pai tariant, pasiūlymą atmečiau. Jis prašė užduotį atlikti kitos 
dienos vakarą, ir skirto laiko trukmė man sukėlė nerimą. Deja, 
Maiklas įbruko adresus, kuriais turėjau ieškoti beždžionėlių. 

— Kodėl taip elgėsi? — paklausė Burgravas, matyt, po virši- 
ninkės akibrokšto mėgindamas bent iš dalies reabilituotis. 

— Nes, kaip aiškino, vylėsi, kad persigalvosiu. Mano nelai- 
mei, nesuklydo. Rytojaus dieną, kol Maiklas su šiais dviem ponais 
vakarieniavo „Cafė de Brug“ užeigoje, apsilankiau abiejų namuo- 


se ir pasisavinau jų nuosavybę. Bet grįžęs į barą, amerikiečio ne- 

beradau. Ir tada pasirodžiusi Kima man pranešė, kad mūsų bi- 
čiuliai Maiklą nusitempė į jo butą. 

— Netiesa, — prašneko dručkis. — Ėjome kartu, bet Maik- 
las pats mus pakvietė. 

— Taip ir maniau. Spėju, kad artinosi mudviejų susitikimo 
metas, o valgyti baigėte netikėtai vėlai. Kai nusigavote iki namų, 
ar jis rado kokią dingstį išsiskirti, galbūt apsimetė, jog negaluoja? 

Stambusis olandas patraukė pečiais, bet man užteko ir tokio 
atsakymo. 

— Neilgai trukus tenai atvykome mudu su Kima, kuri norė- 
jo, kad eičiau kartu, nes Maiklas nukrypo nuo jai išdėstyto plano, 
ir pokyčiai kėlė nerimą. Iš dalies dėl Maiklo, bet labiausiai dėl 
beždžionių. 

Dirstelėjau į merginą, bet ji, kaip ir anksčiau, užsispyrusi 
vengė mano žvilgsnio. 

— Žodžiu, jį nugalabijo tie vyrai, — pareiškė Van Zantas, 
tartum būtų aišku kaip dieną, kas įvykdė nusikaltimą. 

— Bent jau taip spėjau, — sutikau. — Tiksliau, nė kiek tuo 
neabejojau ir tariausi, jog žinau motyvą. Nė vienas iš poros nenu- 
manė, kad nudžioviau jų beždžiones, tad, kaip man rodės, jie ap- 
sisprendė perimti Maiklo statulėlę. Ji buvo ganėtinai svarbi, kad 
tuodu pribaigtų amerikietį, štai kodėl jis užsidegęs prašė manęs 
pavogti kitas dvi. 

Burgravas iš palto kišenių ištraukė rankas ir siekė prie diržo 
prisegtų antrankių. Bet Rimer sulaikė kolegą paliesdama jo dilbį 
ir krestelėdama galva. 


— Taip nebegalvojate? — pasitikslino detektyvė inspektorė. 

— Ne. Dėl tam tikrų priežasčių. Pirma, kai ištrūkau iš areš- 
tinės, į kurią patekau dėl policijos man pateiktų kaltinimų Maik- 
lo sumušimu ir, turėčiau pridurti, neteisingų kaltinimų, po kelių 
dienų šiedu ponai mane pagrobė ir įkalino savo bute. 

Burgravas nusivaipęs kilstelėjo rankas. 

— Ir jums to užteko? 

— Žinoma, ne. Aplinkybės pasikeitė, kai išgirdau, kad abu 
įtaria mane pasisavinus Maiklui priklausančią trečiąją beždžionę. 
Padėtis pasidarė įdomi. Jeigu jiems kilo tokių minčių, vadinasi, 
patys statulėlės neturėjo. 

— Bet tai nereiškia, kad jie amerikiečio nežudė, — bejaus- 
miu balsu pareiškė Rimer. — Galimas daiktas, savo auką užmušė, 
nes ji neatskleidė, kur beždžionė paslėpta. 

— Aš mąsčiau panašiai. Bet jie taip gviešėsi trečiosios figū- 
rėlės, kad nusprendė mane pagrobti ir išgauti visus atsakymus. 
Todėl nesuprantu, kurių galų prireikė mirtinai uždaužyti Maiklą, 
nelaukiant, kol jam atsiriš liežuvis. | 

Rimer lėtai pakinkavo galva lyg nusprendusi kurį laiką leisti 
man šnekėti. 

— Kai prisipažinau, kad Maiklas mane pasamdė nušvilpti jų 
statulėles, nė vienas manimi nepatikėjo. Sakytum tai nebūtų tilpę 
galvoje ir jie būtų besąlygiškai pasikliovę amerikiečiu. 

Šįkart man į akis krito pritariantis dručkio ir džiūsnos link- 
čiojimas. 

— Kas nulėmė jų reakciją, klausiau savęs. Ir netrukus įsisą- 


moninau, kad atsakymas akivaizdus. Netgi pasijutau nesmagiai, 

kad nesusiprotėjau anksčiau. Jie — ne vien Maiklo draugai, bet 
ir kolegos. 

Akimirką pamaniau, kad porelė gali dėti į kojas. Abu sudir- 
go ir ėmė muistytis. Tačiau Rimer žodžiai privertė visus atsisukti 
į ją. 

— Jau žinome. Perskaitėme jų bylas. 

— Tuomet kodėl šių ponų nesuėmėte dėl Maiklo nužudymo? 

— Vėlgi tai policijos reikalas. 

— Matot! — sušuko Van Zantas. — Pareigūnai nuolat taip 
ginasi, kai nenutuokia, ką atsakyti. Nuolat taip ginasi, kai daro 
klaidas. Policijos reikalas. Cha! 

— Be to, taip kalba, nes ištikimai laikosi išvien, — pridū- 
riau. — Bylą tyrė inspektorius Burgravas, ar ne, detektyve ins- 
pektore Rimer? 

Moteris neatsiliepė. Tiesiog atšiauriai spitrijosi man į akis, 
tarsi vien valios jėgomis gebėtų mane užčiaupti. 

— Nesvarbu, — nuraminau ją. — Šiaip ar taip, aš tik dabar 
pereisiu prie istorijos esmės. Mums teks grįžti į praeitį. Atsiminti 
apiplėšimą, per kurį žuvo Robertas Volkersas. — Vėl kreipiausi į 
Van Zantą. — Pagrindinė deimantų saugykla, regis, buvo šitoje 
vietoje, tiesa, serei 

Senis delsė atsiliepti. 

— Man pakartoti klausimą? 

Van Zanto akys prisimerkė, lūpos virto plona linija. Jis tar- 
tum bandė peržiūrėti apie mane susidarytą nuomonę. 


— Kompanija laikosi nuostatos ne... 

— Skiedalai, — įsiterpiau. — Bendrovės taisykles esame ap- 
tarę. Kartą jas jau išdėstėte. Tad leiskite dar kartą pasiteirauti — 
ar pagrindinė deimantų saugykla buvo maždaug šitoje vietoje? 

Jis svyravo. Atsikratyti dvejonių jam nepadėjo net mano 
griežčiausias dalykiškas žvilgsnis. Užtat Rimer laukti neketino. 

— Atsakykite, — paliepė detektyvė inspektorė įremdama 
ranką į šoną. Balso tonas liudijo, kad jai tuojau trūks kantrybė. 

Van Zandas nustebęs pažiopsojo į moterį, bet ji atsitraukti 
nesirengė. Senis atsigręžė į mane nutaisęs išbarto vaiko miną. 

— Taip, — prisivertė suniurnėti. 

— Puiku. Gal malonėtumėte ją apibūdinti? 

Jis atsiduso ir pavartė akis, beje, gan teatrališkai. Kaip ir jo 
namų kabinete, mane apėmė nuojauta, kad būdamas dėmesio 
centre Van Zantas neatsispiria poreikiui išsikalbėti. 

— Aš, kaip apsaugos vadovas, asmeniškai kūriau siste- 
mą, — prabilo irzliai, lyg būčiau jį raginęs šimtąjį kartą pasakoti 
tą patį. — Mes įrengėme erdvią plieninę patalpą, savotišką seifą. 

— Rodos, sutarėme ją vadinti saugykla. 

— Galite vadinti ir taip. Sienos buvo plieninės, toli gražu 
nė vieno centimetro storio. Grindys betoninės. Plieną papildė ce- 
mento sluoksnis. Ir geležinės grotos. 

— Kaip tiksliai ja naudojotės? 

Van Zantas nepatenkintas sučepsėjo lūpomis, tarytum man 
būtų derėję susivokti, kad po minutėlės jis nusigaus iki šios aiš- 
kinimų dalies. 

— Baigiantis darbo dienai, deimantus pernešdavome į sau- 


gyklą ir užrakindavome narvą. Prie jos nuolat budėdavo sargai. 

— Taip, sistema visapusiška, bet faktiškai labai paprasta. 

— Paprastume slypi gerumas, — atšovė jis. — Slypi stiprybė. 

— Žinoma. — Nuovokiai pažvelgiau į dručkį. — Kiek su- 
prantu, saugyklai parūpinote puikią spyną. 

— Kaip sakiau, jų nestigo. Ir visos — aukščiausios kokybės. 

— Be abejo. Ar grotas buvo įmanoma perpjauti? 

— Apie tai jau šnekėjomės. 

— Teisingai. Jei manęs neapgauna atmintis, nutarėme, kad 
žirklės metalui nepadėtų. Plieninius strypus įveiktų nebent lita- 
vimo lempa. 

— Jokios naudos, ko gero, neduotų netgi ji. 

— Ir jūs minėjote, kad greta visada budėdavo apsauginiai. 
Tokie kaip Robertas Volkersas. 

Van Zantas linktelėjo. 

— Kiek žmonių? 

Matyt, nugirdęs, kad mano tonas pasikeitė, jis atsiliepė tik 
po pauzės. 

— Vakarais dirbdavo dviese. 

— Tiek pat ėjo sargybą ir tuomet, kai nužudė Robertą Vol- 
kersą? 

— Be abejo. 

— Įsitikinęs? 

Senis išpūtė skruostus. 

— Budėjo dviese. 

— Įdomu. Nes aš tiksliai žinau, kad tądien aplink saugyklą 


sukiojosi tik vienas. 

Van Zantas lazdos galu trinktelėjo į grindis, tartum vilda- 
masis užbėgti už akių bet kokioms tolesnėms mano replikoms. 

— Buvo du sargai, — tiesiog pareiškė. 

— O, jie turėjo būti. Neabejotinai. Esu tikras, kad anais lai- 
kais pildytuose dokumentuose pažymėti abu. Ir žinau, ką laikraš- 
čiai rašė apie Roberto Volkerso žmogžudystę, nes mudu su ponu 
Ruterfordu juos pavartėme užsukę į miesto biblioteką. Antrasis 
apsauginis vardu Luisas Rajkeris. Deja, kiek daugiau nei prieš 
porą metų ponas Rajkeris atsisveikino su šiuo pasauliu. Bet, lai- 
mei, ponui Ruterfordui pavyko susisiekti su jo motina. 

Galva kinktelėjau advokatui, ir tas pakilęs nuo dėžės nu- 
žingsniavo link rytinio tarpdurio, pro kurį veržėsi dienos šviesa. 
Lauke driekėsi kiemas, jame tuščiąja eiga burzgė taksi, automo- 
bilyje sėdėjo nerimaujanti našlė. 
veidą, užmečiau akį į rankinį laikrodį ir galų gale mąsliai įsispok- 
sojau į savo kojas. Kol kas nebuvo ką sakyti. Sandėlyje įsivyravo 
niauri tyla, kuri išplito ir ėmė bemaž dusinti lyg nuo neišjungtos 
viryklės plūstančios dujos, todėl dalis manęs baiminosi, kad jeigu 
Ruterfordas su Karina Rajker artimiausiu metu nepasirodys tarp- 
duryje, kam nors išsprūs aštri replika, o po jos patalpą sudrebins 
pragaištingas sprogimas. 

Staiga mano ausis pasiekė uždaromų durelių trinktelėjimas, 
panašus į tolimą, slopų šūvio griausmą, ir neilgai trukus abu iš- 
dygo tarpdury. Žemakulniai Karinos Rajker batai brūžavo beto- 
nines grindis it švitrinis popierius, ir ji sugaišo kone amžinybę, 


kol galiausiai atėjo prie mūsų. Viena ranka įsikibusi Ruterfordui 

į dilbį, kad neprarastų pusiausvyros, kita gniauždama pūpsančią 
odinę rankinę, ji kilnojo svorį nuo kojos ant kojos it virėjas, per- 
metantis trynį iš vienos kiaušinio lukšto puselės į kitą, idant jį 
atskirtų nuo baltymo. Atvažiavo apsirengusi panašiai kaip tada, 
kai matėmės jos bute. Po nublukusiu, minkštai pamuštu paltu 
vilkėjo gėlių raštais išmargintą mėlyną chalatą, sutinusios kulkš- 
nys ir blauzdos buvo aptemptos ties keliais rukšlėtomis storomis 
kojinėmis. Viršugalvį dengė ne itin gražus perukas — iš pirmo 
žvilgsnio ir gauruotas, ir nusitrynęs. Veidą ryškino kosmetikos 
sluoksnis, tačiau iš makiažo susidarė įspūdis, kad dažytis ji mo- 
kėsi klounų mokykloje. 

— Ponia Rajker, — senolei priartėjus prie mūsų draugiško 
būrelio, ištiesiau jai delną. 

Viešnia griebė mane už riešo, paskui, siūbuodama rankine, 
kuri kabojo po dilbiu, stvėrėsi man už alkūnės, ir, padedant mud- 
viem su Stiuartu, įsitaisė ant padėklo, specialiai dėl jos užkelto 
ant dviejų dėžių. Prisėdo kultūringai, savo mantą nuleidusi ant 
kelių. Jaudulį išdavė tik rankinuką maigantys pirštai ir rankas ap- 
siviję, į odą įsirėžę jo dirželiai. 

Atsitūpęs pažvelgiau poniai Rajker į akis, raminamai nusi- 
šypsojau ir paplekšenau jai per kelį. Senoji dama perkreipė da- 
žytus bruožus į šiurpoką mano išraiškos parodiją, iš visų jėgų 
versdama nusilpusius veido raumenis pakelti žandus, bet teį- 
stengdama nutaisyti drovią ir baugščią miną. Nenorėjau, kad 
moteris ilgiau darkytų veidą, todėl atsitiesiau stačias ir vėl atsi- 
gręžiau į likusiuosius. 


— Kitas porą minučių, — įspėjau, — turėsite man atleisti, 

kad olandiškai kalbu taip prastai, ir suprasti, jog ponia Rajker ne- 
šneka angliškai. Mūsų nuomone, bus geriausia, jeigu ji pati išklos 
savąją istoriją, todėl dabar trumpam nutilsiu ir leisiu viešniai pa- 
aiškinti, kas ją čia atvedė. 

Linktelėjau senutei, bet šią apėmė dvejonės, todėl Stiuartas 
švelniai tarstelėjo kelis žodelius, kurie paskatino ją atsikrenkšti, 
tokiu būdu apvalyti kvėpavimo takus ir prabilti. Daug laiko iš 
mūsų neatėmė, bet, nors stengiausi nekreipti dėmesio į jos pa- 
sakojamas smulkmenas ir mikčiojimą, monologas, rodės, truko 
ilgiau, nei derėjo. Moteris nervinosi ir svyravo, balsas retsykiais 
sugargdavo arba užsikirsdavo, ir ji nuleisdavo akis į rankinę min- 
kančius pirštus. Tada Stiuartas apkabindavo senolės pečius ir ra- 
gindavo nesustoti, ulbėdamas jai kaip globojamam vaikui, kuris 
privalo atskleisti, kas jam kelia nerimą, kad vėliau galėtume su- 
teikti pagalbą. 

Ponią Rajker slėgė gan paprasti, bet kartu skausmingi rū- 
pesčiai. Mat ji porino apie įvykius, daugel metų laikytus paslap- 
tyje, dėstė faktus, ilgai slėptus sąmonės užkaboriuose. Pasak se- 
nutės, jos sūnus Luisas Rajkeris dirbo apsauginiu „Van Zanto“ 
fabrike. Gyvenime nieko ypatinga nenuveikė, bet vertino savo 
pareigas ir džiaugėsi galimybe pasirūpinti senstančia motina. 
Alga suteikė galimybę išlaikyti stogą virš galvos ir maisto pro- 
duktais užpildyti spinteles — Luisas būtų padaręs faktiškai bet 
ką, kad tik padėtis nebūtų pasikeitusi. Todėl neatsispyrė pagun- 
dai gauti priedą prie savaitinio atlyginimo. Kaip jam aiškino, per 
vieną naktinę pamainą tereikės valandą prapulti iš budėjimo 


vietos. Jei numos ranka į padarinius ir niekam neišsiduos, kad 

buvo dingęs, užsikals gražaus pinigo. Antra vertus, jeigu kam 
prasitars, teks susitaikyti sau nemaloniomis pasekmėmis. Grasi- 
nimai skambėjo nekonkrečiai, bet nuojauta tikino Luisą, kad jie 
rimti. 

Priverstas rinktis vieną iš alternatyvų, vargšas sutiko nu- 
rodytą naktį trumpam pasišalinti nuo seifo. Grįžęs prie saugyk- 
los, rado nušautą Robertą Volkersą. Apklausiamas detektyvų 
paskubomis surezgė, esą tuo metu, kai kolega žuvo, jis pats, kaip 
įprastai, tikrino sandėlį. Pamelavo instinktyviai reaguodamas į 
aplinkybes, bet netrukus suvokė, kad savo žodžių išsižadėti ne- 
galės. Kai po žmogžudystės nakties išaušo kitas rytas, kai kas 
įsibrovė į jo ir motinos namelį, išvertė ponią Rajker iš lovos ir 
abiem nedviprasmiškai paaiškino, kokios problemos jiems gre- 
sia, jeigu Luisas kada nors sugalvos atskleisti tiesą policijai. Todėl 
jis tylėjo. Tačiau motinai niekada nekilo abejonių, kad didžiąją 
dalį dešimtmečio sūnų graužęs kaltės jausmas ir baimė nulėmė 
hipertoniją, nuolatinę nemigą, stresą ir galiausiai širdies smūgį. 

Į pabaigą senolės balsas ėmė vis dažniau trūkinėti, kol visai 
nutyko. Nepaliaujamai kūkčiodama ponia Rajker chalato ran- 
kovėje sugraibė apdriskusį skudurėlį ir pasišluostė akis. Kaip tik 
tada Rimer atsisuko į mane. 

— Pasakoti baigė, — tarė. — Istorijos jau teko klausytis 
anksčiau? 

— Taip, — atsakiau. — Ir, beje, aš ja tikiu. 

— Nėra jokio pagrindo netikėti. 

— Nėra, — sutikau. 


— Koks skirtumas? — galiausiai Kima teikėsi dirstelėti į 

mane. Prabilo pirmą kartą, tad balsas skambėjo kimiai. — Ką tai 
keičia? 

— Mes turime dar vieną dėlionės dalį, — pasistengiau kal- 
bėti kuo ramesniu balsu. — Dar viena užuomina į tikruosius anų 
laikų įvykius. 

— Kas anuomet nutiko, puikiai žinome, — įsiterpė Van 
Zantas. 

— Tikrai? O man rodos, kad nežinome beveik nieko. Taip 
pat ir svarbiausio dalyko — kaip Roberto Volkerso žūties naktį 
Maiklas Parkas paspruko iš sandėlio. 

Akimis sugavau Van Zanto žvilgsnį. Bet dėl savo užsispyri- 
mo ir arogancijos senasis šunsnukis nemanė, kad išdrįsiu toliau 
gvildenti šią temą. Kai kada ir aš esu linkęs elgtis įžūlokai, todėl 
nusileisti neketinau. 

— Anot paplitusių gandų, pone Van Zantai, jūsų šeima pra- 
rado nemenką sumelę. Sklido kalbos, neva Maiklas nudaigojo 
pasipriešinti išdrįsusį apsauginį ir susišlavė krūvą brangakmenių. 
Kompanija vengė viešumo ir taip, daugumos žmonių nuomone, 
pripažino, kad spėlionės teisingos. 

Senis pasišiaušė. 

— Apie bendrovės saugumo priemones nekalbėdavome 
niekada. Juk žinote. Mes griežtai laikėmės taisyklių. 

— Nes naudojotės ne itin patikima apsauga. Jeigu atvirai, 
galėjote įsigyti dešimt grūdinto plieno seifų, įmontuotų vieni ki- 
tuose, bet sistemos saugumas vis tiek priklausė nuo sargų. Ir ji 
tapo pajuokos objektu, kai prie saugyklos beliko vienas parsida- 


Vęs asmuo, ar ne“ 

— Jums nereikėtų taip kalbėti, — tyliau prašneko van Zan- 
tas, žvairuodamas į Kimą. — Tik ne panelės akivaizdoje. 

Prisiverčiau pažiūrėti į merginą, ir jos išraiška mane kelias 
sekundes užčiaupė. Lūpos buvo susiaurėjusios iki plonyčių linijų, 
akys drėgnos, žvilgsnis į nieką nenukreiptas, tarytum būtų regė- 
jusi ne dabartinį, o praeities vaizdą ir stebėjusi incidentą, kuris 
prieš dvylika metų pražudė tėvą. Už kurio gyvybę duktė prisiekė 
atkeršyti. Ir kuris pasirodė besąs sukčius. 

— Atleisk, — tariau, — bet tai tiesa. Kitoks paaiškinimas 
neįmanomas. Geri vagys ieško paprasčiausio būdo, kaip pasi- 
savinti svetimą nuosavybę. Ir tokią galimybę jiems suteikė tavo 
gimdytojas. Jam reikėjo rūpintis ir tavimi, ir tavo motina. Tar- 
kime, iš Maiklo jis sulaukė pasiūlymo priglausti dalį akmenėlių. 
Tarkime, sau davė žodį, kad taip pasielgs tik kartą, kad vieno 
karto užteks. Deja, nesuvokė, kur iš tikrųjų veliasi. Nes tokie 
kaip tavo tėvas niekada nesupranta. Grobį dalijasi kaip galima 
mažiau žmonių. Iš jo mirties pasipelnė anie du. 

Pirštu bedžiau į dručkį ir džiūsną. Pastarasis staigiai apsisu- 
ko, tikrindamas Rimer reakciją, iš veido primindamas medžio- 
tojo persekiojamą auką. Plačiapetis tiesiog atsilošė, ant krūtinės 
sukryžiavo mėsingas rankas ir priešais save ištiesė kaustytais ba- 
tais apautas kojas. 

— Kai kurie vagys dirba vieni, — pratęsiau. — Bet tik ne 
Maiklas. Jis mielai kliaudavosi bendrais, kurie padėdavo išnešti 
brangenybes iš nusikaltimo vietos, jas saugoti ir perkelti į kitas 
slėptuves. Prireikus ir fiziškai pagelbėdavo. Amsterdame jam pa- 


dėdavo ši porelė. 

Dručkis man kreivai nusišypsojo, tarsi būčiau jį pralinks- 
minęs. | 

— Mane trikdė vienas klausimas. Maiklas už grotų sėdėjo 
dvylika metų, parašė man, kai iš ten išėjo vos prieš keletą dienų. 
Bet žinojo menkiausias detales. Žinojo, kur gyvenate ir kokias 
apsaugos priemones naudojate. Žinojo, kad vienas iš jūsų statu- 
lėlę įkišęs į laivo seifą, o kitas savąją laiko po pagalve, bet jo buto 
duryse sumontuotos trys kokybiškos spynos. Žinojo, kad signa- 
lizacija neįrengta nė viename būste. Tačiau kaip tai išsiaiškino? 
Pats sakė, kad su jumis draugavo, bet niekaip negalėjo atskleisti 
minėtų dalykų, net jeigu svečiavosi pas jus išėjęs iš kalėjimo, o jūs 
tikrai nebūtumėte jam to pasakę. 

Dručkio vypsnio stengiausi nepaisyti ir išlikti santūrus. Iš 
dalies dėl Kimos, iš dalies dėl Maiklo. Tie įvykiai juoko nekėlė. Po 
paraliais, juk žuvo žmogus. 

— Gauti šitokią informaciją gali tik tuo atveju, jeigu nu- 
sprendi imtis konkrečių veiksmų, ir paaiškėjus, kad jis buvo 
įsilaužėlis, viskas stojo į savo vietas. Esmė ta, kad Maiklas jūsų 
butuose lankėsi anksčiau už mane. Pabuvojo juose ir rado bež- 
džiones. Prieš darbą ne vien patikrino aplinką, bet ir atliko nuo- 
dugnų tyrimą. 

Pritilau ir dručkį pervėriau žvilgsniu, kuris bylojo apie įsiti- 
kinimą savo teisumu. Mąsliai stebint olandą, mane apniko nuo- 
jauta, kad jo demonstratyvi narsa po truputį slūgsta. Betgi aš no- 
rėjau, jog silpna srovelė virstų potvyniu ir jis pamatytų praeitį 


mano akimis. Tam tikra prasme Viktorija neklydo — mudu su 

Maiklu siejo ryšys. Mus vienijo ne tik bendra profesija, bet ir tas 
pats pasaulis, todėl nevertėtų atmesti tikimybės, kad vieną dieną 
galbūt kas nors užsigeis mane mirtinai pritalžyti dėl nugvelbtų 
daiktų. 

— Tada man iškilo kitas klausimas, — kiek monotonišku 
balsu tęsiau. — Kodėl jis nepasiėmė statulėlių? Taigi matė jas 
tiesiai prieš save. Tereikėjo ištiesti ranką, griebti beždžiones ir 
sprukti, kol jūs neatskleidėte, kas nutiko. Bet jis to nepadarė, — 
nutilau ir dar ryžtingiau įsispoksojau į dručkį, kad šis suprastų, 
kokie reikšmingi yra mano žodžiai. — Vėliau prisiminiau, ką 
Maiklas man sakė. Tikino, kad neįtartumėte jo prisidėjus prie 
figūrėlių dingimo, net jeigu jas pavogčiau ir abu kaipmat suvok- 
tumėte esantys apiplėšti. Dėl paprastos priežasties: judu pasiklio- 
vėte juo. Kas nulėmė pasitikėjimą? Akivaizdu, kad bendradarbia- 
vimas. Priklausymas grupei. Kaip patvirtino inspektorė Rimer, 
jūsų trijulė sudarė gaują. Kas žino, kiek vagysčių išvien suorgani- 
zavote. Spėju, kad nemažai. Bet didžiausias laimikis jums kliuvo 
tada, kai buvo nugalabytas Robertas Volkersas. 

Parodžiau į sandėlį, pusračiu mostelėdamas ranka, ir giliai 
įkvėpiau, tartum kažkas iš anų laikų būtų čia užsilikę. Atsisukau į 
Kariną Rajker ir pažiūrėjau į plienines gegnes po lubomis. 

— Atvirai šnekant, daug mąsčiau apie tą naktį. Netgi atkly- 
dau į vietines apylinkes, pasivaikščiojau prie komplekso, minti- 
mis grįžau į praeitį ir pabandžiau įsivaizduoti, kaip rutuliojosi 
įvykiai. Žinote, kokia išvada man piršosi? 

Dar kartą pažvelgiau dručkiui į akis. Dabar jose matėsi kit- 


kas. Lyg ir susidomėjimas su užuomina į nuogąstavimą. 

— Jūs laukėte nakties, kai Robertas Volkersas nors trumpam 
liks vienas. Galbūt lūkuriavote, kol jis praneš apie tinkamą metą, 
arba patys nustatėte datą ir laiką. Kad ir kaip būtų, čionai įsigavę 
radote tik Robertą Volkersą, ir būtent jis ėjo sargybą, kol Maiklas 
įveikė saugyklos spynas. Įsibrovę vidun susižėrėte tiek akmenė- 
lių, kiek širdis geidė, gal net visus. Paskui jį nužudėte. 

Akies krašteliu regėjau, kad džiūsna maniakiškai krato gal- 
vą. Šnairuodamas į mane dručkis labai ramiai ištarė: 

— Netiesa. 

— Ne? 

— Mes jo nežudėme. 

— Hmm. Na... — prabilau staiga sušvelnėjusiu balsu ir 
patraukiau pečiais, — tokia buvo pirmoji mintis. Man iš karto 
reikėjo susiprotėti, kad ji neteisinga. Matot, rašydamas naujau- 
sią savo romaną jau ganėtinai ilgai esu įstrigęs aklavietėje. Su- 
kurpiau šešis variantus, kas ir kaip įvykdė nusikaltimą, bet nė 
vienas netiko. Tad kodėl reikėtų tikėtis, kad šitas galvosūkis bus 
lengvesnis? Kodėl turėčiau viltis, kad rasti atsakymus pasiseks iš- 
syk? — kalbėdamas dūriau smiliumi į stambųjį olandą ir paviz- 
genau pirštu, tartum mudviem būtų nederėję puoselėti apgaulin- 
gų lūkesčių. — Tiesą sakant, aš nemaniau, kad nužudėte Robertą 
Volkersą. Kokie motyvai būtų jus skatinę jį žudyti? Juk sargas ne- 
ketino jūsų išduoti, antraip būtų praradęs ne mažiau nei likusieji. 
Be to, nepamirškime, kad Maiklas visada tikino, jog nėra kaltas 
dėl jo mirties. Ir mes dar neatsižvelgėme į paslaptingai dingusio 


žmogžudystės įrankio — taip sakant, rūkstančio ginklo — as- 

pektą. Taigi sumąsčiau antrą prielaidą. Iš pradžių man ji atrodė 
keistoka, panaši į vieną iš versijų, kurią apsvarstyčiau rašydamas 
knygą ir atmesčiau kaip pernelyg pritemptą. Tačiau gausėjant 
informacijos, mano teorija atrodė vis įtikinamesnė. Truputėlį ją 
apdorojau, pašalinau keletą nesklandumų, ir žinote ką? Aš sume- 


čiau, kad įvykiai galėjo klostytis tik taip ir ne kitaip. 

— Mano požiūriu, — kalbėjau toliau, — kaip tik Robertas 
Volkersas užmezgė ryšį su Maiklu, o ne atvirkščiai. Prisistatė, 
pasakė, kuo užsiima, ir pridūrė, esą jiedu tikriausiai galėtų pa- 
dėti vienas kitam. Nujaučiu, kad Maiklas iš pradžių neužsidegė 
entuziazmu. Dauguma profesionalių vagių mėgsta veikti sava- 
rankiškai. Tada nereikia kliautis bendrais ir dalintis grobio. Bet 
mes esame tik žmonės, ir Volkerso pasiūlymas vis dėlto sugun- 
dė. Sargas galėjo atvesti įsilaužėlį prie „Van .Zanto“ saugyklos, o 
Maiklas buvo deimantų puristas. Šiek tiek pamąstęs jis nutarė, 
kad laimikio neatsisakytų, bet prisiimti rizikos nedrįso. Jei nuo- 
girdos pagrįstos, deimantų turėjo būti daugiau nei su kaupu, ir 
jam būtų pravertusi pagalba. Todėl jis kreipėsi į porą samdomų 
banditų, ir netrukus visi trys susibūrė į tikrą gaują. 

Per pauzę nužvelgiau klausytojų veidus, norėdamas įsiti- 
kinti, kad jie neišsiblaškys. Tokia galimybė atrodė abejotina. 
Paskutinį kartą taip prikaustyti publiką teko per pirmuosius 
savo knygos skaitymus — kai stovėjau priešais du užkietėjusius 


garbintojus ir sumišusį Čaringo Kryžkelės kelyje veikiančio 

knygyno savininką. Jei nepasisaugosiu, jų dėmesys susuks man 
galvą. 

— Iš dalies perkandęs sistemą, kuria naudojosi „Van Zanto“ 
įmonė, Volkersas lengvai sužinodavo apie išsiunčiamus krovinius 
ir jų turinį. Ko gero, luktelėjo, kol bus paruošta itin didelė siunta, 
ir pasirūpino, kad per budėjimą jo porininkas sargas maždaug 
valandą dingtų iš akiračio. Tada beliko pastovėti sargyboje, kol 
Maiklas su dviem olandais bičiuliais prasibraus pro grotas ir plie- 
nines sienas. Jei turi laiko, prityręs vagis geba atidaryti bet kokį 
pasaulio seifą ar saugyklą. Mat svarbiausias dalykas ten yra spy- 
na, kurią, deja, visada galima atrakinti arba išlaužti. Kai Maiklas 
pasitelkė profesinius įgūdžius, gauja apšvarino saugyklą, nužudė 
Robertą Volkersą — nes jo paslaugų nebereikėjo — ir spruko su 
stambiausiu laimikiu gyvenime. 

Kažkas šaižiai įkvėpė oro. Atsisukęs pastebėjau, kaip Kima 
krūpteli, stipriai užsimerkia, ima gniaužyti kumščius ir nagais 
raižyti delnus. Man niežėjo liežuvį ką nors pasakyti, kreiptis į 
merginą ir ją paguosti. Bet aš susitvardžiau. 

— Jie išsinešė tiek daug brangakmenių, kad nedrįso tučtuo- 
jau visų realizuoti. Be to, žuvus Volkersui, atmosfera nemaloniai 
įkaito. Tirti įvykį policija pavedė gabiam jaunam pareigūnui, to- 
kiam Burgravui, kuris, regis, sėkmingai išnarpliodavo kiekvieną 
jam skiriamą bylą. 

Inspektorius sukluso ir pasitempė. Tarytum reaguodamos į 
netikėtas liaupses, kitapus kampuotų akinių prisimerkė akys. Pri- 
siverčiau nepaisyti Burgravo ir susitelkti į detektyvę inspektorę 


Rimer. 

— Trijulei teko slapstytis, tad jie sutarė padėti deimantus į 
saugią vietą. Pervežė grobį į tam tikrą įstaigą Kinų kvartale ir, nors 
slėptuvė nebuvo ideali (kai vienas iš gaujos narių yra talentingas 
vagis, idealių slėptuvių rasti neįmanoma), visi trys nusprendė, 
kad ji ganėtinai patikima. Eiti į banką negalėjo, nes darbuotojai 
būtų apibėrę juos klausimais ir pareikalavę asmens dokumentų, 
o štai pasirinkta vietelė saugumu nenusileido bankui ir klientų 
nevargino kamantinėjimais. 

Atsigręžiau į dručkį su džiūsna, šnekėdamas vien tik su jais, 
mėgindamas abiem parodyti, kad viską išsiaiškinau. Tuodu klau- 
sėsi įdėmiai, nekantravo išgirsti, ką dar pridursiu, ir svarstė, ar 
jiems reikės paneigti mano žodžius. 

— Maiklui ir jo bičiuliams nusišypsojo sėkmė, nes minėtos 
įstaigos seifai atrakinami trimis raktais. Geriau nesugalvosi: ga- 
vęs savąjį, kiekvienas gaujos narys buvo tikras, kad atskirai nė 
vienas iš jų nepasisavins deimantų. Rakteliai atrodė štai taip. — 
Ištraukiau porą iš kišenės ir perkėliau ant delno, kad susirinku- 
sieji juos matytų. — Bet išduodamus raktus saugyklos šeiminin- 
kai įdėdavo į greitai stingstantį gipsą ir iš jo suformuodavo trijų 
išmintingųjų beždžionių pavidalus. Nematau nieko bloga, negir- 
džiu nieko bloga, nesakau nieko bloga. Jie taip skelbdavo nesido- 
mintys, ką jūs kišate į seifą, ir neketinantys uždavinėti nepatogių 
klausimų. Šie rakteliai slypėjo dviejose statulėlėse, kurias pavo- 
giau Maiklui. Štai kodėl trečioji buvo tokia svarbi. Ją radusiajam 
atitektų lobis — dešimtojo dešimtmečio pradžioje pavogti „Van 
Zanto“ deimantai. Ir dėl šios beždžionės apsimokėjo mirtinai su- 


mušti Maiklą. 

Atidavęs raktus detektyvei inspektorei, kurį laiką stebėjau, 
kaip Rimer juos kilnoja rankoje. Prie metalo prilipę keli gipso 
trupinėliai patvirtino papasakotą istoriją. Galų gale ji pakėlė akis 
ir griežtai įsistebeilijo į mane. 

— Juk jūs sakėte, kad jie nežudė sargo, — moteris pamojo į 
dručkį ir džiūsną. 

— Taip, — pripažinau ir pažiūrėjau, kaip laikosi. Karina 
Rajker. 

Senolės akys išdavė nuogąstavimą, bet tik todėl, kad po ilgos 
pertraukos pirmąsyk dirstelėjau tiesiai į ją. Viešnia, be abejo, ne- 
suprato anglų kalbos, kuria visi bendravome, tad vėl atsigręžiau 
į Rimer. 

— Deja, šioje stadijoje padėtis kiek komplikuojasi. Tiesą 
sakant, išdėstyta versija kol kas primena pirmą kartą perrašy- 
tą mano knygos pabaigą. Nuodugniai ją apmąstęs, pergalvojęs 
įvykių loginę seką, suvokiau, kad man nesueina galai. Todėl nu- 
sprendžiau įvertinti aplinkybes iš kito taško. Atsiminiau vieną 
dalyką, apie kurį dar negalvojau, ir sau pateikiau jo keliamą klau- 
simą. Žinote kokį? 

— Kodėl nužudė mano tėvą? — netikėtai tarė Kima. 

— Ne, — atsiliepiau švelnesniu tonu ir papurčiau galvą. — Iš 
to nebūtų buvę jokios naudos. Galbūt jie nušovė Robertą Vol- 
kersą, slėpdami savo pėdsakus arba norėdami pasisavinti jo dalį, 
o gal vienas iš trijulės pasirodė besąs karštakošis. Paprasčiausiai 
per daug alternatyvų. Ne, savęs paklausiau kitko: iš kur atsirado 
ginklas? 


— Patys jį nešiojosi? — spėjo Burgravas. 

— Taip, galimas daiktas. Vėliau, tarkim, juo atsikratė. Bet 
kodėl? Aš nesu sutikęs įsilaužėlio, kuris darbuotųsi turėdamas su 
savimi ginklą. Ir iš patirties žinau, kad tuodu ponai labiau vertina 
beisbolo lazdas. Tad pradėjau svarstyti, gal „Van Zantas“ apgin- 
klavo sargus? 

— Cha! — senis atmetė rankas ir lazdele trinktelėjo į grin- 
dis, lyg man būtų atsisukę varželiai. 

— Taip elgtis neteisėta, — jo vaidinimą nutraukė Rimer. — 
Šiuo atžvilgiu. Nyderlanduose galioja griežti įstatymai. 

— Pats susivokiau. Bet, sakykime, „Van Zanto“ saugumo va- 
dovui labiau rūpėjo išsaugoti brangakmenius, nei paraidžiui lai- 
kytis įstatymų. Ir jis sargams išdalino apsisaugojimo priemones. 

— Nieko panašaus, — valdingai atkirto Van Zantas. 

— Na, man prielaida skamba logiškai, — pareiškiau. — Jūs 
visada stengėtės, kad vietiniai saugumo reikalai liktų paslapty- 
je. Rūpindavotės konfidencialumu. Prisiminkime naktį, kai mirė 
Volkersas — įmonę ištiko rimčiausias apiplėšimas per visą jos 
gyvavimo istoriją, bet vadovai nepanoro nei atvirai bendradar- 
biauti su policija, nei viešinti nusikaltimo. 

— Sprendimą priėmė valdyba. Pirmiausia mes rūpinomės 
pono Volkerso šeimos privatumu. Jai teko ištverti sunkius laikus. 

— Suprantama. Bet tai leido jums nuslėpti informaciją, kad 
„Van Zantas“ apginklavo sargybinį pistoletu, kuris jį pražudė. 

Įsmeigiau akis į Stiuartą ir pamojau į Karinos Rajker mai- 
gomą rankinę. 

— Ruterfordai, malonėtum pagelbėti? 


— Be abejo. 

Jis nulenkė galvą ir olandiškai kreipėsi į senolę. Toji kelias 
sekundes klausėsi, tuomet vogčiomis linktelėjo, atsegė rankinu- 
ką, labai atsargiai jį praskyrė ir be galo lėtai įbruko pirštus vi- 
dun, tarsi mėgindama sugraibyti neapsakomai trapų daiktą. Ly- 
giai taip pat palengva ištraukė plaštaką, kurioje gniaužė paketą, 
rodos, įvyniotą į seną šluostę. Ryšulį perleido Ruterfordui, o tas 
savo ruožtu jį įteikė man. Rūpestingai praskleidžiau audinį ir pa- 
keto turinį, prilaikomą medžiagos krašteliu, parodžiau susirin- 
kusiesiems. 

— Jūs matote revolverį, gautą iš „Van Zanto“ kompanijos 
apsaugos. Net ir išėjęs iš darbo, Luisas Rajkeris laikė jį spintoje 
tam atvejui, jeigu vėl apsireikštų motinai grasinę žmonės. Ponia 
Rajker aptiko ginklą, kai mirus sūnui ėmė tvarkyti jo daiktus. 
Faktiškai esu įsitikinęs, kad Robertas Volkersas nušautas identiš- 
ku revolveriu, kurį jam parūpino darbdavys. 

— Čia tik šnekos, — įsiterpė Burgravas atsigrįžęs į Rimer. — 
Žmogžudystės įrankio taip ir neradome. Mūsų diskusija bepras- 
miška. 

— Taip, ji būtų beprasmiška, — nuleidau ginklą ant grindų 
ir užsimoviau vienkartinę pirštinę, — jeigu ne šitai. 

Kalbėdamas apie „šitai“ turėjau galvoje antrąjį revolverį, 
kurį pirštinėta ranka iškrapščiau iš užpakalinės kišenės ir suimtą 
už rankenos pakėliau priešais grupę. Visų akys smigo į jį, tartum 
aš būčiau iliuzionistas, ketinantis demonstruoti pasaulinio garso 
triuką. 

— Mielai lažinčiausi iš apvalios sumos, kad jūs regite ginklą, 


kuriuo buvo nužudytas Robertas Volkersas. Kurį jam išskyrė „Van 

Zanto apsauga. Akivaizdu, kad jis lygiai toks pat, kaip ir atsinešta- 
sis ponios Rajker. Žinote, kur jį radau? Jūsų bute, sere, — atsigrę- 
žiau į dručkį. 

Stambusis olandas pagaliau atsisėdo. 

— Bet jis ne mano, — nuoširdžiai apstulbęs tarė. 

Minutėlę tylėjau — panorau patikrinti, ar pauzė gali dar la- 
biau išmušti jį iš vėžių. 

— Ginklą matau pirmą kartą gyvenime, — pridūrė dručkis. 

— Klystate, — paprieštaravau, — nors anąsyk nustebote 
neką mažiau. Kai mane pagrobėte, šiuo vamzdžiu jums grasinau 
bėgdamas iš buto. Iš akių supratau, kad nenutuokiate, iš kur iška- 
siau revolverį. Juk miegamajame mane apieškojote, neradote jo- 
kių ginklų ir tik tada pririšote prie kėdės. Esmė ta, kad jis gulėjo 
kambario antlubyje. 

Vėl kiek padelsiau, bet dručkis ant kabliuko neužkibo. Man 
susidarė įspūdis, kad jis nuoširdžiai suglumo. 

— Pirmą kartą revolverį išvydau tą vakarą, kai susiruošiau 
jus apiplėšti, kambaryje ieškodamas statulėlės. Pamačiau medinė- 
ginklus. Ginklai — bjaurūs dalykėliai, galintys pridaryti siaubin- 
gos žalos. Bet ištrūkęs iš miegamojo, tenka pripažinti, pistoletu 
sugebėjau jus priblokšti. Nustėrote ne todėl, kad perkratėte dėžę 
ir nepajėgėte suvokti, kur jis prapuolė. Nes apskritai nenutuokėte, 
kad bute turite ginklą. Tenai jį greičiausiai pakišo Maiklas. 

Skersakiuodamas į mane dručkis suraukė kaktą. 

— Nesuprantate? Įsibrovęs į jūsų būstą, Maiklas ne vien ap- 


sižvalgė. Jis, be kita ko, jums paliko revolverį. 

Porą sekundžių įsivyravo tyla. Olando kaktoje įsirėžė dar 
daugiau raukšlių. 

— Vadinasi, amerikietis ketino suversti jam kaltę, — įsiterpė 
Stiuartas. 

— Ne, — atsigrįžęs paprieštaravau. — Kam išvis taip elgtis? 
Kam dvylika metų sėdėti už grotų ir neišduoti gaujos narių, o 
vėliau, atgavus laisvę, spęsti jiems žabangas? Kur logiką? 

— Kokie gi buvo jo motyvai? — pasiteiravo Stiuartas. 

— O, štai ir keblumai. Grįžkime į netolimą praeitį. Jis nu- 
samdė mane pavogti dvi beždžionių statulėles, teisingai? 

Stiuartas sulinkčiojo. Vėl apsidairęs pamačiau, kad galvomis 
kinkuoja ir dručkis su džiūsna. 

— Kyla klausimas, kodėl jam prireikė mano paslaugų. Maik- 
las praleido vakarą su bičiuliais ir taip pasirūpino alibi, bet ko- 
kios dar priežastys lėmė jo sprendimą? Na, iš esmės jis nenorėjo 
pats grobti figūrėlių, bent jau ne tiesiogiai. Sakyčiau, jautėsi jums 
skolingas. Juk dvylika metų pratupėjo kalėjime, o judu kantrybės 
nepraradote. Užuot stengęsi atgauti brangakmenius, laukėte, kol 
jį paleis, ir visi galėsite pasidalinti laimikį. 

Mąsliai pamojau laisvąja ranka, tarytum lektorius, pasiren- 
gęs nukrypti nuo paskaitos temos. 

— Aišku, labai tikėtina, kad jūs laukėte, nes paprasčiausiai 
neturėjote galimybės pasisavinti akmenėlių, bet, manau, būta ir 
kitos priežasties. Priklausėte gaujai, todėl jus siejo tam tikra išti- 
kimybė. Maiklas siekė iš jūsų nugvelbti deimantus, bet vengė pats 
purvintis rankas. Ir, beje, nutarė judviem dovanoti ginklą — kaip 


savotišką kompensaciją. 

— Kokią dar kompensaciją? — Kimos akys sužvilgo susido- 
mėjimu. 

— Jis atidavė žmogžudystės įrankį. Revolveris būtų padėjęs 
pasodinti į cypę tikrąjį tavo tėvo žudiką, jeigu tas būtų mėginęs 
pridaryti jiems rūpesčių. 

— Nesuprantu, — suglumo mergina. — Kokiu būdu? 

— Pasitelkus pirštų atspaudus, — paaiškinau. — Nusikaltė- 
lio atspaudai liko ant ginklo, nuo nusikaltimo prabėgus net dvy- 
likai metų. Tiesa, inspektoriau? 

— Visai įmanoma, — sutiko Burgravas. 

— Tik įmanoma? 

Jis gūžtelėjo pečiais. 

— Žudikas galėjo mūvėti pirštines. 

— Na, žinoma. — Delnu tėškiau sau per kaktą. — Apie tai 
visai nepagalvojau. Ir kaip? 

— Kas „kaip“? 

— Ar buvote su pirštinėmis? Kai nušovėte Robertą Vol- 


kersą? 

Burgravas trumpam prarado amą, lyg negalėdamas patikėti 
savo ausimis. Stovėjo išplėtęs vyzdžius, kiek nukoręs galvą. Stai- 
ga susitvardė ir metėsi pirmyn — turbūt panūdo smogti man į 
veidą. Bet dručkis su džiūsna sutartinai šoko iš vietos ir užkirto 
jam kelią. Inspektorius apsisuko ant kulno ir pamatė, kad Rimer 
jį bando įvertinti ramiu žvilgsniu, bet, kaip man pasirodė, anaip- 
tol ne kitomis akimis. Jis nusigręžė nuo viršininkės ir vis stipriau 
rausdamas tūžmingai įsispoksojo į mane. 

— Melas, — paskelbė. — Esate tikras kvailys, jeigu įsivaiz- 
duojate, kad galite taip šnekėti. 

— Inspektorius Burgravas itin uoliai ištyrė nužudymą, — 
įsiterpė Van Zantas. 

— Tai yra mielai pakluso jūsų nurodymams, kaip reikia nar- 
plioti bylą, — mano balsas nuvilnijo virš banditų poros, kuri mus 
atskyrė. — Manote, patikėsiu, kad toks įgudęs ir nesyk apdovano- 
tas detektyvas kaip Burgravas nebūtų mikliai nustatęs, jog Rober- 
tas Volkersas prisidėjo prie vagystės, Luisas Rajkeris gavo kyšį — 


kad jūsų saugumo sistema, kitaip sakant, nevykusi iš pagrindų? 

Susimildamas. Jis iš karto galėjo atskleisti tiesą. Betgi ją ir taip 
žinojo. Nes irgi dalyvavo apiplėšime. Į aferą buvote įsivėlę abu. 

— Nesąmonės! — springdamas suburbuliavo Van Zantas ir 
atsigręžė į Rimer. — Detektyve inspektore, verčiau nutraukite šį 
spektaklį, antraip liepsiu savo teisininkui iškelti bylą jūsų depar- 
tamentui. 

— Patylėkite, — įsakė moteris. — Išklausykime jį. 

— Betgi čia šmeižtas! 

— Gana! — riktelėjo Rimer. Ir paragino mane: — Tęskite. 

— Deimantai verti milžiniškų pinigų, — atsiliepiau. — Kaip 
puikiai visi žino. O trūkumų turi netgi geriausios saugumo sis- 
temos. Tad ką daro „Van Zanto kompanija, kad išvengtų galimų 
nuostolių? 

— Apsidraudžia, — ūmai susiprotėjo Stiuartas. 

— Teisingai. Jei tiksliau, įsigyja nuo vagysčių visapusiškai 
saugantį draudimo polisą. 

Ūmai man įgriso dairytis virš dviejų asmens sargybinių, 
todėl paplekšenau dručkiui ir džiūsnai per rankas ragindamas 
juos prisėsti. Burgravas aiškiai svarstė, kaip į mane reaguoti, vis 
gniaužė kumščius, stypsojo praskėtęs kojas sulig pečių pločiu, bet 
nieko blogo padaryti negalėjo, kol šalia stoviniavo viršininkė, ir, 
blogiausiu atveju, rankose tebelaikiau grėsmingą ginklą. Palau- 
kiau, kol Maiklo bičiuliai susės ant dėžės, įsitikinau, kad mano 
žvilgsnis verčia Van Zantą muistytis, ir vėl prabilau: 

— Ką aš ten sakiau? 


— Kalbėjai apie draudimą, — priminė Stiuartas. 

— Ak, taip. Draudimas. Na, kaip suprantate, deimantų vers- 
le apsidraudžiant nuo vagysčių, reikia mokėti didžiules įmokas. 
Ir ponui Van Zantui, kaip apsaugos vadovui, išlaidas teko pa- 
grįsti. Kas geriau pateisintų įspūdingas sąskaitas, jei ne apiplėši- 
mas? Savo nuožiūra mažumėlę pakoregavęs sąskaitas, jis galėjo iš 
draudėjų reikalauti vienos sumos, o valdybai pranešti apie gautus 
menkesnius pinigus. - 

— Užteks. 

Van Zantas ryžtingai atsistojo. Jo ir Burgravo žvilgsniai aki- 
mirką susitiko, ir abu nebyliai apsimainė kažkokia žinute. Paskui 
senis nusisuko ir ėmė šlubčioti link tarpdurio. 

— Skirtumas turėjo pereiti į jūsų kišenę, — pakėliau bal- 
są, kad Van Zantas mane girdėtų. — Todėl kreipėtės į sukalbamą 
sargą ir pasiūlėte premiją, jeigu jis ras kokį vietinį ilgapirštį ir or- 
ganizuos vagystę, ar net 

Nepaisydamas manęs Van Zantas tebesiūbavo išėjimo kryp- 
timi. 

— Argi ne tiesą sakau, pone Van Zantai? 

Jis pakratė galvą, numojo ranka, bet sustoti neketino. Lai- 
mei, tai neturėjo jokios reikšmės, nes kai dručkis nykščiu bakste- 
lėjo partneriui, abu vyrai žengė įkandin senio, tuoj pat jį pasivijo, 
griebė už alkūnių ir atplėšė nuo grindų. Van Zantas puolė blaš- 
kytis, spardytis, švokšti, kojomis mataruoti ore, bet išsivaduoti iš 
gniaužtų nepajėgė. Po minutės buvo nutrenktas atgal ant stati- 
nės, tik šįkart atsidūrė tarp dviejų ponų, kurie nepageidavo su juo 
atsisveikinti. Ačiū Dievui, detektyvė inspektorė Rimer nematė 


priežasties įsiterpti. Tiksliau, būtent ji mostu paragino mane tęsti. 

— Man teko savęs paklausti, iš kur sargui žinoti, su kokiu 
vagimi derėtų susisiekti. Ir tada į galvą atėjo mintis, kad tuo metu 
pasirodė inspektorius Burgravas. Anuomet jis buvo veržlus, jau- 
nas pareigūnas, bet dėl jo tiriamų bylų neišvengiamai pasklido 
apkalbos. Ar jį galima papirkti? Bent jau taip galvojote pats. Ma- 
nau, užmezgėte ryšį su Burgravu, ir judu sudarėte sandėrį — taip 
spėjus, galvosūkio dalys tvarkingai sugulė į savo vietas. Jūs pa- 
sirengėte įvykdyti aferą. Pasirūpinote, kad Luisas Rajkeris kokią 
valandą pranyktų. Galbūt inspektorius asmeniškai su juo tvarkė 
reikalus, o gal tiesiog nusamdė vietinį galvažudį, kuris sugebėjo 
kaip reikiant spustelėti apsauginį. Šiaip ar taip, nurodytą naktį 
Luisas Rajkeris pakluso įsakymui, o Robertas Volkersas į sandėlį 
įleido nieko neįtariančius vagis ir pasergėjo trijulę, kol ši darba- 
vosi. Vėliau įvykiai klostėsi panašiai, kaip nupasakojau, jei nepai- 
sytume rezultatų. 

Per pauzę nuo vieno žiūrovų pusračio galo nužingsniavau 
ligi kito, guminiais batų padais švelniai tekšendamas į betonines 
grindis. Iškėliau ginklą virš galvos ir ėmiau juo mosuoti, tary- 
tum rankoje būčiau laikęs kasdienę smulkmeną, kuri padėdavo 
surikiuoti mintis. Prie Burgravo per daug nesiartinau, nes iki šiol 
nežinojau; kokios reakcijos iš jo tikėtis. Kol kas inspektoriui lyg ir 
knietėjo išgirsti, ką dar pridursiu — matyt, jis vylėsi mano teori- 
joje atverti užtektinai spragų, kad ja niekas nepatikėtų. 

— Ištuštinusi saugyklą gauja pranyko, bet, prieš grįžtant 
porininkui, Volkersas apie vagystę pranešė kam reikia. Iš pra- 
džių paskambino apsaugos vadui, paskui kreipėsi į vietos poli- 


ciją. Iškvietimą, aišku, priėmė Burgravas. Nenustebčiau, jeigu 

jis su ponu Van Zantu lūkuriavo netoliese. Jiedu, kaip ir tarėsi, 
susitiko su Volkersu, tačiau sargas nežinojo, jog tapo grėsme. 
Inspektorius veikiausiai paaiškino turėsiąs jį surišti arba trenkti 
per galvą, kad nusikaltimo vieta atrodytų įtikinama. Bet pirma 
jis privalėsiąs atiduoti revolverį. Nieko gero, jeigu paaiškėtų, kad 
„Van Zanto kompanija apginklavusi sargus — tiesai paaiškėjus, 
draudimo bendrovė būtų beveik garantuotai paskelbusi polisą 
negaliojančiu. 

Trumpam lioviausi tapęs incidento paveikslą ir nuo Van 
Zanto nukreipiau akis į Burgravą. Pasistengiau niematyti tarp jų 
sėdinčios Kimos — vaiduokliškai balto jos veido užmerktomis 
akimis ir sukąstais dantimis. 

— Aš nesu tikras dėl to, kuris iš jūsų paleido kulką, bet staty- 
čiau už jus, inspektoriau Burgravai. Ponas Van Zantas tarėsi esąs 
verslininkas, todėl jis, ko gero, neabejojo, kad padorus atlygis 
privers Robertą Volkersą laikyti liežuvį už dantų. Gal net vylė- 
si ateityje pakartoti aferą. Bet jums, inspektoriau, kilo per daug 
pavojų — tokio įžūlaus apiplėšimo tyrimo nė už ką nebūtumėte 
pajėgęs sumauti. Todėl nušovėte Robertą Volkersą ir vėliau pada- 
rėte pirmą rimtą klaidą. 

— Tai, kad nužudė mano tėvą, nesiskaito? — dusliai paklau- 
sė Kima. 

— Atsiprašau. Tu teisi. Formuluotė netaktiška. Man derėjo 
sakyti, kad jis padarė pirmą taktinę klaidą — sutiko nuslėpti, jog 
buvo panaudotas sargui priklausęs ginkas. 

Akimis sugavau Burgravo žvilgsnį ir kurį laiką jo nepalei- 


dau. Žinojau, kad neapsirinku, bet inspektoriaus išraiška vis dar 

nieko neišdavė. Van Zantas, be jokių abejonių, neatsilaikytų prieš 
įgudusį tyrėją, užtat Burgravas mestų tikrą iššūkį. Šioje konkre- 
čioje arenoje inspektorius priminė boksininką profesionalą, pa- 
tyrusį kovotoją, ir mane užvaldė stiprėjanti nuojauta, kad galiu 
niuksuoti pareigūną kiek tinkamas, o jis vis tiek nepasiduos. 

— Inspektorius, esu tikras, planavo atsikratyti revolveriu, 
turbūt išmesti į vieną iš gausybės jūsų kanalų, bet kažkodėl, grei- 
čiausiai dėl pinigų, jį sunaikinti leido Van Zantui. Atidavė ginklą 
ir, iki prisistatant pastiprinimui, dar spėjo atitinkamai paruošti 
nusikaltimo vietą. Per kitas dvidešimt keturias valandas nuspren- 
dė pakišti Maiklą ir jo bute netgi pabėrė kelis deimantus, kuriuos 
ponas Van Zantas nusigriebė nuo paskutinės gautos siuntos. Ste- 
bėtina, kaip žaibiškai užtiko vagies pėdsakus — pateko į visus 
laikraščius. Laimėjimas, aišku, pernelyg nestebina, jei žinai, kas 
jį siejo su Maiklu. 

Burgravas galiausiai teikėsi prabilti: 

— Tikiuosi, jūsų knygos daug geresnės už šitus prama- 
nus. — Jis atsigrįžo į Rimer ir sumojavo plaštaka. — Tai tik iliu- 
Zija. Fantazija. 

— Nemanau. Bet tikslų atsakymą, suprantama, pateiks gink- 
las, — klausytojų dėmesį vėl atkreipiau į revolverį, kurį spaudžiau 
pirštinėta ranka. 

— Jį nusipirkti galėjote bet kur, — atkirto inspektorius. 

— Tiesa paaiškės netrukus. 

Leidau sau nusišypsoti. Kol mėgavausi jo susierzinimu, 


Kima mus nutraukė. 

— Papasakok likusią istorijos dalį, — maldingai paprašė. — 
Noriu ją išgirsti. Čia dar ne viskas, teisingai? 

— Dar ne, — pripažinau. — Pašnekėkime apie amerikietį. 
Jis žinojo nieko nežudęs — tiksliau, žinojo, kad, jam dingus iš 
sandėlio, tavo tėvas buvo gyvas. Todėl spėjo įsipainiojęs į kaž- 
kokias pinkles — abejonės galutinai išsisklaidė, kai jo namuose 
Burgravas rado tuos pigius akmenėlius. Bet Maiklas atsidūrė 
aklavietėje. Ir, kitaip negu menkesnės moralės žmonės, giliai šir- 
dyje tikriausiai pasijuto savotiškai kaltas dėl žmogžudystės. 

Van Zantas pašaipiai sušnarpštė, tarsi mano prielaidos būtų 
skambėjusios vis neįtikinamiau. 

— Nors jūs prunkščiate, — kreipiausi į senį, — aš manau, 
kad esu teisus: Taip, jis gaiduko nenuspaudė ir visuomet neigė 
kaltę, bet dėl įvykių sandėlyje iš dalies jautėsi atsakingas. Turbūt 
todėl, kad darbelis nuo pat pradžių atsidavė nekokiu kvapu. Gal 
kaip tik dėl šios priežasties ir nebandė išsisukti nuo įkalinimo, 
bet nemanykite, kad Maiklas už grotų sėdo nesuprasdamas, kas 
įvyko. Tam Žmogui proto netrūko. Aukščiausios klasės vagys pa- 
prastai būna smegeningi. Dvylika metų nelaisvėje jis mąstė apie 
praeities įvykius, pamažu lipdė žinomas informacijos nuotrupas, 
pynė jas į visumą. Išėjęs iš kalėjimo, pirmiausia, kaip nujaučiu, 
įsilaužė į gan įspūdingą jūsų būstą greta Muziejų aikštės. Ir žino- 
te, ką išsiaiškino? Kad jūs vis dėlto neatsikratėte revolveriu — kad 
jį paslėpėte savo namuose, bet ne itin gerai. Sunku pasakyti, kodėl 
taip elgėtės. Matyt, prireikus ketinote juo šantažuoti inspektorių. 


Tačiau pasilikdamas ginklą padarėte kvailystę. Maiklas instinkty- 

viai susigaudė, kad radinys gali įrodyti jus ir Burgravą įvykdžius 
nusikaltimą, už kurį kalėti teko jam. Todėl prigriebė revolverį ir 
po kelių dienų paslėpė jį vieno iš gaujos narių bute. 

— Nesąmonė, — įsiterpė Rimer. — Kodėl ginklo neperdavė 
policijai? 

— Nepagrįstai jį apkaltinusiai policijai? 

— Jeigu Maiklas Parkas išties taip galvojo, kodėl nesikreipė į 
kitą pareigūną, kuris jam būtų kėlęs pasitikėjimą? 

— Hmm, detektyve inspektore, vargu ar visi jūsų kolegos 
tokie padorūs ir kilnūs, kokia pati esate. 

Ji sureagavo bejausmiu žvilgsniu. 

— Revolverį man atiduosite? — paklausė. 

Krimsčiodamas lūpas įbedžiau akis į ginklą mano rankoje. 
Jutau prie jo įprantąs; meistriškai pagaminta rankena stačiai lipo 
prie delno. Bet akivaizdu, kodėl Rimer nepatiko žiūrėti, kaip ne- 
noromis švytuoju ginklu, ypač jeigu aš tikrai galėjau įrodyti esąs 
teisus. Atsisukau į Burgravą ir pamojau vamzdžiu. 

— Jūs, aišku, tam neprieštarausite? — pasiteiravau. 

— Nė kiek, — gan šaltai atsakė jis. 

— Tuomet nėra jokios priežasties, kodėl neturėčiau revolve- 
rio perleisti jums, detektyve inspektore. Kaip matau, jūs užsimo- 
vusi pirštines. 

Kai atkišau ginklą, Rimer stvėrė jį iš mano rankos, atlaužė 
būgną ir iškratė šovinius. Staigiu riešo mostu grąžino būgną į vie- 
tą ir įsikišo vamzdį į palto kišenę. 


— Ir antrą, — pareikalavo. 

— Kodėl gi ne. — Gestu pakviečiau ją prieiti ir pakelti gin- 
klą, kurį Karina Rajker iškrapštė iš rankinės. 

Rimer žengė pirmyn, sugraibė jį, tada, kaip pirmąsyk, paša- 
lino šovinius ir viską paslėpė kitoje kišenėje. 

— Jūs, be abej o, atsiminsite, katras yra katras? 

— Dėstyti savo prielaidas baigėte? 

— Nemanote, kad esamomis aplinkybėmis, žodis „prielai- 
dos“ skamba perdėtai menkinamai? Tiesą sakant, privalau išaiš- 
kinti dar vieną smulkų reikalą, susijusį su nesenais įvykiais, todėl 
prašyčiau trupučio kantrybės. 

— Aš klausausi. 

— Gerai. Jūsų bendradarbis inspektorius Burgravas, — pa- 
rodžiau į man iš dešinės stovinčią įsitempusią figūrą, — per tu- 
ziną metų, kuriuos Maiklas sėdėjo kalėjime, begalę laiko skyrė 
apmąstymams apie amerikiečio pagrobtus deimantus. Grobis 
aiškiai buvo kažkokioje slėptuvėje, ir jeigu būtų pavykę užvaldyti 
akmenėlius, prieš jų vertę būtų nublankęs bet koks iš Van Zan- 
to gautas atlygis. Žinoma, — pirštu dūriau į manuosius angelus 
sargus, tebesupančius senį — šių dviejų ponų jis nedrįso tardyti, 
nes baiminosi nesugebėsiąs taip idealiai sutvarkyti reikalų, kaip 
tą padarė anksčiau. Nusprendė išnaudoti kitokius metodus, to- 
dėl, manau, kreipėsi į kelis pažįstamus iš kalėjimų sistemos ir pa- 
sidomėjo, gal amerikietis kam nors prasitarė apie savo laimikį. 
Maiklas burnos neaušino ir budrumo neprarado, bet inspektorių 
pasiekė gandas apie beždžionės statulėlę, kurią nuteistasis laikė 
kameroje. Burgravas turbūt akimirksniu susigaudė, ką ji reiš- 


kia — nujaučiu, kad per daugelį metų sukaupė užtektinai pinigų, 

kurių negalėjo įnešti į banko sąskaitas, — tačiau be trijų raktų vis 
tiek nieko nebūtų pešęs. Įstaiga Kinų kvartale nelinkusi paklusti 
policijai, ypač kai pareigūnas, užsimanęs patikrinti seifus, neno- 
ri apie tai pranešti teisėtvarkos struktūroms. Maža to, Burgravas 
neturėjo jokių šansų prasiskverbti į kalėjimų sistemą ir iš Maiklo 
atimti figūrėlę. Kaip ironiška — savo raktui Maiklas rado sau- 
giausią slėptuvę pasaulyje. 

Atsigręžiau į inspektorių ir pabrėžtinai trūktelėjau pečiais, 
siekdamas dar labiau jį įsiutinti. Iš Burgravo veido išraiškos ir 
nežymiai tirtančio kūno spėjau, kad pakliūčiau į bėdą, jei dabar 
mudu būtume vieni. 

— Kas gi jums beliko? Na, policijoje rūpintis savais korup- 
ciniais reikaliukais. Bet po dvylikos metų iš kalėjimo paleido 
Maiklą, ir nuo tada, kaip suprantu, nuolat stebėjote amerikietį, 
sekėte jį visame mieste, aptikote išsinuomotą būstą, atkreipėte 
dėmesį į merginą, su kuria jis, rodos, susitikinėjo. Taip ir būtu- 
mėte nepaliaujamai, netgi maniakiškai nuo jo nenuleidęs akių, 
tačiau vieną vakarą „Cafė de Brug“ užeigoje išvydote Maiklą, 
vakarieniaujantį su kompanija, kuri pavogė deimantus. Pripa- 
žįstu, tiksliai nežinau, kas atsitiko vėliau, bet vargu ar stipriai 
prasilenksiu su tiesa, jeigu spėsiu, kad sulaukėte, kol trijulė išeis 
iš baro, ir vogčiomis nulydėjote juos iki Maiklo namų. Pamatėte, 
kaip tuodu ponai žengia į daugiabučio laiptinę, bet po kelių mi- 
nučių grįžta laukan, ir veikiausiai nusprendėte, kad amžiams ne- 
teksite galimybės praturtėti, jeigu tučtuojau nesiimsite veiksmų. 

Nutilau vildamasis, kad inspektorius pabandys mane nu- 


traukti, bet jis tylėjo. Žadą, ko gero, atėmė įniršis. Šiuo atveju tai- 

kliausiai skambėtų frazė „kunkuliuoti pykčiu“. Veidas nusidažė 
tamsiu raudoniu, lūpos aplipo seilių purslais. Burgravas vis lin- 
gavo ant kojų pirštų, lyg ketindamas mane pulti, ir aš puikiai ma- 
čiau, kaip jam sunku išlaikyti rankas nuleistas, nes galūnės be pa- 
liovos drebėjo, maža to, ant kaklo išryšėjo sausgyslės ir arterijos. 

— Taigi įsigavote į pastatą ir stojote priešais amerikietį. 
Galbūt jį užklupote netikėtai. Bet pokalbis nebuvo "toks, kokio 
laukėte. Maiklas neišdavė brangakmenių slaptavietės ir, spėju, 
jus papiktino, užsimindamas apie įkaltį, siejantį jus su Roberto 
Volkerso nužudymu. Nieko keista, kad praradote savitvardą. Bet 
kokia kaina norėjote sužinoti, kur padėti deimantai, kur nukištos 
beždžionių statulėlės. Neapsikentęs, kaip įtariu, griebėtės smur- 
to, bet Maiklas vis tiek nieko neatskleidė. Manau, jis jau buvo 
išgliaudęs didžiumą paslapčių, juolab kad jūsų veiksmai ne visai 
derinosi su Amsterdamo-Amstelando policijoje tarnaujančio, ne 
kartą apdovanoto pareigūno elgesiu. 

— Jūs dar pasigailėsite, — drebančiu balsu įsiterpė Burgra- 
vas. — Už savo žodžius teks atsakyti. 

— Po kiek laiko, — pertraukiau jį garsesniu tonu, — kvotą 
sustiprinote, netgi sulaužėte Maiklui kelis pirštus kaip negailes- 
tingas kankintojas, bet visos pastangos nuėjo perniek. Maiklas 
pratūnojo už grotų dvylika ilgų metų, laukdamas progos pasiimti 
brangakmenius, tad slėptuvės nė už ką nebūtų atskleidęs žmogui, 
kuris jį ir pakišo. Nenustebčiau, jeigu taip ir rėžė jums į akis. Ir 
jūs supratote, kad jo neperkalbėsite. Kokia išeitis liko? Negalėjote 


tempti sužaloto tardomojo į nuovadą, pateikęs melagingus kal- 

tinimus, bet ir negalėjote leisti jam pasprukti su deimantais. — 
Trūktelėjau pečiais. — Todėl jį nužudėte. 

Burgravui purtant galvą, kitapus akinių it peilio ašmenys su- 
žybsėjo vyzdžiai, kaktą išpylė prakaitas. 

— Tai yra manėte jį nužudęs, — pasitaisiau. — Daužėte au- 
kos galvą į vonios kambario sieną, kol jis neteko sąmonės, tuomet 
iškratėte kambarius. Jums pasisekė rasti Maiklo statulėlę, leteno- 
mis akis užsidengusią beždžionę, ir, kaip nujaučiu, paso puslapio 
fotokopiją, kurią pats radau po kelių minučių. — Žvilgsniu per- 
spėjau Kimą, kad ji nepultų neigti šios versijos. — Puslapio foto- 
kopiją, įrodančią, kad Marikė van Klif iš tiesų yra Kima Volkers. 

Inspektoriaus veidą iškreipė panieka, bet aš įsismaginau ir 
jis nepajėgė manęs sustabdyti. 

— Nesu visiškai tikras, kas įvyko vėliau. Arba nugirdote, 
kaip mudu su Kima žengiame į laiptinę, ir spėjote užlėkti į viršu- 
tinį aukštą, arba jau stoviniavote lauke ir svarstėte, kaip elgtis, kai 
išvydote mudu įeinančius į pastatą. Šiaip ar taip, jau žinojote, kad 
jūsų nušautas sargas buvo Kimos tėvas, ir veikiausiai atpažinote 
mane, nes prieš dieną turėjote matyti, kaip susitikau su Maiklu, 
gal net pasekėte mane iki namų. Puikiai suvokėte, jog netrukus 
aptiksime lavoną, todėl luktelėjote, kol užsuksime į jo butą, ir 
anonimiškai paskambinote į policiją. Labiausiai tikėtina, kad 
naudojotės taksofonu, įrengtu netoli Maiklo namo. Tada griebė- 
tės taktikos, kurią buvote pasitelkęs ir prieš daugelį metų, — pir- 
mas atsiliepėte į iškvietimą. 

Burgravas giliai įkvėpė, tartum pasirengęs į mano žodžius 


atsikirsti pašaipa, bet tokios galimybės jam nesuteikiau. 

— O taip, jūs susigaudėte, kad čia kažkas ne taip, kai bute 
radote vien tik Kimą. Gėda prisipažinti, — pažiūrėjau į ponią 
Rajker, vienintelį angliškai nesuprantantį žmogų, — bet, pasigir- 
dus sirenoms, šokau pro langą. 

Ponia Rajker džiugiai nusišypsojo, lyg ką tik būčiau papasa- 
kojęs pamėgtą jos anekdotą. Linktelėjau senolei, tarsi dėkodamas 
už kažkokį nebylų nuodėmių atleidimą, ir vėl sutelkiau dėmesį į 
Burgravą. 

— Kadangi sureagavau štai taip, jūs pasirūpinote mane ras- 
ti; kai Didžiosios Britanijos ambasada informavo, kad esu teistas 
vagis, sudėjote du plius du, kaip dera nuovokiam policininkui, ir 
paklausėte savęs, ar tik Maiklas nesumąstė apmulkinti šių dviejų 
ponų. Po jo mirties jums į galvą šovė mintis, kad tai aš priglau- 
džiau likusias dvi statulėles. Todėl areštavote mane, kaip įtariamą 
amerikiečio nužudymu, ir pernakt išlaikėte cypėje, nepaisydamas 
Kimos liudijimo, — reikšmingai pažvelgiau į Rimer, — kad tuo 
metu, kai nusikaltėlis nužudė Maiklą, buvau su ja. Mat žinojote, 
jog mergina pateikė parodymus prisidengusi svetima pavarde ir, 
negana to, melavo. Tardymo eiga pateko į aklavietę, bet jūs, deja, 
negalėjote nei sutraiškyti mano pirštų, nei į sieną suskaldyti kau- 
kolės. Tad išnaudojote teisę nakčiai patupdyti mane į vienutę ir, 
kol sėdėjau kameroje, įsibrovėte į mano butą faktiškai nuversda- 
mas duris nuo vyrių. 

— Ar ne? Tapau ir įsilaužėliu? 

— Tik nereikia taip baisėtis. Sakyčiau, vagystės yra gerokai 


kultūringesnis užsiėmimas nei žudymai. Aišku, pas mane jau 

sykį lankėtės — kai atvykote paklausinėti apie Maiklo užpuoli- 
mą, — bet anuomet ieškoti beždžionių nebuvo kada. Šįkart jūs 
turėjote pakankamai laiko nuodugniai išnaršyti patalpas, laimei, 
mano paslėptų statulėlių vis tiek neradote. 

Pasisukau į Kimą nutaisęs atsiprašantį žvilgsnį. 

— Jus vėl apėmė nevaldomas įtūžis, — pratęsiau, — todėl 
mano butą pavertėte tikru jovalu. Tikėtina, kad įsisiautėjęs pali- 
kote keletą pirštų atspaudų, aš savo ruožtu kambarius sutvarkiau 
užsimovęs pirštines. 

— Bet kokie mano atspaudai užsiliko nuo pirmojo apsilan- 
kymo, — atkirto Burgravas. — Kai liečiausi prie jūsų daiktų. 

— Argumentas pagrįstas, — sutikau, — bet kaip teisinsitės, 
kai trečiąją beždžionėlę kolegos aptiks jūsų bute? Jei neklystu, de- 
tektyve inspektore Rimer, jie jau kibo į darbą? 

Įsispiginusi man į akis, nepaisydama sąmyšio pavaldinio 
veide, moteris lėtai sulinkčiojo galva. 

— Ką visa tai reiškia? — Burgravas pasviro arčiau viršinin- 
kės veido. — Jūs surengėte kratą mano namuose? Jis meluoja! 
Taip elgtis nevalia. Kas jums suteikė įgaliojimus? 

— Vyresnysis inspektorius, — abejingu balsu atsakė Rimer. 

Jiedu apsimainė įdėmiais žvilgsniais, neketindami vienas 
kitam nusileisti nė per nago juodymą. Abipusės neapykantos ne- 
būtų pastebėjęs tik aklas, tačiau Burgravo savikliova tikrai darė 
įspūdį. Jei nebūčiau toks užtikrintas savo teisumu, galimas daik- 
tas, jis netgi mane būtų įtikinęs, kad apsirinku. 


— Mes dar pažiūrėsime, — tarė inspektorius ir, apie kojas 

besiplaikstant policininko palto skvernams, nudrožė link dvivė- 
rių durų tolimajame sandėlio gale. 

Klausiamai dirstelėjau į Rimer, palaukiau, kol ji imsis kokių 
nors veiksmų. Detektyvė inspektorė atlaikė mano žvilgsnį, ir mo- 
ters veidas akimirką neišdavė jokių emocijų. Kai pagaliau kils- 
telėjau rankas aukštyn ir atkraginau galvą, negalėdamas patikėti 


jos reakcija, Rimer vidinėje palto kišenėje sugraibė radijo stotelę. 

— Ei, — prabilau, kai Viktorija teikėsi atsiliepti į telefono 
skambutį, — iš mano balkono atsiveria vaizdas į Eifelio bokštą. 

— Juokauji? 

— Na, tenka persisverti per turėklus, ištiesti kaklą, nukreip- 
ti akis į priešingoje gatvės pusėje stovintį daugiabutį ir įsižiūrėti 
kiaurai vienos svetainės langus, bet taip, bokštas matomas. Tik 
reikia naudotis teleskopu. 

— Ak, Cazli. | 

— Bet aš užuodžiu kruasanų aromatą, kuris plevena iš pir- 
mame mano namo aukšte veikiančios kepyklėlės. Ir iš miegamo- 
jo galiu džiaugtis žavingu eismo reginiu. 

— Ar sugebėsi rašyti? 

— Be abejo. Kai įprasiu prie šurmulio, jis man netrukdys. 

— Nesigaili, kad nepatraukei į Italiją? 

— Nė kiek. Į Paryžių gan ilgai nekreipiau dėmesio. Na, su- 
pranti, čia keliauti taip banalu. Bet miestas labai gražus. 

— O kaip moterys? 


— Kiek girdėjau, tų esybių pasitaiko ir vietinėse apylinkėse. 

Mūsų laikais jos prasiskverbia visur. Kokiam nors drąsuoliui ver- 
tėtų paieškoti jų lizdo. 

— Blondinė tave suerzino, ar ne? 

— Viskas ne taip jau blogai, — patikinau. — Skausmas te- 
primena maudimą, kuris tave raižo, kai krūtinę išdrasko žaizda. 

— Tu nuolat perdėtai dramatizuoji padėtį. 

— Profesinė liga. 

— Čarli, man tebekyla klausimų dėl pastarųjų įvykių. 

— Iki šiol? 

— Neaiškus tik vienas kitas dalykas. Juk žinai, kaip reaguoju 
į siužeto spragas. Nenurimstu, jeigu nesueina visi galai. 

— Kai bendravome anąkart, minėjai, kad atsakymai tave 
tenkina. 

— Ir nemelavau. Bet paskui grįžau namo, baigiau skaityti 
rankraštį, atsiguliau į lovą, ir staiga man šovė į galvą. Bum! Kas 
nulėmė amerikiečio poelgius? Kodėl jis nutarė išduoti dručkį su 
džiūsna ir pasisavinti deimantus? Kažkokia nesąmonė. Iš tavo 
pasakojimo nė iš tolo nepriminė žmogaus, kuris galėtų imtis to- 
kių veiksmų. 

— Maiklas buvo vagis. 

— Žinau. 

— Apiplėšimais užsidirbdavo pragyvenimui. 

— Sutinku. Betgi jis metė savo amatą, ar ne? Ir jei netryško 
noru pats nugvelbti beždžionių statulėlių, kodėl nesivaržydamas 
ketino pasisavinti deimantus? 


— Kokia tu šaunuolė, — pagyriau. 


307 


CHRIS EWAN 


— Tikrai? 

— Taip. Vika, sandėlyje buvo aštuoni žmonės, įskaitant du 
patyrusius detektyvus, ir nė vienas nepateikė šito klausimo. 

— Jis kenkia tavo teorijai? 

— Nelabai. Tiksliau, kenkia teorijai, kurią jiems išklojau. Bet 
čia visai kas kita. Mėgindamas susigaudyti, kas tiksliai nutiko, sa- 
vęs klausiau to paties. Ir kiek užtrukau, kol išmąsčiau daugmaž 
logišką atsakymą. 

— Kokį? 

— Man rodos, Maiklas planavo atiduoti deimantus. 

— Nesupratau“ 

— Kimai. 

— Liaukis, Čarli, negi tu rimtai kalbi? Kurių galų jam taip 
elgtis? 

— Manau, Maiklas jautėsi kaltas dėl jos tėvo žūties. O dar 
svarbiau, kad jis buvo įsivėlęs į aferą, kuri pražudė mergaitės tėtį, 
ir vargšelei taip susisuko smegenys, kad užaugusi ji įsidarbino 
kalėjime, kuriame sėdėjo tariamas žudikas. Išsiaiškinęs, kas toji 
panelė, tikriausiai patyrė šoką. Ir, beje, galimas daiktas, dėl jos 
išties pametė galvą. 

— O, susimildamas... 

— Vika, tu nematei merginos. Ji ne vien daili, bet ir turi sa- 
vyje kažką tokio išskiriančio ją iš aplinkinių. Į ją įsižiūrėtų bet 
kuris dvylika metų kalėjęs vyras. 

— Taip stipriai, kad dovanotų deimantų lobį? 


— Aba, jei šnekėtume vien apie amerikietį. Mano nuomo- 

ne, jis siekė kompensuoti Kimos netektį. Ir vargu ar dručkis su 
džiūsna būtų tam pritarę. Regis, jau sakiau, kad Maiklas buvo sa- 
votiškai žavus. 

— Man kažkaip sunku patikėti jo dosnumu. 

— Na, mano prielaidos gal kiek keistokos. Betgi tu puikiai 
žinai, kaip Žmonės jaučiasi įsimylėję. Kai taip nutinka, loginius 
išvedžiojimus galima pamiršti. “ 

— Hmm. Tebūnie, sutarkime dėl kompromiso. Tarkim, 
amerikietis planavo pasisavinti brangakmenius ir sprukti drauge 
su ja. 

— Variantas įmanomas. Arba teisinga yra paprasčiausia ver- 
sija, kurią nupasakojau kitiems. Galbūt po tuzino metų, kuriuos 
praleido už grotų, jis tikėjo nusipelnęs viso grobio. 

— Šis paaiškinimas man būtų labiausiai prie širdies. 

— Va, kuo mes skiriamės, — tarstelėjau. — Aš esu romanti- 
kas, tu — gobšuolė. 

— Kad ir kaip būtų, spėlioti beprasmiška. Jis miręs, o dei- 
mantai atitekę policijai. 

— Mm-hmn... 

— Mm-hmm, Carli? 

— Na, derėtų patikslinti, kad teisėsaugos atstovai gavo ne 
visus brangakmenius. 

— Kaip tai? Juk tvirtinai, kad atidavei jiems pavogtus du 
raktus ir pasakei, kur ieškoti trečiosios beždžionės. Dalis dei- 
mantų buvo kitur? 


— Bent jau ne iš pradžių. 

— Ne iš... o, Čarli, ką tu padarei? 

— Nieko tokio, kas tave stebintų. 

— Kažkiek pasisavinai? 

— Ir nemažai. 

— Kaip“ 

— Lengvai. Kai įsitikinau, kad paskutinės beždžionės netu- 
ri nei dručkis su džiūsna, nei Kima, nusprendžiau, jog ją kažkur 
paslėpė Burgravas. Bet prieš apsilankydamas jo namuose, užsu- 
kau į minėtą įstaigą Kinų kvartale ir išsinuomojau seifą. Už jį 
paklojau didžiulę sumą, tačiau mokėti buvo verta. Aišku, man 
įteikė tris naujas statulėles su raktais nuo saugyklos. Paskui te- 
reikėjo sutrumpinti dvi beždžiones, prispaudusias letenas prie 
ausų ir burnos, o raktelius atidėti į šoną. Burgravo bute radęs 
trečiąją, užsidengusią akis, sukeičiau ją su saviške, kurią buvau 
gavęs ryte. 

— Vadinasi, policijai įbrukai raktus nuo tuščio seifo? 

— Ne visai. Dalį teko palikti. Ir nemenką. Antraip nebūčiau 
pagrindęs savo istorijos. 

— Bet kitką pasiėmei? 

— Kaltas. 

— Čarli, gal pakvaišai? Tavęs ims ieškoti. 

— Abejoju. Policininkams atidaviau žudiką ir užtektinai 
grobio. Be to, nemanau, kad Van Zantai norės viešintis. Jie juk 
aibę metų nepripažino vagystės. 

— Tikiuosi, esi teisus, tavo paties labui. Ar už deimantus 


gausi daug pinigų? 

— Tiek, kad iš jų galėsiu pragyventi mažiausiai porą metų. 

— Kokia aš nenuovoki. Štai kodėl nusidanginai į Paryžių? 
Ketini pasimatyti su tarpininku, kuris tave įvėlė į šitą reikalą? 

— Taip, su Pjeru. Mudu susitinkame popiet. Vardą, kuris 
greičiausiai pramanytas, pirmąsyk papildys veidas. 

— Man knieti sau įspirti. Kodėl anksčiau neatkreipiau dė- 
mesio į ryšį? 

— Nieko nežinojai apie deimantus. 

— O taip. 

— Ir tu pamiršai, koks išties esu. Manei, kad nusikaltimą 
atskleidžiau už dyką ir altruistiškai tenkinausi pagalba kitiems. 

— Kas čia blogo? 

— Viktorija, mano prigimtis ne tokia. 

— Nejaugi? Dar pasakyk, kietuoli, kad blondinei nedavei nė 
vieno deimanto. 

— Galėčiau taip pasakyti. 

— Bet meluotum, ar ne? Leisk spėti: ji atsidėkojo sau įpras- 
čiausiu būdu ir pabėgo sudaužydama tau širdį. 

— Nepataikei. Aš pats liepiau jai sprukti. Jeigu Kimai užteko 
sveiko proto, ji manęs paklausė ir, kol dar galėjo, apsirūpino su- 
klastotu pasu su netikra tapatybe. Nėra jokių garantijų, kad olan- 
dų policija nenuspręs kuo nors jos apkaltinti. Bet svarbiausia, kad 
dručkis ir džiūsna priklauso ratui žmonių, kurių nesinorėtų ma- 
tyti tave sekiojant. 

— Beje, kas nutiko jiems? 


— Nežinau. Jei porelę suims, apie juos, esu tikras, perskaity- 

sime laikraščiuose. Nors nenustebčiau, jeigu tuodu išsisuktų nuo 
arešto. Viktorija, jei nuodugniai įvertintume kiekvieną smulkme- 
ną, kad aš viso labo pasiūliau įrodymais neparemtą istoriją. Be 
abejo, palaidus galus sujungiau labai gražiai, bet Rimer negavo 
nepaneigiamų įkalčių, kurie reikalingi kaltinimams pateikti. 

— Paremtą, Čarli. Kaipgi pirštų atspaudai? 

— Sakai? Bala žino, ar jie išliko — juk praėjo dvylika metų. 
Maža to, revolverį kelis kartus laikiau neužsimovęs pirštinių. 
Stiuartas netgi šaudė iš prakeikto ginklo. 

— Tuomet liudininkai? Tarkim, Luiso Rajkerio motina? 
Tiesiog nuostabu, kad ji ryžosi tau ištiesti pagalbos ranką. 

Įsiurbiau oro pro dantis, lyg būčiau netikėtai užsigavęs. 

— Kas yraė 

— Atvirai? Tikėjausi, jog šitai jau perkandai. 

— Ką konkrečiai? Nesuprantu, kur lenki. 

— Pasakysiu kitaip — nepamiršai, kad esu alergiškas ka- 
tėmsė | 

— Žinoma, ne. 

— Ir kaip sureagavau įžengęs į Karinos Rajker namus? 

— Pradėjai čiaudėti. 

— Oką tau pasakojau apie sandėlį? 

— Dabar, kai apie tai užsiminei, lyg ir pamenu, jog sandėlyje 
čiaudulys tavęs nekamavo. Didelio čia daikto. Nieko keista, kad 
išėjus iš jos namų alergija sušvelnėjo. 

— Vika, maniškė labai stipri. 


S eg 

— Kaip matau, reikės dėstyti tiesiai šviesiai. Į sandėlį atvyko 
ne toji Karina Rajker, kurią sutikau namelyje. 

— Jų yra dvi? 

— Tik viena. 

— Vadinasi... 

— Pasikvietėme netikrą. Stiuarto pažįstamą. 

— Bet... moteris turėjo ginklą, kurį vargšui Luisui parūpino 
Van Zantas. 

— Revolverį gavo iš manęs. 

— Aš vėl susipainiojau. Čarli, tu tyčia mane trikdai. Iš kur 
atkasei ginklą? 

— Nori, kad dar sykį paaiškinčiau, kuo užsiimu, kai nerašau 
knygų“ 

— Ak. 

— Jei tau bent kiek palengvės, galiu pranešti, kad revolverį 
išties radau Luiso motinos namuose. Pameni, sakiau, kaip tą rytą, 
prieš mums susiburiant sandėlyje, kartu su Stiuartu atlikome ke- 
lis darbelius? Iš pradžių grįžome pas Kariną Rajker ir, kol Stiuar- 
tas palaikė jai draugiją, aš mikliai apieškojau miegamąjį. Ginklą 
užtikau spintoje, kaip ir minėjau. 

— Kitaip tariant, pasitelkėte gudrybę. 

— Iš dalies. Revolveris buvo tikras. Identiškas tam, kurį jau 
turėjau. Ir aš mielai lažinčiausi iš krūvos pinigų, kad neklydau 
spėdamas, jog Van Zantai apginklavo sargus. 

Vis dėlto... 


— Vis dėlto esi nusivylusi. 

— Truputį. Čia tiek daug... 

— Niekingo elgesio? 

— Norėjau sakyti machinacijy. 

— Tavo tiesa. Machinacijų — su kaupu. Bet aš nuoširdžiai 
tikiu, kad retsykiais tikslas pateisina priemones. 

— O Ruterfordas, jei neklystu, suktybėmis užsiėmė su 
džiaugsmu? 

— Stiuartas. Abejoju, ar dėl mūsų veiklos jį būtų kankinusi 
nemiga. 

— Ar kaulijo brangakmenių? 

— Jis neprašė, aš nesiūliau. Stiuartas iš manęs gavo šešis 
tūkstančius eurų, kuriais, manau, finansuos kitą savo aferą. 

— Aš irgi taip manau. 

— Klausyk, net jeigu nelabai smagiai dėl to jautiesi, tiesa 
tokia, kad didžiuma deimantų persikraustė į mano kišenę. 

— Aišku. Nesakyčiau, kad man siaubingai nesmagu, Čarli, 
nes, atvirai kalbant, jeigu pasinėręs į tą beprotybę neradai laiko 
išgvildenti lagamino problemos, tuomet artimiausioje ateityje 
tavo romano neparduosiu. 

— Teisingai, romanas. Džiaugiuosi, kad užsiminei. Žinai, 
Vika, nusprendžiau jį užmesti. 

— Nedrįsk! Aš juokavau. Truputį mane suerzinai, nes tiek 
daug dalykų laikei paslaptyje. Bet tu būtinai sugalvosi, kaip iš- 
spręsti pasakojimo nesklandumus. Dabar turi daugiau laisvo lai- 
ko, todėl ties šiuo klausimu galėsime padirbėti abu. 


— Man nė kiek nesinori. Mieliau iškločiau kitą istoriją. Tame 

Amsterdamo sandėlyje faktiškai į rankas pateko gatavas siužetas. 
Tarkime, pakeisčiau kelis vardus, vienu kitu epizodu suteikčiau 
įvykiams pikantiškumo... Na, ką manai? 

— Beletrizuoti memuarai? Nežinau, Čarli. Gal kas ir išdeg- 
tų. Bet tau prireiks gero pavadinimo. 


— Keista, — atsiliepiau, — tačiau galvojau ir apie tai. 


PADĖKA 


Ačiū mamai, tėčiui, Allie, šeimai ir draugams. La- 
bai dėkoju kiekvienam, kuris skaitė rankraštį, ačiū 
Andrew, April, Ben, Kaushik, Paul, Simon, ypač 
Debs bei Jo. 


Esu nepaprastai dėkingas Susan Hill, Jessicai 
Ruston, Lynnei Hatwell, Scott Pack, visiems iš „Long 
Barn Books“ leidyklos ir „Sheil Land Associates“ 


agentūros. 


APIE AUTORIŲ 


Chrisas Ewanas (Krisas Juenas), bestselerių autorius ir įvai- 
rių premijų laureatas, yra parašęs septynis romanus. 2011 m. per 
Huffington Post surengtą balsavimą Ch. Ewanas buvo išrinktas 
vienu mėgstamiausių britų autorių Jungtinėse Valstijose. 

„Vagies rašytojo gidas po Amsterdamą“ laimėjo Long Barn 
Books debiutinio romano premiją ir buvo išleistas 11 šalių. „Va- 
gies rašytojo gidas po Amsterdamą, „Vagies rašytojo gidas po 
Paryžių, „Vagies rašytojo gidas po Vegasą“, „Vagies rašytojo gi- 
das po Veneciją“ pateko į galutinį sąrašą knygų, nominuotų Cri- 
meFest konvente teikiamam kasmetiniam humoristinio krimina- 
linio romano Last Laugh apdovanojimui. 

Chrisas Ewanas gimė 1976 m. Tontone. Notingamo univer- 
sitete jis baigė studijas, specializacija — JAV kultūra. Be to, buvo 
pasirinkęs neprofilinę kanadiečių literatūros discipliną, vėliau 
studijavo teisę ir tapo juristu. Šiuo metu drauge su žmona Jo, 
dukterimi Jessica ir labradore Meise gyvena Meno saloje ir užsi- 


ima vien tik rašymu. 

Po pasaulį keliaujantis Čarlis Hovardas rašo trilerius apie bebaimį įsilaužėlį, pavarde 
Folksas. Betgi šalia užsiima ir papildomu versliuku: užsakomosiomis vagystėmis. Paslaptingas 
amerikietis pasiūlo 20 000 eurų už tai, kad jis nugvelbtų dvi beždžionių statulėles, tapačias jau 
turimai, bet Čarlis negali atsikratyti įtarumo — darbelis atrodo pernelyg lengvas. Abejonės 
pasitvirtina. Per apiplėšimus problemų nekyla, bet į vietą pristačius beždžiones paaiškėja, kad 
amerikietis bemaž mirtinai sumuštas, o trečioji statulėlė dingusi. 

